
Partea întîi. GEOLOGIE ŞI DRUMEȚIE 


Introducere 


Din timpurile străvechi, munţii au atras 
atenția omului prin frumusețea şi bogăția lor 
naturală. Ei au reprezentat în toate vremurile un 
admirabil adăpost şi o sursă inepuizabilă de 
materii prime. Pe măsură ce omul descoperea 
substanțele minerale utile, ascunse în inima lor, pe 
măsură ce necesitatea îi genera mari şi noi cerințe, 
el pătrundea tot mai adînc în misterele muntelui, 
străbătîndu-l în lung şi în lat, executînd şi primele 
lucrări miniere. Desigur că la toate acestea s-a 
adăugat dorința de a cunoaşte şi cerceta în 
amănunţime lumea înconjurătoare, luînd astfel 
naştere primele manifestări în domeniul ştiinţelor 
maturii şi, în cazul de care ne ocupăm, al 
geologiei. Muntele te atrage, dar te şi înspăimîntă 
prin măreția peisajului, prin piscurile înalte, 
învăluite de nori şi neguri călătoare, spălate de ploi 
şi sfredelite de fulgere, prin desişurile sumbre ale 

pădurilor de brad, prin apariţia siluetelor caprelor 
negre sau a vulturilor, prin iezărele, asemenea 
unor ochi de mare, cantonate în vechi căldări, 
modelate de ghețari - astăzi dispăruți - prin 
spectacolul grandios al cascadelor sau prin 
simfonia murmurată pe înserat de foşnetul vîntului 
printre brazi şi jnepeni şi de şopotul izvoarelor. 
Legende, poveşti, balade au luat naştere pentru 
explicarea curiozităților naturii sau pentru a 
impresiona mintea omenească. Pe vîrful Olimpului 
situează mitologia greacă lăcaşul zeilor, în fruntea 
cărora sta Zeus (Jupiter la romani), păstrătorul 
Scînteii trăsnetului, în timp ce Apolo, zeul soarelui 
şi al artelor, împreună cu muzele inspiratoare, îşi 
găsesc sălaş pe vîrful Parnasului. Fantezia 
mitologică trimite în surghiun pe Prometeu tocmai 
în Munţii Caucaz, pentru vina de a fi adus 
oamenilor Scînteia dătătoare de progres a focului, 
unde un vultur îi mînca ficatul şi de unde a fost 
salvat de legendarul Hercule: tema a format 
obiectul multor poeme literare, în frunte cu 
nemuritoarea operă dramatică a lui Eschil. Vechii 
germani situau pe vîrfurile muntoase cetatea 
zeilor, Walhala, evocată muzical în mod atît de 
grandios de Richard Wagner. Munţii de foc sau 
vulcanii erau atribuiţi unor puteri supranaturale şi 
unor zeități aflate în adîncul Pămîntului (zeul 
Vulcan îşi avea fierăria în aceste adîncuri). lată pe 
Lucilius cel 'Tînăr descriind grandoarea vulcanului 
Etna, pe împăratul Adrian escaladîind Muntele 
Casius, pentru a se bucura de frumuseţea unui 

răsărit de soare, pe Horaţiu descriind aspectele 
hivernale ale Muntelui Soracte în oda sa către 
Taliarhus şi folosind acest pretext pentru a face o 
seamă de speculaţii poetice epicuriene. Cezar 
descrie luptele din Alpi cu galii, dar într-o formă 
comprimată, ca un ordin militar. În a doua 
perioadă a feudalismului şi mai ales în timpul 
Renaşterii, o dată cu dezvoltarea forţelor de 
producție, cresc şi necesitățile materiale, fapt ce 
i-a condus pe oameni la străbaterea şi cercetarea 
munților înconjurați atîta vreme de legende şi 
misticism. Sporadic găsim în Petrarca descrieri 
minunate de munți. Arta impune însă peisajul 
montan şi în această privință sînt de remarcat mai 
ales panoramele din Alpi, din regiunea Piave di 
Cadore, prezentate în opera lui Tiţian, originar din 
acele locuri, sau adevăratele expediții făcute 
pentru exploatarea marmurii de Michelangelo în 
regiunea Carara şi prin alte meleaguri. Cu totul 
izolată ne apare figura de savant multilateral şi 
progresist a lui Leonardo da Vinci care, pe lîngă 
preocupările artistice şi ştiinţifice, găseşte timp 
pentru a străbate munţii, pentru a pătrunde în 
întunericul, „asemănător infernului”, din peşteri. 
La popoarele din Extremul Orient dragostea pentru 
natură este zugrăvită în artă într-un mod cu totul 
deosebit. Pictorii manifestă pentru munţi o 
adevărată pasiune. Astfel este, de pildă, 
binecunoscutul peisagist japonez Hokusai care 
reprezintă muntele sfint Fujiyama în zeci de 
poziţii. 


Este interesant şi faptul că, deşi siniştri prin 
natura lor, munţii vulcanici au prilejuit, în secolul 
al XVII-lea, obținerea primului record mondial de 
înălțime care s-a menţinut apoi timp de aproape 
patru secole. Este vorba despre expediţia unor 
soldați ai lui Fernando Cortez care au escaladat 
vulcanul Popocatepetl spre a aduce pucioasa 
necesară pulberii de tun. În anul 1802, marele 
naturalist Al. von Humboldt devine părintele 
cuceritorilor de altitudini. După o intensă 
pregătire, el escaladează Muntele Chimborazo, un 
vulcan din Ecuador, considerat la acea dată virful 
cel mai înalt de pe glob şi ajunge în ziua de 23 
iunie la cota 5.759 sau 5.788 m unde un perete 
abrupt i-a barat calea (după unele date mai recente, 
Humboldt ar fi atins doar cota 5.350 m). Începînd 
cu sfîrşitul secolului al XVIII-lea şi mai ales în 
secolul al XIX-lea, prind să se realizeze 
adevăratele cuceriri ale munţilor. În Alpi, 
„cristalierii” sau căutătorii de cristale deschid 
drumuri noi spre culmile ce ţişnesc dure de sub 
oglinda ghețarilor. Ghidul Balmat şi medicul 
Paccard şi apoi geologul de Saussure escaladează 
vîrful Mont Blanc, iar Paul Grohman, Dolomiţii, 
motiv pentru care a fost chiar denumit Columbul 
Dolomiţilor. În acelaşi timp, în Rusia ţaristă, mulţi 
cercetători au înfruntat culmile Caucazului sau ale 
lanțurilor muntoase  siberiene. La numele 
exploratorului Semionov se adăuga cel de 
Tianşanski, după denumirea lanțului de munți din 
centrul Asiei pe care l-a străbătut ca pionier. 

Ulterior se escaladează sistematic virfurile cele 
mai greu accesibile din Pamir, Altai, Caucaz etc. şi 
se stabilesc, prin expediţii bine organizate, căi noi 
de acces pentru amatori. 

Începînd de prin a doua decadă a veacului 
nostru începe să se facă resimțit mirajul lanţului 
Himalaya şi mai ales al vîrfului Everest (nume 
împrumutat de la un topograf englez care nici 
măcar nu a suit acest vîrf), denumit de localnici 
Ciomolungma, adică sălaşul „bunei zeițe-mame a 
pămîntului”, a cărei „bunătate” a fost însă plătită, 
în expedițiile făcute, cu numeroase vieți omeneşti. 
Este cu totul remarcabilă perseverenţa cu care 
oamenii simpli, savanți, localnici s-au înfrățit în 
iureşul dat pentru cucerirea acestor locuri extrem 
de greu accesibile fizic şi înconjurate de 
numeroase legende de oprelişti religioase. În anul 
1953, nepalezul  Tensing şi  apicultorul 
neozeelandez Hillary ating cota finală de 8.848 m, 
pe care în 1959 o escaladează din nou patru 
cățărători elveţieni. În mai 1960 un grup de 
alpinişti chinezi cucereşte versantul nordic, 
considerat ca inaccesibil, trei dintre ei (un geolog, 
un pădurar şi un soldat tibetan) poposind pe cel 
mai înalt vîrf de pe glob, după 19 ore de eforturi 
supraomeneşti, fără mască de oxigen, în toiul 
nopții, cu puțin înainte de răsăritul soarelui. Toți 
aceşti cutezători, deşi cu forțele greu încercate, nu 
au uitat să ia cîteva probe geologice din roca de pe 
vîrf. 

Dar omul s-a avîntat astăzi de pe planeta sa 

către infinitul spaţiului cosmic. Navele-satelit şi 
rachetele îndreptate spre alte planete aduc ştiinţei 
mondiale cuceriri uriaşe prevăzînd o eră nouă. În 
acelaşi timp pasionaţii munţilor îşi continuă cu 
perseverență lupta pentru cucerirea altitudinilor 
planetei. 

În țara noastră, turismul a luat o mare 
dezvoltare, fiind practicat de către toți oamenii 
muncii, amatori de excursii. Cabane confortabile şi 
bine aprovizionate, căi de acces însoţite de 
marcaje, lucrări bibliografice, documentare 
fotografică stau la dispoziția celor ce vor să 
parcurgă culmile înalte ale Carpaților. Au rămas ca 
o amintire urîtă vremurile cînd regiunile pitoreşti 
ale munților noştri erau accesibile doar celor avuti. 
Chiar geologii duceau o viață grea, strîngînd cu 
mari dificultăți date pentru lămurirea tainelor 
pămîntului patriei noastre. 

x K x 

Nu greşim afirmînd că primii cunoscători ai 
rocilor şi mineralelor au fost oameni din timpurile 
„paleoliticului" sau ale pietrei necioplite, care ştiau 
să aleagă cremenea cea mai bună pentru 
confecționarea armelor şi uneltelor lor, iar mai 
tîrziu, în „neolitic", adevăraţi specialişti aleg piatra 
necesară pentru şlefuire. Descoperirea metalelor şi 
a celorlalte substanțe minerale, precum şi a 
metodelor de extracție reprezintă gigantice salturi 
calitative în viaţa societăţii. Anumite substanţe sînt 
utilizate în primele manifestări de pictură; ocrul 
pentru roşu, sideroza pentru galben, oxizii de 

mangan pentru albastru şi negru, aşa cum s-a 
recunoscut pe calcarul unor peşteri spaniole. În 
arhitectură şi sculptură cunoaşterea merge şi mai 
departe privind atît natura pietrei, cît şi calitățile 
rocilor plastice, cum sânt argilele şi luturile. În 
Orient se modelează opere cu totul originale în 
jad, nefrit, calcedonie, malahit etc. - minerale dure, 
dar extrem de frumoase atunci cînd mîna 
maestrului le-a şlefuit. Piramidele sînt construite 
din anumite roci calcaroase iar în statuile şi 
basoreliefurile egiptene, asirocaldeiene, greceşti 
etc. se recunosc multiple şi interesante tipuri de 
piatră. Termenii porfido rosso antico (în Egipt) şi 
de pofido verde antico (în Peloponez) s-au aplicat 
unor admirabile pietre ornamentale utilizate pe 
scară întinsă în antichitate, aparținînd rocilor din 
grupul porfiritelor. Pe măsură ce evoluează arta, 
evoluează şi cunoaşterea. încă din antichitate au 
fost discutate unele aspecte privind structura 
scoarței pămiînteşti şi problemele de geneză. 
Totuşi misticismul reuşeşte să umbrească mult 
timp înțelegerea fenomenelor. Chiar şi în secolul 
trecut s-a mai putut afirma, de către unii idealişti, 
că scheletul fosil al unei salamandre gigantice 
reprezintă resturile unui om degenerat din cauza 
păcatului şi rămas de pe vremea potopului. 
Resturile de scoici fosile din roci, pînă nu de mult, 
erau tălmăcite de biserică drept relicte de pe urma 
acestui cataclism, sau ca resturi de la mesele 
pelerinilor din trecut. Este remarcabil faptul că 
unii filozofi antici, ca Strabon şi Xenofon, au avut 

intuiţia originii acestor resturi fosile pe care, în 
timpul Renaşterii, marele savant şi artist Leonardo 
da Vinci le considera ca provenind din mările 
timpurilor geologice care au scăldat acele 
meleaguri. Cu toată opoziţia teologiei, ştiinţa îşi 
urmează continuu dezvoltarea. Figura măreață a 
lui Lomonosov, savant rus, al cărui nume este 
purtat astăzi de Universitatea din Moscova, se 
ridică la sfîrşitul secolului al XVIII-lea şi 
luminează numeroase probleme ştiinţifice, multe 
privind originea şi caracterele scoarței globului, 
rămînînd valabile pînă azi. 

Începutul secolului trecut marchează 
apariția unei excepţionale pleiade de cercetători. 
Acest eveniment are darul de a îndruma geologia o 
dată cu celelalte ştiinţe ale naturii pe făgaşul ei 
actual. Structura munţilor începe să se dezvăluie, 
antitezele ştiinţifice încep să pasioneze pe noii 
cercetători, iar constituţia bătrînei Terra este 
descoperită cu metode din ce în ce mai variate şi 
mai ingenioase, scoţindu-i-se la iveală tainele şi 
bogăţiile ascunse. Înainte de a ne începe 
peregrinările de-a lungul arcului carpatic, ţinem să 
prevenim pe cititor că în această carte nu va găsi 
indicații de itinerare alpine cronometrate sau 
analizate sub raport tehnic, asemenea ghidurilor 
turistice care au tocmai acest obiectiv, şi nici 
noțiuni didactice de geologie, care rămîn în seama 
manualelor şcolare. Vom căuta numai să-i 
insuflăm un grăunte din pasiunea care animă pe 
adevărații îndrăgostiţi şi cercetători ai naturii - 

naturalişti-biologi, geografi sau geologi. Aceştia 
din urmă îşi au laboratorul în primul rînd pe 
fundurile văilor şi pe culmile munților, acolo unde 
stînca neclintită le apare asemenea unei cărți 
deschise ce le povesteşte trecutul milenar al 
Pămîntului. lar scoarța Pămîntului, atît de rigidă ca 
înfăţişare la prima vedere, li se arată ca rezultanta 
unui lung şir de frămîntări, ea însăşi ca o etapă 
evolutivă în care durata vieții omeneşti este o 
unitate de măsură neînsemnată. 


Indrumări pentru observaţii geologice la 
îndemîna drumeţului în munți 


Înainte de a pătrunde propriu-zis în tainele 
Munţilor Carpaţi, îl vom pune pe cititor la curent 
cu munca geologului care îi străbate în fiecare 
campanie de lucru şi cu modul în care turistul 
poate să cerceteze acest domeniu, satisfăcîndu-şi 
curiozitatea de naturalist, pe care o considerăm 
prezentă în firea tuturor oamenilor. El poate aduce 
totodată contribuţii prețioase ştiinţei şi mineritului. 
Principiile dialectice ne arată că ştiinţa adevărată 
nu poate fi desprinsă de practică, de obiectivul de 
a servi colectivitatea, de a ajuta la progresul 
umanităţii. În domeniul ştiinţelor Pămîntului, care 
au ca scop practic în primul rînd valorificarea 
materiilor prime ascunse în interiorul scoarței, 
mineritul sau „arta mineritului”, cum a fost numită 
în trecut iscusința extracției materiei prime, 
reprezintă însăşi aplicarea datelor teoretice, 

ştiinţifice, la progresul economiei naționale. Din 
aceste motive vom arăta, mai întîi, în ce constă 
activitatea  geologului mai ales pe teren, în 
nemărginitul laborator al naturii. 

Geologul este mai înainte de orice un turist, 
un drumeţ care posedă o pregătire specială şi care 
„pune urechea la pămînt ca să-i asculte bătăile 
inimii”. Este deci un om a cărui pregătire îi 
permite să recunoască rocile şi al cărui fizic şi 
temperament se acomodează uşor cu condițiile 
vieţii în aer liber. 

Cu sacul în spate şi cu o hartă în mînă, el 
porneşte în primul rînd pe fundul văilor, unde 
sparge cu ciocanul, instrumentul nelipsit şi 
indispensabil, stîncile pe care firul apei le-a 
dezvelit şi ferăstruit scoțînd la iveală roci, adeseori 
inaccesibile pe versanţii acoperiți de pornituri, de 
grohotiş sau de vegetaţie. O busolă specială, 
busola geologică, în care cele două puncte laterale 
(estul şi vestul) sînt inversate, înzestrată şi cu un 
minuscul pendul, denumit clinometru, îi dă 
posibilitatea să stabilească direcția şi înclinarea 
stratelor pe care apoi le notează pe hartă, o dată cu 
un număr sau o menţiune privind specificul rocii 
recunoscute. Trece apoi la cercetarea ei 
analizîndu-i caracterele, căutînd eventuale resturi 
fosile în roci sedimentare şi mai ales mineralele 
utile care ar putea fi valorificate economic. Dar 
geologul notează şi datele cu importanţă teoretică, 


! Veronica Porumbacu. 

deoarece prezența lor constituie însăşi cheia 
cunoaşterii modului de formare a rocii şi arată 
calea de urmat pentru a găsi şi pe cele cu 
importanță practică. Adeseori încearcă duritatea 
prin zgîriere, examinează cu o lupa care măreşte 
de 10—12 ori, sau desface cu grijă o sticlă din 
care picură acid spre a recunoaşte dacă roca are 
sau nu carbonaţii. În nelipsitul carnet aflat în 
geanta de teren, geologul notează numărul trecut 
pe hartă, o dată cu primele observaţii asupra rocii 
descoperite, Apoi, dacă consideră necesar, ia o 
probă din roca respectivă pentru a o studia mai 
tîrziu în laborator cu ajutorul microscopului, al 
analizelor chimice sau determinînd fosilele cu 
mijloace paleontologice. Şi aşa, merge domol spre 
izvorul văii, furat de beţia cunoaşterii, şi curînd 
ajunge în culme, fără a-şi simți măcar oboseala. 
Valea sau pîrîul de pe hartă s-a acoperit cu notări, 
sacul s-a îngreuiat de numărul mare de probe de 
roci, iar gîndurile lui frămîntă problemele puse de 
marea carte a naturii. Perspectiva ce i se deschide 
de pe vîrf, în momentul de răgaz pe care şi-l 
acordă, îi compensează oboseala, aducînd lumina 
pe care adîncul văii i-o estompase. Coboară apoi 
pe culme, ciocănind pietrele ce-i ies în cale şi 
corelîndu-le cu cele întîlnite pe vale. Ajuns acasă, 
în satul din apropiere, la stîna de sub culme, în 
cantonul pădurarului sau la cortul în fața căruia 
pîlpîie văpaia focului de brad, geologul îşi 


! Carbonaţii trataţi cu acizi fac efervescenţă. 

redeschide carnetul şi harta, trece în tuş datele 
schiţate cu creionul şi colorează în nuanţe diferite 
„cîmpurile" de pe hartă, în care se dezvoltă 
anumite tipuri de roci. A doua zi, operaţia se 
repetă pe alte văi, pe alte culmi; nici ploaia, nici 
soarele necruţător al altitudinilor nu-i zădărnicesc 
cercetările, iar satisfacția realizărilor îi generează 
forțe noi de lucru. În felul acesta ia naştere o hartă 
geologică în care diferitele formaţiuni sînt 
conturate şi colorate după o scară de culori 
specifică, internațională. Materialul cules pe teren 
se studiază apoi în laborator de către geolog sau de 
diferiți specialişti,  dîndu-i-se valorificarea 
economică şi ştiinţifică cuvenită. 

Această fază, care conduce la realizarea 
unei hărți geologice, poartă denumirea de 
„cartare"”. Harta întocmită va servi acum ca bază 
de cercetare mai departe şi de interpretare. O dată 
cu cartarea sau pe baza acesteia, geologul 
cercetează alcătuirea rocilor în care se pot găsi 
substanțe minerale utile. El devine astfel „geolog 
pros-pector”, iar lucrarea pe care o desfăşoară se 
numeşte  prospecțiune. Pentru a identifica 
substanța urmărită, el poate cere concursul altor 
prospectori care să lămurească structura rocilor 
prin cercetarea caracterelor lor fizice (metode 
geofizice) sau chimice (metode geochimice). Dacă 
substanța nu este departe de suprafaţă, geologul 
propune executarea de mici lucrări „de dezvelire" 
prin şanţuri în solul ce acoperă roca şi chiar în 
masa acesteia. Astfel, prospectorul face primul pas 

spre lucrările de „explorare", care au ca scop 
stabilirea dimensiunilor  zăcămîntului sau 
conturarea zonei interesante. Dacă problema 
prezintă importanță, pe locul propus de geolog şi 
acoperit cu vegetaţie sau stînci, ia naştere un 
şantier în care se aduce o aparatură specială şi 
încep să se facă fie săpări de galerii sau de puțuri 
în cazul în care materia primă este solidă şi 
accesibilă pe aceste căi (cărbuni, metale, sulf etc), 
fie forări cu sonde şi sondeuze, mai ales în cazul 
petrolului, gazelor naturale sau al prezenţei 
zăcămîntului la adîncime, unde nu poate fi 
interceptat pe altă cale. În cazul pietrei sau al 
substanțelor ce se pot cerceta direct, începe 
lucrarea chiar sub cerul liber, în cariere. Obiectivul 
principal al tuturor acestor lucrări este stabilirea 
rezervelor în vederea valorificării materiei prime 
sau a exploatării sale. În momentul în care s-au 
realizat aceste elemente începe extracția iar 
substanțele minerale utile iau calea fabricilor 
prelucrătoare. O dată cu începerea lucrărilor mari 
de explorare, inginerii minieri şi geologii de 
şantier iau zăcămîntul în primire, iar geologul 
prospector îşi îndreaptă paşii spre alte locuri, spre 
cunoaşterea altor materii ce trebuie smulse 
ascunzişurilor, păstrînd totuşi uneori contactul cu 
explorarea, pentru orientarea activității pînă la 
intrarea zăcămîntului în exploatare. 

Am făcut toate aceste înşiruiri de date 
pentru a arăta cît de importantă este munca de 
pionier a geologului cartograf şi prospector, 

descoperitorul inițial al zăcămintelor. Nu trebuie 
să uităm că, adeseori, amatorii, ţăranii localnici, 
pădurarii, păstorii etc. au adus importante servicii 
cercetării ştiinţelor naturii şi mineritului. Turistul 
pe care-l vor interesa geologia sau mineritul va 
avea deci două surse de informare: observația 
directă şi informarea orală. Pentru prima, în afară 
de echipamentul de munte, el va trebui să-şi 
adauge în sacul de drum cîteva obiecte specifice. 
Cel mai necesar este ciocanul confecționat dintr- 
un aliaj adecvat, din care să nu sară aşchii, de tipul 
celui utilizat de geologi, o lupă portativă, cu 
mărire cît mai puternică, utilă pentru studierea 
granulației şi caracterelor intime ale rocii, pentru 
recunoaşterea fosilelor mici şi a mineralelor. Dacă 
amatorul doreşte să cerceteze conţinutul în 
carbonaţi al rocilor trebuie să-şi ia o sticluță cu 
acid clorhidric diluat (10%), bine astupată, cu un 
dop de sticlă şlefuită, căci vărsarea acestui lichid 
în sac sau pe haine poate aduce deteriorarea şi 
arderea acestora. Sticla va fi pusă într-o cutie sau 
într-un toc de lemn, astupat la rîndul său etanş. 
Indispensabil este, de asemenea, carnetul de teren 
în care turistul îşi va nota amănunțit punctul unde 
a cercetat proba de rocă şi caracterul ei în stînca 
din care o desprinde sau din „afloriment”. Coli de 
hîrtie sau ziare vor fi utilizate pentru împachetarea 
probelor cărora li se dă un număr ce se notează fie 
direct pe piatră cu un creion colorat, fie pe o 
etichetă care se lipeşte, fie, în fine, pe colțul 
ziarului în care se împacheteaza, după care este 

apoi îndoit sau împăturit pentru a nu se deteriora 
sau şterge. Materialul se aşază cu grijă în sac, între 
ziarele, rufăria sau hainele de la fundul său. Pentru 
ambalarea resturilor de fosile sau a mineralelor 
friabile - este bine să se ia o cantitate de vată sau 
de lînă, necesară pentru acoperirea formelor 
delicate, care apoi se pun în pungi de hîrtie sau în 
ziare. Pentru materialul mărunt, se recomandă 
tuburile de sticlă sau de metal (cele rămase după 
consumarea medicamentelor). Piesele fine pot fi 
introduse în tuburi cu nisip care le asigură 
imobilizarea şi conservarea. Prin această acţiune, 
turistul îşi completează cu date foarte interesante 
bagajul cunoştinţelor, poate contribui la 
îmbogățirea muzeelor locale şi şcolare, dar mai 
ales, prin descoperirea de minerale sau roci utile, 
la sporirea bogățiilor şi rezervelor miniere ale 
patriei. În felul acesta se îmbină, în modul cel mai 
fericit, cele două elemente, plăcutul cu utilul, şi, o 
repetăm, adeseori activitatea amatorilor şi 
pasionaților, deşi de altă specialitate, a dus la 
descoperiri interesante. 

Capitolul I. LANȚURILE MUNTOASE DIN 
STRUCTURA SCOARȚEI GLOBULUI 
TERESTRU 


1. Consideraţii asupra marelui circuit al 
materiei terestre 


Suprafaţa globului terestru este o imensă 
scenă pe care se dă, de miliarde de ani, lupta 
continuă, între cele patru învelişuri exterioare mai 
uşoare ale sale: litosfera, hidrosfera, atmosfera şi 
biosfera. Elementele chimice vagabondează în 
decursul  erelor geologice  poposind, pentru 
perioade diferite, cînd într-un domeniu, cînd în 
altul şi stabilind un gigantic şi neîntrerupt circuit. 
Litosfera reprezintă scoarța solidă a Pămîntului, 
fiind constituită din corpuri cu compoziţii chimice 
şi cu proprietăți fizice bine stabilite, denumite 
minerale, din a căror asociere rezultă masele mari 
de piatră ce o alcătuiesc - rocile!. Agenţii externi 
ai celor trei învelişuri (atmosferă, hidrosfera şi 
biosferă) se asociază pentru a sculpta cu 
înverşunare partea sa superficială, căutînd să-i 
reducă faţa la o cîmpie întinsă asemenea oglinzii 
oceanice. 

Agenţii interni, avîndu-şi originea în 
profunzimea scoarței, au o acţiune contrară, 


! Definiţia nu este riguros exactă, deoarece între roci sînt 
situate mase minerale mai puţin compacte, cum sînt 
nisipurile, şi chiar fluide, cum sînt petrolul şi gazele 
naturale. 

aducînd mase noi de materie (magmatismul) sau 
încrețindu-i fața; ei creează astfel lanţurile 
muntoase (orogeneza). 

Rezultatele acestor două acţiuni contrare se 
reflectă în relieful atît de variat al scoarței, a cărui 
rigiditate este doar momentană, impusă de durata 
mult prea scurtă a vieţii omului. 

Hidrosfera cuprinde în primul rînd imensul 
domeniu al mărilor şi oceanelor căruia i se adaugă, 
cu o contribuție mult mai modestă, apele 
continentale (lacuri, fluvii, ghețari). Suprafața 
globului este acoperită pe trei cincimi de ape, iar 
sub oglinda mărilor se ascund reliefuri variate, 
munţi şi platouri, cum este, de exemplu, creasta 
„Dorsala Atlanticului”, orientată aproximativ NS, 
ce împarte oceanul în două porțiuni oarecum 
simetrice şi ale cărei altitudini depăşesc pe ale 
Munţilor Alpi din centrul Europei. Apa este 
agentul extern principal care exercită o acţiune 
distructivă asupra scoarţei Pămîntului atît prin 
forţa mecanică, cît şi prin cea chimică. Domeniul 
ascuns al apelor recepționează materialul rezultat 
din distrugerea litosferei din care se zămislesc roci 
noi, ce vor constitui cîndva munți şi reliefuri de 
suprafață. În mări a luat naştere prima viaţă, din 
asocierea elementelor în „edificii chimice” 
organizate, prin aşa-numita „putere de coacervare” 
a substanţelor coloide; proba că este aşa o 
constituie faptul că serul din sînge are aceeaşi 
constituţie chimică ca şi apa mării. Şi fără să vrem 
ne punem întrebarea: cîți oare dintre cei care au 

ascultat murmurul valurilor mării, vrăjiți de 
frumuseţea unui amurg pe faleză, s-au gîndit la 
faptul că pe acele locuri se vor ridica în viitor 
munți şi dealuri şi cîți dintre cei care au poposit 
trudiți pe culmea stîncoasă a vreunuia dintre 
munții noştri (Bucegi, Piatra Craiului, Ceahlău 
etc.) au ştiut că, în urmă cu milioane de ani, aceşti 
giganți nu erau altceva decît amestecuri de 
bolovăniş, nisip şi argilă pe un fund de mare nu 
prea adînc, sau recife asemenea celor din mările 
calde actuale. Sub oglinda hidrosferei se ascund 
gropi a căror adîncime depăşeşte 11.000 m în 
Oceanul Pacific şi care au rămas neclintite poate 
încă din primele timpuri ale închegării scoarţei, 
păstrînd în abisuri acumulări ascunse de materiale 
străvechi şi noi, platforme rigide cu adîncimi mai 
mici de 200 m, care, de-a lungul veacurilor, s-au 
deplasat doar molcom în sus şi în Jos, sau zone 
limitrofe plasate de obicei între aceste două 
domenii, mobile şi schimbătoare, din cutarea 
cărora iau naştere lanţuri de munţi, denumite 
geosinclinale. 

Atmosfera se întinde deasupra scoarței 
rigide şi a oceanelor, asemenea unui înveliş 
continuu gazos, ce se pierde în sus către spaţiul 
cosmic interplanetar, spaţiu în care omul zilelor 
noastre pătrunde din ce în ce mai adînc, lărgind 
mereu sfera cunoştinţelor asupra naturii. Gazele 
dominante ce alcătuiesc atmosfera sînt azotul şi 
oxigenul, elemente care asigură viaţa terestră şi pe 
cea acvatică, deoarece, ca şi majoritatea altor gaze, 

oxigenul se dizolvă masiv în apă. O seamă de gaze 
din atmosferă, denumite nobile, se găsesc însă în 
cantități minime. Aceste gaze nu se leagă cu alte 
elemente, motiv pentru care se admite că ele se 
pierd continuu în spațiul intersideral, zvîrlite de 
mişcarea de rotație a Pămîntului, astfel că se 
împuţinează fără întrerupere. Atracția Pămîntului 
se presupune că ar fi fost cauza pentru care Luna, 
satelitul său atît de decorativ, şi-a pierdut 
atmosfera cu care se despărțise de Pămînt, în urmă 
cu multe milioane de ani, lăsînd poate gigantica 
cicatrice a Oceanului Pacific. Dacă Pămîntul îşi 
păstrează atmosfera, aceasta se datoreşte faptului 
că celelalte învelişuri externe îi reînnoiesc 
continuu potenţialul de gaze. Cel mai important 
înveliş furnizor este, în acest sens, biosfera ce-i 
asigură oxigenul prin procesele de asimilaţie 
clorofiliană iar azotul - prin descompunerea 
substanței organice (care, după cum vom arăta, 
conţin din belşug aceste elemente). Se poate chiar 
afirma, aşa cum admite savantul sovietic Ver- 
nadski, că atmosfera este prin excelenţă „o secreție 
a biosferei”. În acest sens, o importanţă cu totul 
deosebită are bioxidul de carbon (CO2) sau gazul 
carbonic. Deşi în alcătuirea atmosferei participarea 
sa este foarte redusă, acest gaz reprezintă 
principala formă sub care are loc deplasarea 
carbonului în cadrul marelui său circuit natural. 
Ajuns în hidrosferă, şi mai ales în atmosferă, din 
gazele vulcanice, din descompunerea 
organismelor, din transformări chimice şi din 

combustie, el este fixat apoi de organisme, mai cu 
seamă de plante, în procesul de asimilaţie 
clorofiliană. 

Împreună cu alte cîteva elemente (O, H, N), 
carbonul constituie, în marea sa majoritate, 
materia vie ce alcătuieşte cel de-al patrulea înveliş, 
biosfera. În masa Pămîntului, volumul biosferei 
aproape că nu are nici o importanță. Valoarea sa 
calitativă, de transformator de energie, este însă 
excepțională. Celor patru elemente de mai sus li se 
adaugă alte şapte pentru a realiza totalitatea 
elementelor prezente în materia vie. Importanța 
celorlalte elemente este cu totul subordonată. Dar 
organismele mai fixează în schelete substanțe 
minerale, cum sînt calcarul care alcătuieşte piatra 
de var, opalul, rudă apropiată cu cuarțul din 
nisipuri, fosfații din oase. 

Prin moarte, organismele restituie lumii 
minerale atît elementele înglobate în materia vie, 
cît şi cele din schelete. După condiţiile pe oare le 
găsesc în locurile unde mor, aceste substanţe au 
sorți diferite. O parte se degajează sub formă de 
gaze în apă sau în atmosferă, altele rămîn în 
depozitul acumulat, suferind unele transformări 
importante. Dacă substanţa organică se transformă 
în medii neaerisite, se formează complexe chimice 
noi, iar substanţa ce rezultă se îmbogăţeşte masiv 
în carbon şi hidrogen dînd naştere, după secole şi 
milenii, la depozite geologice asemenea celorlalte 
roci; ele constituie astăzi materii prime de o 
importanță excepțională pentru industrie: petrolul, 

gazele naturale şi cărbunii. Substanțele minerale 
din schelete se strîng şi ele în depozite, aşa cum 
vom arăta mai jos, alcătuind, după milenii, în urma 
ieşirii lor la suprafață, uneori adevăraţi munți de 
calcar. 

Este locul să spunem cîteva cuvinte şi 
despre rolul mare pe care îl joacă în biosferă 
lumea organismelor microscopice, sau 
microorganismelor, mai ales cele din grupul 
bacteriilor. Nevăzută cu ochiul liber, această lume, 
ascunsă aparent, zămisleşte  pămînturi noi, 
pregăteşte substanțe utile de tipul petrolului, 
cărbunilor, minereurilor de fier şi mangan, sulfului 
etc. în nemărginitul laborator al naturii. Bacteriile 
au fost recunoscute în cele mai adînci gropi 
oceanice, pe culmile munţilor în ghețari, în 
atmosferă şi în corpul organismelor. Unele 
descompun diferite substanţe, altele precipită sau 
înlesnesc reacții chimice, astfel că se poate afirma 
că actualmente viaţa nu ar fi posibilă fără bacterii 
(ca, de altfel, şi atîtea boli) şi că multe 
transformări de pe fața globului sînt conduse de 
bacterii. 

Ajunşi aici, cititorul ar putea avea impresia 
că ne-am depărtat de subiect, angajîndu-ne într-o 
problemă mult prea generală. Adevărul este însă 
că această mare circulație de elemente, reflectînd 
însăşi viața Pămîntului, explică şi modul de 
formare a rocilor care constituie munții, văile şi 
dealurile. Lomonosov este primul care, în veacul 
al XVIII-lea, a arătat corelaţia dintre formele de 

relief şi structura geologică. Pentru a înţelege 
aşadar semnificația peisajului montan este bine să 
vedem mai întîi care este originea rocilor 
constitutive ale scoarței, iar în al doilea rînd, 
aspectul şi alcătuirea acestora. 

Din profunzimile pămîntului, vulcanii aduc 
la suprafață, după cum ştim, cantităţi mari de lavă 
care sînt precedate de explozii şi țişniri de gaze 
arzătoare, de bombardamente cu pietre rezultate 
din rocile străbătute ca şi din întărirea lavei - 
motiv pentru care s-a dat şi denumirea de bombe 
bucăților mai grosolane de piatră - de ploi şi 
torenți de cenuşă etc Cine nu cunoaşte exemplul 
oraşelor de la poalele Vezuviului acoperite de 
lavele şi de cenuşile acestuia în erupție, atît de 
pitoresc şi de ştiinţific descrisă de scriitorul şi 
savantul antic Pliniu cel Tînăr ? aici şi-au găsit 
moartea mii de oameni printre care şi ilustrul 
naturalist al antichităţii, Pliniu cel Bătrîn. Înaintea 
erupției, craterul Vezuviului avea aspectul unei 
depresiuni pe vîrful Muntelui Somnia, acoperită de 
plantații şi viță-de-vie, astfel că acolo s-au putut 
reuni 10.000 de sclavi cu ocazia cunoscutei 
răscoale a lui Spartacus. 

Substanţa aceasta, asemenea  smoalei 
fierbinți, provine din topituri aflate în adîncurile 
scoarței globului, ce se ridică spre suprafaţă, 
ajutate de tendinţa de expulzare a gazelor pe care 
le conţin, pe calea crăpăturilor şi fisurilor scoarței. 

Studiul modului în care are loc răcirea sau 
consolidarea acestei  topituri sau  „magme"” 

formează una dintre problemele de bază ale ştiinţei 
ce cercetează caracterele şi modul de formare a 
rocilor sau a petrologiei generale. Şi într-adevăr, 
din compararea datelor de observare pe teren şi la 
microscop cu datele obținute recent în laborator, s- 
a ajuns la o imagine destul de avansată asupra 
acestui fenomen. Cum procesele geologice se 
produc în timp milenar şi ochiul omenesc nu poate 
şi nici nu a putut cîndva să le urmărească, este 
evident că oamenii de ştiinţă au fost nevoiţi să 
deducă, din caracterele rocilor, modul lor de 
formare. Din formarea rocilor magmatice omul nu 
poate să prindă decît faza finală, a consolidării 
bruşte pe care o constată în lava vulcanilor. În 
drumul său spre suprafață, plecată din vatra de la 
mii de metri adîncime, magma se deplasează deci, 
oprindu-se, potrivit condiţiilor pe care le întîlneşte 
în cale, la diferite adîncimi. Cu cît aceasta va fi 
mai mare, cu atît condițiile de presiune şi 
temperatură vor fi mai accentuate, iar răcirea 
topiturii va decurge lent, timp de mii şi milioane 
de ani, astfel că elementele componente vor avea 
timp să se strîngă în minerale bine individuali, 
zate, uniform cristalizate, luînd naştere roci de 
adîncime sau intruzive, care alcătuiesc corpuri 
masive de întinderi mari. După timpuri geologice 
îndelungi, cutarea scoarței şi acţiunea factorilor de 
suprafaţă le scot la iveală putînd alcătui munţi şi 
reliefuri pe întinderi foarte mari. Astfel de zone 
cenitrale de munţi, formate din roci intruzive de 
tipul granitului, se găsesc în majoritatea lanțurilor 

muntoase mai importante, mai ales a celor 
rezultate din cutarea unor formaţiuni geologice 
mai vechi. Cităm ca exemple granitele din axa 
Munţilor Caucaz, Munţilor Alpi (de exemplu 
vîrful Mt. Blanc), Munţilor Hindu-kush etc, iar la 
noi în țară apar astfel de roci, după cum se va 
arăta, în Dobrogea de nord (străvechii munţi ai 
Măcinului), în inima Munţilor Apuseni (Muntele 
Mare), în axa Carpaţilor Meridionali (munţii 
Cernei, Retezatului, Parîngului) etc. Vom reveni 
pe (parcurs asupra lor. Dacă magma se insinuează 
însă pe crăpăturile şi pe fisurile litosferei, 
apropiindu-se de suprafață fără a ţişni şi a lua 
contact cu aerul sau cu apa fundurilor marine, 
răcirea se produce ceva mai repede şi se formează 
roci cu cristalinitate redusă, conținînd adeseori 
cristale mari cuprinse în mase fundamentale fine. 
Aceste roci poartă denumirea de roci filoniene sau 
hipoabisice şi fac trecerea către rocile erupte la 
suprafaţă. Acestea din urmă provin din „lavele 
vulcanilor vechi" şi se denumesc roci vulcanice 
sau efuzive. Astăzi se pot găsi asociate cu vechile 
sedimente formate o dată cu ele. Se caracterizează 
prin cristale mari incluse în paste fine pînă la 
sticloase; uneori, cele dintîi pot lipsi complet iar 
rocile apar asemenea unor adevărate sticle 
naturale. Cum lava aceasta poate fi foarte fluidă, în 
care caz culoarea ei este închisă pînă la neagră, ea 
poate curge cum curg lavele vulcanilor actuali din 
arhipelagurile Pacificului. S-a şi dat denumirea de 
„tip hawaian" vulcanilor cu lave fluide care pot 

constitui torenți şi cascade ce încremenesc apoi, o 
dată cu răcirea, dînd naştere la peisaje de-a dreptul 
fantastice. Vechi curgeri de atare lave „bazice”, de 
culoare închisă, se găsesc în numeroase puncte de 
pe faţa globului. 

Alteori, activitatea vulcanică se 
caracterizează printr-o alternanță de faze 
explozive, cînd forța expansivă a gazelor 
pulverizează lava şi rocile prin care ţîşneşte, şi de 
faze în care lava curge pe flancurile craterului, 
astfel că acesta ne apare constituit din alternanţe 
de pînze de lavă şi de material provenit în urma 
exploziilor. Materialul este reprezentat prin cenuşi 
amestecate cu blocuri de dimensiuni variate, cu 
pietroaie sau pietricele provenite din întărirea lavei 
zvîrlite în aer şi denumite, după mărime, bombe şi 
lapili. Aceşti vulcani îşi păstrează vizibilă 
alcătuirea chiar în formațiunile vechi geologice. 
Canalul de legătură dintre crater şi vatra adîncă din 
care ţişnea lava este de regulă umplut cu roca 
rezultată din consolidare. El apare după ce scoarța 
a fost prelucrată de eroziune, care dezgoleşte fața 
globului de rocile mai slabe, asemenea unei 
coloane sau unui con deschis spre partea sa 
inferioară. La noi în ţară vulcani vechi se recunosc 
încă foarte evident mai ales în lanțul Harghita- 
Călimani, a căror activitate s-a oprit de curînd, 
poate chiar după apariţia primilor oameni (ceea ce 
în geologie este foarte recent). Vechi vulcani apar 
de asemenea în Munţii Apuseni la Baia Mare, în 
legătură cu activitatea lor fiind şi importantele 

bogății miniere ale acestor locuri. 

Un alt tip de activitate vulcanică este 
caracteristică pentru lavele foarte viscoase, care nu 
curg pe flancurile craterului, cum este cazul unei 
erupții din insula Martinica, la vulcanul Mont 
Pele. Lava andezitică s-a ridicat asemenea unui 
imens dop, străbătînd prin rocile înconjurătoare şi 
încremenind înainte de a se fi răsfrînt în afară. Este 
tipul denumit „peleean", ce-şi găseşte desigur 
corespondenți în formațiunile geologice, mai ales 
în legătură cu lavele acide, bogate în silice (SiCte). 
În fine, ultimul tip este denumit exploziv. Lava 
viîscoasă se întăreşte blocînd ca un dop drumul 
topiturii şi gazelor din adîncime a căror forță 
ajunge însă să spargă şi să pulverizeze rocile care 
îi barează drumul, astfel că întregul aparat 
vulcanic dispare. Cenuşile vulcanice de sute de 
metri grosime din Transilvania sau Subcarpaţi 
provin probabil din astfel de erupții ale unor 
vulcani care astăzi nu se mai recunosc. 

Adeseori geologul nu ştie cum să explice 
prezenţa unui material vulcanic în unele roci 
sedimentare întîlnite pe teren şi este obligat să le 
lege de erupții concomitente. O astfel de situaţie se 
întîlneşte în Munţii Apuseni unde, în anumite 
calcare depuse la sfîrşitul erei mezozoice, se 
găsesc fragmente de roci eruptive şi cristale de 
minerale provenite din vulcani distruşi de explozii. 
Referitor la procesele vulcanice, este locul să 
menționăm şi aporturile de gaze fierbinţi care 
preced, dar mai ales pe cele care urmează 

erupțiilor vulcanice. În special acestea din urmă se 
condensează şi depun minerale, adeseori 
metalifere, pe crăpăturile scoarței, dînd naştere la 
aşa-numitele „filoane metalifere" ce constituie o 
importantă bogăție naturală (la noi în ţară în 
Muntii Apuseni, regiunea Baia Mare, Toroiaga, 
Fundul Moldovei, Ostra etc.) Faza este denumită 
hidrotermală, de la cuvintele greceşti hidros = apă 
şi termos = cald. În fine, ultimele manifestări 
vulcanice constau în emanaţii, mai întîi sulfuroase 
şi apoi de gaz carbonic, aşa-numitele „mofete”, 
care trec în apele izvoarelor mineralizîndu-le şi 
formînd cunoscutele borvizuri sau borcuturi (la noi 
în ţară, în legătură cu vulcanismul munţilor 
Harghita-Călimani), cu valoare atît terapeutică, cît 
şi gastronomică. 

Cu aceste date am trecut în revistă, în mod 
cu totul general, căile de formare a rocilor 
magmatice sau eruptive şi urmează să revenim cu 
o serie de completări în capitolul referitor la modul 
de recunoaştere a acestor roci. 

După toate probabilitățile, prima scoarță a 
globului pămîntesc a fost alcătuită din roci 
eruptive bazice, de culoare închisă. Faţa 
Pămîntului era aridă, lipsită de vegetaţie şi 
dominată de vulcani din care țişneau gazele şi 
lava, astfel cum se admite că arată astăzi fața 
satelitului nostru Luna, pe care rachetele 
interplanetare sovietice au fotografiat-o cu atîta 
exactitate. O dată cu apariţia vieţii, a început să se 
formeze atmosfera, ca un produs direct şi continuu 

al acesteia. Apele, care se şi conturaseră poate în 
primele mări şi oceane, intră în marele circuit al 
Pămîntului, ploile scaldă uscatul de curînd 
închegat şi primele zăpezi încununează vîrfurile 
munților. Torenţii vijelioşi încep să se prăvălească 
pe flancurile lor stîncoase şi să se unească în rîuri 
şi fluvii care duc oceanului primele mesaje rupte 
din fața litosferei. Vînturile şi uraganele prind să 
spulbere primele nisipuri şi pulberi îngrămădite în 
primele  deşerturi, iar variațiile mari de 
temperatură dezagregă continuu rocile scoarței. 
Pămîntul intră în faza planetară, începîndu-şi 
depanarea vieţii sale a cărei istorie o putem citi 
astăzi în stivele mari de roci ce s-au acumulat de-a 
lungul şirului nesfîrşit de secole. Reconstituind 
aceste aspecte, ne gîndim, fără să vrem, la 
peisajele ce trebuie să fi împodobit pe atunci fața 
Pămîntului, la munţii pe care nu i-a escaladat nici 
un alpinist, la mările zbuciumate pe faţa cărora nu 
a navigat nici o ambarcaţie. 

Dar iată că, dintr-un ungher al mării, încep 
să se desprindă, timid la început, vietăți mişcătoare 
care se deplasează greu pe fața Pămîntului şi care 
se dezvoltă din ce în ce mai repede, pentru a pune, 
pînă la urmă, stăpînire pe întinsurile de necuprins 
ale scoarței, acoperită aici de vegetaţii luxuriante, 
dincolo de  pustiuri aride sau de ghețuri 
permanente. 

Să revenim însă la circuitul materiei care 
constituie rocile. Materialul dezagregat deci de 
„agenţii externi”, fragmentat, pulverizat, redus 

chiar la soluţii cu mare „dispersie - prin acţiunea 
apei, vîntului, gheții, organismelor - este purtat 
apoi de aceiaşi agenţi către ariile de recepție - 
mări, oceane, lacuri şi chiar în zone depresionale 
ale uscatului - unde se acumulează de-a lungul 
secolelor dînd naştere la depozite stratificate, 
denumite sedimente. Alături de produsele acestea 
de alterare ale scoarţei, în bazinele de sedimentare 
se string, amestecîndu-se cu ele, cenuşile şi 
produsele grosiere rezultate din activitatea 
vulcanică, resturile organismelor (schelete şi 
substanță organică) şi, cu o participaţie infinit mai 
mică, materialul cosmic sau meteoritic ce provine 
din alte planete şi care ajunge întîmplător în sfera 
de atracție a Pămîntului. Importanța acestui 
material este însă foarte mare pentru lămurirea 
constituţiei celorlalte corpuri din Univers şi pentru 
compararea acestuia cu alcătuirea planetei noastre. 

După acumulare, aceste depozite sînt supuse 
unui şir complex de transformări, a căror 
desfăşurare, începînd în locul depunerii, continuă 
de-a lungul erelor geologice în domeniile în care 
ajung prin mişcările scoarței, astfel că, după 
timpuri îndelungate, ies la suprafață şi prezintă 
caractere noi, uneori destul de deosebite de 
caracterele sedimentelor de origine. Caracterele 
inițiale se pot însă, în multe cazuri, recunoaşte 
foarte bine iar studiul lor permite cercetătorilor să 
reconstituie, fază cu fază, viața şi soluția 
depozitului considerat. Aceste transformări, care 
au loc în condiţiile de temperatură şi presiune 

scăzute, ce se realizează la suprafața scoarței 
globului, poartă denumirea de „transformări 
diagenetice” şi conduc la formarea rocilor 
sedimentare (în sens restrîns). Astfel, din nisipuri, 
cu epoci geologice în urmă, au luat naştere 
gresiile, din miluri - argilele, iar din pietrişuri - 
conglomeratele actuale. Cine nu a observat 
remarcabila asemănare dintre bucăţile rotunjite ce 
se desprind din stîncile Bucegilor sau ale 
Ceahlăului şi pietrişurile din albiile rîurilor 
actuale? Cine nu ştie că argila, amestecată cu apă, 
devine mai întîi plastică (putîndu-se modela din 
masa ei forme sculpturale) pentru ca apoi să se 
transforme într-un nămol asemenea celui din lacuri 
şi bălți? Alteori însă, această întărire sau 
consolidare - care, în cazul rocilor rezultate din 
elemente mai mari, se face cu participarea unor 
substanţe ce precipită din soluţii formînd cimentul 
- nu are loc. 

Asemănarea dintre depozitul de origine şi 
„roca mobilă” din stratele Pămîntului continuă să 
fie foarte mare, singura deosebire evidentă 
constînd în pierderea apei. Şi în această privință, 
desigur, cititorii noştri îşi pot aminti de carierele 
de nisipuri sau pietrişuri atît de asemănătoare 
depozitelor de acelaşi fel din albiile rîurilor 
actuale. Dar rocile sedimentare nu cuprind numai 
rocile de tipurile descrise mai sus. Descrierea a 
fost făcută pentru a scoate în evidență modul lor 
cel mai caracteristic de formare. Materialul 
rezultat din scoarţa globului poate avea dimensiuni 

foarte mici, invizibile cu ochiul liber, cum sînt 
particulele fine ce produc uşoara tulbureală a 
apelor sau cele dizolvate în soluţii reale, a căror 
prezenţă nu poate fi recunoscută nici cu ajutorul 
microscoapelor celor mai perfecţionate (de 
exemplu sarea din apele mărilor). Aceste săruri se 
depun sau „precipită" fie în urma concentrării 
foarte avansate a soluţiei, fie datorită unor reacţii 
cu alte substanţe aduse de ape. Se formează în 
felul acesta roci caracteristice cu o structură mai 
mult sau mai puţin uniformă, mai ales pentru cel 
ce le priveşte cu ochiul liber, denumite roci de 
precipitare chimică. De obicei, ele sînt solubile fie 
în apă obişnuită (cum sînt depozitele de sare şi de 
gips), fie în apă încărcată cu gaze de diferite 
provenienţe (mai ales gazul carbonic, CO2), cum 
sînt rocile din care se scoate varul sau calcarele. 
Un agent, extrem de important, care extrage 
această substanţă din apele mărilor şi lacurilor este 
reprezentat prin organisme: plantele şi animalele, 
al căror rol în viața scoarței Pămîntului a fost scos 
în evidență ceva mai sus. Unele îşi construiesc 
scheletele din calcar sau carbonat de calciu asociat 
uneori cu carbonat de magneziu (dolomit) iar 
altele, mult mai puţin însemnate ca număr, din 
silice (SiO) sau fosfaţi (minerale cu fosfor). După 
moarte, viețuitoarele restituie lumii minerale 
aceste substanţe, sub o infinitate de forme, dînd 
naştere la sedimente şi la roci ce pot atinge uneori 
dimensiuni gigantice. Astfel sînt în zilele noastre 
diversele tipuri de scoici şi melci, dar mai cu 

seamă coralii şi algele calcaroase care alcătuiesc 
din scheletele lor încîntătoarele „insule recifale” 
din zonele calde ale mărilor şi oceanelor actuale. 
În multe stînci ce constituie astăzi munţi 
impresionanţi s-au recunoscut atare „organisme 
constructoare”. Şi-ar închipui, de pildă, cineva 
neavizat că vîrful semeţ al Pietrei Craiului, pe care 
abia îl pot escalada alpiniştii încercaţi, a fost 
cîndva un recif scăldat de ape calde, de tipul celor 
ce se dezvoltă astăzi în Marea Roşie sau în 
Oceanul Pacific? Pe de altă parte, o mare cantitate 
de substanţă minerală este precipitată, după cum s- 
a mai spus, prin intermediul bacteriilor şi al altor 
organisme microscopice. Rocile astfel formate se 
asociază cu roci de tipurile precedente, iar 
recunoaşterea lor este astăzi o chestiune numai de 
deducție şi nu de observaţie directă. În fine, o 
deosebită importanţă industrială prezintă rocile ce 
provin din îngrămădirea, de-a lungul mileniilor, a 
materiei organice rezultate în urma morții 
plantelor şi animalelor din trecut. După îngroparea 
lor sub sedimentele respectivului bazin a avut loc 
transformarea diagenetică ce a condus, în cazul în 
care materia primă provenea din plante terestre 
(copaci, muşchi etc), la actualii cărbuni de pămînt, 
iar dacă materia strînsă era alcătuită din uleiuri sau 
alte substanțe de tipul părților moi din corpul 
animalelor, la bitumene şi la petrol. Dacă 
transformarea acestor substanțe de-a lungul 
vremurilor este foarte avansată, se ajunge la gaze 
naturale combustibile, cum sînt gazele naturale 

aflate în subsolul Transilvaniei şi a căror 
importantă economică este unanim cunoscută. 
Marele circuit al materiei din scoarța 
Pămîntului nu se opreşte însă aici. Transformările 
începute în condiţiile de suprafață continuă sub 
influenţa unor factori noi, mecanici sau chimici. 
Cutările scoarței determinate de impulsurile 
gigantice ce rezultă mai ales în urma scufundării 
bazinelor  geosinclinal sau strivirii lor prin 
mișcările marilor blocuri continentale creează 
tensiuni şi temperaturi, datorită cărora mineralele 
inițiale se modifică fundamental, schimbîndu-se o 
dată cu ele chiar caracterele rocilor. Concomitent, 
pot avea loc şi aporturi fluide de substanţe din 
adîncurile scoarței, care-şi dau o mare contribuţie 
la formarea de minerale noi prin reacții şi înlocuiri 
chimice. Consecința acestor transformări este că 
rocile de origine abia mai pot fi deduse din 
aspectul noilor produse. Aceste uriaşe complexe 
de transformări au fost denumite procese de 
„metamorfism", iar rocile rezultate, „roci 
metamorfice". Metamorfismul se poate produce 
fie sub influența mişcărilor puternice menționate, 
denumite şi mişcări orogenetice, fie sub influența 
presiunii obişnuite, dar mai ales a temperaturii şi a 
fluidelor ce se dezvoltă în jurul maselor mari de 
magme. În primul caz se vorbeşte despre 
metamorfism dinamic, de dislocaţie sau, în cazul 
în care zonele transformate au dimensiuni întinse 
şi constituie axele munţilor actuali, despre 
„metamorfism regional". În cel de-al doilea caz, 

rocile se transformă în jurul „vetrei magmatice" 
asemenea unei pîini ce se coace în cuptor. lau 
naştere minerale noi, uneori foarte aspectuoase şi 
de dimensiuni mari, iar rocile rezultate pot conține 
substanţe utile (fier, magneziu, titan etc). 

În acest grup se situează „rocile de contact" 
din Banat (la limita dintre rocile eruptive 
banatitice! şi calcarele de vîrstă mezozoică), de 
care sînt legate zăcămintele de fier binecunoscute. 
Gradul de metamorfism se admite că este cu atît 
mai intens şi, prin urmare, roca cu atît mai 
transformată, cu cît adîncimea la care s-a produs 
fenomenul dinamic este mai mare. Primii 
cercetători ai scoarței Pămîntului au stabilit trei 
zone de adîncime, care corespund gradelor diferite 
de transformare a rocilor de origine, zone ce au 
fost denumite cu termenii greceşti: epizonă, 
mezozonă şi catazonă. Natural că nimeni nu a 
asistat vreodată la aceste transformări şi că nici în 
laborator nu s-au putut încă crea condiţii 
comparabile în totul cu cele din metamorfism, cu 
ajutorul cărora să se poată reproduce aceste 
procese. Studiul acestor roci — denumite şi şisturi 
cristaline — a condus însă pe unii la idei oarecum 
deosebite, admițîndu-se că principalul factor care 
intervine în aceste transformări este alcătuirea 
primară a rocilor. Metamorfismul s-ar deplasa din 
adîncimea scoarţei spre suprafaţă asemenea unei 
unde ascendente, denumită „undă metamorfică”. 


' Termenul va fi explicat în capitolul următor. 

S-a constatat că pe măsură ce rocile se 
metamorfozează  stratificația lor devine mai 
accentuată, mai fină, unitățile stratificate trecînd în 
şisturi caracteristice mai ales în domeniile mai 
superficiale. 

La marile adîncimi rocile încep să devină 
mai masive,  păstrîndu-şi totuşi caracterul 
stratificat sau, cu un termen mai adecvat, 
caracterul orientat. Aceste roci, denumite gnaisuri, 
au constituția foarte apropiată de a granițelor care 
sînt considerate drept cele mai acide roci 
magmatice de adîncime. Mai mult chiar, terenul ne 
oferă o infinitate de cazuri unde se constată treceri 
gradate de la gnaisuri la granite şi invers. La 
adîncimi mari, procesul de metamorfism atinge 
grade extrem de intense, şi i se dă denumirea de 
ultrametamorfism. Condiţiile de presiune şi 
temperatură maxime conduc, după, autorii 
moderni, la retopirea materialului şi la formarea 
unei „magme" a cărei origine îndepărtată este 
găsită în sedimentele de la suprafaţă şi care se 
solidifică asemenea magmelor provenite din 
adîncime. În această magmă nouă se găsesc 
adeseori resturi din sişturile de origine iar 
amestecul său intim cu materialul menţionat este 
extrem de caracteristic. Acest proces de retopire s- 
a denumit şi „anatexie”. Prin răcirea noului tip de 
magmă iau naştere roci speciale, cu caractere în 
totul identice celor magmatice propriu-zise, dar de 
obicei mai acide, mai bogate în SiO, cum sînt 
granitele. Pe de altă parte, din aceste procese mai 

rezultă şi gaze speciale, cu putere de reacţie 
chimică excepţională, ce pot conduce chiar la 
transformarea fundamentală a rocilor, în locul lor 
din scoarță, prin înlocuirea elementelor chimice 
primare cu alte elemente noi. 

Am căutat să lămurim aceste fenomene, 
pentru a da o imagine asupra ultimei verigi din 
lanţul ce constituie marele circuit al materiei, din 
scoarța globului terestru. Plecată din starea mai 
mult sau mai puțin fluidă sau plastică a topiturilor 
ce vin din străfundurile Pămîntului, substanța 
peregrinează în celelalte învelişuri oprindu-se cînd 
în hidrosferă (mări, oceane, lacuri), cînd în 
atmosferă (sub forma de gaze de diverse tipuri), 
cînd în biosferă (în corpul plantelor şi animalelor), 
pentru a se reîntoarce apoi în litosferă unde 
poposeşte mai întîi la suprafaţa sa, sub formă de 
roci sedimentare, pătrunde apoi în interior prin 
procesele de cutare sau scufundare, pentru ca, în 
faza finală, să treacă în stare fluidă asemănătoare 
celei din care a luat naştere cu mult în urmă, şi să 
re-înceapă un ciclu nou care însă niciodată nu va fi 
absolut identic cu precedentul. 

În această imagine generală cu caracter 
spiral se reflectă însăşi viața globului pămîntesc 
sau, mai exact, a părții sale superficiale, mai mult 
sau mai puţin accesibilă cercetării directe. Pentru 
lămurirea structurii zonelor inferioare acestor 
domenii, s-a recurs la metode deductive geofizice, 
bazate în primul rînd pe viteza de propagare a 
undelor ce iau naştere în timpul cutremurelor de 

pămînt şi care depinde de densitatea mediului pe 
care-l străbat, în cazul de faţă, a „geosf erelor” 
inferioare. 


2. Originea lanțurilor muntoase şi 
evolutia lor de-a lungul erelor geologice 


Complexitatea munților şi raporturile lor cu 
unitățile ce îi înconjură i-au determinat pe 
cercetători să-i clasifice după diverse criterii: 
structurale, morfologice, genetice etc. Nu vom 
intra în amănunte, ci ne vom mulțumi să arătăm 
lucrurile în mod general şi intuitiv. Vom lua în 
considerație două cauze principale: aporturile din 
adîncurile scoarţei sau vulcanismul şi mişcările 
violente ce au loc în această parte superficială a 
globului sau mişcările orogene, care în limba 
greacă înseamnă „născătoare de munți". Acestea 
din urmă sînt cele mai importante, fiind studiate de 
o disciplină geologică specială, al cărui domeniu 
priveşte arhitectura sau modul de aşezare 
geometrică al rocilor, denumită tectonică sau 
geotectonică. Această ştiinţă îşi propune delicata 
sarcină de a explica raporturile actuale dintre roci 
şi de a descifra diversele mişcări care le-au 
schimbat poziţia originară. Fenomenele se produc 
atît prin mişcări lente, provocate de scufundarea 
sau ridicarea în, masă a blocurilor continentale, cît 
şi prin mişcările mai mult sau mai puţin bruşte şi 
intense,  corespunzînd mişcărilor  orogene 
menționate mai sus. Actualmente se admite că 

39 


procesul de cutare decurge în bună parte treptat, 
fiind paralel şi concomitent cu sedimentarea. 

Un prim grup de munți rezultă, aşadar, din 
acumularea lavei şi a materialului produs de 
erupțiile vulcanice pe versanţii craterelor, precum 
şi din ridicarea scoarţei sub influența maselor de 
magmă ce se deplasează din adîncuri spre 
suprafață. Formele lor sînt mai mult sau mai puțin 
conice şi trădează existenţa unor vechi vulcani pe 
locul respectiv. Munţii vulcanici recenți, cum sînt 
cei din arcul Harghita-Călimani, oferă încă 
aspectul vechilor cratere în multe puncte, 
asemenea unor căldări, din care îşi culeg apele 
rîurile de munte. Astfel, lacul Sf. Ana, situat în 
apropierea stațiunii balneoclimaterice Tuşnad, 
apare asemenea unui crater înconjurat de păduri. 
Ipoteza acestei origini a fost însă pusă la îndoială 
în urma unor cercetări mai recente. 

Studiile geologice au arătat că lanțurile 
vulcanice sînt dependente de crăpăturile adînci 
produse în scoarță, legate de orogeneză, şi că se 
găsesc în genere pe țărmurile continentelor, în 
regiuni cutate sau în insulele oceanice. „Cercul de 
foc al Oceanului Pacific" însumează 77,78% din 
vulcanii globului. Masele de materie vulcanică 
aduse sînt gigantice, de domeniul sutelor de 
milioane de kilometri cubi. Este suficient să cităm 
de pildă faptul că vulcanul Mauna Loa din 
arhipelagul Hawaii şi-a ridicat craterul de la 6.000 
m sub nivelul mării pînă la înălțimea de 4.200 m 
deasupra acestuia şi că nostalgicele plaje ale 

acestor insule au nisipul verde-oliv provenit din 
cenuşile vulcanice. Insulele Kurile sînt tot 
vulcanice şi se ridică de la 2.000-3.000 m 
adîncime continuîndu-se spre nord cu vulcanii din 
Kamceatka, 20 la număr, dintre care Kliucev 
atinge 4.750 m. „Dorsala Atlanticului”, care 
alcătuieşte un impozant relief submarin cu 
altitudini ce depăşesc înălțimile Alpilor, reprezintă 
mase gigantice de lava ridicată de pe fundul 
oceanic. La suprafața apei apar sub formă de 
insule cu cratere mai mult sau mai puţin vizibile şi 
active (Azore, Canare, Capul Verde etc). Între 
acestea, cunoscuta insulă vulcanică Sf. Elena, 
unde a fost exilat Napoleon Bonaparte, se ridică 
asemenea, unui mare crater, de la 4.000 m 
adîncime. Ar fi imposibil să cităm aici toți munţii 
vulcanici din lume, de aceea amintim numai 
vulcanii cunoscuţi, ca: Vezuviul, Etna, Stromboli 
din bazinul Mediteranei, giganţii de peste 6.000 m, 
Kenya şi Kilimanjaro din răsăritul Africii, 
vulcanismul „provinciei pontice" sau al Mării 
Negre (din Caucaz, Armenia, Marea Egee, 
cuprinzînd şi pe cel carpatic), vulcanii muntoşi atît 
de frumos reprezentaţi de pictorii japonezi, cum 
este Muntele Fujiyama (un con cu virful veşnic 
acoperit de zăpadă, înalt de peste 3.700 m), 
numeroşi vulcani din Islanda, Alaska şi cei din 
America Centrală şi America de Sud, care, fiind în 
legătură cu recentele erupții şi cutremure de 
pămînt, au făcut să „fiarbă Pacificul", după 
plastica expresie a ziariştilor. În lanțul Munţilor 

Stîncoşi se găsesc conurile înalte ale vulcanilor: 
Chimborazo, Cotopaxi şi Llullail-laco, care atinge 
6.723 m. În Mexic se găseşte cel mai recent 
vulcan, Paricutin, ridicat în anul 1943 şi care a 
crescut cu 476 m într-un an, şi tot aci se află 
celebrul crater în activitate Popocatepetl (5.452 
m); acest vulcan i-a servit ca punct de orientare lui 
Cortez, pentru debarcarea lui în Mexic. În istoria 
turismului, şi totodată în exploatarea minereului de 
la mare altitudine, Popocatepetl îşi are o străveche 
poveste. După cum s-a arătat, pe vîrful lui s-a atins 
primul record de înălțime, în anul 1522, de către 
un grup din oamenii lui Cortez, trimişi să aducă 
sulf (pucioasă) pentru praful de puşcă ce se 
terminase. Conduşi de ostaşul Montano şi de 
tunarul Messa, aceşti alpinişti neîncercaţi ajung în 
vîrful lui, după mari peripeții, urmăriți, după cum 
relatează istoricul Herrera, de 40.000 de localnici 
strînşi la poalele muntelui; coboară în repetate 
rînduri, cu frînghia, în craterul înfiorător, plin de 
gaze otrăvitoare, în fundul căruia, la 150 m 
adîncime, clocotea lava. De aici au recoltat circa 
130 kg de sulf, necesar scopurilor criminale de 
cotropire ale spaniolilor invadatori. Această 
ascensiune a rămas record de altitudine timp de 
aproape patru secole. 

Numeroşi vulcani ridicați de pe fundul 
oceanului nu au ajuns la suprafață, deoarece au 
fost ciopliți şi retezaţi de acţiunea valurilor. Astfel 
de conuri submarine sînt frecvente în oceanele 
Pacific şi Atlantic la adîncimi de cîteva zeci sau 

sute de metri. 

Mai este necesar să precizăm că, în afară de 
vulcanii actuali şi cei stinşi de curînd, citați pînă 
aici, munţi vulcanici s-au ridicat şi în timpurile 
mai vechi. Astfel sînt, de exemplu, cei de vîrstă 
neozoică din Podişul Central francez, iar la noi în 
Carpaţi, erupțiile bazice vechi, mezozoice din axa 
munților mărunți dintre Crişul Alb şi Mureş, 
ridicaţi însă prin procese de orogeneză, precum şi 
numeroasele conuri (rămase din vechile coşuri) ce 
formează variatul peisaj al Munţilor Metaliferi, 
erupte în a doua parte a erei neozoice şi munţii 
vulcanici din lanţul răsăritean şi de la Baia Mare. 
Principala forță însă care ridică munţii sînt 
mişcările orogene. În bazinele marine şi oceanice 
actuale, se deosebesc abisurile mari - rămase sub 
apă poate încă din primele timpuri ale întăririi 
scoarței terestre - şi zonele de suprafaţă ce 
continuă continentul pînă la 200-300 m adîncime 
(platforma continentală). Între aceste două zone 
extreme, fundul mării coboară într-o pantă mai 
mult sau mai puţin accentuată, denumită soclu sau 
povîrniş continental. Cercetările au arătat că 
blocurile continentale, cuprinzînd şi platforma 
menționată, sînt alcătuite din roci acide, cu 
densitate scăzută, cum sînt granitele, iar fundurile 
permanente, din roci bazice şi dense de tipul 
bazaltelor. Blocurile continentale ar pluti peste o 
masă plastică cu constituția foarte bazică, aşa cum 
plutesc sloiurile de gheață pe apă. între aceste 
două „faze" ar exista un echilibru, în sensul că 

orice încărcare a ariilor continentale aduce 
scufundarea blocurilor şi orice pierdere de greutate 
- ridicarea lor, denumită echilibru izostatic. Aceste 
date ne vor servi la înțelegerea mecanismului 
orogenezei. 

În timpurile geologice, anumite bazine 
marine, denumite geosinclinale, după ce s-au 
umplut cu mari cantități de sedimente, au suferit 
striviri, producînd puternice procese de cutare 
însoţite de ieşirea la suprafaţă şi de ridicarea, 
uneori la multe mii de metri înălțime, a 
sedimentelor menţionate. 

Aceste procese au ca efect formarea a 
numeroase tipuri de cute, în cazul materialului 
plastic, iar în cazul compartimentelor rigide, de 
fracturi sau falii cu denivelări uneori de mii de 
metri. Termenii cei mai cunoscuţi, de anticlinal şi 
de sinclinal, se referă la partea bombată şi 
respectiv la cea depresionară a unei cute. Alteori 
iau naştere cute foarte mari, mai mult sau mai 
puţin înclinate, sau chiar culcate la orizontală sau 
se desprind grupuri întregi de strate şi de cute care 
se răsfrîng peste formațiuni mai vechi sau se 
deplasează pe întinderi kilometrice, în care caz 
avem de-a face cu pînze de încălecare sau de 
şariaj, unităţi de o deosebită importanţă în procesul 
de formare a munților. Substratul peste care s-au 
deplasat pînzele de şariaj poartă denumirea de 
„Autohton” şi adeseori este puternic strivit sub 
greutatea pînzei. 


44 


Geosinerinel  ___ 


N 
KINN Catenă muntoasă 
N 


Berme parahce 


2 = 


Fig. | — Schema cutării unui bazin geosinclinal 


Fig. 1 — Schema cutării unui bazin geosinclinal 

Fig. 2. — Schema unor cute normale 


Fig. 3. — Schema unei pînze de şariaj 


În exemplificarea celor prezentate mai sus 
dăm cazul Munţilor Caucaz, pentru munţi unde 
cutele se dispun mai mult sau mai puţin simetric 
de o parte şi de alta a unui ax cu formațiuni vechi, 
metamorfozate şi cu granite, cazul Munţilor Jura, 
pentru  exemplificarea unor cutări normale, 
simetrice, liniştite şi fără şariaj, şi pe cel al Alpilor, 
pentru munți constituiți din pînze de şariaj de 
iimensiuni areale. 

La noi în ţară, sisteme de pînze pe întinderi 
mai reduse, pînze de desprindere sau decolare, au 

fost recunoscute, după cum se va vedea, în 
structura Carpaţilor Orientali, iar ca pînză de şariaj 
propriu-zis se admite unitatea superioară care 
alcătuieşte Carpaţii Meridionali, denumită de 
Murgoci Pînza Getică. Răsfrîngeri pe distanţe 
reduse şi „cute jurasiene” se recunosc în zona 
Reşiţa-Moldova Nouă (Banat) şi în Munţii 
Apuseni (Valea Mureşului, Biharia, Pădurea 
Craiului). Unii autori consideră însă că şi în aceste 
părți ale Apusenilor se găsesc pînze de şariaj. Nu 
insistăm mai mult asupra caracterelor proceselor 
de orogeneză din diferite lanțuri muntoase, 
chestiune despre care nu exagerăm afirmînd că s- 
au scris biblioteci întregi, ca de altfel şi despre 
motorul care provoacă aceste deplasări. 
Menţionăm numai că, pentru explicarea acestei 
instabilități a scoarței, s-au emis numeroase 
ipoteze, dintre care multe şi-au păstrat doar o 
importanță istorică. O concepție mai veche admite 
că globul terestru, prin pierderea temperaturii pe 
care a moştenit-o de la substanța incandescență, 
solară de origine, se contractă, obligînd scoarța să 
se încreţească. Astfel s-ar naşte cutele şi reliefurile 
muntoase. Alte ipoteze au făcut să intervină forțele 
create de deplasările izostatice, la strîmtarea 
geosinclinalelor în urma umplerii cu sedimente, 
prin afundare, corelată cu ridicarea temperaturii 
(ipoteza expansiunii termice), la deplasarea 
blocurilor continentale pe substratul plastic 
(translația continentală), la curenți de convecție ce 
s-ar forma în zonele fluide din adîncime, la 

alunecări gravitaționale sau la efecte ale 
radioactivităţii terestre. Se înțelege că această 
formulare telegrafică ar putea primi o dezvoltare 
care ar depăşi cu mult cadrul acestei cărți. 

Ţinem să reamintim că procesele de 
orogeneză conduc în adîncime la metamorfozarea 
rocilor cu formarea de şisturi cristaline şi chiar la 
parțiala lor topire (anatexie) cu formarea de 
granite. Atare roci se găsesc de regulă în axele 
lanțurilor muntoase, dacă ulterior nu au suferit 
mari deplasări tectonice. Procesele de cutare mai 
influenţează şi erupția magmelor din adîncurile 
scoarței, existînd o evidentă corelație între 
„magmatism şi orogeneză". Să aruncăm o scurtă 
privire asupra fazelor de orogeneză din trecutul 
scoarței globului şi asupra lanțurilor muntoase ce 
au luat naştere, cu referire specială la ţara noastră. 

Timpurile străvechi, dinainte de era 
paleozoică, prima eră pe care constituția scoarței o 
dezvăluie în mod clar cercetătorilor, au fost 
frămîntate de evenimente geologice ce s-au 
eşalonat pe durate de milioane şi chiar de miliarde 
de ani. Datorită transformărilor profunde suferite 
ulterior, aceste faze nu au putut fi însă lămurite 
decît în mod parțial, cu ajutorul mijloacelor de 
cercetare deținute pînă în prezent. Este evident că, 
încă din primele timpuri ce au urmat închegării 
crustei terestre, au avut loc frămîntări orogenetice. 
De-a lungul vremurilor însă, rocile depuse în acele 
geosinclinal au suferit, în marea lor majoritate, 
intense transformări metamorfice, astfel că astăzi 

ele se încadrează în marea masă a şisturilor 
cristaline, asemănătoare şi anonime. Totodată au 
avut loc şi erupții puternice, mai ales curgeri de 
roci bazice şi intruziuni de granite, în parte 
metamorfozate şi ele. Vechile lanţuri muntoase au 
căzut pradă agenţilor erozivi care le-au redus întîi 
la dealuri şi apoi le-au transformat în cîmpii 
întinse. Aceste vechi zone orogene s-au întărit 
puternic transformîndu-se în socluri solide, în 
blocuri continentale care s-au mişcat cel mult 
oscilatoriu, de-a lungul erelor geologice iar marea, 
care le invada şi se retrăgea periodic, a depus 
sedimente ce au rămas orizontale sau foarte uşor 
vălurite. Acestea sînt astăzi marile blocuri ce 
caracterizează partea rigidă a continentelor: sino- 
siberian, indian, african, australian, canadian, 
nord-american, brazilian şi platformele pendinte 
de aceste blocuri, dintre care, pentru înţelegerea 
formării Munţilor Carpaţi, o deosebită importanță 
o au cea Baltico-Rusă sau podolică şi 
„Fundamentul Moesic", corespunzînd în bună 
parte aşa-numitei „Platforme Prebalcanice", în 
care se înglobează tot ţinutul dintre Carpaţi şi 
Balcani, începînd din era paleozoică, evoluția 
orogenetică a geosinclinalelor a fost descifrată în 
bună parte de geologi. Pe la începutul erei 
paleozoice, s-au ridicat munţi care astăzi au fost 
reduşi la coline minime sau a căror existență se 
deduce din caracterele rocilor, denumiți „catene 
caledoniene". La noi în ţară, în acest domeniu se 
încadrează „şisturile verzi” din sudul Dobrogei, 

din care s-au rupt bucăţi ce se găsesc prinse tocmai 
în rocile Carpaţilor Orientali. Mai este posibil ca 
tot în acest timp să se fi metamorfozat unele şisturi 
cristaline din lanţul carpatic. 

De pe la mijlocul şi pînă la sfîrşitul erei 
paleozoice, mişcări puternice au zguduit însă 
scoarța Pămîntului, la intervale de milioane de ani; 
geologii le-au denumit „mişcări hercinice" şi au 
calculat că s-au produs acm, 250-400 de milioane 
de ani. S-au ridicat atunci munți falnici cum au 
fost şi aşa-numitele „catene altaice" din Siberia. 

La noi, dintre aceşti munţi au mai rămas în 
mod şi doar dealurile pitoreşti din nordul 
Dobrogei, cu inimi de granit. Tot în acest timp s- 
au metamorfozat depozite care au format şisturile 
cristaline din Carpaţi, în lanţ muntoase a căror 
dezvoltare azi nu o mai cunoaşte, deoarece mișcări 
mai noi le-au deranjat raporturile inițiale. 

Mergînd mai departe, constatăm că în era 
mezozoică are loc mişcări tectonice, chiar din 
primele ei timpuri (ele numite „„mişcări 
kimeriene") în unele locuri ele continuînd 
ridicarea catenelor preexistente (Munţii Urali şi 
chiar în Dobrogea şi Carpaţi). 

Cele mai importante mişcări care au ridicat 
lanțurile de munţi falnici actuali de pe glob şi, în 
Eurasie lanțul „alpino-carpato-himalaian" 
(cuprinzînd şi alți munţi cum sînt Pirineii, 
Apeninii, Caucazul etc.) a avut însă loc în 
orogeneza alpină. Fazele sale s-au succedat la 
diferite intervale, mult mai mici decît în cazul 

mişcărilor hercinice, începînd din ultima parte a 
ere mezozoice (denumită cretacic, după roca 
„cretă" ce s-a depus în vremea sa), de-a lungul 
întregii ere neozoice şi pînă în timpurile recente 
ale  cuaternarului. Ultima sa fază, sau „faza 
valahică" a avut loc chiar în cuaternar şi desigur, 
în multe puncte de pe glob, poate chiar şi pe 
teritoriul nostru, a înspăimîntat pe omul primitiv, 
retras în grote şi funduri de munţi, prin 
năprasnicele cutremure de pămînt pe care le-a 
provocat. Se poate considera că mişcările seismice 
sau cutremurele de pămînt actuale din multe locuri 
de pe glob nu reprezintă decît ecourile acestor faze 
care uneori se intensifică puternic, cum a fost 
cazul cutremurelor de la Agadir, în urma cărora 
fundul mării, denivelat cu 200 m, mişcări însoţite 
adeseori şi de puternice erupții vulcanice (Japonia, 
Munţii Stîncoşi etc.). La noi în ţară, centrul 
seismic se găseşte la curbura Carpaţilor în Munţii 
Vrancei. 

Se desprinde aşadar un fapt deosebit de 
interesant; trăsătură proprie evoluţiei scoarței 
Pămîntului; lanţul muntoase ce se ridică la un 
moment dat sînt reduse, prin acţiunea factorilor de 
eroziune, la materialul fin ce strînge în 
geosinclinal din care, prin cutare, după milioane 
de ani, se vor ridica alte catene muntoase, astfel că 
marea devine munte iar muntele - şes sau chiar 
fund de mare. Aceasta este viaţa zbuciumată a 
litosferei în care, prin distrugerea unui munte, 
geosinclinalul plăsmuieşte un altul, astfel că se 

poate afirma chiar că geosinclinalele reprezintă 
„leagănele munților". 


3. Recunoaşterea principalelor tipuri de 
roci care constituie munţii 


Drumeţul obosit, dar încîntat de frumuseţile 
muntelui, s-a oprit nu o dată ca să se odihnească 
un răstimp şi să soarbă răcoarea apei cristaline a 
unui izvor. Şi poate că privirea i-a fugit atunci, de 
la perspectivele fără hotar ale orizonturilor, la 
cosmosul  miniatural al lumii plantelor şi 
animalelor care se dezvoltă în toate ungherele şi pe 
toate  stîncile  dimprejur. Variația coloritului 
florilor ce-şi ridică timide corolele minuscule din 
covorul de muşchi, freamătul fiecărui fir de iarbă 
de-a lungul căruia se mişcă fără răgaz fiinţe cu 
cele mai curioase aspecte, lumea de gîze de toate 
felurile care populează firavele cursuri de apă 
desprinse din aceste izvoare, purtîndu-şi unda 
străvezie spre cascade şi spre rîuleţe tumultuoase 
l-au impresionat desigur reținîndu-i atenţia, cel 
puţin pentru răstimpul scurt al popasului. Şi nu 
puţini sînt turiştii care, dintr-o curiozitate firească 
sau dintr-o nemărginită dorinţă de a pătrunde cît 
mai mult în tainele bătrînilor munți străbătuţi, 
încep să le deprindă cunoaşterea şi chiar să rețină 
denumirile ştiinţifice ale plantelor şi animalelor 
ce-i populează. Dar o dată cu dobîndirea acestor 
noțiuni este logic să se dezvolte şi cunoaşterea 
naturii minerale care determină de fapt relieful 

munţilor şi reprezintă domeniul în care plantele îşi 
înfig rădăcinile. Alpinistul se identifică uneori cu 
stînca în asperitățile căreia caută priză pentru 
vîrful degetelor sau pentru tricunii bocancilor. 
Fragmente mărunte se desprind din piatră şi se 
pierd, cu uşorul lor zgomot de rostogolire, în 
adîncurile văilor, lăsînd în loc o faţă nouă expusă 
direct marelui proces de alterare despre care s-a 
vorbit mai sus. 


|Fig. 4 — Microscop polarizant modern (tip sovietic MIN. 8) 


Fig. 4 - Microscop polarizant modern (tip sovietic MIN. 8) 

Nu este oare tot atît de interesant, ca şi în 
cazul vietăților, să cunoaştem natura acestor stînci, 
să încercăm să le descifrăm, din chipul aparent 
neclintit, viaţa, trecutul, originea? De aceea vom 
încerca, în cele ce urmează, să arătăm cum se 
recunosc diferitele tipuri de pietre (roci) şi care 
este denumirea lor. Ştiinţa care le studiază în 
amănunt, cu metode uneori foarte complicate, se 
numeşte petrologie sau, mai special, etrografie, 
cînd se referă la caracterele lor în mod descriptiv. 
Geologii specializaţi în această direcție, adică 
petrografii, smulg astăzi tainele rocilor cu metode 
foarte variate. Cu o tehnică specială sînt 
„secţionate”, adică reduse la forma de pojghiţe 
subțiri, pînă la 1/200 mm grosime, prin care de 
regula lumina poate trece, suferind anumite 
schimbări, proprii fiecărui mineral, schimbări ce 
pot fi cercetate cu microscoape speciale, denumite 
„microscoape polarizante"!. Studiul rocilor prin 
secțiunile cărora nu poate trece lumina (cu 
minerale opace), cum sînt multe dintre cele ce 
conţin metale (minereurile metalifere) sau cărbuni, 
se face pe secțiuni şlefuite, a căror suprafață 
reflectă razele luminoase, cu ajutorul unor 
microscoape speciale, denumite „microscoape 
calcografice”. Dar petrografii mai recurg şi la alte 
metode, din domeniile fizicii, chimiei sau 
ştiințelor' biologice, urmărind anumite obiective, 

care razele „vibrează" într-un singur plan. obținută cu un 
dispozitiv special. 

cum ar fi recunoașterea alcătuirii mineralogice. În 
funcție de aceasta roca primeşte un nume 
(diagnoză) sau i se stabileşte vîrsta, adică timpul 
din scara cronologică a vieții Pămîntului în care a 
luat naştere. 

În cele ce urmează ne vom rezuma la 
descrierea caracterelor rocilor, care pot fi 
recunoscute cu ochiul liber, adică a caracterelor 
macroscopice, dînd numai arareori unele indicaţii 
cu privire la compoziţia lor mineralogică sau 
chimică. Pentru o mai bună înţelegere este bine ca 
cititorul să aibă în gînd imaginea dată anterior 
asupra modului de formare a principalelor roci. 


a) Rocile eruptive sau magmatice 

Provenite din întărirea sau consolidarea 
magmelor ce străbat spre suprafaţă din adîncurile 
scoarței, rocile din acest mare grup (înglobînd aici 
şi pe cele rezultate din procese de regenerare sau 
anatexie) constituie 95% din volumul litosferei. 
Locul sau adîncimea la care s-au consolidat şi 
conținutul în silice (SiO2) sînt principalii factori 
care impun caracterele acestor roci. După natura 
mineralelor ce alcătuiesc rocile acide, bogate în 
S10», acestea sînt deschise la culoare, în timp ce 
rocile bazice, mai sărace în acest component, dar 
bogate în alte elemente metalice (Mg, Ca, Fe, Mn), 
au culori închise, nuanțele intermediare rezultînd 
din asocierea, în cantități variabile a mineralelor 
deschise la culoare cu cele de culori închise. De 
asemenea, a mai rezultat, din cele expuse în 

capitolul privind marele circuit al materiei, că 
rocilor intruzive, consolidate la adîncime, le 
corespund roci de suprafață (sau vulcani avînd 
aceeaşi constituție mineralogică, dar cu caractere 
proprii (Structuri specifice) impuse de răcirea 
rapidă a cristalele mari fie că plutesc în mase 
fundamentale (paste) fine sau sticloase, fie că 
lipsesc cu desăvirşire spre deosebire de rocile 
intruzive sau abisice la care cristalizare este mai 
mult sau mai puţin totală, uniforn bine marcată. 
Deoarece porfirele sînt rocile caracteristice pentru 
aceste tipuri de structuri, se aplică curent termenul 
de „structură porfirică” cînd ne referim la roci 
vulcanice,  opunîndu-l structurilor granulare, 
grăunţoase sau total cristalizate ce se aplică rocilor 
de adîncime. Cu aceste două noţiuni (culoare şi 
structură), să trecem examinarea tipurilor de roci 
magmatice pe care le vom întîlni pe traseele 
noastre din lanțul carpatic. Rocile de adîncime cele 
mai acide poartă denumirea de granite, - termen în 
genere cunoscut, amintind de structura tipică 
granulară pe care o prezintă. Culoarea lor deschisă 
este dată mai ales de două tipuri de minereuri albe: 
cuarțul (forma cristalizată a SiO, sau silicei) de 
feldspaţi, minerale ce rezultă din reunirea în diferi 
proporții a silicei, a aluminiului şi a metalelor 
denumite alcaline: sodiu (Na) şi potasiu (K), 
uneori cu cantități variabile de calciu (Ca). 
Feldspaţii acizi sînt cei potasici (ortoză, microclin) 
şi cei sodici (albit). Feldspaţii, din rocile mai 
bazice sînt mult mai bogați în calciu. Cînd 

predomină ortoza, granitul ia culoarea roz sau 
roşcată iar cînd predomină cel de-al doilea tip, 
granitul este alb (numele mineralului albit indică 
însăşi culoarea). Un alt mineral, tot de culoare 
deschisă, este şi mica albă care sclipeşte asemenea 
argintului mai ales în granitele larg cristalizate. În 
cantități subordonate, la alcătuirea granitelor 
participă însă şi minerale de culoare închisă, cum 
sînt micele negre şi alte minerale, denumite 
amfibolite şi piroxeni. 

În granite, ca de altfel în toate rocile 
eruptive, mai apar, în cantități minime, şi alte 
numeroase tipuri de minerale, denumite minerale 
accesorii, uneori cu importanță economică. Alte 
minerale provin din transformarea, sub influența 
soluţiilor fierbinți, sosite din adîncime, sau reci, de 
la suprafaţă, a mineralelor originare sau primare, 
schimbîndu-le culoarea spre alb, verde sau roşu. 
Aceste minerale „,secundare” au şi ele uneori 
importanță economică, cum este de exemplu 
caolinul, o argilă albă ce provine din alterarea 
feldspaţilor granitului de Sicheviţa (din Banat) şi 
mai ales cel din regiunile cu vulcanism recent (în 
roci vulcanice), de tipul celor din Munţii Apuseni 
sau din Munţii Harghita-Călimani. Dacă cititorul 
doreşte să-şi facă o idee despre un granit cu bobul 
mare şi foarte decorativ, poate examina soclul atît 
de frumos şlefuit al statuii lui Lenin din Piaţa 
Scînteii. Ortoza dă culoarea roşie, iar cuarțul şi 
feldspaţii sodici - petele gălbui sau albe. Cuarțul 
este străveziu şi cu un luciu gras, în timp ce 

feldspatul sodic este alb-lăptos. Petele negre 
reprezintă minerale închise mai ales amfiboli. În 
țara noastră masive importante de granit se găsesc 
în nordul Dobrogei unde se şi exploatează, precum 
şi în alte locuri din Carpaţi, mai ales în cei 
Meridionali (Banat, Parîng, Vîlcan etc.) şi în 
Munţii Apuseni (Radna, Muntele Mare). 

Cu o constituție mai bazică şi mai închise la 
culoare, făcînd trecerea spre roci intermediare, 
denumite diorite, sînt granodioritele al căror nume 
derivă de la cei doi termeni între care se situează 
(granit şi diorit). Între roci în genere nu se pot 
trasa limite precise. Denumirile noastre se referă la 
anumiți termeni tipici, de o parte şi de alta cărora 
se înşiruie toate asociaţiile minerale posibile. 
Insistăm un moment asupra acestui termen 
petrografic, deoarece la noi în ţară apare frecvent, 
în regiunea Banatului şi Munţilor Apuseni, o 
„familie de roci" care au erupt la sfîrşitul erei 
mezozoice, purtînd denumirea de banatite, ce au 
ca tip principal de rocă grano-dioritul. Aceste roci 
prezintă şi termeni mai acizi (granite), şi termeni 
mai bazici (diorite şi chiar gabbrouri). În legătură 
cu ele apar minereurile de contact citate şi chiar 
unele filoane metalifere, hidrotermale. Dar şi alte 
roci mai vechi, cum sînt cele din Retezat, au unele 
caractere de granodiorite. Sînt de asemenea 
caracteristice  granodioritele masive legate de 
rocile cristaline ale Carpaţilor Orientali. Culoarea 
lor este roz sau albă-gălbuie. 

Rocile intruzive şi mai bazice, lipsite de 
cuarț şi ortoză, cu feldspaţi calco-sodici, amfiboli, 
uneori piroxe şi mică neagră sînt denumite diorite. 
Nu sînt prea frecvente, dar se găsesc şi la noi în 


Dobrogea şi în unele masive din Carpaţi, fiind mai 

ales în legătură cu corespondentele lor de 
suprafaţă, denumite andezite. În masa lor cenușie 
se văd mici cristale de minerale negre. În fine, 
rocile bazice, numai cu feldspaţi calcici piroxeni şi 
uneori cu amfiboli, se numesc gabbrouri. Sînt roci 
destul de rare iar în ţara noastră se găsesc pe vale 
Dunării, la Iuți şi prin Munţii Lotrului precum şi în 
unele masive mici din Munţi Apuseni şi 
Dobrogea. Minerale negre domină asupra celor 
cenuşii sînt frumos cristalizate. Culoarea acestor 
roci este închisă, adeseori neagr cu nuanţe verzui 
sau brune. Prezintă uneori cristale mari de piroxeni 
şi se şlefuiesc frumos fiind folosite pentr 
monumente şi obeliscuri. 

Rocile „ultrabazice" sînt lipsite chiar de 
feldspaţi şi sînt constituite preponderent din 
amfiboli, piroxeni, cărora li se adaugă un silicat 
foarte bazic, gălbui, denumit olivină. Culoarea lor 
este neagră sau verzuie, sînt compacte şi nu prea 
dure. Prin alterare, din olivină ia naştere un 
mineral secundar, cu ceva apă, denumit serpentin 
iar rocile rezultate, serpentinite (la noi se găsesc în 
Carpaţii Meridionali, Munţi Apuseni şi mai puţin 
în Carpaţii Orientali). Din şlefuirea acestor roci, 
mai puțin dure decît precedentele, pot rezulta 
obiecte de artă sau statuete, cum sînt cele modelate 
de popoarele din vechime, mai ales de cele din 
Orient. 

Și astfel, am examinat cele mai frecvente 
tipuri de roci intruzive de la noi, dar sîntem 
departe de a le fi epuizat. Am arătat că la periferia 

masivelor  intruzive s-au  „diferențiat' roci 
intermediare, denumite hipoabisice sau filo-niene. 
Din acest grup cităm mai întîi un tip acid foarte 
interesant,  pegmatitele, roci cu alcătuirea 
granitului dar cu cristale mari de tot, cărora li se 
adaugă unele minerale speciale şi rare, foarte 
importante uneori sub raport economic, cum sînt, 
în R. P. Română, pegmatitele cu lame mari de 
mică albă, exploatate pe valea Lotrului şi cele cu 
beril (mineral preţios) de la Teregova (Banat). 
Aceste roci furnizează cel mai bun feldspat pentru 
ceramică. Au culoarea albă sau roz şi conţin 
cristale mari, uneori gigantice, de feldspat şi mică. 
Dintre rocile bazice, cităm diabazele care au 
alcătuirea gabbrourilor, numai că feldspaţii au 
forma unor baghete ce se întretaie, iar în ochiurile 
delimitate se găsesc piroxeni, sticlă sau produşi de 
alterare. Treptat, aceste roci trec la roci de 
suprafaţă, efuzive, denumite bazalte sau chiar 
diabaze, cînd caracterele arătate mai sînt încă 
conturate. Cu aceasta am ajuns la rocile vulcanice 
pe care le vom examina începînd de la bazic la 
acid. Diabazele şi bazaltele constituie, împreună 
cu unele andezite bazice (vezi mai jos), circa 98% 
din masa rocilor de suprafaţă, astfel ca situaţia este 
inversă față de cele intruzive, unde predominau 
rocile acide. Diabazele şi bazaltele se recunosc 
prin caracterul uniform al rocii, fin grăunţos pînă 
la sticloase şi prin culoarea lor neagră sau brună, 
uneori roşie sau verde, culoare impusă de anumite 
minerale produse prin alterare. Ici şi colo se văd 

unele cristale mari fie de culoare deschisă, fie de 
minerale negre. În țara noastră se găsesc 
admirabile „curgeri submarine" de diabaze vechi 
în Dobrogea şi Munţii Apuseni şi de bazalte mai 
noi în Munţii Apuseni (Detunata) şi la Racoş 
(Munţii Perşani). Dioritelor le corespund la 
suprafață un grup de roci foarte importante, 
denumite andezite. Atare roci de vîrstă foarte 
recentă, a căror erupție a fost văzută cu groază 
poate chiar şi de omul primitiv, alcătuiesc lanţul 
Munţilor Harghita-Călimani-Gurghiu. În Regiunea 
Maramureş (Baia Mare) şi în Munţii Apuseni, 
soluţiile fierbinți ce au însoţit erupțiile de andezite 
recente au determinat formarea minereurilor de 
toate felurile, cu o importanță economică 
binecunoscută. În natură, aceste roci pot să apară 
sub formă de pînze rezultate din curgerea lavei 
fierbinți pe flancurile vulcanilor, alternînd cu 
cenuşi vulcanice sau cu roci compuse din bolovani 
rotunjiți (bombe) prinse în aceste cenuşi şi 
denumite aglomerate. Astfel de situaţii vorbesc 
cercetătorului despre erupții caracteristice, unde 
exploziile şi revărsările de lavă alternau, aşa cum 
se întîmplă şi astăzi la vulcanii din bazinul Mării 
Mediterane. Alteori alcătuiesc coloane ce se pierd 
în profunzime şi care corespund vechiului coş 
vulcanic. 'Turiştii ce pleacă de la Tuşnad spre lacul 
Sf. Ana, pot vedea asemenea alternanţe în pereţii 
abrupți modelaţi de ape şi vînturi în flancurile 
muntelui. Privit cu ochiul liber, un andezit arată ca 
o masă fundamentală în care apar înglobate 

cristale de feldspat alb sau gălbui, alături de foiţe 
de mică neagră sau de mici prisme de amfiboli sau 
piroxeni. Masa în care „plutesc” aceste cristale 
este cenuşie, brună, verde, roșcată sau chiar 
neagră. Examinată cu lupa, arată uneori o structura 
fin  cristalizată, alteori aminteşte sticla. 
Granodioritelor le corespund roci  efuzive, 
denumite  „dacite” după vechiul nume al 
meleagurilor noastre. Deşi roci tipice se găsesc 
mai rar (în Munţii Apuseni, de exemplu) cenuşile 
acestor roci au umplut vechi bazine marine şi 
lacuri dintre care unele foarte întinse, cum este 
marele bazin dintre munți, al Transilvaniei, sau cel 
al Depresiunii Getice. Grosimile lor ating uneori 
sute de metri iar recunoaşterea în sondaje are o 
importanță deosebită, de pildă, pentru orizontarea 
formațiunilor ce conţin gaz metan din Bazinul 
Transilvaniei. Natural că aspectul rocii întărite este 
al unei roci sedimentare iar eroziunea a modelat în 
el frumoase forme de relief. Rocile seamănă cu 
nişte gresii aspre sau cu nişte argile întărite iar 
culoarea este uneori albă (de exemplu, dealurile 
acoperite de arbori fructiferi dintre Ocnele Mari şi 
Rîmnicul Vîlcea, care apar privirii călătorului ce 
vine cu trenul dinspre Govora ca văruite), alteori 
verde-intens sau de culoarea oului de rață, cum 
este vestitul Munte verde de la Slănicul Prahovei. 
Dacitele sînt ceva mai deschise la culoare decît 
andezitele şi uneori, între cristalele mari, alături de 
feldspaţi, apare cuarţ cu formă piramidală. 
În fine, rocilor granitice le corespund roci 

vulcanice dure, cu cristale mari de cuarţ şi 
feldspat, denumite riolite. Rezultînd din lave prea 
vîscoase pentru a curge, formează astăzi filoane 
sau coşuri cu pereți escarpați, cel mult uşor 
răsfrînți. Examinată, roca este de culoare deschisă 
(gălbuie, roz, albă) şi prezintă adeseori frumoase 
cristale de „cuarț bipiramidat" de 1-2 cm diametru, 
cum este cazul în masivul de la Roşia Montană 
(Munţii Apuseni). De pe sol se pot culege astfel de 
cristale asemenea pietricelelor. 

Înainte de a părăsi domeniul rocilor 
eruptive, ţinem să precizăm că varietățile 
petrografice sînt extrem de numeroase şi că nu am 
enumerat decît pe cele mai de seamă. Totodată 
adăugăm că numirile utilizate pentru rocile 
vulcanice se aplică de către unii autori numai 
rocilor noi, din era neozoică, cu excepția 
termenului de diabaz care, dimpotrivă, se aplică 
numai rocilor mai vechi decît această eră. Pentru 
rocile acide vechi s-a utilizat termenul de porfire, 
şi cel de porfirite pentru cele asemănătoare 
andezitelor. 


b) Rocile sedimentare 

Suprafaţa Pămîntului este acoperită în 
proporție de 75%, după cum am arătat, de rocile 
sedimentare, asemenea unei pojghiţe subțiri ce 
pluteşte peste marea masă de roci eruptive şi 
anatexice, dovedind vechi domenii scufundate sub 
ape sau poziţii tectonice, unde aceste roci au 
încălecat peste altele, împinse de mişcările 

orogene. În capitolul referitor la formarea rocilor, 
am arătat modul cum se acumulează sedimentele 
la suprafaţa Pămîntului, agenții sub influența 
cărora are loc acest proces şi modul cum se 
transformă ulterior pentru a da naştere rocilor 
consolidate şi dure, în masa cărora se mai 
recunosc adeseori caracterele sedimentului de 
origine. 

Desigur că nu o dată turistul care a străbătut 
culmile munților s-a trudit să-şi facă drum pe 
versanţii acoperiți de bucăți colţuroase, cunoscute 
sub denumirea de grohotişuri, şi a respirat uşurat 
cînd a depăşit aceste locuri obositoare şi cu priză 
nesigură. Dacă ne imaginăm că grohotişul se 
cimentează, obținem o rocă alcătuită din bucăţi 
colțuroase prinse laolaltă. Aceste bucăți, 
constituite din roci mai vechi, fie de acelaşi fel, fie 
deosebite, se pot uneori desprinde cu uşurinţă prin 
lovire cu pioletul, alteori rămîn însă în loc, dacă 
cimentarea este puternică. Asemenea roci se 
numesc brecii şi se caracterizează atît prin natura 
bucăților remaniate, cît şi prin caracterul 
cimentului. Cînd materialul provine din fragmente 
colțuroase de lavă întărită sau din rocile din 
vecinătatea craterului vulcanic, cimentul fiind lavă 
sau cenuşă, avem de-a face cu o brecie vulcanică. 
Ele se vor întîlni, după cum este şi natural, în 
apropierea centrelor vulcanice şi asupra lor vom 
reveni mai jos. Alte brecii provin din cimentarea 
fragmentelor ce rezultă prin sfărtmarea rocilor în 
timpul mişcărilor tectonice şi se denumesc, din 

acest motiv, brecii tectonice. Se găsesc în zonele 
cu falii sau pînze de şariaj în foarte multe puncte 
de pe întinsul patriei. Să dăm un exemplu. Cine 
străbate masivul Poiana Ruscăi, regiunea 
principalelor noastre zăcăminte de fier, şi se 
opreşte în fața carierelor de extragere a 
dolomitelor necesare Combinatului siderurgic de 
la Hunedoara, adeseori poate recunoaşte zone 
unde piatra pare transformată într-o pulbere 
nisipoasă de culoare gălbuie ca şi roca însăşi, din 
care provine, amintind de aspectul rumeguşului de 
lemn, iar din masa ei se pot culege bucăţi de piatră 
colțuroasă. Sînt brecii formate pe falii ce au 
rezultat în urma deplasării unor compartimente de 
roci în raport cu altele şi prezenţa lor constituie 
adesea indicii importante de interpretare pentru 
geologul prospector. Există şi alte tipuri de brecii 
provenite din resturi de organisme, din procese de 
contracție etc. ., dar aceste roci interesează numai 
pe specialist. În acest grup se mai situează o seamă 
de roci cu caractere de brecii, specifice masivelor 
noastre de sare pe care le mărginesc, cunoscute 
sub denumirea de „,brecia sării”. 


Fig. 6. 
Conglomerat 


Fig. 6 — Conglo- 
merat 

Într-o masă argiloasă plutesc fragmente de 
roci din formațiunile mai vechi. Se admite că 
provin sau tectonic, sau din acumulări în jurul 
bazinului de depunere a sării. Am subliniat, într-un 
capitol anterior, asemănarea dintre pietrişul 
rotunjit de pe văi şi bucăţile ce se desprind din 
versanţii stîncilor din regiunile muntoase, cum ar 
fi în Bucegi, Ceahlău, Ciucaş, culmea Pietricica 
(Bacău) etc. Aceste roci se denumesc 
conglomerate şi rezultă din  cimentarea 
pietrişurilor marine şi continentale. Blocurile şi 
fragmentele „remaniate"! îşi păstrează în aceste 
roci sedimentare caracterele din roca de origine 
(granite şisturi cristaline, calcare etc.) astfel, dacă 
un drumeț va cerceta mai îndeaproape bucăţile din 
„conglomerate de Bucegi", va recunoaşte 
fragmente de roci albe, foarte asemănătoare 
calcarelor care alcătuiesc masivele Pietrei 
Craiului, Pietrei Mari sau Postăvarului, alături de 
şisturi cristaline verzi (cloritice) pătate cu minerale 
gălbui, de tipul rocilor din Masivul Leaotei, care 
continuă către est impozantele culmi ale 
Bucegilor, roci dure, roşii ca sîngele denumite 
jaspuri, asemănătoare celor de pe valea Peleşului, 
cum şi alte tipuri de pietre. În masa cimentului va 
recunoaşte granule de nisip banale amintindu-i de 
pildă nisipurile carierelor de la Colentina. 
Exemple de acest fel se pot găsi multe în Carpaţii 


Adică desprinse din formațiuni de pe continent şi 
înglobate în sedimente. 

noştri. Uneori, conglomeratele formează singure 
reliefurile, alteori, ca şi breciile, pot să apară 
intercalate în serii de natură mai mult sau mai 
puţin deosebită. Astfel, în Carpaţii Orientali se 
întîlnesc adeseori în zona denumită a flişului 
carpatic, ca şi în cea colinară, caracterizată, printre 
altele, şi prin prezența masivelor de sare, 
conglomerate cu bucăţi de roci verzi de tipul celor 
întîlnite în sudul Dobrogei. Aceste elemente au 
condus la concluzia că rocile care alcătuiesc 
Dobrogea de sud se prelungesc pe sub Carpaţi pînă 
departe pe teritoriul R. P. Polone. Alteori însă, 
geologul rămîne uimit de faptul că în 
conglomerate nu găseşte nici urmă din rocile ce 
alcătuiau ţărmul mării în care s-au depus 
pietrişurile de origine. Cauza este legată probabil 
de curenții ce existau de-a lungul țărmului, care 
transportau materialul cu totul în alte locuri decît 
cele de unde s-a desprins din stînci. În fine, o altă 
explicaţie ar consta în aceea că formațiunea din 
care au provenit fragmentele a fost în întregime 
distrusă în timpurile geologice, astfel că astăzi nu 
mai poate fi identificată decît din aceste resturi. 
Din cimentarea nisipurilor iau naştere, după 
cum s-a menționat, gresiile, roci cunoscute pentru 
întrebuințările sale. O bucată de gresie este aspră 
la pipăit datorită granulelor cimentate şi de culori 
variate, impuse fie de culoarea inițială a 
granulelor, fie de culoarea cimentului. Lame 
lucitoare de mică, asemenea unor foiţe de argint, 
sclipesc uneori în masa gresiilor sau pe feţele de 

separare dintre strate. În Subcarpaţi, în Munţii 
Apuseni, în flişul carpatic, în Bazinul 
Transilvaniei, ca şi în multe alte regiuni, se 
întîlnesc gresii asociate cu conglomerate, cu argile 
sau cu marne. Adeseori, picurînd pe o gresie un 
acid (de obicei clorhidric), constatăm că roca 
fierbe degajînd bule de gaz. Fenomenul, denumit 
efervescenţă, nu este caracteristic gresiilor, ci 
calcarului din ciment, aşa cum s-a arătat, Dar 
aceeaşi gresie, ca şi oricare dintre semenele sale, 
va zgîria geamul datorită conţinutului în granule 
de nisip, alcătuite din cuarț, mineral cu duritate 
mai mare decît sticla. Este caracteristică, sub acest 
aspect, gresia cunoscută sub denumirea de „gresie 
de Tarcău", care formează o bună parte din zona 
munților înalţi ai Carpaţilor Orientali. În această 
gresie, care alternează adeseori cu şisturi argiloase, 
s-a săpat gigantica escavaţie de la Bicaz în care a 
fost turnată fundaţia barajului. Apele Bistriţei 
repezi şi capricioase de altădată au fost stăvilite 
fiind transformate, datorită omului, într-un 
furnizor de energie electrică. 


Fig. 7. Brecie 


Fig. 7 — Brecie 

Grosimea acestei gresii variază între 800 şi 
1800 m, fiind alcătuită din bancuri groase, uneori 
de 15-18 m, şi avînd culoarea gălbuie sau brună- 
gălbuie. Deschideri frumoase în gresia de Tarcău 
pot fi văzute de turişti pe oricare dintre văile care 
ferăstruiesc arcul carpatic, începînd din valea 
Buzăului spre nord cum sînt valea Milcovului şi 
afluenții săi, valea Trotuşului şi valea Bistriţei. 
Vîrsta sa se situează spre partea inferioară şi medie 
a erei neozoice (eocen). 

Ceva mai tînără (oligocen) este o altă gresie, 
de culoare albă, care nu face efervescenţă, 
cimentul fiind o silice necristalizată, denumită 
opal. Această gresie, foarte caracteristică flişului 
carpatic, se numeşte gresie de Kliwa. Este dură şi 
nu are mică. 

Alteori, gresiile au o culoare roşie, datorită 
cimentului bogat în oxizi de fier, cum sînt unele 
gresii formate la sfîrşitul erei  paleozoice 
(permian), ce alcătuiesc bancuri subțiri în anumite 
zone ale Munţilor Apuseni, Banatului şi ale 
Carpaţilor Orientali. Sînt adeseori foarte silicioase, 
cimentul fiind cuarţ ca şi granulele remaniate, de 
unde şi denumirea de „cuarțite”. Tot de culoare 
roşie, însă mai moi şi mai sfărimicioase, cu 
cimentul argilos, sînt şi o seamă de roci de vîrstă 
mezozoică superioară (cretacică), din sudul 
Munţilor Apuseni, şi rocile neozoice din regiunile 
subcarpatice din formațiunea numită saliferă. 
Alteori, gresiile au culoarea verde, impusă fie de 
materialul remaniat, cum sînt gresiile cu „elemente 

verzi” de natură dobrogeană (pe care le-am 
menționat cînd am vorbit despre conglomerate), 
aflate adeseori în depozitele din Subcarpaţi, din 
multe părți, cum ar fi valea Buzăului, în apropierea 
masivului de sare denumit plastic de popor „Sarea 
lui Buzău". Alteori, culoarea verde este impusă de 
mineralele cimentului, dintre care cele mai de 
seamă sînt unele minerale argiloase, minerale cu 
fier din grupul doritelor şi mai ales mineralul 
verde, specific vechilor funduri de mare nu prea 
adînci, a cărui prezență este adeseori recunoscută 
în gresii, denumit glauconit. Astfel de gresii se 
întîlnesc în multe părți din ţara noastră, dar au o 
dezvoltare subordonată, fiind caracteristice mai 
ales unor depozite depuse pe la mijlocul perioadei 
cretacice, cum şi unor depuneri cretacice mai noi 
şi terțiare vechi, în legătură cu flişul carpatic, 
depozitele din Subcarpaţi etc. 

În fine, alteori, culoarea gresiei este neagră, 
provenind fie din substanţe organice bituminoase, 
de tipul celor ce au dat naştere petrolului, şi din 
sulfuri feroase fin răspîndite, cum sînt multe gresii 
negre din Carpaţi şi din zonele petrolifere, fie din 
pigment cărbunos ce s-a format prin transformarea 
milenară a substanţei vegetale prinse în masa lor, 
aşa cum se găsesc în legătură marea majoritate a 
zăcămintelor de cărbuni de la noi. Prin 
consolidarea sedimentelor cu o granulaţie de 
dimensiunile prafului rezultă gresii foarte fine cu 
caractere speciale care pot fi găsite la un loc cu 
gresiile sau cu argilele. Tipic, este un depozit nou, 

datînd din timpurile recente ale cuaternarului. 
Roca se denumeşte loess şi constituie, mai ales în 
partea externă a arcului carpatic şi în Dobrogea, 
mase importante nestratificate, de culoare brună- 
cenuşie, care dau un nămol supărător în timpul 
ploios. În orice carieră sau cărămidărie de la 
marginea Capitalei, cel interesat poate vedea astfel 
de roci pămîntoase alcătuind versanţii văilor; în 
ele îşi fac cuibul o mulțime de fiinţe, de la gîzele 
abia vizibile pînă la lăstunii şi popîndăii ce produc 
uneori distracţia călătorului în regiunile noastre de 
stepă, prin aspectul şi mişcările lor. Atins cu mîna, 
loessul nu o unge ca argila, ci aderă ca un praf fin, 
putîndu-se distinge granulele sale componente. 
Acumularea acestui sediment, uşor calcaros şi 
conținînd numeroase minerale şi fosile terestre, s-a 
făcut sub influenţa vînturilor puternice care înălțau 
valuri de praf în aşa-numitele perioade 
interglaciare, cînd ridicarea temperaturii determina 
retragerea maselor de gheață, ale glaciațiilor, 
lăsînd în urma lor mari cantități de pulberi. Din 
masa loessului ies la iveală adeseori schelete, mai 
ales măsele de elefanți, mamuţi, rinoceri sau 
coarne de cerb, arătînd că aceste locuri au fost 
cîndva abundent populate de animale superioare. 
Depozite asemănătoare s-au format, de altfel, şi în 
lacuri sau în luncile inundabile ale rîurilor, sub 
influența generală a apelor curgătoare. Dacă ne-am 
oprit puțin asupra loessului, am făcut-o nu pentru 
că s-ar găsi pe culmile Carpaților, ci pentru că 
aceste depozite au o largă dezvoltare în ţara 

noastră în regiunea colinară şi de cîmpie. 

În fine, materialul cel mai fin, care se 
depune nu atît sub influenţa greutății, cît în special 
prin reacție cu sărurile apelor marine sau 
continentale, dă naştere rocilor denumite argile. 
Dacă se adaugă şi o cantitate de calcar, roca se 
denumeşte marnă, şi, natural, se va deosebi de 
argilă prin aceea că face efervescenţă. Desigur că 
toţi cititorii noştri cunosc argilele şi calitatea lor de 
a se înmuia cu apă, unele dintre ele devenind 
plastice. Prin fosilizare, argilele pierd această 
calitate devenind dure, compacte şi fin stratificate 
sau şistoase. lau astfel naştere roci denumite 
argilite şi şisturi argiloase, caracteristice 
formațiunilor mai vechi decît era neozoică şi chiar 
celor de această vîrstă, dar care au suferit presiuni 
puternice. Culoarea argilelor cuprinde o gamă 
variată de la gălbui, roz, verde, brun, cenușiu, pînă 
la negru. În afară de plasticitate, aceste roci se 
recunosc şi prin aceea că, aburite şi încălzite uşor 
prin răsuflare, produc mirosul specific ogoarelor 
după ploile de vară. Prin atingere, argilele 
murdăresc degetele dînd un aspect gras, 
caracteristic, spre deosebire de loess. De cîte ori 
călătorul sau geologul nu şi-a tras cu greu bocancii 
încărcaţi de nămol, în zilele ploioase, prin regiuni 
cu argile şi marne. Regiunile deluroase 
subcarpatice, versanţii văilor din flişul Carpaţilor 
Orientali sau al Munților Apuseni sînt 
caracteristice sub acest raport; rîurile scot adeseori 
la iveală roci argiloase sau marnoase, ce pot fi 

asociate cu gresii sau cu roci de altă natură. Un tip 
special de argilă se întîlneşte în regiunile cu 
vulcanism recent unde soluţiile postvulcanice, 
încărcate cu diverse substanţe, au atacat şi alterat 
cenuşile sau chiar lavele vulcanice. Argila astfel 
formată se numeşte caolin. Ea poate fi adeseori 
întîlnită şi în regiuni lipsite de vulcanism, cum 
este, de pildă, sudul Dobrogei (Cuza Vodă). Cine a 
străbătut regiunile miniere din Țara Moților sau de 
la Baia Mare şi a coborît eventual în adîncul 
întunecos al minelor a putut adeseori constata că 
roca deţinătoare de substanțe minerale utile are în 
apropiere o astfel de argilă de culoare albă, 
provenită din procese de caolini-zare. De 
asemenea, cei care au străbătut piscurile 
împădurite ale vechilor vulcani din lanțul 
Harghita-Călimani, au întîlnit atare roci 
caolinizate. 

Să ne ocupăm acum de rocile rezultate din 
materialul a cărui fineţe face să nu poată fi văzut, 
nici cu cele mai perfecționate microscoape. El 
precipită din soluții reale formînd roci de 
precipitare. Am arătat că unele dintre ele sînt 
foarte solubile, cum sînt sarea şi gipsul, aşa cu 
arareori le găsim la suprafaţă, mai ales în zonele 
cu climă aridă. Uneori însă, cum este cazul în 
zonele colinare subcarpatice, masivele de sare sînt 
direct ferăstruite de agenții atmosferici. La 
suprafaţa lor iau naştere lacuri, adăpostite în 
golurile vechilor saline, unde se string ape cu 
proprietăți curative. lată, ca exemplu, celebra Baia 

Baciului de la Slănicul Prahovei, unde turistul 
poate pătrunde într-o grotă de sare cu un lac 
extrem de concentrat. Alteori, astfel de lacuri au 
determinat înființarea do stațiuni 
balneoclimaterice, cum sînt Sovata, Ocna Sibiului, 
Ocnele Mari etc. Deosebit de interesant este cazul 
încălzirii apelor sărate de la Sovata care prezintă, 
mai ales în perioadele în care vizitatorii nu le 
răscolesc prea mult, o zonă la circa 2 m adîncime 
cu temperatură constantă du 30-40*. Motorul care 
înfierbîntă această apă, departe de a fi vreun 
vulcan ascuns, cum s-au creat unele legende, este 
însuşi Soarele. La suprafaţa lacului se găseşte o 
pătură de apă mult mai dulce, alimentată de 
rîuleţele din apropiere, care se încălzeşte mai puţin 
decît stratul inferior sărat pe care-l fereşte de 
pierderea căldurii. Fenomenul apare şi la alte 
lacuri sărate din ţara noastră. O altă categorie de 
roci de precipitare, mai ales prin intermediul 
fiinţelor, impresionează însă în mod deosebit pe 
drumeț. În capitolul referitor la modul de formare 
a rocilor, am arătat că mai ales organismele 
denumite „recifale” fixează cantități mari de 
carbonat de calciu (calcar), asociat uneori şi cu 
carbonat de magneziu (dolomit), constituind astăzi 
minunatele insule coraliere din apele tropicale şi 
ecuatoriale. Atare organisme se recunosc 
încrustate în stînca albă a muntelui, iar cercetătorii 
străvechilor forme de viață - paleontologii - 
recunosc în ele organisme adeseori asemănătoare 
celor din mările noastre, dar şi organisme stinse de 

milioane şi milioane de ani. Aceste calcare şi 
dolomite constituie astăzi frumuseţea peisajului 
nostru carpatic din Munţii Apuseni, dar mai ales 
din lanțul Carpaţilor Orientali, de la stînca 
impunătoare a Pietrei Craiului şi pînă la graniţa de 
nord. Roca albă contrastează cu fondul peisajului 
străbătînd şi înseninînd decorul din verdele 
pădurilor de fag şi brad, sau proiectîndu-se pe 
cerul azuriu al dimineţii sau pe  sîngeriul 
amurgului. Cine a asistat la un astfel de sfîrşit de 
zi pe malul Lacului Roşu, de exemplu, la poalele 
abruptului munte Suhard, a rămas desigur cu 
nostalgia unor locuri de basm. Acelaşi călător, 
coborînd a doua zi pe serpentinele Cheilor 
Bicazului, a rămas uimit de minunile pe care le-au 
modelat apele în coapsa dură a muntelui. Şi astfel 
de chei minunate se pot vedea în multe locuri din 
țara noastră: în valea Oltețului (la Polovragi), în 
valea Bistriţei vîlcene, în valea Dîmboviţei, apoi 
cheile Tătarului, Zănoagei şi Oarzei din Bucegi, 
cheile  Ghimbavului, cheile Turzii, cum şi 
numeroase alte astfel de strîmtori ce dau pitorescul 
Munţilor Apuseni, Munţilor Poiana Ruscăi etc. 
Dar cine nu a auzit despre frumuseţea vestită azi, 
după explorările cercetătorilor noştri, a cetăților 
Ponorului şi Rădesei din Munţii Apuseni, a Pietrei 
Altarului din Cheile Bicazului, pe care se cațără 
alpiniştii în concursurile cele mai îndrăzneţe, a 
impozantelor turnuri ale Pietrelor Doamnei din 
Rarău, a stîncilor Adam şi Eva de la Pojorîta sau a 
peretelui vestic al Pietrei Craiului. Uneori, 

amintind şi mai plastic de insulele actuale de 
corali, aceste vechi recife stau peste roci eruptive 
de culoare neagră rezultate din întărirea unor lave 
erupte sub oglinda mării. Această situație apare 
clar turistului care străbate Munţii Apuseni în 
partea lor de sud, trecînd prin valea Mureşului la 
Galşa, sau între localitățile miniere Băița 
Hunedoarei şi Crăciuneşti. Formele pe care apa şi 
agenții atmosferici le sculptează în calcare au fost 
denumite, după numele unei regiuni de pe malul 
Mării Adriatice, „carst" sau „fenomene carstice". 
Astfel, menționăm dolinele, de forma unor pîlnii 
cu vîrful în jos, cum sînt cele din Platoul 
Vaşcăului din Munţii Apuseni, sau „poliile", 
forme întinse pe care stagnează apa, izvoare 
intermitente sau izbucuri, cum este Izvorul 
Călugărului (Vaşcău) etc. Dar deosebit de 
interesantă este lumea peşterilor în care apa a 
sculptat şi a depus forme minunate de stalactite p,i 
stalagmite, coloane cu dimensiuni şi aspecte 
ciudate, draperii de piatră, adevărate perle 
sclipitoare în lumina făcliilor şi lămpilor de carbid, 
portaluri de catedrale gotice, miniaturi de munţi 
înzăpeziți etc. Apa cristalină curge prin peşteri şi 
uneori, cum este la celebra peşteră a Scărişoarei 
din Munţi Apuseni, temperatura scăzută o 
încremeneşte în mici ghețari ce nu se topesc tot 
timpul anului. Vieţuitoarele trecutului şi-au lăsat 
oasele în peşteri, loc de refugiu, alături de însuşi 
omul primitiv retras de groaza ghețarilor ce 
coborau din munți şi care acopereau ca o calotă 

emisfera nordică a Pămîntului. 


Fig. 8 — Organisme 

calcaroase din cre- 

tă (văzute la mi- 
croscop) 


Fig. 8. Organisme calcaroase din cretă (văzute la 
microscop) 


În multe grote de la noi, de exemplu, în 
peştera de la Baia de Fier, aflată la poalele sudice 
ale Parîngului, sau de la Meziad (Munții Apuseni), 
s-au găsit oase uneori schelete întregi de urşi de 
peşteră, de hiene, le etc. - formînd adevărate 
bolnite ale unei înfiorătoare morți întunecate. 
Craniile s-au putut păstra în calcare depus de 
laptele de var, iar pe unele lespezi s-a transmis 
chiar cumplita urmă a zgîrieturii desperate a 
fiarelor muribunde. Dar domeniul rocilor 
calcaroase ce pot fi recunoscute în lanțul nostru 
carpatic este cu mult mai variat. Unele calcare au 
rezultat din acumularea scoicilor şi a resturilor de 
schelete organice de toate felurile în apele mărilor 

trecutului îndepărtat şi ne apar astăzi sub formă de 
calcare organogene, amintind de cordoanele de 
scoici de pe plajele mării noastre sau din lacurile 
cu apă dulce. Cine a scormonit puţin în rîpele de la 
Bucovăţ de lîngă Craiova nu se poate să nu fi fost 
impresionat de prospețimea Scoicilor amestecate 
în nisipul de acolo. Sînt acumulări recente pe care 
„diageneza" nici nu le-a transformat şi nici nu le-a 
cimentat în roci dure. Cine a cercetat unele stînci 
din faleza litoralului nostru sau a privit cel puţin o 
piatră dintre cele îngropate în nisipul fierbinte al 
plajei a remarcat desigur formele de scoici 
cimentate uşor cu calcar, alcătuind o rocă poroasă 
în care uneori cochiliile dispărînd şi-au lăsat 
numai formele sau mulajele. Acest calcar este ceva 
mai vechi decît acumularea de la Bucovăţ, dar încă 
destul de tînăr pentru a-i păstra structura inițială. 
La rocile mai vechi, gradul de cimentare este şi 
mai avansat, ca şi transformarea cochiliilor de 
organisme. Astfel, vizitatorul carierelor de calcar 
de la Albeşti (în reg. Argeş) a putut constata că 
resturile fosile sînt uneori puternic prinse în calcar, 
iar alteori se desprind uşor. Pe calcarele dure din 
Bucegi sau din Munţii Apuseni, resturile fosile par 
desenate pe feţele spălate de ape şi de vînturi, dar 
nu pot fi desprinse şi nici urmărite în masa 
calcarului. În fine, frumoase calcare ŞI gresii 
fosiliere de unde turistul poate pleca cu buzunarele 
pline de fosile se mai găsesc şi în alte locuri, cum 
ar fi la Strunga în Bucegi sau la Avram lancu, 
satul de origine al vajnicului luptător pentru 

libertate din veacul trecut, în vestitul Deal al 
Melcilor, decretat în prezent monument al naturii. 
Tipuri de calcare ar fi încă de înşiruit, dar pentru 
scopul nostru ne oprim aici. Pentru a recunoaşte 
un calcar trebuie să recurgem uneori la mai multe 
mijloace. Culoarea nu este un criteriu, calcarele 
putînd prezenta aproximativ toată gama de culori 
după adaosurile pe care le conţin. Cînd sînt foarte 
curate, au culoare albă sau gălbuie. Spre deosebire 
de argile, sînt compacte, dure, fără plasticitate şi 
nu dau mirosul reavăn atunci cînd le aburim prin 
suflare. Duritatea lor este mai mică decît a fierului, 
astfel că se pot zgîria cu ciocanul sau cu pioletul. 
Deosebit de importantă este efervescenţa, adică 
proprietatea de a se dizolva cu emisiune de bulă de 
gaz, atunci cînd sînt picurate cu acid. Marnele, 
care rezultă din amestecul de calcar şi argilă, vor 
face efervescenţă, dar vor prezenta şi caracterele 
argilelor (mirosul caracteristic, aderență unsuroasă 
pe degete, mai puţin plasticitatea). Spre deosebire 
de calcar, dolomitul nu face efervescenţă decît în 
pulbere, iar la suprafața sa se vede un fel de nisip 
caracteristic ce nu se întîlneşte în rocile 
calcaroase; uneori apar la suprafaţa sa forme de 
dizolvare asemănătoare unor şanţuri sinuoase cu 
creste de separare ascuţite. În fine, sideroza 
(carbonatul de fier), întîlnită uneori în munţii 
noştri, se aseamănă cu precedentele, roca fiind 
însă cu mult mai grea iar în zonele expuse aerului 
prezintă rugina specifică mineralelor cu fier. Spre 
deosebire de calcar şi de dolomit, sideroza nu face 

efervescenţă decît cu acid cald şi în pulbere. Ea 
reprezintă un minereu de fier, ce se extrage la noi 
în Munții Poiana Ruscăi (Ghelar, 'Teliuc). 
Drumeţii]  parcurgînd aceste meleaguri, are 
posibilitatea să întîi nească toate cele trei tipuri de 
roci, însă metamorfozate. Rocile mai provin însă şi 
din alte tipuri de organisme, şi anume din 
scheletele silicioase, minuscule ale unor vietăţ care 
au trăit fie la suprafaţa mărilor şi lacurilor 
trecutului (radiolari şi diatomee), fie împlîntate în 
miîlurile  fundurilor (spongieri, asemănătoare 
buretelui actual) Aceste ființe, prin acumulare, au 
dat naştere la depozita în general subțiri ce apar 
intercalate în alte serii, la rocile silicioase în care 
scheletele de opal adeseori au fost dizolvate 
depunîndu-se în apropiere sub o formă nouă. 


Fig. 9 — Diatomee (văzute 
la microscop) 


Fig. 9 — Diatomee (văzute la microscop) 


Aceste roci, cînd sînt constituite din schelete 
de diatomee poartă denumirea de diatomite. Dacă 
drumeţul străbate valea Buzăului şi se opreşte la 
Pătîrlagele, întîlneşte, în carierele săpate aici, o 
rocă albă, uşoară, poroasă şi aspră la pipăit. În 

apropierea sa, pe valea Buzăului, în formațiunea 
oligocenă va mai putea întîlni, adeseori asociate cu 
gresii de tipul gresiei de Kliwa, nişte roci de 
cremene dure, uneori în strate subțiri, de culoare 
brună şi cu spărtură aşchioasă sau concavă (ca o 
scoică). Aceste roci vărgate provin din depunerea 
silicei ce a rezultat în urma dizolvării căsuțelor de 
diatomee şi care a circulat, în chip de soluție, 
printre rocile înconjurătoare. Culoarea brună 
rezultă din prezenţa bitumenului provenit din 
transformarea substanţei organice care se găsea în 
diatomee. Aceste roci au fost denumite „şisturi 
menilitice”!. Rocile alcătuite din radiolari şi din 
spiculi de spongieri sau din silicea rezultată din 
scheletele acestor fiinţe sînt dure, de culoare în 
genere roşie sau verde, în strate de grosimi pînă la 
decimetrice şi cu spărturi ca şi ale precedentelor 
roci, numite jaspuri”. În jaspuri artiştii Extremului 
Orient au modelat interesante forme statuare şi 
obiecte ce pot fi admirate şi în secția Arta 
Orientală a Galeriei de Artă din Bucureşti. La 
alcătuirea reliefului muntos aceste roci au o 
participaţie minoră, apar însă adeseori printre alte 
tipuri de roci ieşind în relief atît datorită durității, 
cît şi culorii caracteristice. Turiştii care vizitează 
stațiunea Lacul Roşu, venind de la Gheorghieni 
sau Cheile Bicazului, pot recunoaşte jaspuri 

printre  stîncile ce  flanchează şoseaua, în 
intercalaţii de o frumoasă culoare roşie sau verde. 
De asemenea, cei ca coboară de pe Platoul 
Bucegilor spre Sinaia pe frumoasa vale a 
Peleşului, cum şi cei ce străbat regiuni ale 
Munţilor Apuseni, pentru a nu cita decît cîteva 
cazuri izolate. Din silexuri, roci silicioase înrudite 
cu precedentele, au fost cioplite primele unelte şi 
arme ale omului primitiv. Spre deosebire de 
calcare, aceste roci sînt toate foarte dure şi 
compacte, zgîrie fierul şi chiar sticla, iar spărtura 
este aşchioasă sau concavă (ca o scoică). 

O categorie de roci face trecerea către cele 
eruptive, rezultînd din materialul zvîrlit de vulcani, 
depus în condițiile asemănătoare rocilor 
sedimentare autentice. În acest grup se încadrează 
şi breciile vulcanice care au fost menționate la 
începutul capitolului. Dacă însă materialul este 
rotunjit rezultînd din bombe şi din pietrele zvîrlite 
de vulcani - roca aminteşte de conglomerate, fiind 
însă cimentată cu cenuşă sau cu lavă. Sînt 
denumite aglomerate, după cum cele fine, 
asemănătoare gresiilor, se numesc tufuri”. Oricine 
a străbătut lanţul Harghita-Călimani, împrejurimile 
Băii Mari, sau partea centrală şi sudică a Munţilor 
Apuseni, a putut vedea atare roci. Deseori 
cimentul aglomeratelor, ca şi tufurile, este de 
culoare albă, astfel că dîmburile dealurilor chiar şi 
în timpul verii, par ninse. Am mai arătat şi faptul 
că mari cantități de cenuşă vulcanică se găsesc 
acumula: atît în Bazinul Transilvaniei, cît şi la 

partea exterioară Carpaţilor, regiune unde cratere 
de vulcani nu au fo; întîlnite. Am vorbit despre 
frumuseţea „Muntelui verde un deluşor de la 
Slănicul Prahovei, precum şi despre dealurile albe 
pe care călătorul le poate admira din trenul care-l 
poartă prin regiunea petroliferă de pe malul drept 
al Oltului, pe la staţiunea balneară Govora şi pe la 
Rîmnicul Vîlcea spre Călimăneşti. În ambele 
cazuri avem de-a face cu mase impozante de 
cenuşi vulcanice zvirlit de vulcani, din era 
neozoică. 


c) Roci metamorfice 

Trecînd la caracterele rocilor metamorfice, 
este important să reținem că ele sînt moştenite, 
mai mult sau mai puțin, de la roca sedimentară sau 
magmatică de origine. 

Se înțelege că puternicele presiuni au 
accentuat stratificația rocilor sedimentare care 
devine foarte fină la şisturile cristaline şi că 
această influență va fi mai slabă, dar evidentă, 
asupra rocilor magmatice mult mai dure şi mai 
masive decît cele sedimentare. Dacă însă întărirea 
magmelor din care provin aceste roci are loc sub 
presiune, mineralele se alungesc perpendicular pe 
direcția presiunii. Desigur că în natură se pot 
întîlni toate stadiile intermediare dintre rocile de 
origine şi şisturile cristaline, cum şi dintre 
diferitele lor tipuri, impuse de natura rocilor 
inițiale şi de intensitatea metamorfismului în 
punctele considerate. Astfel, în foarte multe 

masive granitice, se pot vedea treceri treptate spre 
roci cu alcătuirea mineralogică asemănătoare 
(cuarţ, feldspați, mice), în care însă mineralele se 
dispun în pături paralele, indicate mai ales de 
mice, determinînd şistozitatea. Rocile se numesc 
granite gnaisice sau gnaisuri, după gradul de 
laminare. Adeseori în masivele granitice apar 
astfel de porțiuni gnaisice, mai ales către periferie. 
Cităm numai, spre exemplificare, caracterul 
gnaisic al granodioritelor din Masivul Retezatului, 
spre periferie, al granodioritelor din Munţii 
Petreanului, al granițelor din regiunea mănăstirii 
Tismana sau a satului Şuşiţa din valea Jiului, al 
celor ce constituie impozantul masiv al Parîngului 
sau al Muntelui Mare din Masivul Gilăului în 
Munţii Apuseni, precum şi în unele cariere de pe 
valea inferioară a Mureşului, în regiunea Lipova- 
Radna-Păuliş. Dar din rocile sedimentare, prin 
procesele de metamorfism, se ajunge la gnaisuri, 
fără a mai fi nevoie ca materia să mai fi trecut prin 
faza mai mult sau mai puţin fluidă, ca în cazul 
menţionat. Acest tip de gnaisuri, mai puţin masive, 
se întîlneşte mai ales în Banat şi în Carpaţii 
Meridionali, în unitatea care am arătat că se 
numeşte Pînza Getică, dar şi în restul Carpaţilor. 
Rocile sînt uneori masive, dar cel mai adesea au 
un aspect aproape foios, amintind de tipul ceva 
mai puțin metamorfozat, din care lipsesc 
feldspaţii, denumite micaşisturi (adică şisturi cu 
mică). Gnaisuri cu micaşisturi se găsesc în multe 
părţi ale Carpaţilor. În cei sudici, întreaga Pînză 

Getică prezintă roci ce rețin atenția turistului prin 
lespezile plane de pe care se despart (feţe de 
şisturi), cît şi prin culorile strălucitoare ale acestor 
feţe unde apar uneori granule de minerale brune- 
roşcate, rotunde, denumite granați, sau alte 
minerale caracteristice. Gnaisurile, în genere mai 
compacte, prezintă zone de culori deschise (albe şi 
roz), şi sînt alcătuite din cuarț şi feldspaţi între 
zone peliculare de mice albe şi negre sau de alte 
minerale închise la culoare. 

Micaşisturile sînt mai friabile şi mai 
lucitoare, din cauza micei. Dacă metamorfismul a 
fost mai slab, pe seama argilelor aflate în 
majoritatea rocilor sedimentare, s-au născut 
minerale noi de culoare verde (dorite) sau aurii 
(sericite). Aceste minerale colorează  stîncile 
versanților muntoşi. Cînd rocile prezintă încă în 
mod evident caracterele rocilor argiloase din care 
au luat naştere, fiind însă mai dure, mai şistoase, 
mai puternic încrețite sînt denumite filite. Din cele 
cu materie organică rezultă şisturi de culoare 
neagră sau grafit, mineral folosit la confecţionarea 
creioanelor. 

Din gresii mai curate rezultă roci foarte 
dure, aproape numai cu cuarţ, denumite cuarțite. 
Din rocile vulcanice şi din tufurile lor, iau naştere 
roci de culoare uneori verde, alteori neagră, 
denumite şisturi verzi, respectiv amfibolite (după 
mineralele predominante, numite amfiboli). De 
multe ori minerale verzi, dorite, se găsesc şi în 
gnaisuri, astfel că această culoare apare şi în serii 

cu metamorfism mai pronunţat. 

Aceste tipuri de roci le găseşti dominînd în 
tot lanţul Făgăraşului, în munţii lezerului, Păpuşii. 
Sebeşului,  Semenicului,  Godeanului, Poiana 
Ruscăi etc, în Munţii Rodnei, Bistriţei, Leaotei, 
Hăghimaşului (în parte), în cei Orientali şi în 
numeroase locuri din Munţii Apuseni (îr jurul 
Muntelui Mare, în Munţii Zarandului etc). Alteori, 
în seriile metamorfozate se găsesc calcare şi 
dolomite, în care presiunea şi temperatura au 
distrus resturile de organisme conducînd pînă la 
roci cu o gamă variată de culori (alb, roz, verzui 
etc), cu o cristalinitate remarcabilă, denumite 
marmuri. Se cunoaşte utilizarea acestei roci în 
sculptură şi arhitectură. Ea poate fi modelată în 
mod remarcabil şi a constituit materia primă 
pentru nenumărate opere de artă. 

La noi în ţară marmura de Ruşchiţa 
(localitate în Banat) este cea mai cunoscută şi mai 
utilizată. Avînd o frumoasă culoare roz, s-au 
confecționat din ea o seamă da construcții şi opere 
de artă cum sînt: soclul statuii soldatului sovietic 
din Piaţa Victoriei, scările Casei Scînteii, ale 
sălilor de spectacole de la Palatul Republicii, ale 
aripii noi a Galeriilor de Artă, unele statui ale 
sculptorului Medrea etc. 

În sfîrşit, s-a amintit mai înainte de rocile 
rezultate în urma procesului de metamorfism de 
contact în regiunile în care masele eruptive 
fierbinți au trecut prin roci sedimentare. Rocile 
astfel formate conţin uneori mari şi frumoase 

cristale de minerale noi, au aspecte compacte sau 
rubanate, iar alteori sînt însoțite de remarcabile 
zăcăminte de substanțe minerale utile (de 
exemplu: Ocna de Fier şi Dognecea pentru fier, 
Băița Bihorului pentru alte tipuri de metale etc). 

Capitolul II. 
LANȚUL MUNȚILOR CARPAȚI ÎN 
ALCĂTUIREA TERITORIULUI R.P. 
ROMÎNE 


Specialiştii care studiază originea cuvintelor 
(etimologii) au ajuns la concluzia că denumirea 
Munţilor Carpaţi are o străveche origine pre- 
indoeuropeană, trecînd apoi în vorbirea ilirotracică 
(deci şi a populațiilor geto-dacice). Numele vine 
de la un cuvînt ce înseamnă stîncă. Un puternic 
trib daco-scit, al carpo-dacilor, ar fi populat în 
acele vremuri meleagurile munților noştri. 
Neguţătorii greci au dus aceste numiri pînă 
departe, astfel că termenul este întîlnit, ca atare, în 
scrierile marelui geograf al antichității, Ptolemeu, 
după care dispare, probabil o dată cu limba dacă, 
spre a reîntîlni - abia după un mileniu - în scrierile 
„cosmografilor” de la începutul Renaşterii. 
Rădăcina cuvîntului se mai recunoaşte însă astăzi 
la o serie de numiri toponimice din Europa. 
Numele muntilor provine deci de la caracterul lor 
stîncos, şi nu puțini sînt aceia care i-au asemănat 
cu Alpii, în trecut întîlnindu-se adesea termenii de 
Alpii Transilvaniei sau Alpii Făgăraşului. În 
Diploma Ioaniților din 1247, sînt denumiți Alpes. 
Este legitim aşadar să avem curiozitatea de a 
cunoaşte, cel puțin în linii generale, structura 
acestor gigantice stînci care au dat străvechea 
denumire culmilor noastre ce încing fruntea 
Transilvaniei, asemenea zidurilor unei cetăți 

medievale. Cu aceste gînduri, vom încerca să 
prezentăm cititorului o schiţă generală a structurii 
munţilor noştri, necesară înţelegerii evoluţiei de-a 
lungul timpului geologic şi a situaţiei lor în 
edificiul geologic al R. P. Romîne. Cel ce aruncă o 
privire mai atentă asupra hărții patriei noastre este 
frapat de remarcabila simetrie a reliefului său. 
Cetatea carpatică ocupă centrul. S-ar putea spune 
că lanţul muntos „pătrunde" prin nordul ţării 
asemenea unei fîşii de înălțimi marcante, orientate 
de la NV la SE, şi îşi continuă „drumul pe direcția 
NS pînă la curbură. Este interesant să notăm faptul 
că, în direcţia acestei curburi, are loc şi o 
încovoiere a cursului Dunării, care face un ocol 
remarcabil spre nord, despletindu-se în cele două 
bălți ce separă Muntenia de Dobrogea, pentru ca 
apoi să-şi adune apele şi să se îndrepte hotărît 
către est, creîndu-şi admirabila Deltă cu cele trei 
braţe. Lanţul carpatic îşi urmează apoi dezvoltarea 
în ramura meridională, care în Banat face din nou 
un cot orientîndu-se iarăşi aproape NS pînă la 
Dunăre, unde îşi dă mîna cu Masivul Balcanilor!, 
care străbate de-a curmezişul R. P. Bulgaria pînă 
spre Marea Neagră. În nord, din lanțul Carpaţilor 
Orientali se desprinde o ramură spre vest, 
alcătuind peretele nordic al cetății — Munţii 
Rodnei. Zidul vestic al Carpaţilor este însă ceva 
mai incomplet, căci dacă Munţii Apuseni care îl 
alcătuiesc se apropie mult de Carpaţii Meridionali 


' Structura carpatică se continuă însă şi dincolo de Dunăre. 

în regiunea dintre Deva şi Ilia, separată doar de 
apa Mureşului, spre nord Someşul îşi face cale 
printr-o poartă largă, între dealurile ceva mai 
înalte, denumite: Munţii Lăpuşului şi Munţii 
Mezeşului. Spre nord, lanţul carpatic se continuă 
prin Ucraina subcarpatică şi prin R. S. 
Cehoslovacă pînă la Viena, alcătuind Carpaţii de 
nord şi de vest. Astfel delimitaţi, Munţii Carpaţi 
însumează 1 600 km şi reprezintă poate cel mai 
răsucit arc muntos de pe glob. Povestea sa 
geologică este străveche şi complicată. Ea trebuie 
depănată nu ca o înşiruire de evenimente privind 
numai acest lanţ muntos, ci considerînd ansamblul 
său geologic, laolaltă cu regiunile înconjurătoare. 
În interiorul Carpaţilor se mai găsesc şi depozitele 
unor vechi bazine mari sau lacustre, bazine 
intracarpatice rezultate prin uriaşe prăbuşiri, 
dintre care cel mai important este Bazinul 
Transilvaniei, iar în spatele său, Bazinul Panonic. 
Geosinclinalele ce au dat ființă Carpaţilor şi-au 
început existenţa înainte poate chiar de timpurile 
erei paleozoice şi s-au continuat apoi cu perioade 
succesive de ridicare sau de cutare, pînă în 
timpurile recente, ale cuaternarului. În fața 
Carpaţilor apar două mari unități cu caractere de 
platformă, şi anume: Platforma Podolico-Rusă la 
răsărit şi Platforma Moesică, la miazăzi. Această 
unitate cuprinde şi partea de sud a Dobrogei. 
Poziţia acestor două socluri rigide şi dure se 
admite că a cauzat forma curbă a lanţului carpatic. 
În spatele Carpaţilor se dezvoltă pînă dincolo de 

valea Tisei, în Cîmpia Ungară, o imensă 
„depresiune", rezultată prin prăbuşirea ce a avut 
loc pe la sfîrşitul erei mezozoice, umplută cu 
sedimente mai recente, denumită Depresiunea 
Panonică. Depozitele neozoice ce au umplut-o, 
transformate astăzi în roci, ascund la mari 
adîncimi formațiunea care i-a constituit fundul sau 
formațiunea fundamentului. De altfel, o situaţie 
asemănătoare se afla şi pe partea externă a arcului 
carpatic, în timpurile noi ale erei neozoice, unde 
marea şi apoi un lac dulce au scăldat flancurile 
munţilor mascînd vederii, prin sedimentele depuse 
în acea vreme, raporturile dintre unităţile carpatice 
şi cele din fața lor. Acelaşi efect au de altfel şi 
depozitele care s-au îngrămădit în bazinele 
formate prin invadarea apelor în reliefurile 
Carpaţilor. Aceste culmi s-ar fi înfățişat, unui 
ipotetic cercetător, în acele vremuri cînd încă nu se 
schiţase măcar apariția omului, asemenea unor 
insule grupate în arhipelaguri orientate mai mult 
sau mai puţin în direcţia actuală a munţilor. Dar 
asupra acestor bazine vom reveni pe măsură ce 
vom examina unitățile  carpatice. Studiile 
amănunțite ale cercetătorilor noştri, mai ales din 
anii puterii populare, au condus la lămurirea 
principalelor trăsături geologice ale unităților 
Muntilor Carpați. Prima observație pe care o 
facem este că, în întregul arc carpatic romînesc, se 
deosebesc două grupuri mari de roci: de o parte 
stau şisturile cristaline asociate cu roci eruptive 
vechi (mai ales granite de anatexie), iar de alta, 

roci sedimentare puternic încrețite, mai noi decît 
precedentele şi depuse în mările ce au scăldat 
aceste locuri începînd de la sfîrşitul erei 
paleozoice, apoi în timpul celei mezozoice, şi pînă 
la jumătatea erei neozoice. Roci sedimentare ceva 
mai vechi sînt foarte rare şi se găsesc în Banat, 
precum şi într-o unitate extrem de interesantă, în 
geologia țării noastre, Dobrogea de nord, pe care 
ne mulțumim numai să o cităm, deoarece nu ţine 
de domeniul Munţilor Carpaţi. Această împărțire 
reflectă timpul şi chiar modul de formare a rocilor 
citate. Primul grup de roci s-a acumulat deci într- 
un vechi geosinclinal carpatic ce a început să 
„funcţioneze” poate chiar mai înainte de era 
paleozoică. 

Mişcările din timpul acestei ere, mai ales 
cele de la sfîrşitul ei, pe care am arătat că geologii 
le înglobează în denumirea de orogeneza 
hercinică, au transformat profund caracterele 
inițiale ale rocilor, transformîndu-le în şisturi 
cristaline, cu unele excepţii menţionate. Astfel 
fiind, orice urmă de fosile a dispărut şi nu li se mai 
poate stabili vîrsta!. Metodele bazate pe ritmul de 
dezintegrare radioactivă a unor elemente, prin care 
geochimiştii stabilesc astăzi „vîrsta absolută” sau 
în ani a rocilor scoarței, au indicat în Carpaţii de 
nord vîrsta în genere sub 350 de milioane de ani, 
arătînd că ultimul metamorfism s-a produs în 


Recent, M. Dessila-Codarcea a recunoscut fosile 
microscopice în calcarele cristaline din Carpații 
Meridionali. 

timpurile  hercinice. Această vîrstă a fost 
confirmată, de altfel, şi de unele lucrări efectuate 
în ţara noastră. 

Al doilea grup de roci din Carpaţi sînt cele 
sedimentare, neatinse de un  metamorfism 
accentuat, cel mult de procesele care am arătat că 
transformă rocile în partea de la suprafaţă a 
scoarței, conducînd la modificări ce nu şterg 
caracterele primare ale sedimentelor şi nici nu 
distrug resturile organice şi pe care le denumim 
procese de diageneză. Aceste roci, deşi adeseori 
puternic încrețite, păstrează încă resturile fosile 
astfel că se poate stabili atît timpul depunerii lor, 
cît şi cel în care s-au cutat. Acest timp se situează 
mai ales în succesiunea de „faze” de mişcare 
începute la sfîrşitul erei mezozoice (în cretacic) şi 
continuate pînă în cuaternar (denumite alpine). 
Paralel cu acumularea sedimentelor, aveau loc însă 
şi erupții mai mult sau mai puţin vizibile în 
alcătuirea actuală, dintre care cităm ţîşnirile de 
lavă bazică ce au format rocile negre din Munţii 
Apuseni şi rocile de tip banatitic. În fine, un al 
treilea grup de roci îl reprezintă, după cum am 
arătat, depozitele ce se acumulează în bazinele 
interioare şi exterioare arcului carpatic, a căror 
sedimentare începe la sfîrşitul erei mezozoice şi se 
dezvoltă mai ales în cea de-a doua parte a erei 
neozoice, în perioada denumită de geologi neogen. 

Și în vremea depunerii lor au avut loc 
țişniri, cu precădere de roci vulcanice, cu cenuşile 
respective (extruziuni), mai ales în interiorul 
arcului carpatic şi în Munţii Apuseni. 

În concluzie, este bine ca cititorul să rețină 
că, în alcătuirea arcului carpatic se disting: şisturi 
cristaline ce formează, împreună cu rocile eruptive 
asociate, osatura acestui arc, roci sedimentare, în 
genere mai vechi, depuse în geosinclinalul carpatic 
şi cutate fără a se fi metamorfozat, şi roci 
sedimentare mai noi îngrămădite în bazine şi pe 
laturile exterioare ale Carpaţilor, care acoperă şi 
maschează relaţiile dintre aceştia şi unitățile 
exterioare lor. Erupţii vulcanice au avut loc cam în 
toate timpurile. Cu aceste elemente, să trecem 
acum la examinarea structurii arcului Munţilor 
Carpaţi. Aşa cum am menţionat, în alcătuirea 
acestui arc se cuprind trei sectoare principale: 
Carpaţii Orientali sau de răsărit, Carpaţii 
Meridionali sau sudici şi Carpaţii sau Munţii 
Apuseni, situați în partea de apus a ţării. 


1. Carpaţii Orientali 


Lanţul acestor munți prezintă o structură 
destul de uniformă pe toată întinderea sa. Este 
locul să facem o precizare, şi anume că termenul 
de „Carpaţi Orientali” în geologie se dă pe baza 
structurii lor şi nu pe cea a poziției sau pe 
considerente fizico-geografice. Din acest motiv 
lanţul acesta se întinde pînă la valea Dîmboviţei, 

cuprinzînd deci şi Munţii Bucegi, iar ultimul său 
eşalon apusean este enorma stîncă a Pietrei 
Craiului. Şisturile cristaline îi alcătuiesc coloana 
vertebrală şi constituie o zonă continuă pe 250 km 
avînd lățimea maximă în dreptul Munţilor Rodnei. 
Ele se dezvoltă din valea Tisei şi pînă în regiunea 
Ciucului (Păuleni), unde dispar spre a reapărea 
sporadic, ca o insulă, în Munţii Perşani iar apoi 
tocmai în Masivul Leaotei, vecinul apusean al 
Bucegilor. 


Criste/n 
E Mesozoic 


BAZINUL 
DORNEI 


Fig. 10 — Zona cristalino-mezozoicăza Carpaţilor Orientali. 
(după Gh. Macovei) 


Fig. 10 — Zona cristalino-mezozoică a Carpaţilor 
Orientali. (după Gh. Macovei) 

Pe toată această întindere,  şisturilor 
cristaline li se asociază rocile sedimentare, depuse 
în timpul erei mezozoice, roci care le maschează 
continuitatea pe porțiunile citate. Datorită 
constituției sale, această subunitate a Carpaților 
Orientali este cunoscută sub denumirea de zona 
cristalino-mezozoică (vezi fig. 10). La alcătuirea 
şisturilor cristaline din Carpații Orientali, participă 
mai ales roci cu un grad redus de metamorfism, 
şisturi cu dorit, sericit şi grafit, cum am avut 
ocazia să menționăm, asociate cu cuarțite, adeseori 
negre, care conțin în nord minereuri importante de 
mangan. În Munţii Rodnei apar roci mai puternic 
metamorfozate, micaşisturi, gnaisuri şi amfibolite. 


Fig. 11. Gnais ocular de 
tip Rarău şi Cozia 


Fig. II — Gnais ocular de tip 
Rarău şi Cozia 


Procese de injecție de material nou au 
produs o seamă de rod numite gnaisuri de injecție, 
cum sînt cele din regiunea Rarăului (vezi fig. 11). 
Destul de frecvent se găsesc în aceste serii roci 
calcaroase şi dolomitice metamorfozate pînă la 
marmure. Asociate cu rocile metamorfice apar roci 
eruptive de tip granodioritic, precum şi un corp de 
roci magmatice, specifice regiunii din jurul 

comunei Ditrău (Regiunea  Mureş-Autonomă 
Maghiară), unele dintre ele denumite chiar 
„ditroite" (se admite însă că acestea sînt mult mai 
recente). 

După  metamorfozare, apele mărilor au 
invadat, la începutul erei mezozoice, aceste locuri, 
depunînd sedimente grosolane - conglomerate la 
bază - urmate de recife care apar astăzi sub forma 
unor admirabile stînci de dolomit, ce pot fi 
asemănate adeseori fie cu rocile de acelaşi fel din 
cristalin, fie cu alte roci recifale mai noi, de care 
ne vom ocupa mai departe. Din acest tip de roci 
rezultă, în urma acțiunii agenților externi, 
admirabile forme de turnuri şi stîlpi, dintre care 
am şi menţionat stîncile Adam şi Eva de la 
Pojorîta, precum şi alte modelări naturale care apar 
adeseori, de pe fondul pădurilor de brad, ca 
vîrfurile unor cetăți medievale. În regiunea 
Tulgheş - Munţii Hăghimaş (de unde îşi culeg 
izvoarele Mureşul şi Oltul) - aceste roci au grosimi 
de 150—200 m. În partea de sud, în Munţii Bucegi 
şi Piatra Craiului, dolomitele nu se întîlnesc. Peste 
ele se găsesc alte tipuri de roci de vîrstă mezozoică 
inferioară a căror dezvoltare variază de la loc la 
loc. Apar mai ales calcare, uneori însoţite de roci 
argiloase şi de gresii, alteori de rocile silicioase 
roşii ŞI verzi, numite jaspuri. Multe dintre aceste 
roci seamănă cu rocile de acelaşi tip întîlnite în 
Munţii Alpi. Mai menţionăm că, în unele sectoare, 
s-au creat condiţii continentale pe ţărmul mării sau 
pe insule, cu o vegetație de climă caldă, dînd 


99 


naştere, după îngroparea şi fosilizarea vechilor 
păduri şi turbării, cărbunilor de pămînt ce se 
exploatează astăzi în regiunea Braşov, la Codlea. 
În alte părţi (Hăghimaş) s-au depus sedimente 
fosilifere de apă adînca, de culoare roşie. Pentru 
un timp, apele mării se retrag din unele porțiuni 
ale acestui sector al geosinclinalul carpatic, făcînd 
loc unui uscat. La mijlocul erei însă, mările 
invadează din nou uscatul şi depun sedimente de 
adîncime nu prea mare. Noul „ciclu” începe cu 
conglomerate fine şi gresii asociate cu calcare în 
care se găsesc uneori numeroase fosile, cum sînt 
cele de la Strunga în Bucegi. Urmează roci 
silicioase sîngerii (jaspuri), iar după acestea, 
calcare, mai întîi acumulate la adîncimi mai mari, 
caracterizate prin anumite tipuri de fosile din 
grupul amoniţților şi apoi calcarele recifale de 
dimensiuni apreciabile, specifice  sfîrşitului 
perioadei de la mijlocul erei mezozoice (denumită 
Jurasic, după Munţii Jura). Acestea constituie, în 
majoritate,  admirabilele culmi muntoase de 
culoare albă care au fost descrise mai înainte. 

Jocul apelor face din nou ca unele regiuni să 
devină uscat, dar caracterul acesta recifal reapare 
şi mai tîrziu, în perioada cretacică. În baza seriei 
formate în această perioadă se găsesc însă şi 
depozite argiloase cu multe fosile, cum sînt cele 
din zona Muntelui Piatra Craiului, care cuprind 
diferite tipuri de roci foarte fosilifere. 

În fine, după o nouă fază de retragere, cînd 
agenţii distrug din plin ceea ce construiseră mările 

anterioare, apele invadează din nou pe la mijlocul 
cretacicului şi depun depozite gigantice de 
pietrişuri, din care au rezultat conglomeratele de 
Bucegi ce constituie acest impozant masiv din 
inima țării noastre, a căror grosime este mult mai 
mare (1.000 m) în partea de răsărit, unde 
alcătuiesc admirabilul abrupt ce străjuieşte valea 
Prahovei, decît în partea de apus, unde au 200-300 
m, lăsînd să iasă de sub ele calcarele recifale mai 
vechi, cum este de pildă marele recif al Pietrei 
Craiului, sau calcarele din partea de apus a 
Bucegilor. Situaţii analoge se întîlnesc şi în restul 
lanțului Carpaţilor Orientali, de exemplu în 
Hăghimaş şi în Rarău. Blocuri mari de calcare se 
găsesc incluse în masa conglomeratelor, rupte la 
vremea lor din ţărmuri abrupte, punînd adesea 
problema dacă nu cumva reprezintă chiar 
fundamentul. De asemenea în acele timpuri au 
avut loc şi numeroase erupții submarine, însoțite 
de roci silicioase (jaspuri), alcătuind insule pe care 
s-au fixat recife de corali, aşa cum admitem că sînt 
şi Pietrele Doamnei din Rarău. 

Dacă cititorul examinează o hartă geologică 
a țării constată că zona cristalino-mezozoică a 
Carpaţilor Meridionali apare colorată preponderent 
în culoarea roz (a şisturilor cristaline) şi verde (a 
rocilor depuse în perioada cretacică). Într-o 
măsură mai mică, el va recunoaşte pete albastre şi 
violete indicînd formațiunile mai vechi ale erei 
mezozoice. La răsărit de aceasta, atenția îi va fi 
reţinută de o altă fîşie neîntreruptă, cu două nuanțe 

de culoare verde, iar în afara acesteia, de o fişie 
lată, tot atît de continuă, ce se strimtează mult în 
valea Ialomiţei, colorată în diferite tonuri de brun 
sau portocaliu. Această zonă, alcătuită din cele 
două fîşii, în care culoarea verde arată roci 
sedimentare depuse în perioada cretacică iar cea 
brună, roci acumulate în prima parte a erei 
neozoice (paleogen), poartă denumirea de zona 
flişului carpatic şi reprezintă cea mai caracteristică 
porțiune poate din întregul lanţ carpatic. Sub 
raportul reliefului, această zonă continuă către 
răsărit culmile înalte ale zonei cristalino- 
mezozoice, descrise mai sus, fiind străbătută, mai 
mult sau mai puţin transversal, de toate cursurile 
de apă ce descind din acest frumos lanţ de munti. 
Uneori, atare cursuri transversale sînt continuate 
de porțiuni longitudinale, unde rîurile merg de-a 
lungul lanţului muntos creînd defileuri şi trecători 
cu un pitoresc deosebit. Este tipică, sub acest 
raport, valea Bistriţei cape străbate unul dintre cele 
mai frumoase defilee. 

Zona flişului carpatic este caracterizată prin 
absenţa totală a şisturilor cristaline şi aproape 
totală, a rocilor eruptive, în afară de unele diabaze 
şi cenuşi vulcanice, întreaga succesiune de strate 
este reprezentată prin conglomerate, gresii, marne, 
argile, uneori în alternanţe caracteristice. Rocile 
calcaroase şi cele silicioase, între care diatomitele 
şi şisturile menilitice, sînt rare. Caracteristică, pe 
lîngă monotonia uneori  exasperantă a 
formațiunilor, este şi obişnuita lipsă de fosile, 

motiv pentru care stabilirea riguroasă a vîrstei 
acestor roci nu a fost pe de-a întregul realizată. 

Din analiza amănunțită a caracterelor rocilor 
celor două subzone ce alcătuiesc flişul, arătate mai 
sus (una preponderent cretacică şi alta 
preponderent neozoică), se desprinde o observaţie 
valabilă pentru întreaga zonă a flişului, şi anume 
că rocile sînt cu atît mai tinere cu cît ne deplasăm 
dinspre axul carpatic spre exterior. Aceasta se 
admite că se datoreşte ridicării pe care axul 
muntos a suferit-o în aceste timpuri, obligînd apele 
mării să se deplaseze din ce în ce mai spre răsărit, 
către platforma din faţa lor, care alcătuia țărmul de 
răsărit. În această platformă se găseau roci de tipul 
celor din sudul Dobrogei. 

O dată cu sfîrşitul primei părți a erei 
mezozoice, putem considera încheiată viața 
geosinclinalului Carpaților Orientali. Lanţurile 
muntoase s-au înălțat, iar apele s-au deplasat 
continuu peste marginea platformei. În bazinele 
care au luat naştere în acest fel, s-au depus 
sedimentele din a căror cutare urma să se ridice 
şirul de coline şi dealuri din fața Carpaţilor 
Orientali, cunoscut în geologie sub denumirea de 
Subcarpați. Acum iau naştere lacurile sărate unde 
apele marine, concentrîndu-se, depun gipsul şi mai 
ales sarea una dintre marile bogății ale regiunilor 
noastre colinare, şi au loc erupții care umplu 
bazinele cu cenuşi vulcanice. În fazele de mişcare 
ce au urmat, aceste masive de sare au străpuns 
rocile de deasupra. Sarea apare acum adeseori, în 

inima unor cute anticlinale, denumite „diapire”. 

În completarea datelor privind formarea 
acestui sector al Munţilor Carpaţi, este necesar să 
arătăm că mişcările orogene au determinat cutarea 
puternică şi încălecarea stivelor de strate de la 
apus spre răsărit, peste platforma din faţă, astfel că 
aşa-numita zonă cristalino-mezozoică încalecă 
peste zona flişului, iar în cadrul acestuia se 
deosebesc şi alte pînze secundare deplasate unele 
peste altele, de la apus spre răsărit. Întregul lor 
complex se răsfrînge apoi peste depozitele terțiare 
noi ale zonei neogene. Imaginea aceasta, schiţată 
atît de succint, s-a definitivat însă în milioane de 
ani, prin zvâcniri succesive, urmate de perioade 
liniştite în vremea cărora apele îşi puteau exercita 
continua şi milenara lor acţiune de transport şi 
sedimentare. 

Pentru a da acum cîteva lămuriri cititorului 
asupra tipurilor de roci pe care le va întîlni în 
traseele din Carpaţii Orientali, va trebui să-i 
precizăm mai întîi faptul că numeroasele studii 
întreprinse pînă în prezent în această parte a 
Carpaţilor, precum şi variațiile locale pe care le 
prezintă formațiunile geologice, au făcut să apară 
în bibliografia de specialitate o mulțime de 
denumiri. Discutînd despre gresii, am menționat 
numele gresiei de Tarcău şi gresiei de Kliwa (după 
o localitate poloneză), iar în capitolul despre roci 
silicioase am făcut descrierea şisturilor menilitice, 
roci ce se întîlnesc în zona dinspre răsărit a flişului 
carpatic, colorată pe hărți în nuanţe brune. Dacă în 

excursiile sale, turistul va întîlni geologi în această 
zonă (externă) şi-i va asculta comentînd datele 
geologice, desigur că va fi surprins de 
numeroasele denumiri locale întrebuințate de 
aceştia pentru rocile din flişul carpatic. Astfel, el 
va avea ocazia să-i audă discutând despre strate de 
Plopu - nume dat după cel al unui pîrîu ce se varsă 
în 'Trotuş şi care se referă la roci argiloase depuse 
peste gresia cea mare de Tarcău -, de strate de 
Doamna, pentru unele roci calcaroase mai de la 
exterior, de gresia de Lucăceşti sau de strate de 
Bisericani, ambele amintind localităţi carpatine 
moldoveneşti etc. Mai este necesar să ne referim şi 
la fîşia de fliş situată la apus, cea colorată în 
nuanţe de verde pe hărțile geologice sau la „zona 
internă" unde, după cum am subliniat, se găsesc 
roci depuse în mările de la sfîrşitul timpurilor erei 
mezozoice, adică în perioada cretacicului. Notăm 
mai întîi prezenţa aici a unor conglomerate 
puternice, amintind mult de cele din Bucegi, care 
formează înălțimile impozante ale Ceahlăului, ce 
atinge 1.904 m în vîrful Toaca, pe cele din Munţii 
Ciucaş-Zăganu, cu cota 1.956 m în vîrful 
Ciucaşului, sau din Culmea Stînişoarei, unde 
atinge 1.531 m în vîrful Bivolul. Ca şi în 
conglomeratele de Bucegi, în masa acestor roci se 
găsesc blocuri foarte mari de calcare recifale 
dintre care, în culmea Stînişoarei, un singur bloc 
acoperă o suprafață de 2.500 m”. Grosimea totală a 
acestor roci este de 300-600 m. Deosebit de 
cunoscute în geologie sînt însă, din această zonă 

internă, o seamă de strate alcătuite din marne, 
şisturi argiloase şi calcare, uneori gresii, dispuse în 
strate subțiri şi în plăci, cunoscute sub denumirea 
de strate de Sinaia. Culoarea lor este în general 
închisă sau neagră şi ele sînt străbătute în toate 
sensurile de o reţea de fisuri umplute cu calcit de 
culoare albă. Aceste roci sînt extrem de încreţite şi 
de  contorsionate, caracter ce apare izbitor 
călătorului care străbate cu trenul valea Prahovei, 
între Comarnic şi Sinaia, dar ele se dezvoltă pe 
toată întinderea lanţului Carpaţilor Orientali. 
Grosimea lor poate atinge impresionanta cifră de 1 
000 m. Roci asemănătoare şi de aceeaşi vîrstă se 
recunosc în Carpaţii Meridionali, ca şi în Munţii 
Apuseni. Ceva mai noi decît stratele de Sinaia şi 
depuse în aceeaşi mare cu ele sînt nişte roci 
argiloase şi marnoase, uneori mai grezoase, şi 
care, spre deosebire de stratele de Sinaia, foarte 
sărace în fosile, conţin o seamă de resturi de ființe 
inferioare, vizibile însă cu ochiul liber, de forma 
unor bănuţi cu centrul umflat, denumite orbitoline. 
Aceste roci, cu o dezvoltare tipică pe valea 
Prahovei, între Posada şi Comarnic (echivalente cu 
stratele de Bistra din flişul Moldovei), au primit 
numele de strate de Comarnic şi au, ca şi stratele 
de Sinaia, o mare dezvoltare în Carpaţii Orientali. 
Multe formațiuni au primit şi aici denumiri locale 
amintind localităţi şi munți. Mai cităm şi un 


Pe alocuri apar intercalaţii cu aspect filitic silicios, roşii şi 
verzi, asociate cu roci eruptive diabazice - strate de Azuga. 

complex de strate, cunoscut astăzi mai ales sub 
denumirea de şisturi negre, ce a fost desemnat în 
trecut de către geologi prin termenul de strate de 
Audia după o localitate de pe valea Bistriţei sau de 
strate de Şipote după numele unei localități de la 
izvoarele văii Sucevei. Şisturile negre sînt roci 
argiloase şi silicioase, mai rar calcaroase, de 
culoare neagră, cu materia organică (unii le-au 
considerat chiar ca roci-mame de petrol), avînd 
uneori şi concentrații de pirită şi de sideroză; 
însumează cîteva sute de metri grosime şi apar, 
subordonat, chiar şi în zona exterioară. Altă 
denumire locală s-a dat unei gresii depuse la 
sfîrşitul cretacicului, gresia de Siriu, de la muntele 
cu acelaşi nume din nordul Buzăului etc. În sfârşit, 
pentru drumeţii de pe valea Prahovei, vom 
reaminti nişte roci argiloase, foarte caracteristice, 
pe care escavatoarele carierelor le dislocă, de 
exemplu la Gura Beliei, şi pe care le remarci uşor 
din tren sau din maşină, după culoarea verde- 
cenuşie sau roşie pe care o dau rîpelor. În aceste 
roci, un cercetător mai atent poate descoperi 
concrețiuni de cristale aurii de pirită sau fosile, 
asemănătoare unor tuburi de țigarete, care aparțin 
unor vechi organisme marine, denumite belemniti. 
În interiorul munţilor se găsesc vechi depresiuni 
sau bazine umplute cu depozite mai noi, dintre 
care cităm Bazinul Comăneştilor care conţine 
importante zăcăminte de cărbuni. 

A treia zona a Carpaţilor Orientali are o 
vîrstă foarte nouă şi, în contrast cu zona flişului, în 

care nu se găseau decît roci sedimentare, este 
constituită, parcă spre compensație, exclusiv din 
roci vulcanice terțiare superioare (andezite) şi din 
produsele lor de explozie. Ea alcătuieşte cel mai 
lung lanţ eruptiv din Europa, întinzîndu-se cu mult 
peste 450 km, din regiunea Ciucului (Bodoc- 
Baraolt) şi pînă la nord de Tisa, în Muntele 
Vihorlat la partea „interioară” sau apuseană a 
Carpaţilor Orientali şi Păduroşi!. Este vorba 
despre lanțul Harghita-Gurghiu-Călimani. Spre 
nord, această fişie de foc este însă întreruptă de 
rocile sedimentare ale Munţilor Bîrgăului şi de 
masivul cristalin al Rodnei, prin care răbufnesc 
totuşi la suprafață erupțiile andezite stabilind astfel 
o continuitate cu lanțul nordic Tibleş-Ouaş-Gutii. 
Amintirile vechilor vulcani sînt încă elocvente, iar 
„caldeirele" instalate pe vechi cratere - de o parte 
şi de alta cărora curseseră cîndva torenţi de lavă şi 
peste care, datorită ploilor cumplite ce însoțeau 
erupțiile, curgeau alți torenţi rezultați din noroiul 
format de cenuşile vulcanice - alcătuiesc circuri şi 
amfiteatre ce dau adeseori impresia călătorului că 
se găseşte în regiuni cu vulcanism nestins încă. 
Ridicarea acestor munţi vulcanici a creat 
depresiuni în spațiul dintre ei şi lanţul carpatic, a 
cărui înălţare era de mult efectuată, în care apele s- 
au strîns în lacuri şi mlaştini, depunîndu-se aici 
imateriale mai grosiere cărate de torenți din munte. 


! Prelungirea acestor erupții în R. S. Cehoslovacă măreşte 
această întindere la 800 km. 

Astfel sînt Depresiunea Gheorghienilor, 
Borsecului şi cele două depresiuni ale Ciucului 
(superioară şi inferioară), unde se pot vedea 
turbării actuale, rezultate din acumularea 
vegetației în terenurile inundabile. Depresiuni 
asemănătoare s-au format şi în interiorul Ţării 
Bîrsei, al  Baraoltului, în zona cristalino- 
mezozoică, şi al Comăneştilor, în zona flişului. 
Pădurile întinse şi turbăriile ce se dezvoltau în 
aceste oaze carpatine au rămas incluse între 
depozitele  „neorganice" aduse de torenti. 
Substanţa organică s-a fosilizat şi transformat sub 
acțiunea milenară a diagenezei dînd naştere 
cărbunilor de pămînt ce formează una dintre 
bogăţiile ţării noastre. 

Deosebit de interesantă este şi Depresiunea 
Maramureşului care s-a dezvoltat, la nord de 
marea Depresiune a Transilvaniei, în golfuri ce 
pătrund peste marginea cristalină a Carpaţilor, 
denumite de geologi Bazinul Ruscovei şi Bazinul 
Borşei. La sud de Munţii Rodnei, Bazinul Dornei 
pătrunde în masivul vulcanic al Munţilor 
Călimani. 


2 - Carpaţii Meridionali 


Denumirea de „Alpii Transilvaniei”, se 
potriveşte mai cu seamă unei părți din importantul 
segment carpatic dintre Dunăre şi valea 
Dîmboviței sau Carpaților Meridionali. Într- 
adevăr, din cele unsprezece vîrfuri ce depăşesc 

2.500 m din ţara noastră, zece se găsesc în lanţul 
Carpaţilor Meridionali şi unul în Munţii Bucegi 
(vîrful Omul), iar dintre cele zece, două sînt în 
Retezat, unul în Parîng, iar restul în lanțul 
Munţilor Făgăraşului. Relieful Carpaţilor 
Meridionali este adeseori abrupt şi cizelat de dalta 
ghețarilor ce coborau din culmile lor în timpurile 
friguroase ale cuaternarului. Munţii Banatului, 
care se prelungesc peste valea Cernei în Oltenia 
(Podişul Mehedinţului), au însă înălțimi reduse, 
frecvent sub 1.000 m, deşi relieful este foarte 
capricios, amintind, chiar la altitudini mici, de 
piscurile învolburate ale masivelor înalte. 
Subliniem în mod special faptul că geografii, pe 
criterii fizico-geografice, adică privind caracterele 
reliefului, încadrează sectorul bănățean al 
Carpaților Meridionali, împreună cu masivul 
Muntilor Apuseni în Carpații Occidentali. Sub 
raport geologic-structural, Apusenii constituie însă 
un complex cu totul aparte. Delimitarea lor este 
clară, iar cei care ştiu să citească în varietatea de 
culori ale hărților geologice aspectul 
paleogeografic, îi văd parcă  individualizaţi, 
asemenea unui uscat înconjurat de apele unor 
„depresiuni", la început marine, apoi transformate 
în mari lacuri rezultate din îndulcirea treptată a 
bazinelor marine, aşa cum de altfel se petrec 
lucrurile cu întregul nostru lant muntos. Spre nord, 
partea estică a Carpaţilor Meridionali se ridică 
impozantă deasupra bazinului uşor vălurit al 
Transilvaniei, ce se continuă apoi spre apus prin 

culoarul Mureşului, faţă de care Munţii Poiana 
Ruscăi sînt cu mult mai puţin ridicaţi. Spre sud se 
întinde o regiune colinară ce coboară în culmi 
prelungi, din creasta căruntă a munților, 
constituind dealurile Olteniei şi Munteniei, din 
care ies în relief mai ales cele mai înalte, de peste 
1.000 m, de la nord la Cîmpulung şi Piteşti, 
cunoscute sub denumirea de Muscele. Această 
zonă colinară de la poalele meridionale ale 
Carpaţilor constituie, în Oltenia şi vestul 
Munteniei, Depresiunea Getică. În sfîrşit, către 
apus Carpaţii Meridionali sînt delimitaţi de marea 
Depresiune Panonică. Altitudinea munţilor este, 
după cum s-a arătat, cu mult mai mică în acest 
sector (Banat), unde descreşte treptat către întinsa 
Cîmpie a Tisei. Cine nu a avut impresia că se 
găseşte pe o insulă în largul mării cînd, într-o 
dimineață senină din miez de vară, a poposit 
pentru prima dată pe vîrful stîncos al Negoiului, de 
unde şi-a rotit apoi privirea împrejur? lar dacă 
vîntul s-a stîrnit în vale şi în căldări au prins să 
fiarbă negurile, imaginea a fost şi mai sugestivă, 
iar vîrfurile vecine, rămase deasupra norilor, i-au 
dat impresia că se găseşte aievea, într-un arhipelag 
fantastic. Această imagine este valabilă şi pentru 
restul munţilor noştri. Cam astfel trebuie să fi 
arătat Carpaţii care se ridicau, încet sau uneori mai 
brusc, din mările întinse ale timpurilor terțiare noi. 
Această ridicare a provocat însă puternice fracturi 
între masa carpatică şi umplutura de sedimente 
depuse în bazinele ce le scăldau poala. Ca şi în 

cazul Carpaţilor Orientali, golfuri pătrundeau în 
interiorul relativ tînăr al continentului carpatic, 
uneori asemănătoare cu fiordurile adînci, de pe 
coasta de apus a Scandinaviei. lată, de pildă, un 
astfel de golf de-a lungul actualei văi a Timişului, 
pornind din largul regiunii panonice pînă la 
Caransebeş şi apoi la Mehadia. Pe de altă parte, 
chiar în inima Carpaţilor se formau bazine care se 
umpleau cu o cantitate mare de materiale cărate de 
apele ce se prăvăleau tumultoase din munţi. Tot 
prăbuşirile de pe marginile munţilor, după cum 
admit oamenii de ştiinţă, au dat naştere şi acestor 
bazine ca şi în cazurile citate mai sus, motiv pentru 
care s-au numit „bazine tectonice”. Ele erau la 
început asemenea unor golfuri prin care se mai 
păstra legătura cu marea dinafară. Aceasta rezultă 
din continuitatea de sedimente dintre zona 
bazinului şi regiunea învecinată. Dintre 
numeroasele bazine, cităm cîteva. Admirabila 
Depresiune a Loviştei, sau Brezoi-Titeşti, este 
prinsă între cele două brațe ale Munţilor 
Făgăraşului şi Coziei şi cristalinul Munţilor 
Lotrului. Celebrul bazin al Petroşanilor ferăstruit 
de cursul Jiului, conţine cele mai importante 
zăcăminte de cărbuni din ţara noastră, iar modul 
lor de aşezare arată că perioadele marine şi 
continentale se succedau prin invazia şi retragerea 
apelor mării, după cum vom vedea şi în una dintre 
excursiile noastre prin Carpaţii Meridionali. Şi tot 
în astfel de peregrinări vom prezenta cititorului şi 
alte bazine cum sînt cele ale Țării Hațegului de la 

poalele Retezatului, ale Făgăraşului, de la nord de 
munții cu acelaşi nume, Bazinul Ruscăi Montane, 
de pe partea de miazăzi a Munţilor Poiana Ruscăi, 
care conţine de asemenea zăcăminte de cărbuni, 
precum şi alte bazine din munții mai mici ai 
Banatului. Culmile înalte se ridică deasupra 
acestor zone mai noi cu diferenţe de nivel ce pot 
depăşi 2.000 m (Parîngul deasupra Depresiunii 
Getice, Munţii Făgăraşului deasupra Ţării Oltului, 
Retezatul peste Bazinul Hațegului). Lanţurile 
muntoase sînt străbătute de numeroase cursuri de 
apă care dau viaţă peisajului, fredonîndu-şi 
seculara cantilenă care însoţeşte pe drumeţ pînă în 
prăpăstioa-sele ruine de la izvoare. Alteori însă 
cursul de apă este longitudinal şi în acest caz, ca şi 
în cel al Bistriţei Moldoveneşti, el apare asemenea 
unui culoar mărginit de creste prăpăstioase cum 
sînt valea Lotrului şi valea Cernei, cunoscute 
turiştilor pentru pitorescul lor. Urmărind alcătuirea 
geologică a celui mai frumos lanţ muntos din ţara 
noastră, Carpaţii Meridionali, şi avînd în minte 
imaginea prezentată anterior pentru Carpaţii 
Orientali, observatorul care priveşte harta 
geologică a țării constată deosebiri evidente între 
cele două lanțuri, de la răsărit şi de la apus de 
valea Dîmboviţei. În comparație cu Carpaţii 
Orientali, primul fapt care-i apare mai evident este 
marea dezvoltare a şisturilor cristaline şi a 
granițelor ce li se asociază, față de dezvoltarea 
mult mai redusă ca întindere a rocilor sedimentare, 
cum şi lipsa unei dispoziții zonare în distribuirea 

lor, cu excepţia unor zone din Banat, a căror 
dezvoltare însă nu poate fi comparată cu a flişului 
carpatic. 


Godeanu : 
(0 Babii) SR 
4 


Cristain getic 


Fig. 12 — Pînza Getică din Godeanu (după Gr. Răileanu) 


Fig. 12 — Pînza Getică din Godeanu (după Gr. Răileanu) 


O altă deosebire constă în aceea că în lanţul 
Carpaţilor Meridionali nu se găsesc erupții 
andezitice de vîrstă recentă aşa cum s-au întîlnit în 
cei Orientali. Discutînd modul în care iau naştere 
munţii, am arătat că în Carpaţii Meridionali s-a 
recunoscut existența unei mari „pînze de 
încălecare", denumită Pînza Getică, ceea ce rezultă 
din faptul că şisturi cristaline cu un metamorfism 
accentuat, dovedind o mare adîncime de formare, 
apar deasupra unor şisturi de metamorfism mult 
mai slab (vezi fig. 12), de suprafaţă, şi mai ales din 
aceea că, între aceste două stive de şisturi 
cristaline, se găsesc roci sedimentare de vîrstă 
mezozoică, în bună parte strivite sub greutatea şi 
prin deplasarea peste ele a colosului Pînzei Getice. 
„Constituţia petrografică" a unităţilor din Carpaţii 
Meridionali este foarte variată. În marea Pînză 

Getică (denumită şi cristalinul Lotrului) şisturile 
cristaline sînt reprezentate prin numeroase tipuri 
de gnasiuri şi micaşisturi caracterizate prin diferite 
minerale speciale, cu intercalații de roci cu 
amfiboli, denumite amfibolite. Uneori apar şi aici 
ceea ce am denumit gnaisuri de injecție, provenite 
din pătrunderea unor fluide rezultate din topirea 
rocilor scoarței ce au dat naştere la feldspaţi. 
Acestea sînt enaisurile de Cozia, care alcătuiesc o 
zonă continuă din valea Lotrului (la apus de 
Brezoi), peste Munţii Frunții şi Ghiţu, pînă dincolo 
de valea Vîlsanului!. Numirea este locală, ca şi în 
cazul atîtor numiri, şi vine de la muntele cu acest 
nume ce străjuieşte valea Oltului, nu departe de 
vechea ctitorie a lui Mircea cel Bătrîn. Rocile 
calcaroase apar şi ele, dar nu prea des, uneori 
transformate în adevărate marmure (Muntii 
Făgăraşului, Banatului, dar mai ales în Poiana 
Ruscăi, de unde am citat cunoscuta marmură de 
Ruşchiţa). Spre deosebire de cristalinul danubian, 
în cristalinul Pînzei Getice nu se găsesc decît 
rareori pătrunderi de roci gra-nitice. Se întîlnesc 
roci eruptive bazice, slab meta-morfozate 
(serpentinite). Apar în schimb numeroase injecții 
de roci pegmatitice, bogate în mică albă (valea 
Lotrului), alteori cu feldspați mari, minerale 
necesare industriei ceramice, sau chiar cu 
mineralul mai rar, denumit berii, descoperit la 


! Recent, M. Dessila-Codarcea le consideră parțial drept 
vechi gresii feldspatice metamorfozate. 

Teregova în Banat. În fine, şisturile slab 
metamorfozate păstrate pe spinarea şisturilor cu 
metamorfism ridicat au alcătuire apropiată de cea 
a şisturilor Autohtonului. Astfel se găsesc şisturi 
cuarțitice şi mai ales şisturi ce păstrează încă 
aspectul argilelor din care au provenit, denumite 
filite, (cu  sericit, clorit, grafit). Atare roci 
constituie o fişie la partea nordică a cristalinului 
Făgăraşului (însăşi creasta, principală), apar la 
Răşinari, unde seria poartă numele localității, în 
Munţii Semenicului, unde se constată trecerea 
gradată la cele cu metamorfism intens, şi mai ales 
în nordul Masivului Poiana Ruscăi, unde conţine 
numeroase  intercalații de roci calcaroase şi 
dolomitice, precum şi cele mai impor-tante 
zăcăminte de fier din ţara noastră. Şisturile 
cristaline din autohtonul denumit şi cristalinul 
Parîngului se aseamănă cu acestea din urmă, 
conținînd toate tipurile descrise, uneori cu grade 
mai avansate de cristalinitate. O notă absolut 
caracteristică acestei serii a fundamentului este că 
sînt străpunse de granite care alcătuiesc mase 
impozante. Ele dau uneori fenomene de contact, 
destul de slabe în rocile dimprejur, care alteori 
lipsesc cu desăvîrşire. Roci eruptive bazice, cum 
sînt frumoasele gabbrouri de pe valea Dunării, de 
la luţi, precum şi rocile serpentinitice ce se 
dezvoltă şi către interiorul Banatului, străbat prin 
aceste şisturi cristaline. Desigur că cititorul care a 
reținut eventual că între granite şi gnaisuri există 
toate stadiile intermediare şi că accentuarea 

proceselor de transformare care au condus la 
formarea  gnaisurilor poate conduce pînă la 
formarea granițelor va fi surprins de faptul, 
contradictoriu la prima vedere, că aceste roci apar 
în Autohton şi nu în Pînza Getică. lar dacă admite 
că magmele lor au erupt din adîncime, se poate 
întreba legitim, de ce nu au produs întotdeauna 
puternice fenomene de metamorfism de contact, 
aşa cum s-a arătat ca se petrec acolo unde pătrunde 
topitura fierbinte a magmei. Ținînd seama însă de 
date destul de recente în domeniul ştiinţelor 
petrografice, s-a ajuns la concluzia că granitele se 
deplasează în mod diapir, ca şi masivele de sare. 
Se înţelege că şi aceşti giganţi de granit s-au putut 
deplasa din profunzime spre suprafaţă, zdrobind 
numai mecanic învelişul ce îi acoperea. Ca şi 
rocile din zona cristalino-mezozoică a Carpaţilor 
Orientali, rocile sedimentare de pe spinarea Pînzei 
Getice s-au depus în apele mărilor din era 
mezozoică şi mai puțin în cele de la sfîrşitul erei 
paleozoice, întrerupte însă adeseori de perioade 
cînd marea se retrăgea iar uscatul şi mlaştinile se 
acopereau cu vegetaţie luxuriantă, ce era apoi 
îngropată din nou sub depozite aduse de revenirea 
apelor mării şi care, prin fosilizare, au dat naştere 
bogatelor zăcăminte de cărbuni din Banat (mai 
ales huilă). 

În partea de apus a Banatului, între 
cristalinul getic al Munţilor Semenicului şi Locva 
se intercalează o fişie alungită pe direcția NS 
formată din depozite mezozoice însoțită spre nord 

de depozitele noi ale erei paleozoice. Zona 
respectivă se dezvoltă de la Reşiţa şi pînă la 
Moldova Nouă, pe Dunăre. În depozitele depuse 
către sfîrşitul erei paleozoice, în perioada 
carboniferă se găsesc cărbuni superiori (huilă) care 
se exploatează la Lupac şi Secul, fiind cuprinşi 
între argile conglomerate, gresii etc. de natură 
marină. Urmărind în timp succesiunea 
sedimentelor, în era mezozoică, se constată că 
după depozite ceva mai noi, cu gresii roşii şi cu 
diferite tipuri de calcare, urmează alte depozite 
care conțin cărbuni, de asemenea exploataţi în 
minele de la Anina şi Doman, peste care se aştern, 
în continuare, roci şi mai noi, bogate adeseori în 
resturi fosile. Şi aici seria este încoronată de 
calcarele masive care dau nota pitorească 
peisajului ca şi în Carpaţii Orientali şi Munţii 
Apuseni: calcarele recifale de la sfîrşitul perioadei 
jurasice. Stîncile albe din jurul Reşiţei şi din 
prăpăstioşii munţi bănățeni, ce se întind spre 
Dunăre cu înălțimile lor în genere sub 1 000 m, 
ascunzînd interesante grote subterane, sînt în 
majoritate legate de acest tip de roci. Este 
remarcabilă astfel peştera de la Comarnic (valea 
Caraşul), cu minunatele flori de piatră depuse de 
apele de infiltrație, lungă de 3,5 km. Peste ele vin 
roci atribuite perioadei cretacice, mai vechi 
desigur decît data cutării Munţilor Carpaţi. 
Aceasta este cea mai mare zonă de 
sedimentare de pe cristalinul Pînzei Getice, dar 
mai există şi alte locuri unde calcarele mezozoice 


118 


recifale, mai cu seamă, au o admirabilă dezvoltare. 
Astfel este impozantul perete calcaros din partea 
de răsărit a Bazinului Hațegului, la nord de satul 
Pui, unde se găseşte şi cunoscuta peşteră de la 
Cioclovina, sau fîşia în care sînt modelați munții 
pitoreşti, dar destul de puţin cercetaţi de drumeti, 
de la sud de Culmea Căpăţinii: Munţii V înturariţa- 
Vioreanu-Sturu Olăneştilor-Buila (asociate cu roci 
cretacice noi), întinzîndu-se spre miazăzi pînă în 
valea Bistriţei vîlcene, căreia îi imprimă pitorescul 
specific al regiunilor cu roci calcaroase masive. 
Unul dintre traseele noastre ne va aduce şi prin 
aceste meleaguri. Pentru a ne forma o imagine cu 
totul schematică asupra dezvoltării şi caracterului 
rocilor sedimentare dintre Pînza Getică şi 
Autohton, este necesar să privim schiţa geologică 
a Parîngului şi văii Lotrului (vezi fig. 20). Vom 
observa că rocile cu metamorfism avansat ale 
Pînzei Getice se opresc în partea de miazăzi pe o 
linie ce merge de la Polovragi, şi se îndreaptă către 
nord, peste valea Latoriţei, pitorescul afluent al 
Lotrului, pe care îl atinge în dreptul satului de 
munte Ciunget. Face apoi un „golf' pînă dincolo 
de culmea despărțitoare dintre Lotru şi Latoriţa, de 
unde se îndreaptă către est separînd în nord Munţii 
Sebeşului care rămîn în getic, de Masivul 
Parîngului la sud, pînă în marginea Bazinului 
Petroşanilor. Intrîndul acesta este caracterizat prin 
existenţa  şisturilor cristaline cu  metamorfism 
redus, prin masivele granitice ale Autohtonului, 
precum şi prin fişiile sedimentarului dintre 

Autohton şi pînză, situat mai ales pe limită. Spre 
apus, aceste roci rămîn dominante pînă în Munţii 
Godeanului, unde Pînza Getică apare încercuită de 
o elipsă care cuprinde acest masiv, în jurul căreia 
se întîlnesc rocile sedimentare ale erei mezozoice 
cu granitele şi şisturile cristaline din Autohton. 
Geologii au stabilit că Masivul Godeanului 
pluteşte asemenea unui „petic de acoperire" peste 
rocile Autohtonului, ce apar împrejurul sau, peste 
care a rămas „suspendat”, în urma acţiunii de 
eroziune. De aici, apar rocile sedimentare ce se 
întind de o parte şi de alta a văii Cernei, la apus, 
pînă la Masivul Semenicului, iar la răsărit, pînă la 
limita cu Depresiunea Getică (care se dezvoltă 
între Dunăre şi valea Motrului în sensul arcului 
muntos). Această zonă a format ţărmul nordic al 
mării şi apoi al lacului îndulcit unde s-au strîns 
depozitele Depresiunii Getice în timpul erei 
neozoice. Paralel cu această zonă se mai dezvoltă 
o a doua ce ţine tot din valea Motrului (cursul ei 
superior) şi pînă la Dunăre (între Gura Văii Cernei 
şi Vîrciorova). O fîşie subțire se mai găseşte în 
regiunea Băilor Herculane, pe malul stîng al 
Cernei, iar un petic mic de tot, la Vălari, în 
apropiere de Tîrgu Jiu. Geologii admit că toate 
aceste roci „plutesc tectonic" peste formațiunile 
cristaline şi peste sedimentarul  Autohtonului 
Danubian, ca resturi ale unei pînze continue care 
ulterior a fost erodată. În Banat sedimentarul 
Autohtonului se găseşte în anumite zone, recutat în 
parte, la baza Pînzei Getice, iar acestor zone li s-au 

dat denumiri locale, intrate azi în literatura 
geologică, cum sînt: Şvinița-Svinecea, Arjana, 
Cerna (de la valea Cernei), Coşuştea, Presacina 
etc. În complexa alcătuire a acestor zone intră 
rocile depuse de la sfîrşitul erei paleozoice şi pînă 
la cel al erei mezozoice, ca şi în cazul 
sedimentarului de pe Pînza Getică. Unele au 
structura asemănătoare cu a cristalinului Carpaţilor 
Orientali, altele formează adevărate depozite de 
fliş. Şi aceste roci conţin cărbuni prezenţi atît în 
carbonifer, la Baia Nouă (de unde se extrage huilă 
antracitoasă), cît şi în sedimente ceva mai noi, în 
roci mezozoice (huila de la Cozla-Bîrzasca şi de la 
Bigăr), situate în zona  Şviniţa-Svinecea. 
Cărbunele cel mai bogat în carbon este cunoscut 
sub denumirea de antracit şi se află în regiunea 
Schela (la apus de valea Jiului), într-o formaţiune 
ce poartă numele localității, el este uşor 
metamorfozat sub acțiunea puternicelor presiuni 
suferite în timpurile geologice. Această formaţiune 
este alcătuită din gresii, conglomerate şi şisturi 
argiloase. Ar mai fi încă de citat în aceste serii 
geologice multe tipuri de roci atît continentale 
(cum sînt cele cu cărbuni), cît şi marine, uneori 
foarte bogate în resturi fosile, alteori cu roci dure, 
vulcanice, însoțite de  cenuşile respective, 
denumite porfire (prezente în partea superioară a 
grupei paleozoice din zona Şviniţa-Svinecea, 
împreună cu celelalte roci, în această zonă). O 
mențiune specială trebuie făcută pentru calcarele 
masive ce alcătuiesc admirabile reliefuri şi chei, 

amintind, ca şi precedentele, de rocile Carpaţilor. 
Orientali, Astfel sînt calcarele care dau pitorescul 
văii Cernei de la Herculane şi pînă sub Muntele 
Godeanului, ca şi cele ce alcătuiesc pereții 
defileului Dunării la Cazane, prelungindu-se apoi 
către interiorul Banatului; în continuare, ele 
formează Podişul Mehedinţilor cu frumoasele sale 
forme de relief carstic, cheile şi peştera 
Polovracilor şi înălțimile de pe rama Bazinului 
Petroşanilor, de la est de Retezat şi de Parîng, 
continuîndu-se în culmea Căpăținei şi în Muntele 
Tîrnovu dintre Lotru şi Latoriţa. În aceste calcare 
sînt săpate minunatele peşteri de la Cloşani, 
Malareşca, Balta, precum şi gigantica peşteră a 
Topolniţei, descoperită în anii 1961—1962 de 
către un grup de speologi şi care depăşeşte 10 000 
m în totalitatea galeriilor. În sfîrşit, nu putem trece 
peste grupul de roci negre marnoase şi argiloase, 
de vîrstă cretacică, purtind numele satului 
Nadanova, de care sînt legate apele minerale de la 
Băile Herculane. Din mozaicul rocilor ce 
alcătuiesc lanţul Carpaţilor Meridionali, mai cităm 
două tipuri de roci magmatice erupte în timpurile 
erei mezozoice. Unele sînt mai vechi, erupte la 
începutul acestei ere, prezente mai ales în 
Autohton: diabaze şi serpentinite, asemănătoare 
celor din Carpaţii Orientali (roci uniforme, negre 
şi dure), adeseori asociate cu roci silicioase sau 
jaspuri şi cu calcare recifale. Apar mai ales pe 
limita dintre Pînza Getică şi Autohton, legate de 
Pînza Severinului (la Baia de Aramă, la Culmea 

Căpăţinei). Un al doilea grup de roci magmatice, 
foarte importante, care străbat numai rocile Pînzei 
Getice, îl reprezintă banatitele, roci mai ales 
granodioritice, la care am avut ocazia să ne 
referim arătînd că, la contactul cu calcarele 
preexistente, au luat naştere importante minereuri 
de fier (Ocna de Fier, Dognecea), sau chiar de 
metale colorate (cupru, zinc, plumb), cum sînt cele 
de la Moldova Nouă. După cum se va vedea, atît 
aceste roci eruptive, care lipsesc cu desăvîrşire în 
Carpaţii Orientali, dar mai cu seamă cele diabazice 
au o dezvoltare remarcabilă în Munţii Apuseni. 


3 - Munţii Apuseni 


Pentru drumeţul care a străbătut culmile 
lanțului carpatic, contactul cu Munţi Apuseni 
prilejuieşte descoperirea unei lumi cu totul noi, 
într-un decor interesant şi specific din care însă 
poate desprinde o seamă de elemente ce-i sînt mai 
dinainte familiare, dar care îi apar grupate într-un 
mod neaşteptat. Acestor elemente li se adaugă alte 
aspecte încă necunoscute, proprii acestui nod 
muntos ce se găseşte în partea vestică a Bazinului 
Transilvaniei. Astfel, el regăseşte stîncile şi cheile 
rocilor calcaroase pe care le-a parcurs în repetate 
rînduri atît în Carpaţii Orientali, cît şi în cei sudici, 
întîlneşte spinări prelungi şi platouri ce-i amintesc 
de întinsul Bucegilor sau de nostalgicele obcine 
ale Bucovinei, alături de conuri ascuţite şi ruine 
haotice, asemenea celor din lanțurile vulcanice (în 

cazul nostru celor din lanţul Harghita-Gurghiu- 
Călimani), şi toate acestea la o altitudine cu mult 
mai mică. Munţii Apuseni ating înălțimile maxime 
de 1.848 m în vîrful Curcubăta Mare din Biharia, 
1.836 m în vîrful Vlădeasa şi 1.825 m în Muntele 
Mare din Masivul Gilăului. În genere, totul se 
petrece la altitudini sub 1.500 m sau chiar sub 
1.000 m, locuri mult mai accesibile drumeţilor. 
Din Munţii Apuseni lipsesc însă cu desăvîrşire 
Zănoagele şi hăurile fără fund ale Parîngului şi 
Făgăraşului, lipsesc lacurile şi  custurile 
Retezatului, precum şi peisajele modelate de 
ghețari. Apar în schimb aspecte noi, liniştitoare, 
văi, culmi şi platouri montane întinse, împădurite 
(bradul este cu mult mai puţin frecvent decît în 
estul Carpaţilor) sau acoperite de păşuni întinse. 
Sate cu căsuțe construite într-o arhitectură 
originală, avînd acoperişuri foarte înalte, populate 
de oameni chipeşi şi ospitalieri, se caţără pînă în 
cele mai ascunse unghere ale muntelui, şi 
pretutindeni ies în cale relicte interesante şi 
prețioase ce vorbesc despre trecutul de luptă 
pentru libertate al poporului nostru. 

Dar nu numai pentru călător constituie 
Apusenii o lume nouă. Cititorul a ghicit desigur că 
varietatea peisajului este consecința variației mari 
a constituţiei rocilor ce alcătuiesc masivul, toate 
strînse pe o suprafață cu mult mai redusă decît în 
restul arcului carpatic şi cărora li se mai adaugă 
formaţiuni noi, nemaiîntilnite în celelalte unități. 
Într-adevăr, se constată că parcă şi-au dat întîlnire 

aici şisturile cristaline şi calcarele din arcul 
carpatic cu granitele vechi şi cu rocile banatitice 
caracteristice unele Autohtonului şi celelalte 
Geticului Carpaţilor Meridionali, cu formațiunile 
flişului carpatic, cu erupțiile andezitice noi însoțite 
de produse de explozie asemenea celor ce 
alcătuiesc lanţul vulcanic din partea de apus a 
Carpaţilor Orientali. Pe deasupra, se adaugă 
„bazine" cu sedimente noi, fie închise în interiorul 
masivului, fie deschizîndu-se larg către apus, de-a 
lungul văilor ce ferăstruiesc muntele şi duc 
mesajele rupte din flancul său spre apele 
îndepărtate ale Tisei. Aceste bazine nu reprezintă 
altceva decît golfuri adînci ale marelui Lac 
Panonic. În plus, apar elemente petrografice cu 
totul noi, cum este impozanta masă de curgeri 
submarine de lavă bazică de vîrstă jurasică şi 
cretacică, ce se întinde, pe versantul de 
miazănoapte al văii Mureşului, începînd de la S-V 
de stațiunea balneară Li-pova şi pînă în valea 
Ampoiului. La răsărit de acest curs, atare roci mai 
apar sub formă de fişii întinse susținînd în spinare 
masive de calcare recifale, pînă dincolo de valea 
Arieşului, la nord de oraşul Turda, unde se găsesc 
cheile Turzii. Dar nu numai aceste roci creează o 
notă specifică geologiei Munţilor Apuseni. Rocile 
vulcanice erupte în partea a doua a erei neozoice, 
departe de a fi reprezentate aproape numai prin 
andezite ca în Orientali, oferă toată gama 
petrografică, de la cele mai acide şi pînă la bazalte. 
Partea cea mai importantă însă din Munţii 

Apuseni, în primul rînd pentru economia țării 
noastre, o constituie asocierea în acest masiv a 
celui mai mare număr de minereuri metalifere, de 
pe tot întinsul patriei. În afară de fier, prezent şi el, 
dar subordonat cantitativ, din aceste minereuri se 
pot extrage numeroase elemente, mai ales metale, 
cum sînt: aurul, argintul, cuprul, zincul, plumbul, 
nichelul, manganul, aluminiul etc. Majoritatea 
minereurilor se exploatează din  „filoanele 
metalifere” care au luat naştere, ca şi cele de la 
Baia Mare, din încremenirea substanţelor aflate în 
soluţiile fierbinți ce au circulat pe fisurile rocilor 
preexistente. Cine nu a auzit despre patrulaterul 
aurifer, cunoscut încă din antichitate? El se 
desfăşoară între patru văi importante: Mureşul, 
Crişul Alb, Arieşul şi Ampoiul. Localitățile care îl 
delimitează (Brad, Săcărîimb, Zlatna, Baia de 
Arieş) sînt vestite, ca de altfel şi o seamă de 
localităţi miniere din interiorul său (Bucium, 
Abrud, Roşia Montană, Gura Barza, Stanija). O 
seamă de minereuri au luat însă naştere, ca şi în 
Carpaţii Meridionali, la contactul dintre erupțiile 
banatitice şi rocile calcaroase aflate la Băița 
Bihorului, precum şi în granodioritele de la 
Săvîrşin şi Cerbia (pe valea Mureşului) în timp ce 
altele sînt aduse de rocile bazice (cele de mangan, 
nichel, titan). Aluminiul se găseşte în zăcămintele 
Munţilor Pădurea Craiului, în minereul cunoscut 
sub denumirea de bauxita, format prin acumulare 
sedimentară pe masele mari de calcare recifale, 
depuse către partea superioară a erei mezozoice. 

Origini oarecum asemănătoare au şi zăcămintele 
de fier şi mai ales cele de mangan din Platoul 
Vaşcăului (Moneasa), aflate în fundul unor pîlnii 
carstice, numite „doline". Munţii Apuseni conţin şi 
cărbuni, rezultați mai ales din fosilizarea pădurilor 
şi turbăriilor din timpul erei neozoice; se găsesc în 
bazine, cum sînt cele de la Ţebea-Brad (de pe 
valea Crişului Alb), şi subordonat celor din 
bazinele Beiuşului (care se dezvoltă pe valea 
Crişului Negru) şi Bradului (la răsărit de Oradea, 
străbătut de Valea Crişului Repede). Pentru 
completare, vom mai reaminti aici apele termale 
de la Vaţa de Jos, localitate aşezată pe linia ferată 
ce leagă oraşele Arad şi Brad pe valea Crişului 
Alb, şi de la Moneasa, localitate îndepărtată, 
situată în bazinul Crişului Negru, dar la care se 
ajunge de la gara Sebeş. De asemenea, sînt 
cunoscute şi apele carbogazoase de la Lipova, 
precum şi cele de la Geoagiu de Sus, staţiune 
cunoscută încă din timpul romanilor. Alcătuirea 
geologică a masivului Munţilor Apuseni este poate 
mai complexă, decît în cazurile precedente. 

S-a comparat aspectul Apusenilor cu o 
palmă ale cărei degete se răsfiră către Cîmpia 
Tisei. Într-adevăr, din zona centrală şi masivă a 
munților, care prezintă o limită aproape 
semicirculară către Bazinul Transilvaniei, se 
desprinde spre apus o serie de lanţuri ce se opresc 
uneori destul de brusc în Cîmpia Tisei şi a căror 
constituţie este foarte variată. „Centrul masiv”, 
cuprinde Munţii Gilăului şi pe cei ai Bihariei, 

întinzîndu-se între valea Arieșului la sud, izvoarele 
Crişului Negru la apus, iar la miazănoapte între 
obîrşiile Someşului Mic către răsărit şi Crişul 
Repede spre apus. 


Şisturi cristaline 
Grant 


Fig. 13 — Şisturi cristaline şi granite vechi în angil Apuseni 
(după Gh. Macovei) 


Schița din fig. 13 redă distribuţia şisturilor 
cristaline şi a graniţelor. Rezultă de aici ca în acest 
nod central apare un remarcabil masiv granitic în 


formă de L, cu axul mare, înconjurat de şisturi 

cristaline. El este cunoscut sub denumirea de 
granitul de Muntele Mare şi nu dă fenomene de 
contact, ceea ce arată că s-a deplasat în mod 
„diapir”, din profunzime spre suprafață. Spre 
deosebire de lanțul sudic carpatic, granitele sînt 
înconjurate aici de şisturi cristaline al căror grad 
de metamorfism descreşte treptat către periferie. În 
imediata sa apropiere se găsesc gnaisuri, apoi 
micaşisturi şi amfibolite iar periferic — filite şi 
alte roci cu metamorfism slab (cuarțite, şisturi cu 
clorit şi sericit etc), care se prelungesc pînă în 
Munţii Biharia unde au, în bună parte, caractere 
asemănătoare celor din Masivul Leaotei, vecinul 
Munţilor Bucegi. Mai trebuie să subliniem şi 
faptul că în vreme ce în Carpaţii sudici, injectiile 
de pegmatite caracterizau doar „domeniul getic”, 
cel lipsit de granite, aici ele străbat prin şisturile 
cristaline ca nişte adevăraţi sateliți ai marii mase 
granitice din centru. În aceste serii cristaline apar 
însă şi calcare marmoreene masive, amintind de 
aspectul recifelor mai noi nemetamorfozate din era 
mezozoică, la care ne-am referit în repetate 
rînduri. Cel mai impozant este masivul ce 
străjuieşte pe stînga văii Arieşului Mic, începînd 
din avale de istoricul sătuc Avram lancu pînă nu 
departe de oraşul Cîmpeni. 

Spre sud de acest masiv central se dezvoltă 
un lanţ muntos, denumit de unii geologi Munţii 
Mureşului, termen ce nu este însă folosit de 
localnici. Ramura lor estică, cunoscută sub numele 
de Munţii Trascăului, are direcţia N-S, întinzîndu- 

se de la Turda (valea Arieşului) pînă la Ampoi, 
spre apus, după care urmează masivul bogat în 
minereuri al Munţilor Metaliferi. Aceştia sînt 
continuaţi de Munţii Drocea-Highiş, cu înălțimi 
sub 900 m, ce descresc spre apus în mod treptat, 
alcătuind binecunoscuta Podgorie a Aradului, 
producătoarea unor vinuri cu renume mondial. 
Spre nord, acest lanţ este limitat de valea Crişului 
Alb. Lanţul Munţilor Zarandului este caracterizat 
prin prezența în axul său a unei „coloane 
vertebrale" de roci bazice pe care o vom denumi 
aici, ca şi în călătoriile ce vor urma, seria 
diabazelor. Este interesant să arătăm că 
pretutindeni aceste curgeri submarine de lavă, 
fierbinte la vremea erupției, şi încremenită astăzi 
asemenea unor perne hemisferice sînt însoțite de 
roci silicioase sau jaspuri, cu care fac adeseori 
chiar corp comun, şi care în Masivul Drocea 
conţin minereuri de mangan depuse o dată cu ele. 
În unul dintre traseele noastre ne vom opri poate 
cîteva clipe şi la aceste roci şi le vom cere să ne 
dezvăluie originea lor. Peste această serie se aşază 
pretutindeni, calcare recifale jurasice şi cretacice 
ce dau nota pitorească a reliefului barînd ca două 
ziduri, în nord şi sud, pătrunderea în interiorul 
zonei centrale a patrulaterului aurifer. Aceste 
ziduri sînt însă ruinele cetății de odinioară, căci 
arată o mare discontinuitate; apele le-au ferăstruit 
şi le-au făcut accesibile pe drumuri pitoreşti atît 
turistului care vrea să le admire frumuseţea, cît şi 
geologului care le citeşte povestea trecutului. În 

Trascău, fîşia dispusă în direcția N-S, alcătuieşte 
impozantele creste ale Rămetului şi Bedeleului cu 
cheile Remetei, care conetituie unul dintre cele 
mai atractive monumente naturale ale Munţilor 
Apuseni. Este interesant faptul că, în acest sector, 
calcarele jurasice apar laolaltă cu masivele de 
calcare cristaline, astfel că relieful este alcătuit din 
roci cu aceeaşi constituție mineralogică, construite 
în mod cu totul asemănător, dar la un interval de 
sute de milioane de ani. 

Este bine să reamintim că, în timpul 
perioadei cretacice, s-au depus aici conglomerate 
şi roci de fliş asemănătoare cu stratele de Sinaia şi 
cu alte roci din Carpaţii Orientali, precum şi că 
seria s-a încheiat cu depozite acumulate la ţărmul 
unei mări calde, populată de numeroase vietăți şi 
chiar de unele scoici recifale, cunoscute sub 
numele de „hippuriţi”. Cu aceste roci se încheie 
succesiunea din era mezozoică. Aşa cum am mai 
arătat şi altădată, s-au aplicat şi aici numiri locale, 
întrebuințate în alte părți ale Europei, de regiuni 
unde rocile au caractere asemănătoare. În cazul de 
față, s-a denumit această serie bogată în fosile 
strate de Gossu, după o localitate vestită pentru 
„fauna" sa din Alpii Austriei. Pentru a încheia cu 
lanțul de munți ce străjuieşte valea Mureşului, 
trebuie să menţionăm că în partea sa apuseană 
rocile sedimentare au dispărut total şi, după cum 
arată schiţa de la fig. 13, apar numai şisturi 
cristaline şi roci masive (granite, granodiorite, 
diorite). În bună parte, rocile cristaline sînt slab 

metamorfozate, lăsînd să se vadă bine caracterul 
sedimentelor din care provin (şisturi argilo-filitice, 
cuarțite, conglomerate metamorfozate). Apar şi 
roci cu un metamorfism mai accentuat, dar cu totul 
subordonate. Acest ansamblu de roci formează 
partea apuseană şi nordică a Masivului Drocei şi 
întregul Masiv al Highişului. Cine a trecut cu 
trenul de-a lungul văii Mureşului de la Deva către 
Arad a fost desigur plăcut impresionat de peisajul 
stîncos şi totuşi liniştitor, ce încadrează această 
vale în regiunea Radna Lipova, şi mai ales de 
mamelonul pe care se găseşte evocatoarea ruină a 
Cetăţii Şoimuşului. Acesta este domeniul şisturilor 
şi mai ales al graniţelor de Highiş. La apus de 
acestea se întinde doar marea Cîmpie Panonică. 
Dar aceste roci trec şi la nord de valea Crişului 
Alb, în cel de-al doilea „deget' al Munţilor 
Apuseni, în lanțul Codru-Moma, care se întinde 
spre N-V, limitat, în partea opusă, de valea 
Crişului Negru cu Bazinul Beiuşului. Spre răsărit, 
formațiunile acestui lanţ îşi dau mîna cu cele ale 
Bihariei, în bună parte asemănătoare, iar dincolo 
de Crişul Negru, pînă în valea Crişului Repede, se 
dezvoltă interesantul Masiv al Pădurii Craiului, un 
minuscul mozaic de formaţiuni ce continuă către 
N-V seriile din Masivul Biharia. Şisturile 
cristaline din Codru-Moma sînt de fapt foarte 
asemănătoare cu rocile de acelaşi fel de la sud de 
valea Crişului Alb şi unii geologi le consideră 
chiar de vîrsta paleozoică superioară, roci depuse 
în timpurile perioadei carbonifere. Se mai găsesc 

aici şisturile mai intens metamorfozate, cum şi 
granite analoge celor din Highiş-Drocea cu 
„aureole şi contact" şi cu pegmatite. În Munţii 
Pădurea Craiului cristalinul are caractere de 
metamorfism accentuat (micaşisturi, şisturi de 
granați, amfibolite), amintind de cele din Muntele 
Mare, caractere ce se recunosc în genere şi în zona 
deluroasă de la nord de acestea cu porțiuni 
cunoscute sub diverse denumiri. Muntii 
Mezeşului, Munţii Prelucii de la nord de Someş 
(se găsesc aici şi calcare şi dolomite cristaline), 
Munţii Bîcului etc. Spre deosebire de munţii din 
sud care „străjuiesc valea Mureşului”, aceste 
masive nordice conţin un întreg mozaic petrografic 
şi stratigrafie, de roci sedimentare; în ele geologii 
au recunoscut aproape toate subdiviziunile mai de 
seamă ale stratigrafie!, de la partea superioară a 
erei paleozoice şi pînă la finele celei mezozoice. 
Dintre cele vechi, cităm conglomeratele, uneori 
foarte silicioase, alteori pline de feldspaţi, asociate 
adesea cu adevărat! cuarțite sedimentare şi în 
legătură, ca şi în Banat, cu erupții de roci porfirice. 
Cel ce coboară pe valea Arieşului, plecînd din 
frumosul sat de munte Arieşeni către Albacul lui 
Horia, străbate roci de diferite tipuri aparținînd 
acestor vremuri,  gresiile şi  conglomeratele 
determinînd chiar apariția de chei. Şisturi argiloase 
roşii şi negre caracterizează formațiunea şi către 
nord, spre Băița Bihorului, iar în Munţii Codru- 
Moma alcătuiesc o impozantă fişie dispusă N-S, 
asociate cu porfire. Rocile erei mezozoice creează 

însă marea complexitate şi ridică cele mai variate 
probleme cercetătorilor. În fine, după o seamă de 
roci fie gresoase, fie argiloase, calcaroase sau 
dolomitice, uneori pline cu fosile, urcuşul nostru 
în scara stratigrafică se opreşte din nou la calcarele 
jurasice care ne oferă clasicele aspecte carstice cu 
chei şi peşteri celebre. În Munţii Pădurea Craiului 
sînt cunoscute nenumărate peşteri, dintre care cele 
mai vizitate sînt Peştera Meziad şi cea de la Vadul 
Crişului. În Munţii Bihariei sau ai Bihorului, 
peisajul nu este mai prejos. Aici se găseşte un 
masiv de calcare pe care unii îl consideră drept cel 
mai interesant din ţara noastră, cu vestita peşteră 
de la Scărişoara şi cu îndepărtatul ținut al 
Padişului şi cetăților Ponorului. În aceste calcare 
s-au strîns minereurile de aluminiu din Munţii 
Pădurea Craiului, şi din unele unghere ale 
Munţilor  Bihariei. Peste rocile mai vechi! 
depozitele cretacicului se insinuează sau se dispun 
în mod nemijlocit pe tot întinsul lor, îmbrăcînd 
uneori acelaşi caracter masiv al calcarelor jurasice 
(Munţii Pădurea Craiului). Nu lipsesc însă nici aici 
formațiunile de fliş şi nici cele de Gosau, adeseori 
cu monticuli rezultați din recifele de hipuriți. 
Rocile banatitice alcătuiesc marele Masiv al 
Vlădesei din nordul Apusenilor. Este interesant de 
notat faptul că aici se recunosc cele mai variate 
tipuri de roci din această familie. În Munţii 


' În Masivul Codru-Moma lipseşte jurasicul mediu şi cel 
superior cu calcarele sale recifale masive. 

Bihariei banatitele constituie o serie de corpuri de 
mărimi şi forme diverse, uneori filoniene, frumos 
dezvoltate mai ales în regiunea izvoarelor Crişului 
Negru. La contactul cu calcarele jurasice au luat 
naştere, ca şi în Meridionali, o serie de minereuri 
de metale importante pentru industria noastră 
metalurgică. Alte iviri se mai întîlnesc în diferite 
puncte din arcul Zarandului, cum ar fi sub Muntele 
Găina sau în regiunea Săvîrşin-Cerbia. 

În această regiune au avut loc puternice 
erupții la sfîrşitul erei neozoice. Cea mai mare 
răspîndire o au rocile de tipul andezitelor, cu 
diferite variante în alcătuirea mineralogică, dar nu 
lipsesc, după cum se ştie, nici rocile mai acide şi 
nici cele de tipul bazaltelor de la Detunata. 
Cenuşile lor şi produsele de explozie mai grosiere 
s-au aşternut peste rocile mai vechi, alcătuind 
pături groase de domeniul sutelor de metri. Astfel, 
în regiunea Gurahonţ, aceste roci cu aspect de 
conglomerate vag stratificate, care alcătuiesc 
pitorescul văii Crişului Alb pînă dincolo de 
Virfuri, au cel puţin 600—700 m grosime. Ce 
erupții catastrofale trebuie să fi produs, la timpul 
respectiv, aceste mase uriaşe de cenuşă şi de lavă? 
Principala masă eruptivă nouă se dezvoltă pe 
direcția NV-SE, din valea Crişului Alb, aproape de 
ieşirea sa în cîmpie, şi pînă la Săcărîmb şi Deva, 
pe valea Mureşului. Vulcanii şi produsele lor nu 
sînt continui, ci „sparg" învelişul de roci mai vechi 
înviorînd pretutindeni peisajul. O a doua zonă mai 
scurtă, paralelă cu aceasta, se întinde între Zlatna 

şi Stanija, iar la răsărit de acestea apar separate, 
cratere de vulcani, cum este cel de la Roşia- 
Montana. Toate aceste nume sînt vestite încă din 
timpurile îndepărtate pentru exploatarea aurului. 
Este neîndoios că după cum marea masă de 
diabaze a ieşit pe fundul mărilor străvechi de-a 
lungul unor fisuri adînci orientate EV sau SV-NE 
în partea de apus şi aproximativ NS în Munţii 
Trascăului, toate erupțiile noi s-au eşalonat pe 
„linii tectonice" oblice sau perpendiculare față de 
acestea, dispuse NV-SE. Dar Mureşul nu este o 
limită categorică între Carpaţii Meridionali şi 
Munţi Apuseni. Formațiunile acestora din urmă 
(stratele de Deva, de exemplu) se găsesc adesea şi 
pe versantul de miazăzi al acestui rîu pînă departe 
peste cristalinul Masivului Poiana Ruscăi. De 
asemenea, rocile eruptive. Astfel sînt andezitele cu 
minereuri de aramă de la sud de Deva şi masa de 
lave andezitice asociate cu aglomerate şi cu cenuşi 
ce se dezvoltă de la SE de Săvirşin şi pînă la 
localitatea Roșcani (la sud de satul Dobra). Dacă 
mai adăugăm şi faptul că şisturile cristaline ale 
acestor munţi, cu dolomitele caracteristice, se 
găsesc şi pe dreapta Mureşului, la nord de satele 
Rapolt şi Hărău, cum şi la Branişca, nu departe de 
Deva, înțelegem că Mureşul, pe care l-am 
considerat drept limita lor sudică, nu are din punct 
de vedere structural decît o valoare aproximativă, 
mai exact, orientativă. Această nepotrivire între 
considerentele geologice structurale şi cele strict 
geografice se întîlneşte însă şi în alte regiuni şi am 

avut ocazia să o reliefăm, discutînd limita dintre 
Carpaţii Orientali şi cei Meridionali. Diferitele 
bazine care au luat naştere asemenea unor golfuri 
ale Mării Panonice şi apoi ale vastului Lac 
Panonic ce-şi întindea apele destul de puțin adînci, 
pînă către cursul îndepărtat al Tisei actuale, 
prezintă astăzi regiuni foarte slab ondulate 
acoperite cu plantații, deasupra cărora se ridică, 
uneori destul de escarpat, culmile haotice ale 
Munţilor Apuseni pe care le-am numit pînă aici, ce 
este drept cu un termen cam pretenţios, munți. În 
aceste golfuri s-au acumulat depozite argiloase, 
nisipoase, grosiere (pietrişuri). Cel mai sudic este 
golful ce pătrunde pe valea Mureşului pînă 
aproape de Alba Iulia şi prin care geologii admit 
că se stabilea legătura între apele panonice şi 
Bazinul Transilvaniei, iar una dintre ramificaţiile 
sale acoperă partea nordică a cristalinului de 
Poiana Ruscăi. În aceste ape s-au depus în 
timpurile terțiarului nou (neogenului) chiar calcare 
recifale şi mai ales sedimente ce conţin o puzderie 
de scoici şi melci, ce constituie astăzi unul dintre 
cele mai atractive locuri pentru amatorii de fosile, 
iar formele găsite au făcut vestită şi peste graniță 
localitatea Lăpugiu. Insula de cristalin de la 
Rapolt-Hărău, citată mai sus, a ieşit la iveală de 
sub astfel de sedimente prin acțiunea eroziunii. 
Rîurile mari ce coboară din Munţii Apuseni se 
situează peste atare golfuri. Astfel, pe valea 
Crişului Alb, sedimentele neogene pătrund pînă la 
Gurahonţ unde sînt întrerupte, pînă la satul Vîrfuri, 

de mase mari de material vulcanic. Această zonă 
este denumită Bazinul Zarandului. De aici spre est 
ajung pînă la Brad, legîndu-se apoi cu un bazin ce 
străbate diagonal masivul pînă în valea Mureşului 
(Bazinul Brad-Săcărîmb). Este interesant faptul că 
în acest timp au avut loc erupțiile noi cu 
importanța lor economică, şi că adeseori aceste 
produse alternează cu sedimentele normale. În 
Bazinul Bradului se găsesc cărbuni, la Țebea şi 
Lunca Motilor. 

Pe valea Crişului Negru se întinde golful 
depresionar denumit Bazinul Beiuşului, după 
numele oraşului situat în centrul său, bazin care, 
pe la satul Vîrfuri, se lega cu precedentul. În afară 
de unele iviri subordonate de cărbuni, în acest 
bazin s-a găsit gaz metan care vine din adîncime o 
dată cu apele arteziene, cu un uşor gust de păcură, 
de la Băile Tinca. Pe valea Crişului Repede se 
dezvoltă un bazin asemenea unei fîşii subțiri cu 
depozite cretacice superioare şi neogene recente, 
conținînd intercalaţii de cărbuni. Pe feţele de strat 
ale rocilor argiloase se văd admirabile imprimări 
de frunze de copaci din care s-au determinat 
numeroase specii, putîndu-se astfel reconstitui 
caracterele pădurilor din acele timpuri. În fine, un 
ultim bazin nordic este Bazinul Șimleului 
Silvaniei, a cărui depozite acumulate la sfîrşitul 
perioadei cretacice conțin oase de crocodili şi de 
reptile gigantice, aşa cum se găsesc şi în Bazinul 
Hațegului de la poalele Retezatului. Bazinul acesta 
se deschide larg în văile ce coboară din Mezeş şi 

Preluca, de pe ambele părți ale Someşului, vale pe 
care am notat-o în mod convenţional drept limită 
nordică a Munţilor Apuseni. Vechiul caracter 
insular al masivelor dintre văi poate fi imaginat de 
cel ce priveşte într-o zi senină de pe una din 
culmile despărțitoare. Astfel, de pe spinările 
rotunde ale Drocei, uneori cu virfuri mai 
pregnante, o privire de orizont spre miazănoapte şi 
apus, mai ales după-amiază, înfăţişează Masivul 
Codru-Moma asemenea unui promontor întunecat, 
neverosimil de mare pentru cel ce nu-i cunoaşte 
altitudinile. Este şi aici izbitoare asemănarea cu o 
insulă ce se ridică deasupra valurilor mării. 
Sentimentul se apropie şi mai mult de cel încercat 
de drumeţul de pe Vîrful Negoiului, dacă turul de 
orizont se face în zorii zilei, de exemplu, de pe 
vîrful cunoscutului Munte Găina. 

Tectonica acestor munți este extrem de 
interesanta dar încă controversată. Unii specialişti 
văd mari „şariaje”, alţii — doar simple răsfrîngeri 
şi deplasări locale de strate. Într-adevăr, adeseori 
formaţiuni mai vechi „plutesc” peste altele mai 
noi, sau cel puţin dau această impresie. Astfel este 
marele bloc de calcar recifal al Vîlcanului ce 
străjuieşte culmea dintre Crişul Alb şi Bazinul 
Arieşului şi care se admite de către unii geologi că 
repauzează pe roci mai noi, de vîrstă cretacică. 

Ă Partea a doua. z 
TRASEE IN CARPAȚII ROMINEŞTI 


Introducere 


Înarmați cu noțiunile elementare de 
geologie parcurse în prima parte a cărții, ne putem 
pregăti de drum. Nu ne mai rămîne decît să ne 
alegem traseele de-a lungul cărora o dată cu 
satisfacția turistică să încercăm să ne-o acordăm şi 
pe cea ştiinţifică, căutînd să descifrăm constituția 
stîncilor ce ne întîmpină la tot pasul. Cele cîteva 
trasee — mai exact cele cîteva regiuni — alese nu 
epuizează locurile pe care le poate parcurge 
excursionistul în lanțul nostru carpatic. Au fost 
prezentate masivele mai des umblate de drumeţi 
sau acelea care, alături de frumuseţile pitoreşti, 
oferă şi o importanță economică. 

O excursie în Munţii Carpaţi este grea 
numai în prima parte a traseului, adică de la 
poalele muntelui pînă în zonele de culme. 
Ajungînd sus, totul se reduce la o plimbare, mai 
mult sau mai puţin comodă, pe platouri întinse, 
acoperite de acele nesfirşite păşuni alpine, atît de 
familiare drumeţului, care fac din Carpaţii noştri 
munţii cu cea mai dezvoltată viaţă pastorală din 
Europa. Constatarea referitoare la relief, formulată 
mai sus, fără a putea fi generalizată pretutindeni, 
justifică perfect una dintre atracțiile turistice ale 
Carpaţilor. În Masivul Iezăr-Păpuşa, în Godeanu şi 
Țarcu, în Munţii Lotrului, pe întinsurile de pe 

creştetul Munţilor Cibinului (al căror contrast de 
formă faţă de ascuţişurile Munţilor Făgăraşului 
atrage atenția călătorului care vine cu maşina 
dinspre Sebeş Alba spre Sibiu), pe necuprinsa 
platformă a Bucegilor sau pe culmile deschise ale 
Bihariei din Apuseni, amatorul de altitudini se 
poate plimba în voie ca pe un şes obişnuit sau uşor 
ondulat. Cercetătorii au stabilit că aceste niveluri, 
situate la mari altitudini, reprezintă vechi 
„platforme sau suprafeţe de eroziune", modelate 
de ape în vremea cînd munţii erau mult mai 
coborîţi. În Carpaţii Meridionali se deosebesc trei 
niveluri de eroziune care au fost denumite după 
masivele muntoase în care sînt dezvoltate mai 
bine: Platforma Borăscu, sau cea superioară 
(situată între 2.200 şi 1.800 m altitudine); 
Platforma Rîul Seş (între 1.800 şi 1.400 m 
altitudine) şi Platforma inferioară sau Gornoviţa 
(între 1.200 şi 400 m altitudine), niveluri ce se 
recunosc în culmile dintre cursurile de apă, 
denumite de geografi şi „interfluvii. Terasele 
rîurilor, rezultate din mişcările de basculare pe 
verticală, au altitudini inferioare. Există, desigur, o 
evidentă corelaţie între agentul care a dominat în 
modelarea muntelui şi relieful acestuia (acţiunea 
vînturilor, dar mai ales eroziunea glaciară fiind 
cele mai caracteristice exemple în acest sens), 
după cum nu poate fi contestată nici corelația 
dintre formele de relief şi natura rocilor. Această 
observaţie nu trebuie însă transformată într-o lege 
indiscutabilă şi generalizată pretutindeni. Oricine 

poate constata, de pildă, deosebirea evidentă dintre 
aspectul Retezatului sau Parîngului şi cel al 
Muntelui Mare din Munţii Apuseni sau spinările 
din Dealurile Banatului, deşi toate sînt alcătuite 
din roci granitice analoge. Am citat mai sus 
deosebirea de relief dintre Munţii Făgăraşului şi 
Munţii Cibinului, munţi cristalini cu aceeaşi 
constituţie, separați doar prin pasul Turnu Roşu şi 
mai cităm deosebirea dintre Făgăraş şi Poiana 
Ruscăi. Conurile vulcanice şi rocile calcaroase par 
a arăta cea mai evidentă legătură între structură şi 
morfologie, deşi oricine poate remarca şi aici 
abateri de pildă între unele regiuni de platou 
(Vaşcău) şi reliefurile ruiniforme, cu chei şi 
ponoare, ale altor ținuturi cu roci de acelaşi tip 
chiar din imediata lor apropiere. 

Abordînd traseele noastre, vom constata că 
pe acelaşi drum se întîlnesc formațiuni ce ţin de 
unități geologice structurale cu totul diferite: vom 
trece astfel din bazine cu depozite noi în zone cu 
formaţiuni vechi, cristaline, cum ar fi din Bazinul 
Hațegului în Retezat, din Subcarpaţii văii Prahovei 
în impozantele conglomerate de Bucegi etc. etc. 


Capitolul I. 
CARPAȚII MERIDIONALI 


1. Defileul Dunării şi Băile Herculane 


Să ne începem aşadar peregrinările pe 
plaiurile carpatine din punctul cel mai de miazăzi 
al munților noştri, de acolo unde, din lupta 
seculară dintre stîncă şi apă, a ieşit învingătoare — 
ca-ntotdeauna — perseverenţa acesteia din urmă şi 
unde Dunărea şi-a tăiat „drum fără pulbere” prin 
inima munților,  realizînd, între Baziaş şi 
Vîrciorova, cel mai lung defileu fluvial din Europa 
(144 km); el constituie, în acelaşi timp, unul dintre 
cele mai pitoreşti şi mai cunoscute colțuri ale țării 
noastre. Este deosebit de interesant cursul acestui 
fluviu, care ocupă al doilea loc, după Volga, în 
ierarhia fluviilor europene, avînd 2860 km 
lungime. În limitele R. P. Romîne, Dunărea curge 
pe o distanță de 1075 km, ceea ce reprezintă 38% 
din lungimea totală a fluviului. Dunărea 

traversează de la răsărit la apus Europa, ca o uriaşă 
cingătoare în continuă Tiişcare, cînd argintie şi 
limpede, cînd albastră, cînd ntunecată-brună sau 
cenuşie — datorită milurilor aduse le afluenții săi 
tumultuoşi. Din coapsa de stîncă a Munţilor 
Pădurea Neagră, de unde-şi strînge izvoarele 
cristaline şi jucăuşe, şi pînă la necuprinsa deltă, 
Dunărea îşi drenează afluenții din cele mai 
importante masive nuntoase europene şi udă 
pămîntul a opt ţări şi trei capitale. Rocile dure din 
Munţii Pădurea Neagră îi îndreaptă apele către 
răsărit, în loc să le lase să ia calea mult mai scurtă 
spre NV, către ţărmul Mării Nordului, aşa cum 
face Rinul, vecinul său apusean, ce dă ocol acelor 
munți, după ce şi-a limpezit unda agitată coborită 
din Alpi în apele lacului Constanța. Şi iată că 
Dunărea nu se îndreaptă nici spre Mediterană. 
După ce a străpuns Bazinul Vienei şi s-a desfătat 
în larg peste Cîmpia Ungară, se afundă parcă cu 
noi forțe în strîmtoarea pietrosului său defileu, la 
nord de care se întinde masivul Munţilor Banatului 
— un impresionant mozaic de forme de relief care 
trădează o varietate tot atît de mare în natura 
rocilor ce îl alcătuiesc. Vegetaţia acestor locuri 
aminteşte de însoritele faleze ale Mediteranei, 
fiind nelipsite de eucalipți, liane etc. Primăvara, 
versanţii dealurilor se ascund sub haina desişurilor 
de liliac în floare, ce îmbălsămează atmosfera. Pe 
mal, şoseaua carosabilă urmăreşte coturile şi 
freamătul Dunării, cînd ridicîndu-se deasupra 
malului abrupt, cînd pătrunzînd în inima rocii pe 

144 


sub acoperișuri de piatră iscusit tăiate de om. Este 
într-adevăr de neuitat o călătorie cu vaporul prin 
defileul Dunării, unde emoția pe care ţi-o dau 
viltorile şi colții stîncilor ce ţîşnesc de sub oglinda 
apei se împleteşte cu frumuseţea peisajului din jur. 
Dar nu rămîne cu nimic mai prejos nici călătoria 
de-a lungul; şoselei sculptate în flancurile dure ale 
muntelui. Ceea ce trebuie adăugat în mod deosebit 
laturii geologice care formează obiectul 
descrierilor noastre sînt, pe acest traseu, vestigiile 
trecutului istoric şi mai cu seamă cele ce ne 
vorbesc despre războaiele duse, pentru ocuparea 
Daciei, de către armatele romane ce au pătruns pe 
meleagurile noastre trecînd podul construit peste 
Dunăre de arhitectul Apolodor din Damasc, în 
anul 103 e.n., la Turnu Severin (anticul Drubeta). 
Să pornim la drum pentru a cunoaşte structura 
geologică a regiunii (fig. 15). La răsărit de Baziaş, 
punctul prin care Dunărea pătrunde în ţara noastră, 
malul său nordic prezintă un relief colinar, 
liniştitor, cu culmi prelungi, orientate aproximativ 
NS, acoperite de plantaţii. Sînt colinele Baziaşului 
continuate către răsărit de Masivul Locvei, ale 
cărui altitudini alcătuite din şisturi cristaline nu 
depăşesc 700 m şi care se întind pînă la meridianul 
comunei Moldova Nouă. 

Fig. 14 — Schița geologică a Defileului Dunării 
(după Ghidul excurs. Congr. al V-lea carpato-balcanic) 


La — aluviuni şi terase; 2 — diorite; 3 — cretacic superior; 4 a — calcare recifale cretacice 

Superioare; 4 b — calcare bazale stratificate; 5 — jurasic superior — cretacice inferior; 

16 — malm; 7 — dogger; 8 — serpentinite; 9 — gabbouri: 10 — şisturi cristaline (dom. getic); 

gnaisuri, amiibolite, cuarţite; 11 — granite; 12 — şisturi cristaline (Autohton) a — gnaisuri 

şi amțibolite; b — filiie. 

Incepînd de la sud de Moldova Nouă, Dunărea îşi 
taie acum cale prin rocile sedimentare ale zonei 
Reşiţa — Moldova Nouă reprezentînd depozite 
acumulate peste cristalinul Pînzei Getice dintre 
care nu lipsesc calcarele mezozoice cu formele lor 
de relief atît de specifice, gresiile şi marnele. 
Munţii se apropie, volbura apelor freamătă sărind 
peste stînci întunecate: pătrundem în clisura 
Dunării. Satul Coronini ne întîmpină curînd, cu o 
vestită cherhana; în mal se găseşte o grotă 


interesantă: peştera cu musca-columbacă. Din 
146 


volbura valurilor se ridică, asemenea unei stranii 
statui antice, stînca Strîmbă şi calcaroasă de 6 ma 
Babacaiului. Ea te impresionează în mod deosebit 
mai ales dacă străbaţi aceste meleaguri la lăsarea 
serii, cînd ultimele umbre tremurînde se aştern 
peste unda cenuşie a fluviului. Legende şi basme 
s-au ţesut în jurul acestei stînci de care odinioară, 
la vreme de seară, se legau lungi odgoane în chip 
de barieră pentru ca vasele ce veneau din apus să 
nu pătrundă fără plata cuvenitei dijme. Cu circa 
300 m în amunte de gura văii Luborazdia, 
caracterul rocii se schimbă fundamental şi locul 
calcarelor abrupte şi sfredelite de peşteri, al 
gresiilor şi al marnelor este luat de o rocă dură, 
masivă, de culoare deschisă, alcătuită din granule 
mari de feldspat şi cuarț între care sclipesc lamele 
negre de mică. Este granitul de Sicheviţa, singurul 
granit vechi aflat în masa Pînzei Getice. El se 
dezvoltă, asemenea unei fişii orientate NS, lată de 
1—3 km, de la sud de Dunăre şi pînă la nord de 
valea Nerei. Localitatea Sicheviţa, de unde i s-a 
dat numele, se găseşte pe valea ce coboară la 
Dunăre printre dealurile alcătuite din şisturi 
cristaline amfibolitice, de la răsărit de această fişie 
granitică. 

De la nord de Sicheviţa pînă la Liubcova pe 
Dunăre şi de aici pînă aproape de satul Berzasca, 
străbatem un mare petic cu depozite de vîrstă 
foarte recentă (neogenă) reprezentate prin nisipuri, 
pietrişuri şi mai ales marne conținînd intercalații 
subțiri de cărbuni şi resturi fosile, care arată că pe 

aceste locuri se găsea pe la sfîrşitul erei neozoice 
un lac înconjurat de vegetaţie. O succesiune de 
iviri de roci de acelaşi fel aflate în diferite puncte 
de-a lungul Dunării, mai ales cel de la Milanovăţ, 
de pe malul sudic, dovedeşte că lacul acesta se 
întindea pînă în regiunea Orşova-Bahna, unde vom 
vedea că se găseşte de asemenea o zonă largă cu 
astfel de sedimente. Eroziunea ce a urmat după 
retragerea apelor a îmbucătăţit acea zonă continuă 
de sedimente reducînd-o la peticele pe care le 
găsim astăzi de-a lungul Dunării. Relieful este 
molcom, cu versanți întinşi, iar Dunărea se 
lărgeşte şi se calmează. Spre miazănoapte se 
dezvoltă larga masă de şisturi cristaline a Pînzei 
Getice, pînă în valea Nerei unde se ascund din nou 
sub depozitele de vîrstă neogenă ce alcătuiesc 
Bazinul  Bozovici-Nera,  înglobînd, ca şi 
precedentele, nisipuri, pietrişuri, argile şi marne 
bogate în fosile marine asemănătoare mai ales 
celor aflate în bazinul învecinat, ce se dezvoltă de- 
a lungul văii Timişului, denumit Bazinul Mehadia- 
Caransebeş. Bazinul Nerei se întinde de-a lungul 
văii cu acelaşi nume separînd Munţii Almăjului la 
sud şi est de Munţii Semenicului, care se întind la 
nord pînă în valea Timişului la Caransebeş. 

Aceşti munţi, care sînt de fapt principalul 
obiectiv turistic din centrul Banatului, ating 
altitudinile cele mai mari în vîrfurile Semenicului 
(1447 m), Piatra Goznei (1445 m) şi Neteda (1438 
m). Colţii duri de stîncă se ridică peste întinsul 
păşunilor alpine care acoperă vastul platou de pe 

creştetul lor, unde apare la un moment dat lacul 
cristalin al Băii Vulturilor. Peisajele odihnitoare, 
cu perspective întinse peste Cîmpia Tisei, spre 
culmile arcului şi  Godeanului, Cernei şi 
Cazanelor Dunării, te îndeamnă la visare şi 
destindere. Cabane confortabile şi un teleferic 
completează confortul atît vara cît şi în timpul 
iernii. Munţii Semenicului sînt alcătuiți din rocile 
cu metamorfism avansat (gnaisuri, micaşisturi) ale 
Pînzei Getice, prezentînd treceri gradate pînă la 
filite şi şisturi de epizonă, din roci eruptive 
metamorfozate şi din pegmatite (exploatate la 
Teregova pentru feldspat, necesare ceramicii). 

Dar să revenim în valea Dunării şi să vedem 
prin ce roci este tăiat mai departe defileul, de data 
aceasta în flancul sudic al Munţilor Almăjului. La 
răsărit de Berzasca ne găsim în şisturile cristaline 
ale Autohtonului Danubian peste care s-a produs 
încălecarea marii Pînze Getice. La alcătuirea 
cristalinului din această porțiune participă şisturi 
rezultate din metamorfozarea a doua bară a unor 
roci gnaisice şi gabbrouri, transformate în roci cu 
aspect de epizonă (filite) şi în amfibolite. Această 
formaţiune  metamorfozată susține rocile 
sedimentare de vîrstă paleozoică şi mezozoică ale 
zonei Şviniţa-Svinecea, care ne vor însoți pînă 
dincolo de Sviniţa şi Triculi, aproape de Iuţi. În 
această zonă pitorescul este din nou dat de 
caracterul abrupt al malurilor, unde rocile par a se 
întrece în dărnicia cu care îşi arată, pe ambele 
maluri, natura şi stratificația. 

Fig. 15 — Schiţă geologică a Cazanelor Dunării (după Ghidul excurs. Congr. al V-lea carpato-balcanic). 
1 — aluviuni; 2 — terțiar; 3 — dom, getic; 4 — jurasic —cretacic inferior; 5 — triasic; 6 a — roci epizonale (şisturi cloritice, sericitice, filite 
cuarţite eic...); 6 b— şisturi cu portiroblaste de albit; 6 c— roci granitice (mas. Lacovei); 7 — gnaisuri şi micaşisturi; 8 a-—diabaze; 8 b, 
— banatite; 9a — gabbrouri; 9 b — serpentinite; 10 — cretacic inferior (pînza Severinului); 11 — dom. Autohton (Danubian); 12 — cretacice superior; 
13 — jurasic — cretacic inferior; 14 — paleozoic superior; 15 — şisturi cristaline; 16— linia de încălecare a Piînzei Getice, 

Curînd ne găsim la Drencova, localitatea al 
cărui nume îl reținem cu toții de la buletinul 
hidrologic pe care radioul nostru îl transmite 
zilnic, iar apoi, după un cot larg al şoselei, 
ajungem la colonia Cozla. Intre aceste localități, 
seria şisturilor cristaline prinde un „sinclinal" de 
roci de vîrstă carboniferă care, la Cozla, conţin 
zăcăminte exploatate de cărbuni superiori (huilă 
an-tracitoasă). Sub dealul din spatele coloniei 
Cozla (pe pîrtul Weirauf) se pot vedea rocile 
puternic strivite ale acestei formaţiuni alcătuite din 
conglomerate şi din şisturi argiloase de culoare 
gălbuie-vineţie, străpunse de roci eruptive dure 
(natural nestratificate) de culoare roz sau brună: 
porfire şi porfirite, din permian. În avale urmează 
colonia Sirinia şi valea cu acelaşi nume unde, de-a 
lungul căii ferate înguste, se recunosc roci de 
vîrstă cretacică inferioară: calcare fine în strate 
subțiri şi marno-calcare, depuse în mări destul de 
adînci, în care s-au găsit resturi fosile de amoniţi şi 
de organisme microscopice. Peste ele se găsesc 
gresii silicioase cu mică albă atribuite cretacicului 
superior (din „flişul de Arjana"), iar deasupra 
acestora, încălecate tectonic, roci depuse la 
începutul jurasicului (lias), cu gresii şi conglo- 
merate mărunte, conținînd resturi fosile, cum şi cu 
mici intercalaţii de cărbuni. Un dîmb de roci 
marnoase şi calcaroase, de culoare brună şi 
roşcată, cu o stratificaţie evidentă, determină un 
cot al şoselei dincolo de care apare, situat într-un 
frumos cadru creat de stînci şi vegetaţie, cantonul 

de navigaţie al punctului Munteana. 

După un popas, unde perspectiva imediată a 
Dunării, cu versanţii bogat acoperiți de vegetaţie 
din care apar stînci albe cu forme variate îți fură 
privirile, poţi lua pentru prima dată contactul cu 
cenuşile  porfirelor erupte la sfîrşitul erei 
paleozoice (în permian): roci aspre şi dure de 
culoare roşie ce apar într-o mică ivire, peste care 
se dispun depozitele ciclului al doilea. Acestea 
încep cu roci depuse la baza jurasicului (liasic): 
gresii şi calcare de culoare brună-verzuie, unde 
microscopul arată prezenţa unor corpusculi rotunzi 
de oxizi sau alte minereuri de fier alături de 
fragmente de organisme marine. Peste ele se 
găsesc roci calcaroase, cînd mai fin stratificate, de 
culoare roşie, verzuie sau albicioase, cînd mai 
masive, atribuite jurasicului superior, şi apoi 
calcarele fine ale cretacicului inferior, anterior 
citate la Sirinia. În partea bazală apar intercalaţii 
de roci stratificate dure, de culoare brună-roşcată, 
foarte friabile şi aşchioase, cu spărtura concavă, 
seîriind sticla şi dovedind astfel prezența unei mari 
cantități de silice. Aceste roci, denumite jaspuri, le 
vom întîlni în repetate rînduri pe traseele noastre 
viitoare. Rocile calcaroase, care dau măreția 
reliefului, se dezvoltă însă în avale. Dincolo de 
„Piatra Albă" se pătrunde acum într-o întinsă zonă 
de cenuşi porfirice alternînd cu porfire, dovedind o 
vastă activitate vulcanică petrecută în vremea 
permianului. De-a lungul Dunării, ce se 
rostogoleşte fremătînd peste praguri de stîncă în 

cataractele de la Tachtalia, se întinde pe malul 
romînesc culmea Cernavîrului, cu prăpăstiosul vîrf 
Trascovăţ (Dracul), dominate către miazănoapte 
de vîrful  Ravniştei, alcătuit din rocile 
preponderent calcaroase ale  jurasicului şi 
cretacicului. Pe malul sîrbesc se ridică culmea 
Grebenului. Navigația dunăreană a fost înlesnită, 
în acest sector, prin săparea de canale în albia 
fluviului, de-a lungul cărora vapoarele circulă 
prudent, orientate fiind de stațiile speciale care 
ridică la înălțime uriaşe baloane colorate, spre a 
preveni pe navigatori atunci cînd culoarul de apă 
este ocupat de vreo altă ambarcaţie. Stînci negre, 
cu spinări rotunde, țîşnesc dintre valuri; poporul 
le-a dat plastica denumire de „bivoli". Dar brusc, 
pereții de piatră se apropie iarăşi, pintenul 
Grebenului ieşind ascuţit de pe malul sîrbesc, 
reducînd lățimea Dunării la 220 m. Vapoarele 
circulă cu greu remorcate pe canalul tăiat în stîncă. 
Curînd de tot însă valea se lărgeşte din nou. Am 
trecut de gura văii Povalina şi de Grebenul 
rominesc şi, o dată cu aceasta, din rocile 
permianului în cele preponderent calcaroase albe 
şi cu versanţii abrupți ale jurasicului, pe lîngă care 
şoseaua ne poartă pînă la Sviniţa. Alcătuirea lor 
este analogă cu a celor citate la Munteana, fiind şi 
foarte fosilifere. Dincolo de Sviniţa apare seria de 
calcare fine asociate cu marne în strate subțiri a 
cretacicului inferior. De la gura văii 

Iardumovacina şi pînă la Triculi' versantul este 
alcătuit preponderent din roci gresoase. Relieful 
prezintă o variaţie deosebită impusă de pereții 
abrupți ai văilor ce coboară la Dunăre, instalate 
de-a lungul feţelor de strate. 

Dincolo de Triculi, după o scurtă porțiune 
cu roci permiene, corespunzînd cu punctul cel mai 
sudic al cotului Dunării, apar roci eruptive închise 
la culoare, denumite gabbrouri, dezvoltate în avale 
de marele cot al Dunării. Se pot cerceta mai ales în 
regiunea satului luţi (bine deschise la gura văii cu 
acelaşi nume). Culoarea lor este neagră sau 
cenuşie, iar granulația, grosieră, determinată de 
cristale mari de piroxen alături de cristale cenuşii 
de feldspat. Uneori se recunoaşte o uşoară 
orientare sau separare în bancuri groase. În amunte 
se pătrunde în roci negre-verzui, grăunţoase şi 
masive, denumite serpentinite. Ele ţin cale de vreo 
cîțiva kilometri şi sînt frumos deschise în regiunea 
satului Tisoviţa (la gura văii). În aceste roci se 
găsesc  grăunți de minerale opace (negre), 
metalice, răspîndiți printre mineralele celelalte, 
denumite  cromite (minereu de crom). La 
Plavişeviţa, reapar gabbrourile după care se ivesc 
din nou, pe o întindere mică, şisturile cristaline ale 
Autohtonului cu gnaisuri şi amfibolite, urmate de 
rocile cristaline ale Pînzei Getice (un minuscul 
petic de cuarțite şi şisturi cu mică neagră). 


1 3 C fe a at P 
Unde se găsesc ruinele unor turnuri din timpul Mariei 

Urmează roci calcaroase, gresoase şi argiloase 
cretacice. Dacă ziua este senină şi vizibilitatea 
bună, încă de departe, se conturează acum stîncile 
uriaşe şi albe ce coboară vertical în unda cenuşie a 
Dunării, al cărei curs se îngustează de parcă pereţii 
ar tinde să se prăvălească unul peste altul (vezi fig. 
14). Pe măsură ce te apropii, ai impresia că 
muntele te va înghiți o dată cu unda spumegîndă a 
fluviului pe care pluteşte, înfruntînd curentul, cîte 
un vaporaş îndrăzneţ. Dacă eşti cumva pe bordul 
său, remarci imediat freamătul de pe punte şi 
atenția încordată a  mateloților. Pătrunzi în 
Cazanele mari, tăiate în calcarele de vîrstă 
cretacică inferioară ale Ciucarului Mare (cu grota 
de la Ponicova), în care poţi distinge aspecte 
stratificate la partea inferioară şi masive la cea 
superioară. Curînd însă valea se deschide din nou 
şi îți iese în cale, situat pe şesul creat de cotul 
Dunării, satul Dubova, dincolo de care, în 
calcarele Ciucarului Mic, albia Dunării atinge, în 
Cazanele mici, lăţimea cea mai mică (180 m) şi 
compensativ, adîncimea maximă (70 m), pe o 
lungime de circa 8 km. Imaginile acestor locuri au 
fost imortalizate pe mii de pelicule fotografice şi 
purtate apoi pînă departe dincolo de hotarele ţării. 
Vechile recife ale unor mări de mult apuse îşi 
împlîntă astăzi flancul în unda cenuşie şi 
necruțătoare a Dunării care le macină şi le poartă 
apoi substanţa pînă la marea cea lipsită de recife. 
Din ea îşi vor construi scheletul cu totul alte soiuri 
de organisme marine actuale. lar impresia pe care 

o avem acum o vom reîntîlni şi pe alte trasee 
carpatine: între stîncile cheilor Bicazului, Turzii, 
Oltețului sau ale altui rîu zglobiu de munte. Din 
timpul romanilor au rămas aici, ca mărturie, ceasul 
solar şi mira ce arăta pe atunci „nivelul apelor 
Dunării”. Simţi parcă o uşurare cînd vaporaşul a 
ieşit din strînsoarea, de fiord scandinavic, a 
Cazanelor. 

Apele se destind din nou la loc larg şi, dacă 
parcurg, drumul pe şosea, desigur că te vei opri un 
moment spre a contempla imaginea Cazanelor 
lăsată în urmă. Te găseşti în satul dunărean 
Ogradena Veche, din care te poţi abate puţin spre 
miazănoapte, fie pe valea satului, fie pe cea a 
Sohodolului, unde vei face cunoştinţă cu „granitul 
de Ogradena", o rocă dură, masivă, cenuşie- 
albicioasă, în care se văd lamele de mică albă şi pe 
alocuri fragmente de şisturi cristaline prinse, cu 
sute de milioane de ani în urmă, de către topitura 
granitică. Dar, curînd, Dunărea îşi desface cursul 
pentru a mai îmbrățişa grindul unei insule, iar 
valea se lărgeşte în mod remarcabil, timp ce, către 
miazănoapte, ne reapare, întins şi liniştit, relieful 
specific regiunilor alcătuite din depozite recente 
ale bazinelor neogene. Într-adevăr, cercetările au 
arătat că, de la apus de Eşelniţa, la Orşova (vechea 
aşezare romană Tierna) şi apoi spre nord-est, pînă 
la Bahna Podişul Mehedinţilor, s-au găsit în 
vremea miocenului întinsuri marine în care s-au 
depus sedimente cu numeroase resturi de 
organisme, ce  constituiesc astăzi  încântarea 

paleontologilor care le recoltează şi le studiază. 
Orşova, rîul Cerna, zglobia fiică a Godeanului, 
care-şi rostogoleşte apele cristaline pe sub pereți 
abrupți, creînd peisajele cele mai variate, se aruncă 
avîntată în viltorile Dunării, iar linia ferată şi 
şoseaua asfaltată ce vin de la Turnu-Severin cotesc 
spre miazănoapte, de-a lungul văii Cernei, către 
Băile Herculane, de unde se afundă în inima 
Banatului, ajungînd la Timişoara pe la Caransebeş 
şi Lugoj. În dîmbul dintre malul stîng al Cernei şi 
Dunăre se ridică Dealul Alion (cota 316 m) care 
ne oferă minunate privelişti, atît către apus, spre 
stîncile Cazanelor, cît şi spre răsărit, către Porțile 
de Fier. Cea mai interesantă apariţie este însă 
frumoasa şi atît de cunoscuta insulă Ada-Kalehi, 
una dintre marile atracții turistice ale văii Dunării. 
Drumeţii îşi întrerup de obicei şirul călătoriei 
pentru a traversa brațul Dunării cu luntrea ce 
înfruntă curentul fluviului, condusă destoinic de 
barcagiii localnici, pînă pe malul insulei. 
Ada-Kaleh are parcă lumea sa proprie, 
desprinsă din basmele celor 1001 de nopți. Este 
locuită de cîteva familii de turci, iar moscheia 
caracteristică îşi ridică minaretul original deasupra 
desişului vegetației. Ruina unei cetăți vorbeşte 
despre vremurile viteazului Jon Corvin de 
Hunedoara care a donat-o pentru pază cavalerilor 
teutoni (1430), după care a fost fortificată de turci 


! Această insulă rezultă din depunerea de-a lungul timpului 
a depozitelor nisipoase aduse de apele Dunării (aluviuni) şi 
de afluenții săi. 

şi apoi de austrieci. Peisajele sînt pline de o 
melancolică nuanță romantică. Vegetaţia abundă 
în smochini, al căror rod este transformat cu 
iscusinţă de localnicii insulei în cea mai gustoasă 
dulceaţă. 

Începînd din Dealul Alionului, pe sub 
sedimentele miocene ce îi alcătuiesc culmea, 
Dunărea şi-a tăiat drum prin şisturi cristaline 
aparținînd de data aceasta domeniului Pînzei 
Getice şi alcătuind „Peticul Bahnei" (roci gnaisice 
şi cuarțite cu minerale din grupul granaţilor, avînd 
intercalaţii de şisturi micacee). La Vîrciorova tipul 
rocii se schimbă din nou: o fişie de roci 
sedimentare se dezvoltă în direcția N-E (paralel cu 
lanțul carpatic de o parte, iar de alta, sub forma 
unei fîşii subțiri de-a lungul Dunării. Aceste roci 
reprezintă depozitele acumulate pe spinarea 
cristalinului Autohtonului Danubian şi apar de sub 
şisturile cristaline ale Pînzei Getice. În cariera de 
la Vîrciorova se pot recunoaşte rocile sedimentare 
ale unității de Cerna alcătuite preponderent din 
calcare recifale cretacice inferioare, ca şi la 
Cazane, peste care se găseşte o alternanță de gresii 
şi conglomerate cretacice, cunoscute sub 
denumirea de gresie de Vîrciorova. De o parte şi 
de alta a acestei iviri, se dezvoltă larg roci foarte 
asemănătoare celor menționate în capitolul privind 
prezentarea Carpaţilor Orientali şi pe care le vom 
descrie în traseele noastre viitoare, cunoscute sub 
denumirea de strate de Sinaia şi strate de Azuga 
(asociate cu diabaze). Aceste roci țin de unitatea 

denumită pînza Severinului!, şi ies de sub peticul 
de şisturi cristaline ale Pînzei Getice, scoase de 
eroziune într-o mare „,fereastră”. Către răsărit, ele 
ne apar acoperite de şisturi cristaline cu aceeaşi 
constituție, denumite de geologii noştri „peticul 
Porţilor de Fier”, şi se întind pînă la Gura Văii. 
Poziția Şisturilor cristaline peste aceste roci se 
recunoaşte în mod clar pe valea Slătinicu Mic (în 
avale de Viîrciorova), ceva mai sus de gură, la 
contact rocile fiind puternic strivite de mişcarea 
uriaşei Pînze Getice. Cu peticul cristalin al Porţilor 
de Fier începe Podişul Mehedinţului, care se 
continuă către NE, pe sub culmile înalte ale 
Carpaţilor pînă în valea Motrului. La Porţile de 
Fier, Dunărea se bate o zonă stîncoasă, avîntîndu- 
se cu freamăt mare în cataracte şi vîrtejuri. Stîncile 
îşi scot colții negri de sub unda apei indicîndu-ți 
continuitatea de structură şi dincolo de albia sa. 
Printre şisturile domeniului getic, din care nu 
lipsesc nici amfibolitele, se individualizează zone 
granitice şi mici corpuri de serpentinite. Două 
stînci ridicau cîndva pe acest traseu dînd o notă 
caracteristică peisajului, denumite de localnici 
Moşul şi Baba. Astfel Moşul a rămas însă singur, 
întrucît Baba s-a prăbuşit în Dunăre. Roca ce 
alcătuieşte stîncile pe aici este un granit gnaisic, de 
culoare  roz-albicioasă, în care se recunosc 
sclipirile negricioase-metalice ale micei negre. La 
Gura Văii, mai ales în cariera de unde se 


! Denumire dată de acad. Al. Codarcea. 
159 


exploatează calcar pentru fabrica de ciment, se 
întîlnesc calcarele albe roşii ale  jurasicului 
superior repauzînd peste frămîntatele şisturi 
cristaline, iar peste calcar, o gresie grosieră avînd 
conglomerate în bază (la alcătuirea cărora 
participă mai cu seamă bucăţi de calcare alături de 
şisturile citate). Această gresie, denumită gresia de 
Gura Văii este atribuită cretacicului superior 
(conţine şi cîteva resturi fosile). 

În avale de Gura Văii, relieful redevine 
colinar, trădînd prezenţa sedimentelor neozoicului: 
mai întîi depozite marine cu resturi fosile, iar apoi 
nisipuri acumulate sfîrşitul miocenului în timpurile 
etajului denumit sarmaţian, după numele unei 
populaţii ce a trăit, în primele timpuri istorice, în 
părțile noastre. Nisipurile acestea, „stratificaţie 
încrucişată”, prezintă interesante forme 
sculpturale, asemenea unor alveole, modelate de 
acțiunea vîntului. După sarmaţian, apele s-au 
îndulcit şi, în lacul format, s-au strîns pietrişuri şi 
nisipuri cu resturi de organisme de apă dulce. 
Intrăm acum într-o zonă colinară dominată de 
cursul larg şi de terasele Dunării. Depozitele 
recente (cuaternare) depuse de fluviu conţin 
osemintele rinocerilor ce au populat aceste locuri 
acum cam un milion de ani. 

Şi astfel, ajungem la unul dintre porturile 
noastre dunărene, Turnu Severin. Dacicul Drubeta 
a fost, după cucerirea Daciei, colonie romană, iar 
săpăturile arheologice scot la iveală continuu cele 
mai interesante vestigii. Înfiinţarea sa ca oraş 

datează însă din anul 1109. Turnul lui Sever, 
picioarele podului lui Apolodor din Damasc, 
diversele ruine şi vestigii antice de toate felurile 
din nuzeul local satisfac cu prisosinţă dorinţa de 
cunoaştere a drumețului. 

Vaporul te poate duce însă pe oglinda 
liniştită a Dunării, care ne desparte de R.P. 
Bulgaria, spre lumea tainică, plină de un farmec cu 
totul diferit, a bălților şi Deltei. De pe puntea 
vasului remarci uşor asimetria malurilor Dunării, 
cel drept ridicîndu-şi faleza abruptă cu 50—200 m 
deasupra celui stîng. Chestiunea semnificației 
structurale a acestei denivelări a ridicat una dintre 
problemele cele mai dezbătute din geologia 
noastră: dacă există sau nu o falie a Dunării ? 

Traseul nostru se opreşte aici. Înainte de a-l 
încheia, considerăm necesar să ne întoarcem şi să 
suim puțin pe valea Cernei, pînă la frumoasa 
stațiune balneară Băile Herculane. Geologia văii 
Cernei este complexă şi ar necesita desigur încă 
multe file pentru a-l pune la curent pe cititor cu 
structura munților ce o străjuiesc. Pitorescul 
sălbatic al acestei văi este unic în țara noastră şi 
poate că nu exagerăm extinzînd această apreciere 
şi dincolo de hotarele sale. Omul şi-a tăiat cale 
adînc în flancul muntelui care, de data aceasta, i-a 
oferit izvoare fierbinți, tămăduitoare, ce țîşnesc din 
adîncuri sau din stîncile pe care se caţără o 
luxuriantă şi caracteristică lume vegetală. Cu greu 
ne putem închipui o îmbinare mai originală şi mai 
pitorească decît cea rezultată din elementele 

naturii şi feluritele aşezăminte din staţiunea Băile 
Herculane. Din  desişul pădurii se desprind 
siluetele vilelor moderne alături de linia impusă de 
arhitectura barocă, dar nu prea încărcată, a 
pavilioanelor construite la începutul secolului 
trecut. Statuia lui Hercule! tronează în mica 
piațetă; dincolo de aceasta pătrunzi în lumea 
tainică a pădurii unde freamătă neîntreruptul 
zumzet al minusculelor repezişuri şi cascade ce se 
înşi-ruiesc pe cursul cristalin al Cernei. Pereţii 
vechilor recife jurasice se ridică albi de o parte şi 
de alta a văii, amintind de culmile învolburate ale 
Carpaţilor. Vîrful Domogledului atinge abia 1106 
m, iar Stațiunea se găseşte la numai 152 m 
deasupra nivelului mării. Ceea ce este pasionant, 
pentru amatorul de fapte istorice, este însă că 
această staţiune, de ale cărei ape termale 
beneficiază în mod nelimitat oamenii muncii de pe 
întinsul patriei noastre, şi care îşi oferă cu dărnicie 
confortul atît vara, cît şi în sezonul rece, se ridică 
pe locul unde acum vreo 17 veacuri se găsea o 
aşezare balneară construită de ostaşii armatelor 
romane. Aceştia descoperiseră izvoarele fierbinți 
cu ocazia clădirii unei cetăți, în timpul primului 
război dacic (101—102 e.n.), cetate ce s-a numit 
„Ad Mediam" (la jumătatea drumului dintre 
Tierna — astăzi Orşova — şi Tibiscum); 
denumirea a rămas localității Mehadia. Vechi 
terme, apeducte, inscripții şi statui arată cît de mult 


! Construită în anul 1847. 
162 


prețuiau ocupanţii romani „băile sacre ale lui 
Hercule”. Ruina le-a măcinat apoi pînă la sfîrşitul 
secolului al XVIII-lea şi începutul secolului al 
XIX-lea, cînd stațiunea a fost reconstruită de 
austrieci. Pentru a simplifica descrierea noastră 
vom ruga pe drumeţul care doreşte să cunoască 
structura geologică şi m ales originea apelor 
fierbinți să privească spre patul pe care se 
rostogoleşte unda cristalină a Cernei şi apoi spre 
versanţii ei stîncoşi. Din sudul staţiunii şi pînă la 
baia Cloşca va constata prezenţa unor roci argilo- 
marnoase dure, frumos stratificate, uneori chiar 
şistoase, încrețite sau retezate de mici falii. Este 
de-a dreptul instructivă şi didactică înfăţişarea 
acestor roci, denumite strate de Nadanova (ale 
unității de Cerna). Vîrsta lor este cretacică 
mijlocie, reprezentînd vechi miluri negre depuse 
într-o mare slab aerisită, care au fixat, la acea 
vreme. o mulțime de elemente din apele saline. În 
spatele băii Cloşca se poate vedea cum aceste roci 
stau peste stînci de calcare recifale mai vechi. 
Dacă ieşi apoi din stațiune. ajungi curînd la 
izvoarele Hercule şi Higeea, unde se gă sesc şi 
vechile băi romane cu izvoare țîşnind direct di 
masa calcarelor  recifale, care se ridică 
impunătoare p ambii versanți ai Cernei. lar dacă 
drumeţul îşi continuă plimbarea, în amunte, 
constată că, de pe la uzina electrică, din firul văii 
răsare spinarea masivă şi cenuşie a granitului de 
Cerna, care se dezvoltă pînă dincolo de „Crucea 
Ghizelei", în drumul prăpăstios pe unde îşi face 

loc cu greu căruţa sau carul cu boi. În alcătuirea, 
granitului de Cerna, drumețul poate recunoaşte 
albul feldspatului, cenuşiul cu luciul gras al 
cuarțului şi petele negre-lucitoare, uneori ruginite, 
ale micei negre. Alteori, roca este transformată 
într-o masă albă, mai mult sau mai puţin uniformă, 
denumită  „caolin'”, datorită unor procese 
ulterioare. Granitul de Cerna alcătuieşte aici 
fundamentul vechi pe care s-au fixat recifele 
jurasice şi cretacice, în mările calde de acum 60— 
100 de milioane de ani. La un moment dat, stîncile 
calcaroase, asemenea unor pereți unde se văd guri 
negre de peşteri, se dau la o parte şi valea se 
deschide destul de larg. Rămîi în domeniul 
granitului, cu spinările sale masive şi rotunde, 
peste care apar ici şi colo, evidențiate de relief, 
stînci de calcare recifale sau strate negre de 
Nadanova. Ajungi curînd la punctul „Şapte 
izvoare", unde apa ţîşneşte direct din granite, în 
marginea şoselei, nu departe de o stîncă de calcar 
recifal; izvoarele se varsă în apa Cernei sau în 
butoiul amenajat primitiv pentru băi de către 
localnici. Alte izvoare se găsesc chiar sub nivelul 
apei, mai ales dincolo de vale. Acestea sînt cele 
mai fierbinți (59*) şi cele mai radioactive ape din 
țara noastră. Pentru a înţelege cum de s-au strîns 
atîtea izvoare pe firul văii Cernei, vom preciza mai 
întîi faptul că acest rîu curge de-a lungul unei 
vechi linii de falie şi că rocile Autohtonului sînt 
fracturate pînă la mare adîncime. O seamă de 
fracturi secundare s-au produs însă şi transversal 

față de această linie principală în masa rigidă a 
rocilor. În punctele de intersecţie ale acestor două 
direcții de faliere s-au dovedit a fi zonele de țîşnire 
a izvoarelor. Apa de la suprafaţă răzbate pe 
sistemul de crăpături pînă la adîncimi de peste 
2500 m unde atinge temperaturi foarte mari, 
datorită aşa-numitei „trepte geotermice" care arată 
că temperatura pămîntului creşte în medie cu circa 
1°C la 33 m adîncime. Ținem aici să subliniem în 
mod special că încălzirea apelor nu are nici o 
legătură cu vreun fenomen vulcanic, aşa cum s-a 
afirmat cîndva. Adusă poate chiar în stare de 
vapori, apa capătă acum o mare putere de 
dizolvare a rocilor prin care circulă, de unde îşi 
culege astfel substanţele pe care apoi le poartă, pe 
alte căi, înapoi spre suprafață şi cărora le conferă 
puterea tămăduitoare ce le situează alături de cele 
mai importante ape curative de pe glob. Vaporii de 
apă descompun sulfura de fier din stratele de 
Nadanova şi formează gazul sulfuros ce trece în 
soluție o dată cu celelalte elemente. Cum rocile 
argiloase sînt cele mai bogate în astfel de 
elemente, se înțelege de ce izvoarele din partea 
sudică a stațiunii (Horia, 7 Noiembrie, izvoarele 
de ochi şi de stomac) sînt mai concentrate decît 
cele din nord. Pe de altă parte, cele mai sărace în 
substanțe fiind calcarele, la fel sînt şi apele 
izvoarelor ce apar din aceste roci (la Hercule şi 
Higeea). În fine, marea radioactivitate a celor de la 
Şapte izvoare se datoreşte circulației lor prin 
granite, rocile cu cel mai mare conținut de 

elemente radioactive. Ne oprim aici, deşi structura 
acestor plaiuri bănăţene ar cere o dezvoltare mai 
amplă.  Drumeţul găseşte nenumărate locuri 
minunate pe culmile din jurul stațiunii Herculane, 
găseşte peşteri întunecate cu broderii de piatră, 
purtînd denumiri legate poate de vremurile 
haiduciei (Grota Hoţilor) sau de manifestările 
apelor fierbinți (Grota cu Aburi). De pe culmi 
privirea întîlneşte d o parte adîncurile ulucului 
Dunării, iar de alta — piscurile adeseori înzăpezite 
ale Carpaților. Printre umbrele ce se fugăresc în 
amurg, recunoşti parcă uneori imaginile zeităților 
romane desprinse din forma lor de piatră în care le- 
au imortalizat primii stăpînitori ai stațiunii. 


2. Retezatul şi Ţara Hațegului 


Mulţi străini care ne-au vizitat ţara au rămas 
încîntaţi de frumuseţea Carpaţilor dar, dintre toți 
munții, se pare că Retezatul le-a făcut cea mai 
profundă impresie. Cel care a înnoptat cu cortul pe 
malul lacului Bucura sau în căldarea Galeşului, cel 
care a simțit înfiorarea vîntului pe vîrfurile 
Judelui, Retezatului sau Pelegei, cel care s-a 
cățărat pe stîncile custurilor sau a admirat reflexele 
amurgului în unda lacului Gemenilor, alături de 
siluetele întunecate ale „zîmbrilor”, specie de brad 
proprie acestor locuri, cel care a ascultat simfonia 
adierilor de seară în fața focului cu vreascuri de 
jneapăn la Stîna din Rîu sau a privit jocul caprelor- 
negre printre cleanțurile Păpuşii, străjuite de 

umbrele stolurilor de ză-gani sau vulturi-bărboşi, 
păstrează imagini vii ce nu se vor putea şterge sau 
altera vreodată. În ultimii ani, cărările masivului 
au fost străbătute de numeroşi excursionişti care 
au găsit un adăpost confortabil în cabanele recent 
amenajate. 


Fig. 16 — Bazinele Streiului inferior (1), Hațegului (11) şi Petroşa- 
nilor (III) (după CI. Giurcăneanu) 

1 — masive muntoase înalte (peste 1500 m altitudine); 2 — masive muntoase joase (sub 

1500 m); 3 — regiuni colinare și depresiuni; 4 — văi largi (lunci şi terase); 5 — defilee. 

Despre el s-au scris ghiduri turistice, s-au 
făcut studii geologice şi biologice, iar parcul 
natural, declarat monument al naturii, a oferit 
drumețului cele mai variate aspecte din flora şi 
fauna Retezatului. 


PINZA GETICĂ 

Fig. 


ie, e, — Schița geologică a Retezatului (după harta 1:500 000 


mitetului geologic şi Ghidul Congr. al V-lea carpato-balcanic). 


Dar Retezatul se impune privirilor şi de departe. In 
zilele senine şi răcoroase de toamnă, călătorul 

poate admira din tren imaginea masivului ce pare 
a-şi propti piscurile de bolta cerului. De îndată ce 
te-ai angajat însă pe valea Streiului, spre 
străvechea Țară a Hațegului, apare din ce în ce mai 
aproape şi mai clar conturul său masiv, învolburat 
de nori, pe care pînă tîrziu în vară se zăresc mari 
pete albe de zăpadă indicînd locurile ferite ale 
căldărilor lăsate de ghețari. Este cît se poate de 
caracteristic virful Retezatului, cu aspectul său 
teşit, despre care legenda spune că a fost tăiat de 
un fier de plug zvîrlit de către un uriaş în timpul 
luptei cu rivalul său. Spre nord se întinde frumoasa 
Țară a Hațegului, în care „trecutul apropiat" şi-a 
lăsat, în cadrul unor minunate decoruri de baladă, 
cele mai variate vestigii, de la vremurile pietrei 
cioplite, trecînd prin antichitatea geto-romană, 
pînă în timpurile evului mediu, cînd se găseau aici 
cele mai puternice cnezate romîneşti: unelte de 
piatră, ruine, statui, monede şi medalii, biserici 
vechi, cetăţi şi castele, monumente ale trecutului 
istoric sînt întîlnite de drumeţ, aproape în toate 
satele, pe toate drumurile, pe toate dealurile. 
Arhitectura locală, ogoarele şi populaţia acestor 
locuri sînt încîntătoare, ca şi peisajul din jur. Dar 
nu mai puţin variată este şi constituţia geologică a 
acestor meleaguri, unde stau alături civilizația 
Țării Hațegului, din bazinul sedimentar, şi izolarea 
hăurilor Retezatului din rocile dure granitice (vezi 
fig. 17). Masivul Retezatului este alcătuit din roci 
vechi cristaline şi  anatexice  aparţinînd 
Autohtonului Danubian. Peste el s-a mişcat 

gigantica Pînză Getică la sfîrşitul erei mezozoice, 
dată după care Retezatul a alcătuit un corp comun 
împreună cu ceilalți munți ai lanţului Carpaţilor 
Meridionali. Depozitele sedimentare mai vechi, 
depuse pe spinarea graniţelor şi şisturilor cristaline 
ale Autohtonului, au ieşit la iveală o dată cu 
acestea, de sub mantaua de şisturi mai puternic 
metamorfozate ale cuverturii Geticului, distruse 
de-a lungul mileniilor de dalta necruțătoare a 
eroziunii. Astfel se explică prezenţa unei fîşii de 
roci de vîrstă jurasică-cretacică ce delimitează pe 
harta geologică Masivul Retezatului de cel al 
Godeanului, „petic din Pînza Getică”, cruțat de 
eroziune. De-a lungul acestei fîşii curg spre apus 
apele învolburate ale văii Lăpuşnicului, a căror 
origine este în inima Retezatului, sub vîrful 
Peleaga, şi de care desigur că au auzit toți drumeţii 
ce au străbătut acest munte. Către răsărit, se 
găseşte bazinul cursului superior al Jiului 
Romiînesc. Din reunirea văii Lăpuşnicului cu valea 
Rîului Seş, care-şi are obiîrşia în Muntele Borăscu, 
pendinte de „nodul” Godeanului, rezultă Rîul 
Mare, poate cel mai important afluent al Streiului, 
care desparte Retezatul de Masivul Petreanului, de 
la apus. Spre miazănoapte se întinde „Bazinul 
sedimentar al Hațegului" (vezi fig. 16 şi 17) care, 
spre vest, se prelungeşte, asemenea unei fişii 
subțiri, de-a lungul văii Hațegului, peste Porțile de 
Fier transilvane, în pitoreasca vale a Bistrei, iar 
spre est se leagă cu Bazinul Petroşanilor. Spre 
miazăzi, Masivul Retezatului este separat de 

Munţii Vîlcanului prin fîşia triunghiulară de roci 
recente, (neozoice) conținînd zăcămintele cele mai 
importante de cărbuni din ţara noastră, a Bazinului 
Petroşanilor, străbătută longitudinal de apele Jiului 
Romiînesc. Pe aceste locuri ne vor purta traseele 
către Masivul Parîngului. În fine, spre răsărit, 
formațiunile geologice din Retezat se continuă cu 
cele ale Pînzei Getice care alcătuiesc Munţii 
Sebeşului şi ai Cibinului. O fîşie de şisturi 
aparținînd acestui domeniu, acoperită de unele 
petice sedimentare vechi, se prelungeşte pe limita 
nordică a Retezatului la contactul cu depozitele 
din Bazinul Hațegului. Privind schiţa geologică 
vom constata că, la nord de oraşul Haţeg, în zona 
stației feroviare Subcetate, cristalinul din partea 
apuseană a Munţilor Poiana Ruscăi şi cel din 
partea răsăriteană a Munţilor Sebeşului se apropie 
foarte mult, iar valea Streiului curge printr-un 
defileu. Ceva mai la sud, în regiunea comunei 
Sîntămăria, Streiul primeşte apele Rîului Mare şi 
ale văii Hațegului (cu valea Fărcădinului), care îi 
aduc mesaje din Retezat şi Poiana Ruscăi. La nord 
de Subcetate, valea Streiului se deschide larg, într- 
un bazin sedimentar cu formaţiuni de vîrstă 
neozoică, pînă în valea Mureşului, unde îşi varsă 
apele venite din atîtea colțuri de munte. Acest 
bazin al Streiului inferior nu este de fapt decît 
continuarea spre nord a Bazinului Hațegului. Ca 


! Satul Subcetate este străjuit de ruina unui turn roman de 

țărm răsăritean, apele sale aveau Munţii Sebeşului, 
iar spre apus scăldau cristalinul Poiana Ruscăi, aşa 
cum vom arăta în paginile ce urmează. Depozitele 
i se întind pînă dincolo de Hunedoara şi Simeria, 
legîndu-se către răsărit cu cele din bazinul 
Orăştiei. Este şi aici un petic de ţară frumos ca şi 
Țara Hațegului, cu coline întinse prinse între 
zidurile munţilor, pe care drumeţul este bine să-l 
cerceteze. La tot pasul se îmbină vechiul cu noul: 
relictele antichității şi ale evului mediu cu noile 
construcții ale socialismului. 

Dar să suim din nou pe Strei în sus şi să 
dăm o raită prin Țara Hațegului. Primul lucru pe 
care îl remarcăm pe harta geologică este că 
diversele haşuri ale rocilor sedimentare sînt 
întîlnite — mai ales către periferia sa, pătrunzînd 
spre apus, asemenea unei fîşii subțiri, pe valea 
Hațegului spre Porţile de Fier şi dincolo de 
acestea, pe valea Bistrei!. Dacă trenul ne duce spre 
aceste meleaguri, amintirea ne este răscolită mai 
întîi de numele unei gări micuţe, Sarmisegetuza 
(fostă Grădişte), unde, dacă vom descinde, ne vom 
putea relua călătoria numai peste cîteva ore, căci 
antichitatea daco-romană şi-a lăsat aici cele mai 
tulburătoare vestigii. Aici tracțiunea feroviară îşi 
dublează forţele şi locomotiva este prevăzută cu 
cremaliere spre a sui în punctul cel mai înalt (699 
m) al Porţilor de Fier, străvechea trecătoare dintre 
Transilvania şi Banat, adică dinspre Bazinul 


! Făcînd legătura cu bazinul de la Rusca Montana. 

Hațegului spre valea Bistrei. În fine, trenul se 
opreşte în gara cu un nume tot atît de sugestiv: 
Porţile de Fier (ale Transilvaniei). În aceste locuri 
s-au dat lupte între daci şi romani şi tot pe aici au 
trecut popoarele migratoare, iar mai tîrziu, 
invaziile turcilor. Era în acelaşi timp o cale 
comercială importantă ce lega Răsăritul cu 
Apusul. Dacă venim pe şoseaua carosabilă ce 
merge paralel cu un vechi drum roman, ne oprim 
în satul Zeicani, unde se află un monument în 
formă de buzdugan, ce ne aminteşte de marea 
victorie a lui Ion Corvin de Hunedoara asupra 
turcilor, în anul 1442. 

La răsărit, rocile sedimentare apar asemenea 
unei fîşii ceva mai groase de-a lungul văii 
Streiului. După ce, în amunte de Crivadia, acest 
rîu se înfundă în Munţii Sebeşului, sedimentarul se 
continuă pe la Merişor, pînă în Bazinul 
Petroşanilor. Pasul Merişorului, foarte pitoresc şi 
cu aspect de chei, este traversat prin tunele de linia 
ferată ce merge în patria cărbunilor, Petroşani. 
Fişia aceasta arată pe harta geologică culoarea 
galbenă-deschisă a pliocenului (partea superioară a 
erei neozoice, premergătoare zilelor noastre). 
Rozul-închis al rocilor cristaline, picurat cu cîteva 
pete albastre de calcare jurasice, o înlocuieşte total 
dincolo de halta Baniţa, separînd-o de Bazinul 
Petroşanilor (Pasul Merişorului). Cine cercetează 
harta geologică mai remarcă uşor şi faptul că 
centrul Bazinului Hațegului prezintă de-a lungul 
văilor principale (în cursul lor mijlociu şi către 

vărsare) o seamă de forme unghiulare ce se 
deschid spre lunca Streiului, asemenea unor palme 
cu degetele răsfirate sau a unor evantaie străbătute 
de linii divergente. Aceste forme corespund pe 
teren unor importante depozite de pietriş şi nisip, 
aduse de rîuri şi viituri din munte şi răspîndite de 
forţa curentului la suprafaţa cîmpiei. Ele se 
îngustează spre amunte, o dată cu valea, şi au fost 
denumite, de către geomorfologi şi geologi, conuri 
de dejecţie!. Sînt caracteristice pentru zonele de la 
poalele munţilor sau regiunilor piemontane. 
Prezenţa lor astupă în general celelalte formaţiuni; 
uneori acestea din urmă apar totuşi pe cursurile 
unde apa a îndepărtat depozitul, la o dată mai 
recentă. Cel ce a fost prins de o furtună coborită 
din Retezat, în vreunul dintre satele de la poalele 
sale, a putut asista la depunerea materialului haotic 
adus de şuvoaiele ce se formează pe versanți cu o 
viteză vertiginoasă şi în felul acesta îşi poate 
explica aspectul şi originea acestor evantaie de 
material cărat din munte. Pe marginea bazinului 
mai ales, se recunosc, peste cristalin, atît rocile 
sedimentare depuse pe Pînza Getică, cît şi cele 
care au urmat acestora după şariaj. În prima 
categorie se situează masivele calcaroase de pe 
malul drept al Streiului de la nord de satele Pui şi 
Baru Mic. Se găsesc aici diferite roci de vîrstă 
jurasică mai ales calcare recifale în baza cărora 


! Din a căror reunire au rezultat forme complexe de relief 

apar roci silicioase alcătuite din resturile sub 
formă de spini ale unor bureți-de-mare ce au 
populat apele trecutului. Sub ele se găsesc gresii şi 
conglomerate marine şi continentale, acestea din 
urmă conținînd resturi de plante ce trăiau pe 
uscatul din apropiere. În calcarele masive, care 
dau şi aici aspectul carstic şi ruiniform specific, se 
găseşte cunoscuta peşteră de la Cioclovina. Peste 
aceste calcare, procesele de alterare au dat naştere, 
într-o fază continentală care a urmat după ieşirea 
recifelor la suprafaţă şi transformarea fundului de 
mare în uscat, la depozite cu oxizi de aluminiu 
denumite bauxite, minereu de aluminiu util 
industriei. Peste bauxită au urmat apoi o seamă de 
sedimente (calcare în bună parte recifale şi 
fosilifere ca şi precedentele), depuse în timpurile 
cretacicului cînd marea a năvălit din nou peste 
uscat.  Drumeţul care pleacă spre traseele 
Sebeşului, fie de la Baru Mare, pe valea 
Pietrosului, fie de la Pui, prin Ohaba Ponor, 
străbate o întinsă şi pitorească regiune carstică, cu 
doline, cu multe peşteri şi cu toponimie specifică 
tuturor regiunilor de acest fel (Ponor, satul 
Ponorici, valea Fundătura, Runcu, Varnia), sau cu 
dispariții de cursuri de apă cum este Pîrîul 
Ponorici care intră deodată în piatră dispărînd 
subteran spre a reapărea apoi şi a constitui apa 
Luncanilor. În peșterile din aceste locuri şi-a găsit 
sălaş omul primitiv care şi-a lăsat uneltele sub 
formă de silexuri cioplite. Sînt cunoscute, sub 
acest raport, staţiunile comunei primitive din 

peşterile de la Ohaba Ponor, de la Federi şi de la 
Cioclovina, unde s-au găsit şi piese din epoca 
bronzului (găteli de bronz şi chihlimbar). Alături 
de aceste resturi s-au descoperit şi adevărate 
cimitire ale animalelor contemporane: urşi de 
peşteră, hiene, lupi, rinoceri etc. Apele au modelat 
minunate broderii de piatră, stalactite, stalagmite, 
coloane etc. Cursuri de apă circulă încă pe unele 
dintre aceste întortocheate galerii subterane, pe 
care speologii, care se avîntă în descoperirea 
necunoscutului adîncurilor de piatră, le străbat cu 
bărcuţe pneumatice. Alteori însă, apele venite 
dinafară le-au umplut în parte cu nisip şi grohotiş, 
astfel că procesul de eroziune subterană a încetat 
integral. Spre a completa, menționăm calcarele cu 
peştera de la Crivadia şi cu defileul ce duce la 
Petroşani. Dar cu aceste date ne-am angajat mai 
mult în comentarea depozitelor vechi de pe 
cristalinul Sebeşului care, din punct de vedere 
structural, nu aparține Bazinului Hațegului 
propriu-zis, ci constituie rama sa, adică țărmul 
mării în care s-au depus sedimentele acestui bazin. 
Apele mării au dăinuit de la sfîrşitul erei 
mezozoice şi pînă la începutul celei neozoice. 
Numai geologii şi paleontologii — care citesc în 
scoici vîrsta stîncilor — pot spune astăzi căror 
timpuri aparțin. Cel ce se plimbă în jurul comunei 
Pui sau în multe alte locuri ale bazinului poate 
recunoaşte cochilii mari de melci încrustate în 


! Vezi O. Floca, Ghidul turistic al regiunii Hunedoara. 

stîncă, alături de bucățile de pietriş ce alcătuiesc 
conglomeratele, sau în  gresiile  însoțitoare. 
Originalitatea acestui bazin constă în prezenţa 
unor roci, de culoare adeseori roşie (argile, gresii, 
pietrişuri), depuse la sfîrşitul erei mezozoice şi 
care, datorită frumoasei lor dezvoltări în jurul unei 
comune de pe valea Sebeşului, au fost denumite 
strate de Sînpetru. Pe valea Sebeşului, şi mai ales 
în argilele de pe rama apuseană din jurul comunei 
Răchitova, la Ciula Mică şi la Vălioara, în masa 
acestor roci s-au descoperit cimitire întregi din 
oasele unor reptile mari şi hidoase, ce trăiau în 
mlaştini calde şi desigur cu o neplăcută climă 
tropicală sau chiar ecuatorială, denumite 
dinosaurieni. Alături de acestea, se mişcau grotesc 
reptile mai mici, carnivore, de tipul crocodililor 
actuali, precum şi broaşte-ţestoase de apă. La un 
loc cu acestea s-au găsit şi fragmente fosile de 
palmieri care permit geologilor să stabilească 
aspectul pădurilor din acele timpuri. Din 
cercetarea rocilor existente în partea de apus a 
bazinului, la nord şi vest de satul Denisuş, de pe 
frumoasa vale a Fărcădinului care pătrunde în 
inima Masivului Poiana Ruscăi, rezultă că în 
aceste vremuri au avut loc şi o seamă de erupții 
vulcanice cu lave şi cenuşi. 

În fine, mările, ce s-au retras într-un anumit 
moment de la începutul erei neozoice, revin către 
sfîrşitul ei de-punînd materiale de diferite tipuri cu 
multe resturi de organisme (scoici, melci), cum ar 
fi cele din jurul satului Galaţi de pe valea Streiului. 

Aceste ape s-au îndulcit încet, încet şi s-au 
transformat, în timpurile de la sfîrşitul erei 
neozoice, într-un lac unde s-au acumulat mai ales 
pietrişuri aduse din flancurile muntelui. Toate 
aceste schimbări ale țărmului apelor marine din 
timpurile erei mezozoice şi ale erei neozoice, 
petrecute în Bazinul Hațegului, au fost privite de 
la o înălțime care probabil că se accentua încet, de 
către gigantul de piatră al Retezatului. Reptilele 
citate se tîrau pe stîncile sale scăldate de apele 
lacurilor şi mlaştinilor, iar pădurile ecuatoriale i se 
ridicau pe flancuri. 

Dar să ne avîntăm spre inima Retezatului, 
spre locurile care alcătuiesc de fapt marea sa 
atracție turistică. Orice drumeţ poate remarca 
faptul că pe limita dintre abrupturile muntelui şi 
întinsul Bazinului Hațegului, a cărui semnificație 
structurală acum o cunoaştem, se înşiruiesc o 
seama de sate de munte: Clopotiva, Rîul de Mori 
Nucşoara, Mălăeşti, Şerel, Hobiţa, Uric. Dacă 
ieşim de exemplu, din satul Nucşoara şi pornim pe 
unul dintre cele mai bătute drumuri spre Retezat, 
pe plaiuri întinse, cu păşuni submontane şi păduri 
seculare de fag, schimbarea formelor de relief 
apare destul de evidentă. Dacă cercetăm fundul 
văii, descoperim mai întîi prezența unor roci 
friabile cu mică neagră, micaşisturi, ţinînd de o 
fîşie subțire rămasă din Pînza Getică peste care au 
invadat apele din Bazinul Hațegului. Trecem 
curînd în domeniul Autohtonului, alcătuit din filite 
şi şisturi cu sericit şi cu clorit unde apar uneori 

cristale mari de feldspat (albit). Aici se găseşte, în 
rocile de la nord de satul Nucşoara, un mineral cu 
o duritate mică, important din punct de vedere 
industrial, numit talc. Drumul de munte se 
angajează apoi în pădurea de brad cu privelişte 
peste minunatul lanţ al Galeşului, care coboară 
între valea Nucşoara, şi o altă vale secundară, 
pîrîul Chiagului. Înainte de a ajunge la confluenţa 
celor două rîuri, întîlnim roci albe, dure, masive 
uşor gnaisice, cu mică albă vizibilă. Ne găsim în 
domeniul granodioritului, cunoscut pînă nu de 
mult sub numele de granitul de Retezat. Această 
rocă va alcătui de acum înainte, în majoritate, 
văile, cleanţurile, custurile, căldările şi Zănoagele 
Retezatului. Dar constituția geologică a 
Retezatului este cu mult mai complicată decît 
rezultă din această scurtă enunţare. Cei care au 
străbătut frumoasele meleaguri ale masivului 
cunosc desigur cele două denumiri: Retezatul 
Mare, pentru partea sa principală nordică şi estică, 
şi Retezatul Mic, pentru porțiunea de sud-vest. 
Limita dintre cele două segmente este considerată 
valea Buţii sau Izvorul Buții, afluent al Jiului 
Romînesc ce curge în colţul de apus al Bazinului 
Petroşanilor. Pe această vale şerpuieşte un drum de 
acces din partea meridională a muntelui, de la 
Cîmpul lui Neag, aşezare montană pitorească şi 
extrem de caracteristică, despre care hrisoavele 
pomenesc încă din veacul al XV-lea. Retezatul 
Mare este alcătuit din roci granodioritice, din 
şisturi cristaline, precum şi din roci slab 

metamorfozate atribuite timpurilor mai noi ale erei 
paleozoice sau carboniferului. Retezatul Mic 
cuprinde  virfurile şi culmile sudice tăiate 
preponderent în calcare de vîrstă mezozoică. De 
fapt, acestui segment i se atribuie şi o parte din 
domeniul granodioritic pînă la vîrful Buţii, cum şi 
culmea  Drăgşanului. Întrucît însă structura 
acestora se integrează cu totul în cea a Retezatului 
Mare, pentru unitatea expunerii structurale, vor fi 
tratate în acelaşi capitol. 'Trecînd acum la 
alcătuirea Retezatului Mare sau a Retezatului 
propriu-zis, constatări mai întîi că rocile 
granodioritice se individualizează în două zone. 
Prima formează partea de apus a masivului ea este 
limitată la vest de Rîul Mare, care şi-a tăiat albia 
în şisturi cristaline şi care desparte Masivul 
Retezatulu de Munţii Petreanului. Aici se pătrunde 
de la Gura Zlatei, cabană binecunoscută 
drumeţilor, din apusul masivului, sau de la Gura 
Apei, cabană mai mică, situată în locul de vărsare 
în Lăpuşnic, a văii Branului, ce coboară din 
Masivul Godeanului. Între acesta din urmă şi 
granodioritul de Retezat, valea Lăpuşnicului (ce va 
da în avale naştere Rîului Mare) urmează o fişie de 
şisturi cristaline. Dar Lăpuşnicul îşi afundă cursul 
superior către inima Retezatului, luînd, peste 
şisturi, direcția NE. Paralel cu el capătă aceeaşi 
direcție şi limita rocii masive granodioritice, 
trecînd pe la nord de izvorul Rîului Bărbat, nume 
ce aminteşte de primii voievozi ai Ţării Romîneşti, 
vale ce se îndreaptă apoi către apus, atingînd 

180 


aceste roci doar cu izvoarele afluenților săi de pe 
stînga. Limita nordică a acestui granodiorit este 
dată de şisturile care se dezvoltă pe ramura sudică 
a Bazinului Hațegului, din valea Rîului Bărbat şi 
pînă dincolo de satul Clopotiva. Domeniul astfel 
delimitat cuprinde majoritatea obiectivelor pe care 
turiştii le parcurg cu pasiune în acest masiv, 
impresionînd printr-o sălbăticie cu totul specifică. 
Aici se găseşte, printre altele, vîrful Retezat (2485 
m), cu şaua Retezatului, situată în partea de acces 
turistic. Acest pisc atît de caracteristic oferă, de pe 
punctul său culminant, una dintre cele mai 
încîntătoare panorame din tot arcul nostru carpatic: 
culmea Stînişoarei se desprinde din el spre nord, 
străjuind valea ce duce la cabana Pietrele. Alte 
piscuri sînt: vîrful Custura Bucurei (2362 m), cu 
frumoasa poartă a Bucurei, unde drumeţul ajunge 
străbătînd sălbatica vale a Pietrelor, venind de la 
cabana cu acelaşi nume (pe deplin justificat de 
altfel prin blocurile îngrămădite haotic de ghețari), 
vîrful Peleaga, punctul culminant al masivului 
(2509 m) care îşi oglindeşte colții de piatră, mai 
ales în zilele senine, de toamnă, în marele lac 
Bucura (2040 m), situat într-o imensă căldare 
glaciară şi înconjurat de o seamă de lacuri mai 
mici, cărora fantezia turiştilor le-a dat denumiri 
feminine ce nu au nimic de-a face cu toponimia 
originară. virful Peleaga se găseşte în zona 
gnaisică ce mărgineşte masivul granodioritic din 
Retezatul Mare. La apus de acest vîrf principal, 
drumeţul care pleacă spre cabana Baleia va întîlni, 

în aceeaşi rocă, o serie de obiective turistice cu un 
pitoresc deosebit. Astfel este şi virful Păpuşa 
(2500 m), cu o custură impozantă, sub care 
sclipesc, ca în fundurile unor puțuri, doi ochi de 
mare, Tăul Țapului spre est şi Tăul Ghimpeiului 
spre vest, sub Peleaga. Versanții ei sînt acoperiți 
de un impresionant grohotiş, destul de periculos 
pentru turistul neatent. Vîrful Văii Rele, are pe 
versantul nordic o căldare glaciară cu cîteva tăuri 
mici, din care-şi trage obiîrşia spre miazănoapte 
cursul de apă cu acelaşi nume. Vîrful Mare (2455 
m), din care coboară o culme masivă spre nord, 
este unul dintre piscurile ce ies în relief în mod 
deosebit, atunci cînd Retezatul este privit din 
Bazinul Hațegului, şi mai ales din acel colţ, 
desprins parcă din lumea cîmpurilor Elizee. Vîrful 
Galeşului are căldarea sa, în fundul căreia se 
ascunde lacul cu acelaşi nume. La apus, prin 
culmea Lăncițului şi Dealul Cozmii, drumețul 
ajunge la cabana Baleia de unde poate apoi coborî, 
pe un drum carosabil, peste roci granitice, în valea 
Rîului Bărbat, pe versanții căreia toamna 
zugrăveşte peisaje de basm, iar apa zglobie 
murmură nostalgic eternul laitmotiv al culmilor 
carpatice. La miazăzi şi apus de vîrful Retezatului 
dalta vremii a imprimat forme sculpturale tot atît 
de impresionante. Intre mase haotice de grohotiş, 
custurile şerpuiesc asemenea unor lame ştirbe de 
cuțit. Către vest şi sud ele se îndreaptă spre vîrful 
Slăveiului (2346 m), la poalele căruia se dezvoltă 
un vast circ glaciar, din care se desprinde spre sud- 

vest culmea cu acelaşi nume, cuprinsă între văile 
Lăpuşnicului şi Judelui. Către răsărit, calea duce 
prin granodiorite, pe la virful Şeselor (2323 m) şi 
culmea cu virful Judele, către faţa Zănoagei şi 
vîrful Zlatei (2140 m). Lacurile glaciare sînt 
numeroase şi în acest sector. Astfel, drumeţul care, 
din curmătura Bucurei se îndreaptă spre apus, lasă 
în stînga frumosul Tău al Zănoagei (1973 m), 
rotund ca un crater de vulcan, lacul Judele sub 
vîrful cu acelaşi nume (2388 m), iar în dreapta, 
Tăul Negru şi Tăul Cîrligului, pentru a ajunge 
apoi, trecînd printr-o regiune alcătuită din 
granodiorite tipice, la Lacul Gemenelor, a cărui 
minunată poziție poate rivaliza cu a oricărui alt lac 
glaciar şi la al cărui pitoresc ne-am referit în 
primele rînduri ale acestui capitol. De aici, un 
drum abrupt ne condu prin pădure pînă la Gura 
Zlatei, de unde putem apoi ajunge, după o cale 
voinicească, la gara Sarmisegetuza. Dar numărul 
lacurilor glaciare este cu mult mai mare decît al 
celor amintite; acestea apar adeseori pe neaşteptate 
în funduri de stînci şi dispar tot atît de repede, în 
funcție de unghiul sub care este privită panorama. 
Al doilea masiv granodioritic se găseşte la sud-est 
de precedentul, fiind despărțit de acesta printr-o 
fişie de şisturi cristaline cu metamorfism nu prea 
intens, la care ne vom referi imediat. Cu altitudini 
mai mici dec acela (frecvent sub 2000 m), acest 
masiv intruziv se dezvoltă în partea de sud a 
Retezatului, fiind alcătuit la sud din rocile 
preponderent calcaroase, depuse mai ale către 

sfîrşitul erei mezozoice, ale Retezatului Mic. Spre 
răsărit, se ridică masiv deasupra Bazinului 
Petroşanilor. El a constituit ţărmul acestui bazin în 
timpurile erei neozoice, cînd pădurile se îngropau 
sub sedimente marine spre a da naştere la actualii 
cărbuni de piatră, întreaga rețea de rîuri care îl 
străbate, avînd o desime remarcabilă, este tributară 
Jiului Romînesc. Munţii mai importanţi constituiți 
din aceste roci sînt: Văcăria, Dealul Zănoagei şi 
Dealul Buţii, ale căror altitudini, mai scăzute faţă 
de restul masivului, reies chiar din termenul de 
„deal" utilizat de localnici. Deoarece, mai ales, 
studiile microscopice şi chimice au arătat deosebiri 
între acest roci şi cele din nord, li s-au dat 
denumiri locale diferite, masivul intruziv de 
Retezat şi masivul intruziv de But (Pavelescu). Nu 
vom insista aici asupra lor, dar vor scoate în relief 
faptul că zonele gnaisice şi strivite sînt mai rare în 
acesta din urmă decît în granodioritul de Retezat. 
Drumul pe Valea Buţii pe care-l urmează turistul 
de la Cîmpul lui Neag, sau din oricare punct sudic 
către inima masivului, străbate în mod obligatoriu 
aceste roci. Dar, după cum am mai spus, în 
Retezatul Mare se găsesc frumos dezvoltate 
şisturile cristaline caracteristici domeniului 
Autohton. Aceste roci (mai ales şisturi şi cuartțite) 
se dezvoltă ca o zonă continuă în partea de nord; 
masivului, prelungindu-se, printre cele două 
granodiorite, de-a lungul văilor Rîului Bărbat în 
nord şi Lăpuşnicului către sud-vest, prin muchia 
Drăgşanului; porțiunea răsăriteană se dezvoltă 

peste vîrful Pilugul Mare (1755 m), Pilugul Mic şi 
Dealul Sterminos pînă la marginea masivului unde 
ia contact anormal cu şisturile unităţii Getice din 
Muntele Şurianu. Adeseori, mai ales în apropierea 
maselor granitice, aceste şisturi sînt puternic 
strivite, efect mecanic al deplasării „diapire” a 
acestora din urmă. Majoritatea şisturilor conțin 
minerale de tipurile enunțate (sericit, clorit, talc). 
Uneori se recunoaşte chiar caracterul unor vechi 
conglomerate  (Pilugul). Mai rar, ele sînt 
calcaroase, amfibolice (pînă la amfibolite) sau 
gnaisice. Drumeţul le poate recunoaşte după 
caracterul foios şi culoarea aurie, verzuie sau chiar 
neagră. Uneori apar prinse în marea masă a 
granodioritului care le-a „înghițit”, în timpul 
deplasării sale în stare plastică, în urmă cu vreo 
300—400 de milioane de ani, din fragmentele 
rupte pe traseul său ascendent. Dacă turistul care a 
suit valea Pietrelor poposeşte în Curmătura 
Bucurei (2206 m) şi nu este prea absorbit de 
panorama circului glaciar ce apare spre sud, unde 
vîntul încreţeşte în mii de brazde argintii oglinda 
albăstruie a celui mai întins lac alpin din ţara 
noastră, îşi poate îngădui un scurt moment de 
geologie. Pe fondul alb al pereților alcătuiți din 
roci granodioritice masive, roci de tipul blocurilor 
ce l-au însoțit pe parcursul haoticei văi a Pietrelor, 
va recunoaşte culoarea verde a cloritului şi 
caracterul şistos al unei astfel de bucăţi smulse de 
masa mare a granitului. Atare roci şistoase prinse 
în masa intruzivă se mai întîlnesc şi în alte părți 

ale masivului şi drumeţul le poate uşor recunoaşte 
pe culmea ce leagă Peleaga cu Vîrful Mare. În 
şisturile seriei de Drăgşani se găsesc, în afară de 
muntele cu acelaşi nume, Muntele Păpuşa (2247 
m), Buta Mare (1977 m) şi Buta Mică, separați 
prin cursul superior al văii cu acelaşi nume pe care 
se găseşte cabana O.N.T.-ului şi frumoasa stînă 
„La Fete". Mase uriaşe de grohotiş flanchează şi în 
acest domeniu pereţii custurilor sau circurilor 
glaciare. La nord de virful Custurii (2463 m), 
dintr-un pitoresc grup de lacuri glaciare (Tăurile 
Custurii), îşi trage originea izvorul meridional al 
Rîului Bărbat, în timp ce izvorul nordic îşi aduce 
apele din izolatul lac al Țapului, situat în roci 
granitice. Sub virful Custurii se găseşte cel mai 
înalt lac glaciar din ţara noastră: Tăul Mare sau al 
Custurii (2270 m în masa şistoasă din nord-estul 
masivului se găsesc prins roci foarte slab 
metamorfozate atribuite părții finale erei 
paleozoice (în baza perioadei carbonifere), avînd 
culoare mai ales neagră (filite, cuartite, 
conglomerate cu o răspîndire caracteristică, pînă la 
marginea răsări teană a masivului. Seriei i s-a dat 
denumirea locală vîrfului Tulişa (1795 m). 

În fine, pentru a ne completa imaginea 
alcătuirii Retezatului, precizăm că nuanţa cu totul 
deosebită pe care Retezatul Mic o aduce în 
peisajul acestor locuri este determinată de relieful 
ruiniform, creat de eroziune în calcarele jurasice. 
Întîlnim aici din nou cortegiul carstic la care am 
avut ocazia să ne referim de atîtea ori. Înălţimile 

culminează în virful Piule (2086 m) şi în Piatra 
Iorgovanului (2016 m), primul încadrîndu-se într- 
un admirabil decor cînd priveşti de pildă de pe 
înălțimea nordică (cum ar fi vîrful Custurii), spre 
miazăzi. O fîşie subțire din rocile seriei de Tulişa 
se interpune între şisturile şi calcarele de la Dealul 
Albele (1910 m) pînă dincolo de Scocul Scorotei 
care taie în două masivul calcaros, vărsîndu-se în 
Jiu. Izvorul Buţii, care este considerat de turişti 
drept graniţa dintre Retezatul Mare şi cel Mic, 
curge prin roci granodioritice în apropierea limitei 
cu calcarele parautohtonului, dar nu chiar pe 
limită. În alcătuirea acestor calcare s-au deosebit 
unele roci masive, altele mai sfărîmate (brecioase) 
şi altele fin stratificate, pînă la şistoase, de culoare 
neagră. Un aspect interesant geologico-turistic cu 
privire la Retezat şi caracteristic tuturor munților 
noştri înalți, unde se mai constată urmele 
ghețarilor sau, cum se mai numesc, urmele 
glaciaţiei cuaternare, îl constituie modul cum au 
sculptat ghețarii minunatele forme de relief, în 
inima muntelui. 

Se ştie că, o dată cu timpurile geologice 
recente, desigur după apariția omului, în vremurile 
cuaternarului, clima s-a răcit şi o calotă densă de 
gheaţă a acoperit nordul Europei şi vîrfurile 
munților mai înalți din zonele sale sudice. Cauzele 
au fost atribuite fie mişcărilor de ridicare orogenă, 
fie variației cantității de gaz carbonic aduse de 
erupții din atmosferă. Fapt este că, îngrozit, omul 
primitiv se retrăsese în peşteri împreună cu 


187 


numeroase animale care şi-au lăsat resturile fosile 
în aceste locuri. Culmile carpatice cu înălțimi de 
peste 2000 m erau acoperite de ghețari a căror 
limbă ajungea pînă la 1300 m în Carpaţii 
Meridionali, cu dezvoltare maximă pe clinele 
nordice ale masivelor muntoase. „Circurile” sau 
căldările glaciare, situate între creste şi custuri, 
adăposteau masa de gheață unde, sub acțiunea 
presiunii şi temperaturii, aveau loc transformări ce 
conduceau la tasarea şi uniformizarea sa. Aceste 
circuri sau căldări ne apar astăzi asemenea unor 
amfiteatre pline de bolovani adăpostind adesea un 
iezăr, tău sau lac glaciar. Ciobanii au dat 
denumirea de zănoage căldărilor fără lacuri în 
interior. Uneori, mai multe circuri glaciare se 
reunesc în forme complexe foarte frecvente în 
Retezat. Pe văile ce se desprindeau din aceste 
căldări curgeau lent spre piciorul muntelui limbi 
de gheață ce se fragmentau transversal creînd 
crevase sau crăpături de tipul celor pentru trecerea 
cărora alpiniştii din munţii îngheţați actuali 
folosesc o înaltă tehnică şi măiestrie. Limba de 
gheață dură avea o acţiune de roa-dere asupra 
pereților şi fundului de piatră, cărînd pe spinare 
sau în masa compactă a gheții material de 
dimensiunile cele mai variate, de la blocuri şi pînă 
la prafuri şi argile, ce alcătuiau diferite tipuri de 
„morene". Tot acest material se depunea pe locul 
topirii ghețarului de unde începea apoi acţiunea 
zglobie a apelor curgătoare care imprimau un 
aspect deosebit şi nou atît proceselor de eroziune, 

cît şi celor de depunere. Consecința acestor fapte 
sînt văile în formă de U pe care le-a săpat masa 
gheții (spre deosebire de cele săpate de rîuri, cu 
forma de V), blocurile călătoare sau eratice, pe 
care le vedem la tot pasul în regiunile bîntuite 
cîndva de glaciaţii, formele rotunjite asemenea 
unor spinări de berbeci alcătuind uneori adevărate 
ciopoare încremenite, zgîrieturile de pe blocuri 
etc. Toate aceste relicte au scris istoria glaciară din 
timpurile recente şi în Retezat. Gheţarii din acest 
munte, ca şi cei din Parîng sau din Făgăraş, 
amintesc mai ales aspectele celor din Alpii actuali, 
în vreme ce alți ghețari mai mici, cum sînt cei 
„suspendaţi” din Munții  lezăr-Păpuşa, se 
aseamănă cu ghețarii actuali din Pirinei. 

Ulucurile văilor glaciare, ca şi circurile, se 
dispun în genere radiar față de piscurile mai 
importante ale Retezatului. Numărul căldărilor 
este foarte mare, iar cel al lacurilor, după ultimele 
evaluări, depăşeşte 80. Unele dintre ele poartă 
denumiri sugestive legate de poziția geografică sau 
de caractere specifice: Tăul Agăţat, Tăul Negru, 
Tăul Ştirbului, Tăul Urît, Tăul Ascuns, Tăul 
Răsucit, Tăul fără Fund, Tăul Secat etc. Marele lac 
Bucura este situat la altitudinea de 2040 m, are o 
suprafață de 10,9 ha şi 14 m adîncime, în timp ce 
lacul Zănoaga, al doilea (după Bucura) ca 
dimensiuni, din Munţii Carpaţi, are o suprafață de 
aproape 10 ha, cu o adîncime de 22,5 m şi este 

situat la altitudinea de 1973 m, iar Lacul Negru’, 
la 2014 m altitudine, are 7,5 ha şi 25,5 m 
adîncime. Amfiteatrul în care se găseşte lacul 
Zănoaga are circa 700 m diametru de unde ulucul 
văii coboară în pantă remarcabilă, ajungînd, după 
numai 1700 m, la înălțimea de 1510 m. Din acelaşi 
punct, din valea glaciară a Zănoagei, ia naştere 
cursul Judelui ce primeşte pe stînga apele din alte 
două mici iezăre de altitudine (Tăul Ascuns şi Tăul 
Urît). Adeseori, în jurul unui circ principal se 
găsesc circuri glaciare mai mici despărțite prin 
trepte abrupte, uneori cu mici lacuri în ele. Cea 
mai sugestivă sub acest raport este situația din 
căldarea Galeşului (1990 m), cu lacul de 4,5 ha, a 
cărei romantică frumuseţe, în solemna sa izolare 
alpină, este parcă deosebită de celelalte tăuri; 
faptul nu a scăpat desigur nici ciobanului nostru 
din timpuri străvechi care 1-a dat o denumire atît 
de sugestivă. Cel ce se caţără pe stîncile 
amfiteatrului glaciar care domină  căldarea 
Galeşului nu va descoperi mai puțin de şase lacuri 
suspendate deasupra sa. Alimentarea cu apă a 
lacurilor şi căldărilor glaciare din Retezat revine 
topirii zăpezilor, ploilor, cum şi numeroaselor 
izvoare alpine. Drumețul din Retezat a sesizat 
poate murmurul aproape inexplicabil ce-l însoţeşte 
adeseori pe grohotişurile căldărilor, răzbind de sub 
haosul stîncilor, asemenea unui ciudat glas din 
adîncuri, şi a dedus că este vorba despre o 

nevăzută circulaţie a apei prin acest imens burete 
de piatră. Toată această reţea hidrografică ascunsă 
a Retezatului se scurge spre punctele depresionare 
ale lacurilor de pe fundurile de căldări. 

Văile glaciare, cu aspectul lor caracteristic, 
prezintă adeseori denivelări abrupte, marcate de 
cascade, indicînd locurile unde eroziunea stratului 
mai subțire de gheaţă a fost redusă. Văile acestea, 
pe care s-au tîrît cîndva limbile ghețarilor, au 
lungimi kilometrice, cel mai întins ghețar de pe 
pămîntul ţării noastre găsindu-se tot în Retezat: 
ghețarul Lăpuşnicului (9 km); el rezulta din 
contopirea ghețarilor Bucurei şi Pelegei (ca şi 
rîurile rămase astăzi pe albia lor). 

Şi poate că, în zilele cînd viforul zăpezilor 
se îmblînzea, iar soarele înviora argintul culmilor 
uriaşului- Retezat, omul preistoric ieşea sfios în 
gura peşterii de la Cioclovina şi Ohaba Ponor şi, 
ridicîndu-şi privirea spre culmi, începea să simtă, 
alături de teama inspirată de hăul îndepărtărilor, 
inexplicabilul fior al atracției  minunatelor 
frumuseți ale naturii. Şi cine ştie dacă, în noaptea 
umedă a peşterii, omul paleoliticului nu visa 
cucerirea acestor culmi înconjurate de neguri fără 
însă a bănui că nemărturisitul lui ideal va fi cîndva 
transformat în realitate chiar de către propriii săi 
urmaşi. 

3. Munţii Poiana Ruscăi 


Cred că nu prea mulţi, chiar dintre drumeţii 
noştri cei mai pasionaţi, pot face afirmaţia că au 
străbătut meleagurile Masivului Poiana Ruscăi. 
Bineînţeles că, pe baza cunoştinţelor din şcoală, 
cum şi pe cea a lecturilor ulterioare, majoritatea 
sînt la curent cu faptul că acest masiv muntos are o 
deosebită importanță minieră, constituind 
principala sursă de fier din ţara noastră. Dar 
desigur că nu este nimeni care să nu cunoască 
astăzi, dacă nu din vizitarea directă, cel puţin din 
datele comunicate prin presă şi radio, din jurnalele 
de actualități, din filmele documentare, cetatea de 
oţel a Hunedoarei, alimentată cu minereul oferit de 
adîncurile munților din imediata apropiere. 
Localitățile Ghelar şi Teliuc au furnizat minereu 
de fier încă din timpul dacilor (la Teliuc s-au 
descoperit obiecte şi monede romane din secolul al 
II-lea e.n.). Ele au avut o importanţă deosebită în 
evul mediu, mai ales pentru confecţionarea 
armelor, sub cîrmuirea familiei Corvinilor al căror 
castel — despre care legenda povesteşte că a fost 
construit de o zînă, fiica unui uriaş — se înalță 
maiestuos pe o stîncă pe care a preexistat o 
străveche aşezare strategică romană. Această 
regiune înfăţişează una dintre cele mai sugestive 
îmbinări între relicvele trecutului şi marile 
realizări din anii puterii populare. Alături de 
turlele celui mai caracteristic castel medieval din 

țara noastră! se înalță cutezătoare către cer coşurile 
combinatului siderurgic. Cel ce se apropie de 
Hunedoara, pe şoseaua asfaltată care se desprinde 
din şoseaua naţională, rămîne impresionat de 
febrila activitate de transporturi şi de halele care-şi 
desfăşoară formele masive pe marginea şoselei, în 
timp ce în fund se conturează noul oraş 
muncitoresc, construit în ultimii ani pentru eroii 
fontei şi oțelului nostru. Înainte de a se angaja la 
drum spre bezna codrilor din zare, drumețul are 
multe lucruri de văzut în cetatea de oţel. Să ne 
referim însă la structura geologică. Masivul de roci 
cristaline al Poianei Ruscăi se dezvoltă de aici şi 
pînă departe în valea Bistrei la sud, limitîndu-se, în 
partea sa răsăriteană, cu întinsul bazin al Streiului 
şi cu pitoreasca Ţară a Hațegului. Admirabila vale 
a Bistrei desparte Masivul Poiana Ruscăi de 
Muntele arcu şi de Muntele Mic, frumoase culmi 
ce străjuiesc hotarul răsăritean al Banatului. Cînd 
pleci de la Haţeg spre Caransebeş, peisajele ţi se 
desfăşoară asemenea unui caleidoscop, străjuite 
continuu de imaginea nostalgică a Retezatului, iar 
drumul continuă pe la Sarmisegetuza şi Porţile de 
Fier, aşa cum am văzut în traseul din Retezat şi 
Țara Hațegului. Dacă treci de Porţile de Fier şi 
mergi mai departe, pătrunzi în interiorul Banatului 
spre Băuţari şi Oţelul Roşu, centre a căror 
importanță în industria noastră metalurgică este 
bine cunoscută. Dacă vii, de pildă, din Retezat sau 


! Castelul datează din secolul al XIII-lea. 

din Petreanu şi mai dispui de cîteva zile, pe care 
doreşti să le petreci pe locuri cu peisaje 
odihnitoare şi cu încîntătoare perspective asupra 
coloşilor parcurşi, opreşte-te la gara Voislova şi 
porneşte-o spre inima Masivului Poiana Ruscăi, pe 
calea trenului forestier ce suie spre Rusca 
Montană. Dar această rută o vom face mai tîrziu. 
Spre apus, Masivul Poiana Ruscăi se ridică 
asemenea unor dealuri înalte, cu cline domoale, 
peste colinele şi Cîmpia Banatului. Cel ce porneşte 
cu trenul pe linia Lugoj-—Ilia are, de la un moment 
dat, în permanență pe partea dreaptă imaginea 
vîrfurilor Padeşului şi Ruscăi, cele mai înalte 
puncte ale masivului, care ating cotele 1378 şi 
pu 1331. 

Fig. 18 — Schița geologică a Masivului Poiana Ruscăi (după harta 
Comitetului geologic la scara 1:500 000). 

Și dacă priveşte „valurile morfologice" ale 
colinelor care se opresc în relieful destul de 
escarpat al muntelui, îşi poate uşor reconstitui 
imaginea Bazinului Panonic, descrisă în capitolul 
cu prezentarea structurii geologice a Carpaţilor. 
Puncte de acces spre interiorul pitoresc al 
masivului sînt mai ales orăşelul reşedinţă de raion 
Făget sau staţia feroviară a comunei Margina. De 
aici către nord, problema limitei structurale a 
Masivului Poiana Ruscăi față de latura sudică a 
Munţilor Apuseni este, după cum am arătat, 
aproape imposibil de schematizat, formațiunile 
Apusenilor dezvoltîndu-se masiv şi la sud de 
Mureş, limita geografică convenţională dintre 
Banat şi Crişana. Linia ferată şi şoseaua națională 
par însă a marca cel mai bine această limită, 
părăsind valea Bega şi angajîndu-se pe culmea ce 
separă bazinul acestui rîu de cel al Mureşului, în 
depozitele noi ale Bazinului Panonic, pînă la 
Lăpugiu, de unde pătrunde în miezul formațiunilor 
Munţilor Apuseni, pînă la Ilia, pe Mureş, şi de aici 
la Deva. Cristalinul Poienei Ruscăi reapare însă, 
între Hărău şi Rapolt şi la Brănişca, la nord de 
Mureş, confirmînd o dată mai mult faptul că văile 
nu se situează în mod categoric de-a lungul liniilor 
structurale. Dacă, înainte de a pleca la drum, 
turistul dornic de a şti va examina şi de data 
aceasta schiţa geologică (vezi fig. 18), va constata 
că în partea nordică a Masivului Poiana Ruscăi, se 
găseşte zona şisturilor cristaline slab 
metamorfozate peste care, în părțile extreme de 

vest şi de est, se suprapun, fie sub formă de mari 
cîmpuri continue, fie sub cea de pete mai mici şi 
de puncte adunate uneori asemenea unor roiuri de 
albine, masivele sau numai intercalaţiile de roci 
calcaroase şi mai cu seamă dolomitice, asociate 
şisturilor cristaline citate mai sus. În partea de sud 
a hărții va recunoaşte micaşisturile şi gnaisurile, 
roci cu metamorfism accentuat, întrerupte de un 
cîmp întins de roci sedimentare depuse la partea 
superioară a erei mezozoice, adică în cretacic. Sub 
formă de pete mai mici şi cu contururi mai mult 
sau mai puţin circulare, va recunoaşte prezenţa 
erupțiilor banatitice, care trec de altfel şi în 
porțiunea nordică cu metamorfism slab, mai ales 
în partea de apus a masivului. 

Cu aceste observaţii să pornim acum la 
drum. Vom parcurge două trasee în Masivul 
Poiana Ruscăi, şi anume: unul plecînd din 
Hunedoara spre apus, iar cel de-al doilea 
traversînd masivul pe direcţia nord-sud, din valea 
Bega pînă în valea Bistrei. În ambele cazuri 
drumețţul va întîlni mai întîi zonele de coline, care 
corespund bazinelor de la poalele muntelui. 
Şoseaua asfaltată care îl aduce spre Hunedoara 
străbate o regiune de coline prelungi, acoperite de 
plantaţii, de unde se deschid largi perspective atît 
către nord, în lunca Mureşului, străjuită de 
înălțimile Apusenilor, cît şi spre sud, către centrul 
siderurgic, unde fumul furnalelor alcătuieşte un 
plafon caracteristic deasupra oraşului. Drumul spre 
satele Peştişu Mare sau Cristur, precum şi către 

Nandru, care se găseşte mai departe, este arătat de 
indicatoarele de circulaţie. În rîpele din dealul 
Cărpinişului, din dealul Buiturului sau la Cristur, 
se găsesc adeseori o puzderie de melci şi scoici 
rămase din apele marine şi dulci ce au umplut 
acest bazin al Hunedoarei, pendinte de bazinul 
Streiului, în timpurile de la sfîrşitul erei 
mezozoice. Asemănător este, de altfel, şi modul în 
care pătrundem pe versantul nordic al masivului. 
Din lunca văii Bega ne angajăm mai întîi într-un 
drum ce trece peste dealuri line, alcătuite din 
nisipuri şi pietrişuri. Dacă vom merge pe valea 
Bega în sus spre Fabrica de sticlă de la Tomeşti, 
vom fi surprinşi de blocurile foarte mari aduse de 
pîraie şi de modul în care au fost distribuite ele pe 
coline, unde se profilează uneori asemenea 
mormintelor druide de tipul dolmenilor. Ceva mai 
în amunte de satul Romîneşti se găsesc peste 
marginea cristalinului cenuşi vulcanice şi lave, 
depuse în timpul erupțiilor terțiare noi. 

Să ne referim în continuare la formațiunile 
vechi care alcătuiesc de fapt masivele muntoase. 
lată-ne în oraşul Hunedoara. Valea Cernei, care 
colectează reţeaua de ape a regiunii, trece chiar 
prin centrul său, iar la locul de confluență cu valea 
Zlaşti se află castelul. Dacă în timpul vizitării lui 
vom examina atent stînca pe care a fost zidit şi în 
care doi prizonieri turci au săpat o fîntînă timp de 
un sfert de veac, pînă au ajuns la apă, în nădejdea 
libertăţii, vom constata că roca este compactă, de 
culoare albă-cenuşie, dar mai puţin dură decît 

fierul ciocanului care o zgîrie. Seamănă foarte 
mult cu piatra din carierele ce se găsesc la tot 
pasul atît pe valea Zlaşti, cît mai ales pe valea ceva 
mai nordică ce străbate satul Govăjdia, venind din 
inima muntelui, prin satul Runcul Mare, denumită 
valea Runcului. Este un dolomit cristalin de 
Hunedoara. Dacă ne vom opri să cercetăm piatra 
din cariera Tulea, vom constata o alternanță de 
strate de culoare închisă şi de şisturi fine, albe- 
argintii, pe suprafețele de separare. Primele, 
încercate cu acid, nu fac efervescenţă! aşa cum fac 
şisturile. Cele dintîi sînt dolomite, celelalte, 
calcare. Aspectul compact, uniform şi prezența 
mineralului argintiu (sericitul) arată că acestea sînt 
roci cu un metamorfism destul de slab. Mai 
departe, putem pleca fie pe valea Zlaşti, spre Boş, 
fie pe valea Cernei, spre Teliuc. În ambele cazuri 
vom întîlni masive de roci dolomitice, adeseori 
lipsite total de stratificaţie, asemenea recifelor de 
vîrstă jurasică, alternînd fie cu dolomite cu aspecte 
şistoase şi stratificate, fie cu şisturi autentice şi 
cuarțite, uneori verticale. 

Valea Zlaşti vine foarte de departe, tocmai 
de sub vîrful Cornul Ruscăi, străbătînd de-a latul 
Masivul Poiana Ruscăi. Trecînd prin satul Boş, 
eventual cu vreo maşină de ocazie, drumețul 
ajunge la Groşi şi de aici în cătunul Ulm, izolat 
între culmi, de unde îşi poate continua drumul prin 
pădure, pentru a ajunge la cătunul Ciulpăz, sau 

pînă la Cerbăl, alt cătun cocoțat pe culme, 
asemenea multor sate din aceste îndepărtate locuri. 
În cuarţitele negre de la Cerbăl se găsesc 
concentrări de minereu de fier, ca de altfel şi în 
unele dolomite de la Ulm. Întreaga vale se 
caracterizează prin pereţi escarpaţi unde culoarea 
albă a dolomitului trece adeseori prin gălbui pînă 
la roşu şi are aspectul uneori dezolant, carstic, dar 
lipsit în genere de peşteri. Aceeaşi este şi situația 
pe valea Govăj-diei sau Runcului, pe care o vom 
parcurge în curînd, înainte de a ajunge în această 
vale, turistul se va opri însă la Teliuc spre a admira 
escavaţia mare a minei de fier. Pulsează aici viața 
febrilă a centrelor miniere. Vagoanele se încarcă 
continuu cu minereu extras din adîncurile 
întunecate, de către vrednicii noştri mineri, iar 
trenulețul, ce şerpuieşte printre păduri şi stînci, ia 
grăbit calea Hunedoarei. Simţi parcă trepidarea 
ciocanelor de abataj de pe suitorile şi galeriile din 
inima muntelui. Examinînd roca din malul 
alăturat, vei constata că este vorba despre o tipică 
alternanță de şisturi şi de dolomite, în care se 
găsesc corpurile de minereu, ce au forma de mari 
lentile şi sînt alcătuite din siderite (carbonaţi de 
fier) şi dintr-un minereu, spongios uneori, de 
culoare roşie sau brună pînă la neagră, denumit 
limonit (un oxid de fier cu apă). Acesta din urmă 
cîteodată este lucios, negru şi prezintă irizații de 
toate culorile pe suprafața sa. De altfel, cam 
acelaşi este şi minereul de la Ghelar, al doilea 
centru minier din regiune. 

Ajunşi la confluenţa dintre valea Cernei şi 
valea Govăjdiei turistul îşi poate continua drumul 
pe valea Cernei şi, trecînd de satul Cinciş — al 
cărui nume se zice că se referă la cinci dintre 
oamenii lui Ion Corvin care l-ar fi întemeiat —, să 
ajungă la Topliţa — unde a fost construit la 1750 
primul furnal din regiune —, iar de aici, în 
îndepărtatele cătune de munte, Lunca Cernei de 
Jos şi de Sus. 

O şosea în serpentine, construită în ultimii 
ani, suie de la confluența văii Cernei cu valea 
Govăjdiei spre Ghelar de unde un drum de culme, 
străjuit de funicular, conduce pînă la alt centru 
minier, situat nu departe de vîrful Cornul Ruscăi, 
la Vadu Dobrii. 

Cine se angajează pe primul drum va 
recunoaşte mai întîi, la Cinciş, nişte şisturi de 
culoare verde cu puncte aurii metalice, 
reprezentînd cristale de pirită, şi cu puncte ce- 
nuşii-argintii, reprezentînd un minereu de fier, 
numit magnetit. Aceste roci rezultă din 
metamorfozarea unor străvechi cenuşi vulcanice. 
De aici pînă la Lunca Cernei se va afunda în 
păduri seculare, pe văi cu pereţi abrupți. Totul se 
găseşte în şisturi cu  metamorfism avansat 
(gnaisuri, micaşisturi, amfibolite etc), cu unele 
intercalații de marmură. Satele Lunca Cernei de 
Sus şi de Jos se întind pe fundul văii, pe mulți 
kilometri. De aici începe spre apus domeniul 
sedimentar care ţine pînă la Rusca Montană. Sate 
mici se înşiruiesc pe culmi într-o pitorească dar 

neînchipuit de mare izolare. Tipic este satul Meria 
(la 1000 m înălțime) între culmi şi păduri 
întunecoase. Dacă iei însă drumul în serpentină 
spre Ghelar, opreşte-te un moment şi cercetează 
şisturile cristaline ce-l flanchează şi care trec pînă 
în valea Govăjdiei. Mergînd mai departe şi 
admirînd abisurile împădurite de sub şosea, 
remarcă, la un moment dat, că în malul drumului 
apar calcare albe marmoreene şi dolomite negre 
asociate cu şisturi. Înainte de intrarea în Ghelar, la 
orizont, îţi reapare silueta familiară a Retezatului, 
care te va însoţi în drumul de creastă pînă la Vadu 
Dobrii. Ghelarul, centru minier cu exploatări din 
timpul romanilor, se întinde pe culme. 

Dacă te apropii de marea escavaţie a minei, 
roca îţi va aminti de Teliuc, prin asociaţia de 
şisturi şi dolomite. Într-un vagonet încărcat, gata 
de plecare din gara Reti-şoara, pe pitoreasca vale a 
Govăjdiei, vei putea recunoaşte minereurile şi te 
va impresiona poate culoarea albă sau gălbuie a 
bucăţilor de sideroză ce seamănă bine cu unele 
dolomite, fiind însă mai grele şi nefăcînd 
efervescenţă cu acid nici măcar în pulbere (nu 
numai la cald). Dacă porneşti apoi pe plaiul cu 
perspective întinse ce merge la Vadu Dobrii, 
însoţit continuu de linia funicularului, treci printr- 
o serie de sate de munte. Deasupra cătunului Alun 
răsar ca din pămînt blocuri mari de marmură. 
Aproape de Vadu Dobrii apar roci dure, negre- 
verzui, denumite serpentinite, provenite din 
metamorfozarea unor vechi roci eruptive. La Vadu 

Dobrii sîntem din nou într-un frumos sat de culme 
cu perspective peste văi adînci de sute de metri şi 
cu mine din care se extrage fierul. 

Un farmec special are şi valea Govăjdiei 
prin impunătorii săi versanți dolomitici. Satul se 
întinde pe firul văii ascuns printre desişurile 
pădurilor dese ce acoperă versanţii. Ai crede 
uneori că şoseaua trece prin locuri nepopulate. 
Paralel şerpuieşte apa de munte cu cascade ce dau 
viață peisajului şi pun în acţiune două uzine 
producătoare de curent electric. La confluența cu 
valea Nădragului ne atrage atenția ruina unui 
furnal datînd din primii ani ai secolului trecut. 
Linia ferată ce transportă minereu şi dolomit 
pentru Combinatul siderurgic de la Hunedoara, 
care ne-a însoţit, trecînd şi prin tunele, la cîteva 
zeci de metri deasupra şoselei, porneşte pe făgaşul 
văii. În amunte urmează încîntătoarea vale a 
Runcului, cu aspecte carstice, al cărei curs 
superior taie o fiîşie de roci calcaroase, acoperite 
de şisturi pe versanţii dealurilor. Pe culmile 
dimprejur se găsesc platouri ce contrastează în 
mod izbitor cu văile alungite, de sub ele, iar pe 
platouri s-au instalat sate destul de frumoase, cum 
sînt Lelese, Cerişor, Plop, Alun, Sohodol. În ceea 
ce priveşte structura geologică, subliniem că 
aceste platouri sînt în general modelate în roci 
dure, în cuarțite de culoare albă. Ele „plutesc" 
peste masa calcarelor şi dolomitelor. Deosebit de 
importantă este prezenţa în dolomite a unor zone 
întinse în care manifestaţiile post-vulcanice au 

preschimbat roca într-un mineral moale, de 
culoare albă sau gălbuie, care se zgîrie cu unghia, 
denumit talc. Lucrări miniere pentru extragerea 
acestui prețios mineral se fac la Cerişor, Lelese şi 
Govăjdia de către întreprinderea cu sediul în satul 
Zlaşti, care se ocupă şi cu prelucrarea sa. De la 
Lunca Cernei, drumeţul poate trece pe poteci de 
pădure la Rusca Montană unde îl va duce traseul 
următor. 

În cel de-al doilea traseu, am rămas deci pe 
valea Bega, urmînd de astă dată plaiurile Munţilor 
Poiana Ruscăi de la nord la sud. Fie că intrăm pe 
cursul principal ce duce de la Fabrica de sticlă 
Tomeşti la satul de munte Luncani, fie că luăm 
trenul forestier spre răsărit, pe valea Saşa către 
ultimul sat spre munte, Poieni, ceea ce ne 
impresionează sînt şi aici pereţii de dolomit alb- 
gălbui şi „stratele" verticale ce străjuiesc cursul de 
apă tot atît de zglobiu şi limpede ca şi valea 
Runcului. La Luncani ne găsim în centrul unui 
masiv dolomitic care aminteşte în totul masivul 
dintre Hunedoara şi Sohodol. Drumul carosabil 
conduce la bifurcația văii, unde Bega se Uneşte cu 
valea Stilpului. O vie activitate de exploatare 
forestieră domneşte în aceste îndepărtate locuri, 
presărate astăzi la tot pasul cu cabane şi străbătute 
în goană de camioane încărcate. Pe valea Stilpului 
se lucrează un drum carosabil care va străbate 
munții şi pe care drumeţul poate vedea tot felul de 
roci din seria dolomitelor, de la cele mai masive 
pînă la şistoase, de la albe pînă la negre, alături de 

cuarțite, filite şi alte roci slab metamorfozate. 
Dacă însă îşi continuă drumul pe valea Bega spre 
izvor, serpentinele şoselei încep să urce versantul 
muntelui, ajungînd în culme într-un mic luminiş de 
pădure, la Tăul Ursului (ciudată denumire, 
deoarece nu sînt pe aici nici lacuri sau „tăuri”, şi 
nici urşi). De o parte şi de alta a sa, spre est şi spre 
vest se poate merge la Padeş sau către Cornul 
Ruscăi, cele două vîrfuri mai importante ale 
acestui masiv muntos, printr-o pădure de brad 
deasă care însă nu astupă total roca. Aceasta apare 
la tot pasul: stînci verzi-gălbui, aurii şi argintii, 
dure, cu mult cuarț (zgîrie fierul), în care o 
cercetare mai atentă descoperă şisturi foarte 
puternic contorsionate, în toate sensurile, pe feţele 
cărora micele, sericitul şi doritul produc sclipiri în 
lumina razelor ce-şi fac loc prin frunzişul brazilor. 
Aceste roci constituie creasta despărțitoare dintre 
Văile Bega şi Bistra. Cele două vîrfuri pot fi atinse 
fără prea mult efort. Pe vîrful Padeşului se găseşte 
domeniul afinetului şi jnepenilor, iar pe al Ruscăi, 
o păşune întinsă de tip alpin, unde turmele de oi 
completează peisajul viîrfurilor înalte. În fund 
reapare printre nori silueta  albăstruie a 
Retezatului. Dacă începi apoi coborişul pe 
serpentine spre sud, adică spre  Ruşchiţa, 
formațiunile cu calcare şi dolomite îţi apar din nou 
(vezi fig. 19). Drumul coboară repede şi ajungi la 
punctul Şapte izvoare unde apele ţîşnesc 
gălăgioase din stîncă. Rocile întîlnite au un 
metamorfism mai intens (mai ales amfibolite), de 

tipul unora dintre cele cunoscute pe drumul dintre 
Cinciş şi Topliţa. Continuînd coborişul pe valea 
Ruşchiţei, se ajunge în marmura masivă ce ţine 
pînă în punctul numit La Gatere, confluenţa cu 
Pîrîul cu Raci. 

Ne oprim în satul de munte Ruşchiţa, unde 
există o febrilă activitate minieră. Vizitarea 
carierei de marmură este deosebit de interesantă. 
Blocuri mari, paralelipipedice, în greutate de mai 
multe tone, pornesc continuu la vale, spre gara 
Voislova, pentru a fi valorificate. Se mai găsesc 
aici şi galerii miniere în care se caută zincul, 
cuprul şi plumbul, metale legate în sulfuri şi 
cuprinse în filoane şi roci calcaroase transformate 
şi mineralizate la contactul cu erupții banatitice. 
Dintre aceste roci eruptive, se pot vedea tot felul 
de tipuri, de la cele mai acide de culoare albă şi 
gălbuie pînă la gabbrourile şi bazaltele negre. 
Vîrful Boul este un punct deosebit de interesant 
pentru aspectul pitoresc şi pentru geologie, 
deoarece aici apar roci de contact cu minereuri mai 
ales de fier alături de şisturi cristaline slab 
metamorfozate de tipuri diferite. La sud de 
Ruşchiţa, rocile cu metamorfism slab reapar pînă 
la nord de Rusca Montană unde se intră în bazinul 
sedimentar de vîrstă cretacică al acestei localități. 
Rocile pe care le va întîlni acum drumețul, mai 
ales pe pîraiele laterale, sînt pur sedimentare şi se 
întind la sud pînă în valea Bistrei, iar spre est, 
după cum am mai spus-o, pînă la Lunca Cernei. Se 
pot recunoaşte gresii, conglomerate, şisturi 
argiloase şi caracteristice cenuşi şi aglomerate 
vulcanice, produse ale erupției rocilor banatitice 
care străpung prin rocile sedimentare. Aceste roci 
dau şi fenomene de contact la nord de vîrful Tîlva 
Vîntului pînă sub culmea Huş-niţei şi pe dreapta 

văii Ruşchiţei. La Rusca Montană turistul va găsi 
alte lucrări miniere, executate de data aceasta 
pentru exploatarea cărbunilor, cuprinşi în roci care 
aparțin „formaţiunii cretacice în facies de Gossau", 
menţionată într-un capitol anterior. În fine, la 
limita sedimentelor cu şisturile cristaline apar 
uneori calcare albe-gălbui, probabil recifele 
jurasice, mărginind bazinul unde s-au strîns 
depozitele cu cărbuni şi material vulcanic de la 
sfîrşitul erei mezozoice. 

Încercînd să  reconstituim o imagine 
geologică din care să rezulte modul cum a luat 
naştere de-a lungul vremii complexul de roci 
descrise, trebuie să ne transportăm cu multe 
milioane de ani în urmă, poate 400, poate 300, în 
timpurile celei de-a doua sau a treia perioade a erei 
paleozoice. Pe locurile unde se găseşte astăzi 
masivul se întindea atunci o mare caldă, asemenea 
celor de la tropice sau de la ecuator, în care se 
formau minunate insule recifale ce răsăreau ca 
nişte virfuri de sub oglinda albastră a mării. O 
barieră de recife se găsea în vest, în actuala zonă 
dintre Ruşchiţa la sud şi valea Bega (Luncani- 
Tomeşti) la nord şi alta în est, între Hunedoara şi 
Sohodol. Intre ele se dezvolta o mare întinsă, aici 
ceva mai adîncă, dincolo ceva mai ridicată, pe 
fundul căreia se strîngeau nisipuri şi miluri aduse 
de fluvii şi măcinate de valuri. Dar valurile şi 
taifunurile nu au cruțat nici insulele de corali, după 
cum nu le cruță nici pe cele actuale, sfărîmîndu-le 
continuu coapsa, iar curenții au purtat materialul 

rezultat pînă departe în larg, fie amestecîndu-l cu 
cel adus de pe continent, fie depunîndu-l separat. 
Căsuţele calcaroase ale organismelor microscopice 
ce pluteau la suprafaţa valurilor s-au depus şi ele 
pe fundul mării, formînd, împreună cu scoicile ce 
mureau prin aceste locuri, un material mixt, 
calcaros. Pe alocuri, crinii şi aricii-de-mare îşi 
lăsau scheletele alcătuite din frumoase rondele de 
calcit. Substanţa organică se descompunea şi era 
uşor împrăştiată în zonele aerisite de curenți; în 
locurile adăpostite se aduna şi da naştere la zone 
bogate în gaz carbonic şi sulfuros. Ţărmul şi 
fundul acestei mări erau alcătuite din roci mai 
vechi cutate şi poate chiar metamorfozate în 
timpuri anterioare şi străpunse de vulcani, ale 
căror lave şi cenuşi fie că se acumulau pe fundul 
mării, fie că ajungeau acolo purtate de vînturi şi 
furtuni. Aceste cratere vulcanice submarine au 
oferit în erele geologice, ca şi astăzi, cel mai bun 
loc pentru fixarea recifelor. O mare cantitate de 
fier era adusă fie de pe continent, fie din lavele şi 
cenuşile vulcanice, fapt caracteristic pentru 
aproape toate mările globului din timpurile acelea. 
În regiunile cu mult oxigen, deci aerisite, acest 
metal se fixa sub formă de oxizi, în timp ce, pe 
flancurile insulelor recifale, gazul carbonic îl 
obliga să treacă în carbonat sau sideroză. Cenuşile 
vulcanice se amestecau cu materialele rezultate din 
sfărîmarea scoarței sau din resturile organismelor 
şi ale recifelor. Mai apoi, după ce recifele şi-au 
încetat existenţa, în marea puţin adîncă dintre 

Hunedoara şi Runc s-au depus nisipuri, iar în 
partea apuseană apele s-au adîncit şi, peste recife, 
s-au strîns miluri şi argile. Mileniile au trecut, 
fundul mării s-a ridicat, iar sedimentele s-au 
transformat mai întîi în roci sedimentare obişnuite: 
argile, gresii, calcare, dolomite (cele provenite din 
recife şi din materialul recifal), tufuri vulcanice 
etc. Dar iată că Pămîntul începe să se frămînte, 
orogeneza  hercinică striveşte rocile şi le 
transformă în şisturi cristaline, al căror caracter 
variază după tăria  metamorfismului. Aceste 
procese, ce se produceau probabil cu 200—250 de 
milioane de ani în urmă, au adus rocile în starea 
lor actuală. În zona de suprafață, cu metamorfism 
mai slab, recifele au devenit dolomite cristaline 
masive, sedimentele recifale — dolomite cristaline 
stratificate sau şistoase, calcarele au dat naştere la 
calcare cristaline de diverse tipuri, cenuşile 
vulcanice au trecut în şisturi verzi, rocile eruptive 
în serpentinite, argilele în filite, gresule în cuarțite. 
Amestecurile de materiale au produs roci mixte şi 
alternanţele citate. Oxizu de fier şi sideroză au 
recristalizat formînd minereurile de fier specifice 
acestor munți. Acolo unde era mai multă substanță 
organică apărea grafitul care colorează în negru 
actualele roci cristaline.  Şisturile şi rocile 
stratificate s-au cutat mai uşor decît cele masive. 
Nisipurile de deasupra au trecut în gresii şi, prin 
metamorfism, în cuarțitele ce alcătuiesc platourile 
de culme menţionate, iar milurile în argile şi, apoi, 
în rocile filitice de pe culmile de la Luncani. 

Datorită acestei evoluţii, s-a ajuns la situația 
actuală din partea de nord a Munţilor Poiana 
Ruscăi. 

În zonele mai puternic metamorfozate din 
partea lor de miazăzi, aceleaşi roci sedimentare au 
dat naştere la marmura de Ruşchiţa, la micaşisturi 
şi la gnaisuri, în timp ce lavele pe care se fixează 
recifele ne apar astăzi transformate în amfibolitele 
ce înconjură atît de sugestiv marmura de pe valea 
Ruşchiţei. O dată cu sfîrşitul erei paleozoice, 
procesele tectonice încetează şi ele. Întregul masiv 
s-a transformat acum într-un bloc rigid ce nu se va 
mai clinti pînă la formarea Pînzei Getice, către 
sfîrşitul erei mezozoice. Atunci el porneşte în 
marele proces de  şariaj peste  Autohtonul 
Danubian. Blocul rigid al Munţilor Poiana Ruscăi 
se scufundă la sfîrşitul cretacicicului sub apele 
unei mări de adîncimi reduse ce se retrăgea uneori, 
lăsînd să invadeze vegetaţia uscatului, din a cărei 
fosilizare au rezultat cărbunii actuali. Pe 
crăpăturile ce s-au creat pînă în adîncuri ţişneşte 
magma care se opreşte fie în profunzime, dînd roci 
magmatice de adîncime, ce produc schimbări şi 
nasc minereuri noi la contactul cu calcarele şi 
dolomitele, fie că rămîne mai sus sub formă de 
filoane, fie că ajunge la suprafaţă în vulcanii care 
proiectează blocurile şi cenuşa ce se acumulează 
în marea alăturată, o dată cu nisipurile şi 
pietrişurile aduse de pe continent. 

Aici se opreşte frămîntarea Munţilor Poiana 
Ruscăi. În tot timpul erei neozoice, blocul lor 

cristalin suferă o uşoară mişcare de ridicare, cu 
unele rupturi pe margini pătrunse de lave mai noi. 
În ansamblu însă, el rămîne rigid, cu poalele 
scăldate de apele mării şi de cele ale Lacului 
Panonic la apus şi miazănoapte, de apele bazinului 
Streiului la răsărit, către marea întinsă din centrul 
Transilvaniei şi ale Bazinului Hațegului la sud. 
Munţii Poiana Ruscăi asistă liniştiţi în toată era 
neozoică la cumplita frămîntare a scoarței, cu 
invazii marine şi cu erupții vulcanice, ce au loc în 
sudul Munţilor Apuseni. Uneori, munţii de foc îşi 
trimit indiscreţi cenuşile, ca o provocare la duel 
neluată în seamă, peste flancul nordic încremenit 
pentru numeroase milenii, al Munţilor Poiana 
Ruscăi. 


4. Bazinul Petroşani, Masivul Parîngului 
şi valea Lotrului 


Să ne întoarcem cu gîndul cu multe 
milioane de ani în urmă, poate vreo 20—30, cam 
pe la sfîrşitul primei şi începutul celei de-a doua 
părți a erei neozoice. Se scurseseră multe sute de 
milenii de la marele eveniment orogenetic cînd 
gigantica masă de roci a Pînzei Getice încălcase 
peste Autohtonul Danubian. Carpaţii Meridionali 
se înălțaseră impunători peste apele bazinelor ce 
mai dăinuiau la poalele lor, constituind un uscat 
întins. O dată cu ei, Parîngul se ridicase asemenea 
unui colos de granit, alcătuit, ca şi Retezatul, din 
rocile Autohtonului. Este greu de spus cît de înalt 

era, deoarece, datorită luptei continue dintre 
agenții interni şi cei externi — acţiunea de înălțare 
şi eroziunea care se înfipsese adînc în flancul său 
— nu poate fi apreciată de privirea retrospectivă a 
geologiei. Ştim doar că acţiunea erozivă a scos la 
iveală Parîngul şi Retezatul de sub acoperişul dur 
al Pînzei Getice. Cei doi coloşi şedeau, la est şi 
vest, față în față asemenea uriaşilor despre care 
povestesc legendele locale, constituind țărmurile 
unui minuscul bazin alungit aproximativ în 
direcția EV ale cărui ape, cînd marine, cînd 
lacustre, se prelingeau pe flancuri. La sud bazinul 
era mărginit de munţii granitici ai Vilcanului iar la 
nord, în parte de Retezat şi în parte de Masivul 
Șureanului din Munţi Sebeşului, munţi cu 
altitudini puţin mai mici. Cititorului nu i-a fost 
greu să deducă că este vorba despre actualul Bazin 
al Petroşanilor, principalul nostru rezervor de 
cărbune, cu a cărui evoluţie geologică ne începem 
acest capitol. 

În prima parte a timpului geologic la care ne 
referim, adică în epoca denumită oligocen (în era 
neozoică), apele marine se retraseră şi, în mărunta 
depresiune dintre munţi, predomina o climă aridă. 
Torenţii depuneau pietrişuri şi nisipuri rupte din 
flancurile munților, ce se îngrămădeau haotic sub 
diverse unghiuri prinse în materialul argilos de 
culoare roşie, specifică climatului. Aceste 
acumulări ni se înfăţişează astăzi sub formă de 
conglomerate şi gresii cu oxizi de fier peste care 
urmează şisturi argiloase şi gresoase vărgate. În 


212 


timpurile ce încheie această epocă geologică se 
petrec însă principalele fenomene de pe urma 
cărora s-au format zăcămintele de cărbuni. Prin 
porți de legătură cu marea dinafară, apele 
invadează din nou depunînd sedimente, astăzi 
reprezentate prin alte conglomerate, gresii şi roci 
argiloase bogate în fosile caracteristice. Aceste 
depresiuni, cu o adîncime redusă, sînt umplute 
curînd cu depozite. Pe țărmul mării se dezvoltă 
păduri şi turbării întinse, invadînd chiar şi locurile 
unde, cu puţin mai înainte, se îngrămădiseră 
depozitele marine. Pădurile acestea, pe care nu le- 
a văzut ochi de om şi pe care nu le-a cercetat nici 
un naturalist, se asemănau mult cu cele din 
regiunile calde actuale, fiind alcătuite, în afară de 
arbori de tipul celor ce cresc şi astăzi prin ţara 
noastră (arţari, ulmi, nuci, carpini, paltin, 
mesteceni), din esențe exotice ca bradul secvoia 
(care atinge vîrste milenare, fiind caracteristic 
pentru flora din continentul american), laurul 
arborescent, bradul taxodium, care trăieşte astăzi 
în apropierea rîurilor din Mexic avînd dispozitive 
speciale pentru respirat la baza trunchiului şi care- 
şi pierde frunza iarna, arborele de scorţişoară, 
întîlnit astăzi în ținuturile calde ale Japoniei, brazi 
exotici dintre cei cultivați actualmente şi în ţara 
noastră ca plante de ornament cum este tuia, 
diverse tipuri de palmieri etc. În aceste păduri 
viețuiau diferite mamifere, dintre care s-au 
recunoscut doar resturile unui strămoş al 
rinocerului actual, iar în rîurile şi apele marine 

trăiau peşti ce-şi lăsau solzii şi scheletele în 
argilele de pe fund. Pe alocuri, în braţele izolate de 
mare, denumite lagune, se produceau, datorită 
morții organismelor şi lipsei totale a oxigenului, 
„miluri putrede", asemănătoare celor ce au generat 
rocile-mame de petrol din Carpații Orientali. Dar 
această fază continentală nu dura mult: curînd 
bazinul se scufunda din nou şi era inundat de apele 
mării care rupeau noi fragmente din flancurile 
munţilor. Acest material era depus peste relictele 
pădurilor moarte şi peste depozitele acumulate pe 
continent — pietrişuri grosiere — care, pe măsură 
ce apele se adînceau sau se linişteau, erau înlocuite 
cu nisipuri şi cu argile. Umplerea bazinului 
începea din nou ajungînd, ca şi mai înainte, la un 
mediu continental cu păduri, mlaştini şi turbării 
peste care, într-o fază următoare, au revenit din 
nou apele mării. Aceste mişcări sacadate s-au 
repetat de vreo 25 de ori, fiecare începînd cu 
pietrişuri şi terminînd cu depozitele continentale 
care conţin cărbuni, reprezentînd ceea ce s-a 
denumit în ştiinţă „cicluri geologice”. Istoria 
aceasta repetată a fost descifrată de geologi din 
natura şi din alternanța rocilor din Bazinul 
carbonifer al Petroşanilor. Pietrişurile cu care 
începea fiecare ciclu ne apar astăzi sub formă de 
conglomerate, nisipurile, sub cea de gresii, 
miîlurile au devenit argile şi marne iar resturile 
vegetale s-au transformat treptat, de-a lungul 
vremurilor, în cărbunii de piatră care alcătuiesc 
una dintre marele bogății ale țării noastre. Întregul 

„orizont", conținînd 25 de strate de cărbuni, 
însumează o grosime medie de 300 m. Dintre 
aceste intercalații, o mare parte sînt exploatabile şi 
formează obiectul importantelor şi numeroaselor 
lucrări miniere din regiune, motiv pentru care a 
fost denumit „orizontul productiv". În unele locuri 
ale bazinului, dezvelite astăzi de acțiunea erozivă a 
pîrîului Sălătruc, se găsesc resturi de scoici care 
arată o amplă dezvoltare în acele vremuri a 
bancurilor de stridii, cu caracter local. După 
încheierea ultimului ciclu, la începutul celei de-a 
doua părți a erei neozoice, o vastă invazie a apelor 
marine distruge din nou coapsa cristalină a 
munților depu-nînd un gros depozit de pietrişuri 
(pînă la 700 m), cu unele intercalaţii de miluri şi 
nisipuri, în care trăiau numeroase scoici şi melci 
marini. Ca şi pentru cazul precedent, aceste 
depozite s-au transformat, cu timpul, în 
conglomerate, gresii şi argile iar resturile de 
organisme, în fosile a căror prezenţă permite 
geologilor să fixeze cu precizie timpul cînd a avut 
loc depunerea, adică vîrsta sedimentelor. În 
timpurile recente de la sfîrşitul erei neozoice, în 
Bazinul Petroşanilor se găsea un lac îndulcit, în 
care trăiau scoici de tipul celor ce se întîlnesc azi 
în iazuri. În acest lac, apele curgătoare 
îngrămădeau tot bolovănişuri şi nisipuri cu 
stratificații înclinate încă de la origine, dovedind 
acțiunea unor cursuri torențiale. Astfel s-au 
format, în epocile îndepărtate, depozitele ce au 
umplut Bazinul Petroşanilor, printre care şi cele ce 

au generat importantele sale zăcăminte de cărbuni. 
Marea grosime a stivei de sedimente acoperitoare, 
ca şi mişcările tectonice ce au urmat, prinzînd 
zveltul Bazin al Petroşanilor în cleştele dur al 
munților ce-l limitau, au supus cărbunii la presiuni 
şi temperaturi foarte ridicate provocînd continua 
lor transformare şi înnobilare, adică îmbogățirea în 
carbon. Cum eforturile tectonice nu s-au 
manifestat cu aceeaşi intensitate în întregul bazin, 
consecința a fost că gradul de carbonificare 
variază după punctul considerat, uneori chiar în 
acelaşi strat. Deoarece partea apuseană a bazinului 
a fost mai puternic zguduită şi fracturată, cărbunii 
din acest sector prezintă grade mai avansate de 
carbonificare. 

Densitatea mare a populaţiei din Bazinul 
Petroşanilor este o consecinţă a existenţei acestor 
mari avuţii ascunse în adîncurile pămîntului. Din 
documentele existente reiese că popularea văii 
Jiului a început mai ales prin migrarea locuitorilor 
din Bazinul Hațegului, ceea ce rezultă din însăşi 
toponimia locală, cam o dată cu exploatarea 
cărbunilor, în secolele al XVIII-lea şi al XIX-lea. 
Alte documente istorisesc despre existenţa unor 
sate (Cîmpul lui Neag, Petrila), încă din secolul al 
XV-lea. Cărbunele din valea Jiului este încadrat, 
după cele mai noi clasificări, în grupul huilelor. 
Obiectivul lucrărilor ce se desfăşoară cu deosebită 
asiduitate este obţinerea cărbunelui cocsificabil, 
necesar industriei noastre metalurgice. Lucrările 
sistematice şi extinderea exploatărilor carbonifere 


216 


în valea Jiului au dus la creşterea masivă a 
producției de cocs metalurgic. Aparatura modernă 
şi tehnica avansată au pătruns astăzi adînc în toate 
minele din valea Jiului. Puţuri cimentate, adînci de 
sute de metri, şi mii de metri de galerii brăzdează 
străfundurile subsolului în căutarea vechilor 
trunchiuri transformate în cărbuni de piatră, pe fața 
cărora apar adeseori contururile frunzelor, 
ramurilor şi ale celorlalte organe vegetale. 

Apele cristaline ale celor două Jiuri — 
Romiînesc (la vest, între Munţii Viîlcanului şi 
Retezatului) şi Transilvan (în partea estică, 
trăgîndu-şi originea din căldările Parîngului) — se 
tulbură şi se întunecă după ce au trecut prin 
regiunea carboniferă, datorită deşeurilor rezultate 
de la exploatări. Ele poartă spre Dunăre, 
străpungînd inima pietroasă a muntelui prin pasul 
Lainici-Surduc, mesajul muncii neobosite din 
bazinul minier de la poalele Parîngului. Calea 
ferată care însoţeşte cursul Jiului prin tunele şi 
viaducte, creație a muncii patriotice entuziaste a 
tineretului nostru, între Livezeni şi Bumbeşti, 
împreună cu şoseaua națională, paralelă cu ea, 
reprezintă unicul drum de acces către sud, fiind 
artera prin care cărbunele ia calea directă spre 
numeroasele centre industriale din partea sudică a 
tării. În afară de această cale, ieşirea din Bazinul 
Petroşanilor nu se mai poate face decît prin pasul 
Baniţei, care, după cum am mai arătat, îl leagă prin 
valea Merişorului cu Ţara Hațegului. Şi aici linia 
ferată şerpuieşte peste numeroase serpentine, 

viaducte şi tunele. Şi aici pasul de trecere este 
foarte pitoresc, străbătînd printr-un petic de 
depozite pliocene şi prin roci calcaroase ce 
continuă, cu relieful lor specific, fîşia de calcare 
jurasice din nord, dinspre Ohaba Ponor- 
Cioclovina. La Banita se exploatează calcar pentru 
metalurgie. În aceste roci se găseşte una dintre 
cele mai frumoase peşteri de la noi — peştera 
Bolii — situată la 8 km de Petroşani. Ea este 
străbătută de Pîrîul Galben (Jupăneasa), a cărui 
undă cristalină reunită cu reflexele faclelor pe 
broderiile pereţilor de calcar dau un farmec 
deosebit plimbării subterane, ca o recompensă 
pentru efortul pe care vizitarea grotei îl reclamă 
încă de la început. În apropierea peşterii se găseşte 
şi aici ruina unui turn medieval: Cetatea Bolii. În 
nopţile senine de vară, cînd priveşti spre vale din 
faţa cabanei de la Parîng, cuprinzînd întregul bazin 
carbonifer al Văii Jiului, Licuricii miilor de lumini 
ce pîlpîie în vale îți dezvăluie activitatea febrilă ce 
pulsează la poalele muntelui. Iar dacă te laşi puțin 
purtat de gînduri spre îndepărtatul trecut geologic 
şi încerci să reconstitui peisajul care s-ar fi 
înfățişat la acea vreme observatorului de pe 
Parîng, revezi parcă apele frămîntate ale mării 
străvechi în care se reflectau razele lunii cu albe 
sclipiri metalice, ape ce veneau tumultoase să 
acopere cu depozite noi necuprinsele îngrămădiri 
de vegetale, din transformarea milenară a cărora a 
rezultat huila. Constituţia geologică a bătrînului 
Parîng, de pe vîrful căruia am încercat să 

reconstituim reprezentația timpurilor neozoice, era 
la acea dată aproape identică cu cea de astăzi. Ea 
se asemăna într-o mare măsură cu a vecinului 
apusean, Retezatul. Giganticele forţe ce au luat 
naştere în orogeneza hercinică au transformat şi 
aici fundamental caracterele depozitelor acumulate 
în  geosinclinalul carpatic, către sfîrşitul erei 
paleozoice, ajungînd pînă la acele procese de 
„ultrametamorfism” care conduc la formarea 
rocilor granitice. Aici, în Masivul Parîngului, 
formațiunile Autohtonului apar de sub masa Pînzei 
Getice sub forma unei impresionante zone, situată 
la sud de cursul EV al Jieţului ce merge chiar pe 
limită (poate o mare falie), şi se prelungeşte apoi 
spre apus peste izvoarele Lotrului, de-a lungul văii 
Latoriţei şi pînă la satul de munte Ciunget, situat la 
vreo 5 km de confluenţa acestora. De aici, limita 
dintre Pînza Getică şi Autohton ia direcţia spre sud 
şi sud-est, pînă la Polovragi, localitate cunoscută 
datorită uneia dintre cele mai frumoase peşteri din 
țara noastră, situată pe valea Oltețului, care îşi taie 
în această regiune sălbaticele sale chei. Această 
impresionantă zonă muntoasă autohtonă, ale cărei 
roci au fost scoase la iveală de dalta necruțătoare a 
eroziunii, de sub rocile Pînzei Getice, alcătuieşte 
ceea ce se numeşte în tectonică (studiul geologic al 
modului de suprapunere geometrică a 
formațiunilor) o semifereastră şi este cunoscută 
sub denumirea de „,semifereastra Parîngului”. 
Pentru înțelegerea termenului, precizăm că 
denumirea de „fereastră tectonică” se aplică 

formațiunilor autohtone ce au apărut sub acţiunea 
eroziunii de sub o pînză de şariaj, înconjurate de 
rocile acestea din urmă, din toate părțile, şi că 
prefixul  „semi” arată că aceste formațiuni, 
superioare tectonic, nu o înconjură decît parţial. În 
regiunea  Parîngului,  Autohtonul ne apare 
constituit tot din roci granitice, în genere cu 
aspecte gnaisice, asociate cu şisturi cristaline cu un 
metamorfism nu prea accentuat. La limita dintre 
cele două mari unităţi tectonice, apar, ca 
pretutindeni, roci sedimentare de vîrstă paleozoică 
şi mai ales mezozoică, cruțate sau slab modificate 
de acțiunea metamorfismului. Printre aceste roci 
nu lipseşte formațiunea de Schela şi nici calcarele 
jurasice cu efecte carstice de tipul celor citate mai 
sus, la Polovragi. Turistul care porneşte pe valea 
Jiețului, spre a poposi apoi la casa forestieră 
situată la cotul acestui rîu, lasă aşadar spre nord 
domeniul cristalinului getic în timp ce către 
miazăzi priveşte spre virfurile învolburate ale 
Cârjei şi Mîndrei, din domeniul Autohtonului. În 
prima zonă (getic), altitudinile nu ating 2000 m, 
fiind cunoscute, în partea lor apuseană şi sub 
denumirea de Munţii Cîmpii. Valea cu acelaşi 
nume coboară către NV la localitatea Cimpa, 
situată pe Jiul Transilvan, în apropierea limitei 
dintre depozitele Bazinului Petroşanilor şi rocile 
cristaline ale domeniului getic. Din această 
porțiune de la nordul Parîngului îşi strînge apele 
Jiul Transilvan, pe versantul său sudic, adică din 
culmea ce alcătuieşte cumpăna apelor dintre Jiu şi 

Lotru, cuhne ce formează în acest sector însăşi 
graniţa de răsărit a regiunii Hunedoara. Dintre 
vîrfurile mai importante cităm Capra (1929 m), 
Fometescu (1967 m), Buha (1905 m), Cotul 
Ursului (1887 m) şi vestitul masiv Poiana Muierii 
(1757 m). Aici au loc anual celebrele „nedei”, 
ocazii de întîlnire între ciobanii din toată regiunea, 
conform unei străvechi tradiții. De altfel, atare 
datini se întîlnesc şi în alte colţuri ale munților 
noştri, cum este vestitul Munte Găina din Apuseni 
sau chiar la obîrşia Lotrului. Denumirea a rămas 
imprimată în toponimie în cazul Muntelui Nedeiu 
dintre Latoriţa şi Obiîrşia Oltețului. Spre miazăzi 
formațiunile Pînzei Getice se întind, pe stînga 
Lotrului, pînă sub vîrful Ciobanu (1946 m), pe la 
Boianu şi Huluzu. Către apus ele vor constitui de 
acum înainte patul Lotrului pînă aproape de 
Brezoi, ceva mai sus la vărsarea sa în Olt. Pe 
versantul sudic al văii Jiului Trasilvan, ele se 
prelungesc în Munţii Şureanului sau Sebeşului, ce 
se continuă spre apus cu Munţii Cibinului sau 
Cindrelului. Aceştia vor constitui, în continuare, 
înălțimile remarcabile ce străjuiesc malul stîng al 
Lotrului, cunoscute sub denumirea de Culmea 
Cîinenilor. 

Ca şi în întregul domeniu al Pînzei Getice, 
rocile predominante le constituie diferitele tipuri 
petrografice de gnaisuri şi de micaşisturi. Primele 
au aspecte ceva mai compacte decît micaşisturile, 
care sînt în genere foioase, strălucitoare-argintii, 
cînd conţin multă mică albă şi de culori brune- 

roşcate către negru, cînd acest mineral foios este 
mica neagră sau biotitul. Domină gnaisurile, 
micaşisturile fiind cu totul subordonate, în Dealul 
Cîmpu (1169 m), între valea cu acelaşi nume şi 
Jiul Transilvan. Culoarea  gnaisurilor variază 
uneori către negru, datorită apariției unor mari 
cantități de amfiboli ce conduc spre rocile 
amfibolitice (partea de apus, între Jiet şi Dealul 
Lolei, 1322 m). Subordonat, mai ales sub Dealul 
Sterminosu (1422 m), dar şi în alte puncte din 
bazinul văii Cîmpii şi văii Ciorganu, se găsesc 
calcare şi dolomite cristaline de culoare albă, 
uneori frumos cristalizate, asemenea unor 
marmuri, conținînd, alături de cristalele de calcit şi 
dolomit, minerale de tipul celor ce se produc în 
apropierea vechilor mase de topituri fierbinți care 
ne apar astăzi sub formă de roci intruzive. În alte 
regiuni, cum este în vîrful Muncelu Jieţului (1560 
m), aceste roci prezintă transformări care le 
apropie, în diferite grade, de rocile cu 
metamorfism foarte slab, chiar de filite. 

Un alt caracter al rocilor domeniului Getic 
este că sînt străpunse în toate sensurile de roci cu 
cristale foarte mari de cuarț, feldspat şi mică albă, 
de culoare albă pînă la roz-gălbui, denumite 
pegmatite. Aceste roci formează intercalații de 
dimensiuni diferite, uneori de sute de metri, alteori 
centimetrice, dovedind că s-au insinuat în rocile 
cristaline sub forma unor soluţii de natură 
granitică. Aceste roci apar pretutindeni printre 
şisturile domeniului Getic. În fine, în serie mai 

apar mase, uneori destul de puternice, de roci 
eruptive, închise la culoare, de tipul dioritelor, din 
a căror metamorfozare iau naştere roci negre 
amfibolitice, întîlnite în sectorul pe care-l 
prezentăm, mai ales în vîrfurile importante (vîrful 
Ciobanu pînă la vîrful Coriciu (1858 m), vîrful 
Capra, Muncelul Cîmpii (1556 m), Fometescu 
etc). Datorită faptului că domeniul Getic se 
dezvoltă în lungul văii Lotrului, geologii l-au 
denumit încă de mult: cristalinul Lotrului. 
Drumeţul care poposeşte la casa de adăpost 
Voievodul (950 m), fie că pleacă spre miazăzi 
către Parîngul propriu-zis, fie că se îndreaptă spre 
culmile de la nord de Jiul Transilvan, din Masivul 
Şureanului către vîrful Smida (1776 m) sau Vîrful 
lui Pătru (2130 m) din inima acestui masiv, 
parcurge formațiunile geologice ale seriei Getice 
sau cristalinului Lotrului. Abia acum pătrundem în 
masivul propriu-zis al Parîngului, alcătuit din 
formațiunile domeniului Autohton pe care le-am 
citat ceva mai sus. Dezvoltarea lor tipică în acest 
sector carpatin a determinat pe geologi să le dea 
chiar şi denumirea de „cristalinul Parîngului”. Se 
dezvoltă larg la miazăzi de cursul EV al văii 
Jieţului, din avale de „Barăci", înglobînd cele mai 
frumoase vîrfuri ale masivului, pe care ghețarii 
timpurilor reci cuaternare le-au şlefuit în mod 
impresionant. Structura geologică este complexă, 
fiind dominată de două tipuri de roci. De o parte se 
găsesc şisturi cristaline cu metamorfism în genere 
mai scăzut decît ale seriei de Lotru, roci 

amfibolice de culoare închisă (gnaisuri şi 
amfibolite, rezultate probabil din metamorfozarea 
unor vechi gabbrouri) asociate cu roci cloritice, 
provenite din gresii şi argile, precum şi din şisturi 
verzi, rezultate din transformarea unor vechi 
cenuşi vulcanice. Al doilea tip de roci sînt cele 
granitice, foarte caracteristice, adeseori gnaisice. 
Alcătuirea lor mineralogică variază de la granite 
pînă la dioritele cuarțifere. La limita cu şisturile 
cristaline ale seriei precedente s-au produs 
fenomene ale metamorfismului de contact. Dacă 
plecăm de la cabana Parîng (1680 m) suim prin 
seria şisturilor cristaline citată, la vîrful Parîngului 
(2075 m) şi, de aici, pe un drum destul de abrupt, 
dar cu minunate perspective, printre elegante 
căldări glaciare în care zăpada persistă pînă tîrziu 
în vară, ajungem la stîncosul vîrf Cîrja (2408 m), 
la poalele căruia se găseşte o mare zănoagă, din 
care-şi trage obiîrşia valea Mijei, principalul 
afluent al Jiețului. Suişul este obositor, pe 
serpentine  pieptişe şi acoperite adesea de 
grohotişurile cărate de torenţi, astfel că popasul pe 
vîrf este necesar şi obligatoriu. Ajunşi aici, 
perspectiva, la care nu ne-am mai gîndit pe traseu, 
datorită efortului fizic, ne transpune deodată în 
lumea feerică a crestelor stîncoase iar privirile ne 
ajung departe de-a lungul arcului carpatic sau în 
depresiunile care îl flanchează. Dacă drumeţul, 
după ce s-a odihnit cîteva minute, are curiozitatea 
să examineze şi pietrele din  îngrămădirea 
grohotişului, poate uşor recunoaşte caracterul 

şistos al rocilor seriei de Parîng şi culoarea verde 
sau închisă, dată de amfiboli şi de clorit, căci 
vîrful Cîrja se găseşte în plină serie şistoasă. De 
aici, către NE, şerpuieşte ca o potecă, adeseori 
deasupra norilor, o creastă pleşuvă din care răsar 
la tot pasul stînci ascuţite, acoperite cu licheni sau 
se trece, chiar în plină vară, peste pîlcuri de zăpezi 
tasate ce acoperă săritori peste prăpăstii. Această 
cărare de piatră, pe care, dacă vremea este 
frumoasă, o parcurgi ameţit de beţia înălțimilor, 
fără a mai resimţi nici măcar oboseala provocată 
de escaladarea Cîrjei, te conduce spre punctul cel 
mai înalt al Carpaţilor Meridionali dintre Dunăre 
şi Olt, la vîrful Mîndra (2529 m). Dominînd 
maiestuos asupra  uriaşilor împietriți care-l 
înconjură, acest pisc ne înfăţişează în zilele senine 
caleidoscopul celor mai impresionante imagini 
smulse din povestea glaciaţiei cuaternare. Este 
lumea circurilor şi a morenelor. O mare de 
bolovani a încremenit pe versanții ce coboară în 
căldări fără fund, în ale căror abisuri sclipeşte cînd 
şi cînd, printre piîlcurile răzlețe de nori, apa unor 
jezere minuscule, cum ar fi lacul Mîndrei din care 
îşi trage obiîrşia valea Jieţului. În căldările de la 
poalele crestei ce uneşte vîrful Parîng cu Mîndra 
se mai găsesc două mici iezăre glaciare: Lacul 
Roşiile (între Mîndra şi Cîrja) şi lacul Stînei (la 
nord de acesta), ambele dînd naştere la pîraie ce se 
unesc cu apele Jieţului. Pînă departe se desprind 
creste ruiniforme, văi în formă de U autentice, se 
recunosc roci rotunjite ca spinările de berbeci etc, 

oferind cel mai variat material studiilor de 
glaciologie. Vîrful Mîndra! se găseşte în seria 
şistoasă, chiar în apropiere de marea masă 
granitică ce se dezvoltă la sud şi la est, în zona 
influenţată „la contact" de fierbinţeala topiturii 
granitice sau de fluidele care au produs poate 
însăşi granitizarea rocilor pe care le-au pătruns. 
Aceste roci, denumite corneene, alcătuiesc zone 
mai mult sau mai puţin continue la contactul cu 
roca granitică, fiind caracterizate printr-o seamă de 
minerale speciale. Alteori însă, contactul este net 
fără aceste influenţe. Rocile acestea sînt mai 
compacte, mai dure decît şisturile din care provin. 
Mineralul nou este numai granatul, cu aspect 
granular, de regulă, de culoare brună-roşcată. 
Corneene cu granat se găsesc în Parîng, în 
regiunea vîrfului Slăvei (2375 my”, situat la NE de 
Cîrja, unde seria şistoasă este pătrunsă de mici 
mase granitice. 

Dar să revenim pe vîrful Mîndrei. Spre est şi 
nord-est culmea, flancată de impunătoare relicte 
glaciare, trece prin vîrfurile Gruiu (2366 m), Setea 
(2378 m) şi Coasta lui Rusu (2306 m) către 


' După măsurători mai recente, se pare că înălțimea 


Mîndrei este de 2 519 m. Cercetătorii toponimiei afirmă că 
denumirea din hărți este dată greşit şi că ar trebui denumit 
de fapt Parîngul Mare, numele de Mîndra fiind dat de 
ciobani unui munte situat la circa 1/2 km mai la sud, înalt 
de 2 324 m (după I. Co-nea, în Monografia geografică o 
R.P.R., 1960). 
? Care posedă şi el o căldare şi un lac glaciar la poale. 

izolatul Munte Găurile, spre iezerul Cîlcescu. Spre 
apus se dezvoltă o largă zonă parcursă de ape 
tributare văii Jiului (bazinul văii Polatiştea), cu 
vîrfurile Cîrlgul Prisloapelor (2018 m) şi Stolniţa 
(1759 m) în care se găsesc numai roci granitice, 
mai ales cu caractere gnaisice, de culoare deschisă. 
La vest de acestea, după o bandă de şisturi, se 
dezvoltă larg formațiunea de Schela. La miazăzi 
de culmea Miîndra-Coasta lui Rusu, clocotesc 
numeroase pîraie cu versanţi stîncoşi care dau 
naştere văii Gilortului. Apa sa străbate mai întîi o 
nouă fîşie de şisturi cu metamorfism mai slab, ce 
se prelungeşte pînă departe dincolo de valea Jiului, 
pe care o atinge între schitul Locurile Rele şi satul 
Păiuşi, trecînd şi pe la schitul Lainici (unde s-a 
refugiat Tudor Vladimirescu, în 1817), denumită 
din acest motiv seria de Lainici-Păiuşi. Gilortul îşi 
poartă apoi apele prin rocile granitice spre a 
ajunge în zona dealurilor alcătuite din sedimentele 
noi ale Depresiunii Getice, la orăşelul de munte 
Novaci. Să ne despărțim de vîrful Mîndrei şi, pe la 
curmătura prăpăstioasă a Pietrei Tăiate (2306 m), 
să coborîm în una dintre cele mai minunate căldări 
ale Carpaţilor noştri, punct turistic de mare atracție 
în Masivul Parîngului, străjuită de Munţii Coasta 
lui Rusu, Urdele Ştefanu şi Cărbunele, căldare ce 
adăposteşte iezerul Cîlcescu de unde îşi culeg 
izvoarele apele Lotrului. Recomandăm în mod 
deosebit drumețului amator de reale frumuseți 
naturale, şi nu de recordurile care nu-i dau nici 
răgazul să gîndească, să poposească o noapte cu 

cortul în căldarea Cîlcescu, pe malul lacului, 
printre păduri seculare de jnepeni ce se tîrăsc parcă 
pe stîncile cenuşii-gălbui, spre a ajunge cît mai 
aproape de culmi. Oglindirea crestelor şi jocul 
norilor albi sau plumburii în unda albăstruie 
creează imagini pe care nici o mînă de artist nu le 
va putea zugrăvi vreodată. În amurg, cînd liniştea 
pare că se materializează, începi să descifrezi 
freamătul tainic al muntelui: alături de zumzetul 
gîzelor şi al izvoarelor, percepi zgomotul discret 
produs de rostogolirea unei pietre sub copita fină a 
caprei-negre şi chiar chemarea prelungă a acestui 
romantic locuitor al culmilor, ciripitul scurt al 
păsărelelor de stîncă, cu culori ce se deosebesc 
extrem de greu de pe fondul stîncilor, zgomotele 
produse de salturile păstrăvilor (ale căror 
contururi, neînchipuit de mari, te impresionează 
mai ales în faptul dimineţii, cînd apa este de o 
claritate neverosimilă). lar dacă îți ridici privirea 
spre bolta albastră, zugrăvită cu minusculi nori 
albi, întîlneşti formele negre şi maiestuoase ale 
vulturilor şi parcă auzi foşnetul pe care-l produc 
despicînd aerul pur al înălțimilor. Asemenea unui 
organism viu, muntele îşi trăieşte viaţa. Închizi 
ochii şi parcă nu-ți vine a crede că stai culcat pe 
stînci care cu milioane de ani în urmă erau o 
topitura fierbinte ce se închega încet la mii de 
metri sub pămînt şi nici că în vremurile recente ale 
cuaternarului gheaţa dură ca sticla săpa cu forţe 
gigantice piatra granitului modelînd căldarea ce 
adăposteşte lacul Cîlcescu. 

De aici putem pleca acum la vale pe firul 
Lotrului care se îndreaptă spre nord, sau să 
rămînem în căldarea Găurilor. La nord de acest 
munte se găseşte limita între Pînza Getică şi 
Autohton, de-a lungul căreia se continuă fişia de 
sedimente parăutohtone de pe valea Jieţului, 
asociate cu şisturi de culoare verde, calcare, esii 
feldspatice şi conglomerate. Tot aici se mai 
întîlnesc şi roci eruptive bazice ţîşnite probabil pe 
la mijlocul i mezozoice. Dar să întovărăşim mai 
departe unda pede şi înspumată a Lotrului, spre 
punctul în care valea coteşte brusc luînd direcția 
EV, adică spre „obîrşia" rîului. Aici ni se deschide 
o întinsă padină, care a avut desigur o importanţă 
deosebită în trecutul poporului nostru, mai ales în 
zbuciumul răzmerițelor şi în viața pastorală. 
Denumirea de obîrşie se atribuie de către unii 
cercetători ai toponimiei faptului că ciobanii 
numesc Lotru doar cursul de apă din avale de acest 
punct, cel cu direcția EV. Aici se uneşte valea ce 
pleacă din lacul Cîlcescu, denumită de localnici 
pîrîul Cîlcescu (pentru drumeţi începutul văii 
Lotrului), cu pîrîul Pravăţului care descinde de la 
nord la sud, din vîrful Poiana Muierii. La Obirşie 
ne întîmpină o cabană primitoare, iar nu departe de 
aceasta se mai găseşte încă o veche stînă, 
proprietatea bătrînului şi ciudatului Ghişe, nume 
cunoscut tuturor turiştilor care au străbătut aceste 
locuri. Tot aici coboară şi largile serpentine 
carosabile ale „drumului strategic" care pleacă de 
la Novaci şi trece munţii la Sebeş (143 km) şi 

Poiana peste masivul şi prin valea cu acelaşi 
nume, pe la cantonul 'Tătărau, cabana Oaşa şi 
Șugag. O ramificaţie a drumului străbate culmea 
Căpăţinii, care străjuieşte la miazăzi valea 
Lotrului, coborînd la Gura Latoriţei (la vărsarea 
Latoriţei în Lotru). Balada populară leagă numele 
Lotrului şi al Latoriţei de idila a două personaje 
legendare, aşa cum face de altfel şi cu numele 
Mîndrei, Parîngului şi negativului personaj Cîrja. 
De la Obîrşia Lotrului, direcțiile în care se pot face 
excursii sînt numeroase. Spre nord, drumeţul poate 
pleca de la Poiana Muierii spre cabana (1734 m), 
lacul şi vîrful Şurianu (2061 m) sau să coboare pe 
la Vîrful lui Pătru pînă la confluența Văii 
Frumoasei cu apa Sebeşului, la cabana Oaşa 
(1207) m). Spre răsărit poate porni pe drumul ce 
urcă spre vîrful Cindrelului (2245 m), sub care se 
găseşte de asemenea un lac glaciar. Tot din acelaşi 
punct se poate coborî în valea Sadului sau peste 
vîrfurile Rozdeşti, Niculeşti, Beşineu, pentru a 
ajunge la frumoasa staţiune Păltiniş, locul preferat 
al sibienilor pentru odihnă la sfîrşit de săptămînă, 
mai cu seamă iarna cînd pantele de schi sînt 
minunate. Cu aceste elemente am pătruns însă în 
Munţii Sebeşului şi ai Cibinului, care se dezvoltă 
la nord de Lotru. De la Obiîrşie şi pînă la Brezoi, 
Lotrul străbate seria cristalină Getică, ce-i poartă 
numele, alcătuită din gnaisuri şi micaşisturi cu 
metamorfism avansat străpunse de pegmatite, ca 
de altfel întregul masiv muntos citat mai sus. Dacă 
cobori pe Lotru de la Obîrşie, treci pe la stîna de 

sub Baiu sau stîna lui Papuc, după numele unui 
cioban, fost haiduc, apoi te opreşti la stația Puru, 
de sub vîrful cu acelaşi nume. De aici poți 
continua drumul pe Lotru, pe la lacul Vidra, pînă 
la vestitele Cataracte, în care apele înspumate se 
prăvălesc pe lespezi uriaşe de gnaisuri pătrunse de 
pegmatite, şi pe la vechea staţiune de funicular 
Balindu, sau poți tăia drumul pe Mănileasa 
scurtîndu-l, dar lpsindu-te şi de o seamă de 
obiective turistice interesante. Ajungi astfel la 
frumosul sat de munte, Voineasa (560 m), de unde 
o cale ferată îngustă, construită, în anii puterii 
populare, te duce pînă la staţia Lotru, punctul de 
vărsare a acestui rîu în Olt. Pe tot cursul Lotrului, 
din amunte de gura Latoriţei, în corpurile de 
pegmatite se găsesc frumoase cristale lamelare de 
mică albă a căror exploatare s-a făcut şi se face 
chiar în inima muntelui (la Cataracte şi pe 
Mănileasa). Drumul care urmăreşte firul Lotrului 
ne mai aminteşte însă şi de crunta exploatare a 
pădurilor de către fostele societăți străine şi 
autohtone care utilizau cursul rîului pentru plutirea 
trunchiurilor de brazi tăiați fără omenie de pe 
culmile şi flancurile munților. Datorită defrişării, 
în urma ploilor torențiale, Lotrul rupea şi cara 
adeseori la vale porțiuni întregi de munte, 
distrugînd aşezăminte omeneşti, inundînd sate şi 
şosele. Pe versantul nordic al Lotrului, în rocile 
Geticului (gnaisuri cu mică neagră) se găsesc 
vîrfurile Piatra Albă şi Ştefleşti (vecinul sudic al 
Cindrelului),  Balindru (deasupra stațiunii cu 

acelaşi nume) şi Dobrunu (cu o cabană de 
vînătoare). Din vîrful Sterpu (2146 m) îşi trage 
originea valea Păscoaei ce şerpuieşte numai prin 
gnaisuri, fiind însoțită de o linie îngustă forestieră 
prețuită de turişti; Vîrful Robu este cunoscut 
pentru luptele din primul război mondial. 
Deasupra satului Malaia, situat cam la jumătatea 
distanţei dintre Voineasa şi gura Lotrului, se ridică 
peretele abrupt al Molidvişului, la limita dintre 
două tipuri de gnaisuri. 

În culmea de pe versantul sudic al Lotrului 
apar mai ales rocile seriei Parîngului, şisturile 
domeniului Getic găsindu-se doar în partea estică, 
spre Olt. În masa lor sînt sculptați munţii Balota, 
Cocora, Smeurătu, Breota (2080 m), vîrfuri a căror 
panoramă încîntă în amurg pe drumeţul ce 
poposeşte o noapte în satul Malaia. De asemenea, 
un intrînd sudic de roci getice constituie munţii 
Miru, Mirăuţu şi Puru, stabilind legătura cu cele 
din Parîng, citate mai înainte. Între Munţii Breota 
şi Cocora se dezvoltă o masă importantă de 
serpentinite rezultate din metamorfozarea unor 
vechi roci eruptive, de culoare închisă. 

Să pornim acum, într-o excursie, pe culmea 
Căpăţinii, adică pe versantul sudic al Lotrului, pe 
şoseaua alpină ce şerpuieşte pe culme, plecînd de 
la Novaci între văile Lotrului şi Latoriţei, pînă 
dincolo de satul Ciunget (848 m), pentru a vedea 
cum se dezvoltă la răsărit de valea Gilortului şi de 
lacul Cîlcescu granitele şi şisturile Autohtonului, 
pe a căror limită apar pretutindeni, de sub învelişul 

Pînzei Getice, roci nemetamorfozate, de vîrstă 
mezozoică, prinse de marele fenomen de 
încălecare. 

Localitatea Novaci (580 m) este situată la 
marginea nordică a Depresiunii Getice, într-o 
regiune cu roci sedimentare noi depuse în apele 
mărilor şi lacurilor ce scăldau poalele sudice ale 
Parîngului, în apropierea limitei cu străvechile roci 
granitice şi gnaisice ale colosului ce se ridică 
astăzi cu peste 2000 m deasupra sa. Doar la cîțiva 
kilometri spre est de Novaci se găseşte, pe apa 
Galbinei, satul Baia de Fier, la nord de care apar 
calcarele jurasice cu vestita Peşteră a Muierii. 
Denumirea peşterii este moştenită din timpuri 
istorice, fiind locul de refugiu al femeilor în 
timpurile invaziilor  duşmane. O catedrală 
subterană, cu turnuri, portaluri şi dantelări gotice, 
întîmpină pe vizitator. Frumusețea acestor 
sculpturi ale naturii a fost valorificată în mod 
artistic prin instalarea becurilor electrice, printre 
stalactite şi draperii, ce s-a făcut în ultimii ani. 
Numeroasele schelete ale urşilor de peşteră au fost 
găsite încrustate în calcar, amintind de vechii 
locuitori ai acestor întunecimi. Tot aici s-au 
recunoscut de altfel şi resturile omului paleolitic şi 
ale animalelor vînate de el. Suind pe valea 
Galbinei, ajungi la Muntele Cerbu (1648 m), în 
apropiere de izvoarele Oltețului, unde filitele slab 
metamorfozate conțin zăcăminte de grafit. Spre 
răsărit, la 7 km de Baia de Fier, Olteţul taie în 
calcare pitoreştile sale chei de la Polovragi, 

localitate cunoscută pentru peştera cu acelaşi nume 
şi pentru un schit care datează din veacul al XVII- 
lea. Dar să pornim de la Novaci spre nord. 
Şoseaua alpină în serpentine scurte, cu privelişti 
admirabile, înghite denivelări de sute de metri, 
ajungînd, după numai 22 km, la cabana Rînca, de 
unde coboară apoi, pe alte serpentine tăiate în 
rocile domeniului getic al Muntelui Ştefanu, la 
Obiîrşia Lotrului. Acest drum atinge în Muntele 
Păpuşa cota cea mai înaltă din ţara noastră pentru 
şosele carosabile (2125 m). El străbate prin roci 
granitice şi gnaisuri, cu unele apariţii de şisturi 
cristaline cuarțitice cu clorit din seria Lainici- 
Păiuşi şi de amfibolite, în regiunea Muntelui 
Păpuşa. De data aceasta însă, în loc să pornim pe 
serpentine spre Obîrşia Lotrului, vom coti spre est 
peste frumosul Munte Urdele, de 2166 m (mai 
exact, prin pasul Urdele), unde se găsesc calcare 
marmorizate asociate cu şisturi verzi cloritice, 
străpunse de serpentine, cu lentile de azbest, 
mineral utilizat mai ales ca izolator termic şi 
electric. Drumul parcurge aici un platou minunat 
acoperit cu iarba, de unde se deschide o frumoasă 
perspectivă care nu rămîne cu nimic mai prejos 
față de oricare alt punct de vîrf din Carpaţi. Spre 
apus tronează, asemenea Olimpului, arătîndu-şi 
colții pietroşi printre negurile călătoare, Masivul 
Parîng. Spre miazănoapte descind serpentinele 
spre Obîrşia iar dincolo de Lotru, culmile rotunde 
acoperite cu păşuni alpine ale Cindrelului. Dar 
dacă vremea este senină sau cel puţin dacă 

negurile se sparg cînd şi cînd, îți apare în față 
priveliştea de neuitat a izvoarelor Latoriţei, care 
coboară dintr-un amfiteatru grandios, dar liniştitor 
prin formele sale de relief, conturat de munţii 
Bora, Cărbunele, Ştefanu şi Urdele. Pe la Coasta 
Benghii (1880 m) se poate coborî în vale şi 
înnopta la o cabană forestieră. Munţii Muntinu 
Mare şi Muntinu Mic, unde primăvara auzi 
chemarea de dragoste a cocoşului-de-munte, a 
cărui nălucă ţişneşte din jnepenişul secular, 
completează o parte din minunatul decor de la 
izvorul Latoriţei. După ce se aruncă spumegînd 
într-o cascadă, Latoriţa îşi rostogoleşte apoi apele 
de o claritate neverosimilă pînă dincolo de 
Ciunget, pe un pat de stîncă albă sau verzuie, 
alcătuită din gnaisuri granitice cu intercalații de 
roci amfibolice sau epidotice (denumirea vine de 
la mineralul epidot, colorat în verde-măsliniu, care 
le pigmentează). Dar pe culme, şoseaua alpină 
şerpuieşte printre stînci şi păşuni alpine cu 
nesfirşite turme de oi, peste pripoare pietroase, 
încrucişîndu-se cu străvechi drumuri pastorale, ca 
o panglică albă, aninată de flancurile muntelui. 
După ce străbate o porţiune pe la Muntele Puru, 
unde apare un intrînd de Getic, calea se angajează 
în seria sedimentară a parautohtonului. În faţă se 
ridică virful calcaros al Pietrelor iar în stînga 
excursionistul poate cobori la stîna cu acelaşi 
nume, unde este întîmpinat de figurile zîmbitoare 
ale ciobanilor ospitalieri. În timp ce pe culme 
drumul te duce, prin ruiniforme calcare albe, pe la 

Boarneşu, 'Turcinu (1960 m) şi Fratoşteanu (1830 
m), munți populați de nesfirşite ciopoare, flancul 
muntelui, pînă în valea Vidruţei (afluent al 
Lotrului în apropierea cabanelor de la Puru), este 
alcătuit din şisturile argiloase negre ale formaţiunii 
de Schela, pe care o întîlnim la tot pasul pe limita 
dintre Autohton şi Getic. De sub Munţi Turcinu şi 
Fratoşteanu îşi trage originea apa Rudăresei a cărei 
direcție este tot estică şi se varsă în Latoriţa la 
Ciunget. Culmea nu mai şerpuieşte de acum 
înainte printre Latoriţa şi Lotru, ci printre afluenții 
lor, Rudăreasa şi Mănileasa. După ce am trecut o 
zonă cu şisturi metamorfozate slab, de culoare 
verde, provenite din vechi cenuşi vulcanice, 
puternic dezvoltată la izvoarele Rudăresei, iată-ne 
din nou în granitele gnaisice, ce ne-au însoțit încă 
de pe culmea Parîngului şi care ţin pînă la Ciunget 
(cu un petic de calcare la Piatra Albă). În 
depărtare, dincolo de Latoriţa, în zilele senine, îţi 
fură privirea virful Tîrnovului, care domină către 
miazăzi. Cel ce colindă munţii Latoriţei găseşte 
perspective şi locuri minunate pe culmile 
calcaroase ale acestor doi munţi (Tîrnovu Mare şi 
Mic) cu o variată floră alpină, cu păşuni întinse, 
ciopoare şi ciobani primitori. De aici turiştii pot 
ajunge uşor la izolatul vf. Nedeiu care domină 
peisajul şi al cărui nume ne aminteşte de vechile 
tradiții pastorale. Un nou drum carosabi duce de 
pe Latoriţa pe Valea Repedea, la exploatările 
forestiere de pe Muntele Funicelu, sau spre nu mai 
puţin sălbatica Curmătură a Oltețului care, 

împreună cu virful Igoiu, străjuieşte versantul 
drept al Latoriţei. La sud de Curmătură curg spre 
Polovragi apele  spumoase ale Oltețului. 
Pretutindeni roca preponderentă este granitul 
gnaisic sau gnaisul granitic, cînd mai compact, 
cînd mai şistos, de culoare mai albă sau mai 
întunecată, datorită amfibolilor şi cloritelor, uneori 
asociat cu amfibolite şi cu şisturi de diferite feluri, 
mai ales cu şisturi verzi. După această scurtă 
divagare în lumea Munţilor Latoriţei, să revenim 
la şoseaua alpină care coboară acum în serpentine 
scurte, spre satul Ciunget, printre poieni întinse, 
presărate cu mesteceni picturali, răsunînd în toiul 
verii de cîntecele colectiviştilor la coasă sau la 
strînsul fînului. De sub Piatra Albă ne continuăm 
drumul printre rocile Pînzei Getice pe care le-am 
examinat mai înainte. 

Drumul coboară, în sfîrşit, pe valea Lotrului 
care s-a lărgit şi al cărui debit a crescut mult, mai 
ales în avale de gura Latoriţei, dar a cărui apă este 
parcă aproape tot atît de curată, de cristalină, ca şi 
sub stîncile Cîlcescului. Pornim în goana maşinii 
sau trenuleţului spre Brezoiu, orăşel submontan, 
cu o dezvoltată industrie forestieră şi, într-o 
oarecare măsură, minieră. Geologia este în 
împrejurimile sale deosebită atît în domeniul 
rocilor cristaline, cît mai ales în al celor 
sedimentare din minusculul bazin ce-i poartă 
numele. 

Înainte de despărţire, mai aruncăm o privire 
spre apus, către îndepărtatele izvoare ale Lotrului, 

a cărui undă a spart de-a lungul veacurilor rocile 
atît de dure ale munţilor, realizînd cea mai 
frumoasă vale longitudinală din ţara noastră. Sună 
parcă ultimele acorduri ale simfoniei pastorale, cu 
care Beethoven îşi încheie imnul de preamărire a 
naturii şi forțelor omului care o străbate şi o 
supune. Ne îndreptăm spre gara Lotru purtînd cu 
noi nenumărate impresii, imaginile tăiate în stîncă, 
freamătul brazilor şi jnepenilor uniți cu murmurul 
atît de sugestiv al celor două rîuri de cristal: Lotrul 
şi Latoriţa. 


5. Valea Oltului şi Muntele Cozia 


Altădată drumul care duce de la Piteşti la 
Rîmnicu Vîlcea era o problemă. Două şosele 
carosabile conduceau în această direcţie: una prin 
voievodala aşezare de la Curtea de Argeş, peste 
Dealul Comarnicului care, mai ales primăvara cînd 
ploile se infiltrau adînc, devenea patria porniturilor 
pe versanți, iar a doua era cunoscuta, dar temuta 
şosea peste Dealul Negru, cu multe curbe scurte, 
abrupte şi întortocheate, unul dintre locurile ce 
deţineau recordul accidentelor. În anii puterii 
populare, în urma refacerii şi construirii căilor de 
comunicaţie de pe întregul cuprins al patriei, 
drumul peste Dealul Negru a devenit tot atît de 
simplu ca oricare altul, iar de curînd au dispărut, 
ca prin minune, aproape toate curbele şi 
pieptişurile. Printr-o serie de lucrări de întărire a 
substratului s-a ajuns la realizarea unei şosele 

asfaltate care, prelungindu-se către nord, de-a 
lungul văii Oltului, scurtează în mod simțitor, faţă 
de drumul clasic, Valea Prahovei — Braşov, 
călătoria pînă la Sibiu, de unde apoi drumurile se 
ramifică spre Cluj şi spre partea apuseană a ţării. 
Dacă din viteza maşinii sau într-un moment de 
oprire, călătorul aruncă o privire asupra malurilor 
pe care excavatoarele şi tîrnăcoapele l-au sfărîtmat 
pentru deschiderea drumului, recunoaşte uşor 
depozite mobile, mai ales pietrişuri şi nisipuri, 
uneori cu stratificație oblică sau încrucişată, 
alternînd local cu strate de argilă şi marnă cenuşie, 
roci pe care ploile le transformă, mai ales 
primăvara şi toamna, într-un noroi urîcios. 

Aceste depozite joacă adesea feste 
tehnicienilor, muindu-se, deplasîndu-se apoi pe 
patul de argilă şi dînd naştere astfel la pornituri 
sau alunecări de teren. Problemele de geologie 
tehnică sau inginerească ce se ridică în fața 
constructorilor care execută atare lucrări sînt 
complicate; pentru buna lor soluționare, este 
nevoie de o temeinică cunoaştere a alcătuirii 
geologice. Cititorul care a urmărit expunerea 
noastră de pînă aici poate deduce că aceste 
depozite nu reprezintă, în bună parte, decît 
sedimentele haotice îngrămădite de ape în lacul 
care luase naştere în timpurile de la sfîrşitul erei 
neozoice, sau, cu un termen întrebuințat în 
geologia stratigrafică, la sfîrşitul pliocenului, peste 
amplasamentul Depresiunii  Getice. Această 
depresiune constituia în timpurile de la sfîrşitul 

erei mezozoice şi în era neozoică un bazin marin 
ale cărui ape scăldau flancurile Carpaţilor 
Meridionali, acumulînd, la poalele lor, materialele 
desprinse şi cărate de torenţi şi de valuri: marea 
Depresiunii Getice. Numeroase golfuri pătrundeau 
în toate interstiţiile uscaturilor ce o mărgineau. În 
timpul erei neozoice, întregul arc carpatic şi-a 
continuat ridicarea cu mişcări mai mult sau mai 
puţin pronunţate, a căror vîrstă a fost determinată 
în mod riguros de geologi după natura 
sedimentelor depuse în mările acelor vremuri, 
după raporturile dintre acestea şi cele ce le-au 
urmat şi mai ales după caracterele resturilor 
organice sau ale fosilelor. Cea de pe urmă fază de 
ridicare, denumită şi „faza valahă", s-a manifestat 
la sfîrşitul pliocenului, puţin înaintea apariției 
omului, dacă nu chiar şi după acest eveniment. 
După cum rezultă din nivelul la care au fost 
înălțate în vîrful Măgurii Odobeştilor (1 001 m) 
depozitele din pliocenul superior, numai în această 
fază, Carpaţii s-au ridicat cu cel puţin 1 000 m. 
Urmarea înălțării a fost deplasarea țărmului mării 
din ce în ce mai către miazăzi şi, ca urmare, vîrsta 
sedimentelor este cu atît mai recentă, cu cît ne 
deplasăm de la nord la sud. 

În drumul nostru peste Dealul Negru ne 
găsim în domeniul celor mai recente depozite ale 
acestui lac. De pe punctul culminant al primului 
deal pe care ajungem, mai ales primăvara, „cînd 
umbra e încă rară", ca să parafrazăm pe 
Topîrceanu, şi toamna, cînd arborii s-au 

desfrunzit, se conturează la orizont nostalgica 
formă a Munţilor Făgăraşului, ca o nălucă azurie 
ce dispare curînd. Ne găsim aici pe dealul sau pe 
Platforma Cotmenei, din care îşi trag originea 
apele rîului cu acelaşi nume şi ale rîului Vedea, 
ape ce se unesc şi descind spre Dunăre, împreună 
cu Teleormanul, rîu ce-şi are izvoarele în dealurile 
de la apus de Piteşti. Văile sînt larg deschise, 
mărginite de surpături şi se desfăşoară într-o rețea 
ce adeseori face meandre datorită denivelărilor 
reduse. Culmile dintre pîraie, denumite interfluvii, 
sînt acoperite de pietrişurile depuse de rîuri. În 
cursurile lor superioare, aceste rîuri dezvelesc şi 
pietrişuri ce se admite că ar reprezenta umplutura 
finală a lacului pliocen. Sub ele se găsesc nisipuri, 
argile şi marne, prin care drumul coboară pe la 
Deduleşti în valea Topologului. Din valea 
Topologului suim din nou şi iată-ne la Milcoi, pe o 
culme cu frumoase perspective (cota 662)!, de 
unde coborîm la Blidari, pe valea Sîmnicului, 
micul afluent pe stînga al Oltului. Aici întîlnim 
drumul ce duce la Curtea de Argeş şi ne găsim în 
formaţiuni pliocene de vîrstă cu puţin mai veche, 
aparținînd subetajului denumit de geologi, după 
locurile noastre, dacian. El cuprinde roci marnoase 
şi nisipoase. Formaţiunea se dezvoltă masiv atît la 
stînga Oltului, pînă dincolo de Curtea de Argeş şi 
Cîmpulung, cît şi la dreapta acestui rîu, pe la sud 
de Ocnele Mari, într-o fîşie mai îngustă, cu fosile 

de apă dulce şi uneori cu strate de cărbuni de 
calitate inferioară celor din Bazinul Petroşanilor. 

Fig. 21 — Schița geologică a reg. R. Vîlcea — Călimăneşti Olăneşti 
— Govora (după Gr. Popescu, simplificată). 

Aceşti cărbuni amintesc perfect lemnul din 
care au luat naştere, fiind denumiți „ligniți xiloizi" 
(ambii termeni rezultă de la cuvîntul lemn în 
limbile latină, respectiv greacă). De multe ori ei 
alcătuiesc strate groase de peste 1—2 m, fiind 
exploatabili. Sînt unanim cunoscute minele de la 
Schitu Goleşti; de curînd au fost descoperite mari 
zăcăminte în apropiere de Tg. Jiu, la Rovinari, 
unde exploatările se fac în cariere, iar stratul de 
lignit are remarcabila grosime de peste 10 m. 

Priveliştea pe care am admirat-o de pe 
ultimul deal, înainte de a cobori la Rîmnicu 
Vilcea, ne-a înfățişat spre apus munţii de la 
izvoarele văii Olăneştilor, a căror porțiune nordică 
îşi dă mîna cu lanțul Munţilor Lotrului: Stogu, 
Vînturariţa (1816 m), Vioreanu (1890 m), Buila 
(1809 m). La nord ne apare muntele ce domină 
valea Oltului,  purtind un nume istoric 
binecunoscut tuturor, Muntele Cozia (1677 m). El 
se înalță solitar peste dealurile dintre Rîmnicu 
Vilcea şi Călimăneşti, asemenea unui frate mezin 
al Munţilor Făgăraşului, a căror panoramă are 
parcă egoismul de a ne-o acoperi spre a o oferi 
însă, cu o dărnicie de-a dreptul impresionantă, 
celor ce au făcut susținutul efort de a-l escalada 
pînă în vîrf. 

Curînd ne apare albia largă a Oltului cu 
perspectiva oraşului Rîmnicu Vîlcea. După puţin 
timp, trecem podul de fier în plăcutul şi curatul 
orăşel situat la poarta Olteniei. Obiectivele 
turistice care ni se deschid din acest centru sînt 

multiple, iar constituţia geologică a dealurilor şi 
munților dimprejur este variată. La sud de 
Rîmnicu Vîlcea, în anii puterii populare, s-au 
descoperit noi zăcăminte de petrol. Dacă trenul te 
duce într-o noapte prin aceste meleaguri, nu-ți dai 
seama, văzînd lumina vîlvătăii gazelor ce ard 
continuu, dacă nu te găseşti cumva în regiunea 
petroliferă de pe valea Prahovei. Dacă însă drumul 
te poartă ziua, panorama munţilor ţi se deschide 
printre turlele pădurii de sonde, iar albul dealurilor 
din jurul Govorei îți vorbeşte despre vechi cenuşi 
vulcanice. La Govora, localitate cunoscută pînă nu 
de mult doar datorită apelor sale curative, îți rețin 
atenția clădirile noului combinat pentru prepararea 
sodei, produs derivat din prelucrarea sării geme, 
bogăţie minerală cu care natura a îndestulat aceste 
locuri (sînt binecunoscute tuturor salinele de la 
Ocnele Mari). 

Dacă doreşti să faci cîteva plimbări uşoare 
şi odihnitoare, şi în acelaşi timp şi instructive, ai 
ales bine Rîmnicu Vîlcea, vechea reşedinţă a lui 
Pătraşcu cel Bun, orăşel cu tradiţie cărturărească, 
legat de vechi aşezăminte şi de numele lui Antim 
Ivireanu sau Anton Pann, cu relicte din timpul 
romanilor şi cu realizări industriale în anii puterii 
populare. Înainte de a porni pe valea Oltului în 
sus, să examinăm cîteva dintre aceste trasee, 
scoțînd în relief caracterele geologice ale rocilor 
întîlnite. O perspectivă de ansamblu asupra 
oraşului o putem surprinde dacă ne suim pe Dealul 
Capelei ce străjuieşte la nord localitatea. 

Privind oraşul care se întinde de la poalele 
dealului, avem impresia că este aşezat pe o serie 
de mari trepte ale reliefului care descind către 
valea Oltului. Sînt terasele pe care acest rîu şi le-a 
tăiat, la diferite intervale, în masa de o duritate 
redusă a rocilor terțiare. Dacă examinăm alcătuirea 
cîtorva rîpe, recunoaştem pietrişuri şi nisipuri 
uneori uşor cimentate în conglomerate şi gresii, 
precum şi roci marno-argiloase cenuşii. Este 
remarcabilă prezenţa unor corpuri de forme sferice 
sau elipsoidale, cu margini rotunjite, rezultînd din 
cimentarea selectivă a nisipurilor şi a pietrişurilor 
ce se desprind din masa nisipoasă, denumite 
„trovanți”. Se găsesc de asemenea şi roci 
calcaroase gălbui, uneori cuprinzînd şi material 
nisipos, bogate în resturi organice (melci şi scoici 
de diferite forme, dintre cele ce trăiesc în apele 
marine cu începuturi de îndulcire); resturile lor se 
întîlnesc de altfel şi în celelalte tipuri de roci. Dar 
cel ce face o plimbare cu puţin interes geologic 
recunoaşte mai cu seamă nişte pietre, aspre la 
pipăit, de culoare albă, uneori grosiere ca gresiile, 
alteori ceva mai fine şi mai compacte, amintind 
oarecum creta, cu cruste subțiri sau cu flori de 
culoare neagră, pictate parcă de o pensulă delicată, 
reprezentînd oxizii de mangan depuşi din apele de 
infiltrație. Sînt vechi cenuşi provenite din erupția 
unor vulcani cu lave dacitice, denumite şi tufuri 
dacitice, care alcătuiesc dealuri întregi în regiunile 
subcarpatice. Dacă prin livezi, păduri şi poieni 
străbatem potecile dealului spre nord, ajungem la 

Dealul Cetăţuii. În marginea Oltului se găseşte 
satul Malul Alb. După cum rezultă şi din 
denumire, este vorba aici tot despre cenuşa 
dacitică, vizibilă de altfel foarte bine şi în malul 
stîng al Oltului, în rîpele ce completează decorul 
plajei din amunte de podul de fier. În nordul 
oraşului Rîmnicu Vîlcea (spre Călimăneşti), ne 
întîmpină un minuscul promontor modelat în 
această rocă vulcanică, pe virful căruia se găseşte 
o modestă bisericuță, înconjurată cu ziduri de 
cetate, în care au fost ucişi de către boieri, în anul 
1529, Radu de la Afumaţi cu fiul său. Pictura i-a 
fost restaurată în secolul trecut de Gh. 'Tăttărescu. 
În aceste roci s-a constatat că se găsesc, mai ales 
în intercalaţiile de marne care le însoțesc, căsuţele 
calcaroase ale unor vietăți microscopice care 
trăiesc şi în mările actuale, denumite globigerine. 
Este interesant să mai notăm şi faptul că nu s-au 
recunoscut încă craterele prin care au ajuns la 
suprafaţă masele enorme de cenuşă vulcanică, a 
căror grosime variază, pe teritoriul dintre Rîmnicu 
Vîlcea şi Ocnele Mari, între 60 şi 250 m. Acest 
material a fost depus pe fundurile mărilor ce 
scăldau aceste locuri în prima diviziune (miocen), 
a timpurilor neogene. La sfîrşitul acestei epoci se 
admite că ar fi început îndulcirea apelor marine ce 
a dus la formarea lacului din pliocen (afirmaţie 
însă destul de discutabilă). Acest etaj de limită a 
fost denumit sarmaţian. Formațiunile din Dealul 
Capelei de la Rîmnicu Vîlcea sînt de vîrstă 
sarmaţiană. În timp ce unii geologi admit că 

cenuşile au venit aduse de curenți de peste munți, 
provenind din vulcanii ce erupeau acolo, s-a emis 
şi se susține din ce în ce mai insistent opinia unor 
centre de erupție care s-ar fi găsit în afara arcului 
carpatic. Cum dacitele sînt roci destul de puţin 
reprezentate, chiar înăuntrul arcului carpatic, 
trebuie să presupunem că au provenit în urma 
erupțiilor unor puternici vulcani explozivi, de 
tipuri cunoscute şi astăzi, a căror presiune 
pulveriza lava dacitică ce îi constituia, reducînd-o 
total la cenuşă. Pentru a ne face o idee 
aproximativă despre forța acestor vulcani neogeni, 
este suficient să arătăm că una dintre cele mai 
puternice explozii actuale cunoscute, erupția 
vulcanului Katmai (din Alaska) a depus, la 
distanţa de 100 km, un strat de cenuşă gros doar de 
cîțiva centimetri. Dacă admitem că cenuşile vin 
din Munţii Apuseni sau din lanţul vulcanic 
Harghita-Călimani, deci de la sute de km distanță, 
sau chiar dacă acordăm o sursă mai apropiată, 
deducem uşor că stivele acestea de sute de metri 
nu pot fi decît produsul unor manifestări cu mult 
mai puternice şi mai dese decît cele mai grozave 
erupții cunoscute în timpurile istorice. 

Dacă pornim acum pe şoseaua asfaltată ce 
duce spre staţiunea Olăneşti, mergem paralel cu 
rîul cu acelaşi nume ce-şi poartă unda printre 
dealuri cu o vegetaţie bogată, pe flancurile cărora 
se cațără gospodării cu căsuțe construite în vechiul 
şi pitorescul stil al acestor meleaguri olteneşti. 
Formațiunile pe care le străbatem aparțin 

diviziunilor superioare ale miocenului. 

Fig. 22 — Schița geologică a Defileului Oltului între Călimăneşti 
şi Turnu Roșu (după Ghika-Budeşti, simplificată). 
1 — terțiar; 2 — cretacic superior; 3 — brecia de Brezoi; 4 — sedimentarul de sub Pinza 
Getică; 5 —filite şi şisturi cu- beerit şi grafii; 6 — calcare cristaline; 7 — amfibolite; 
8 — şisturi cu mică; 9 — gnaisuri oculare; 10 — gnaisuri de diferite tipuri; p —pegmatite. 
11 — linie tectonică 


Pe partea stîngă (nordică) a văii se găsesc 

248 


partea dreaptă apar rocile sarmaţianului, în partea 
inferioară cu marne nisipoase conținînd resturi de 
plante şi rare cenuşi vulcanice, iar pe culmea 
dealului diviziunea superioară, preponderent 
nisipoasă, cu roci asemănătoare celor din Dealul 
Capelei (Rîmnicu Vilcea). Această situație se 
menţine pînă dincolo de satul Păuşeşti Măglaşi pe 
valea Debrădet ce ne conduce la satul Smeurăt. 

De aici şoseaua coteşte spre nord şi de la 
gura văii Cheii care duce la un frumos sat oltenesc 
submontan (Cheia) de la care se pot face excursii 
în inima munților, trecem printr-o nouă 
formaţiune, depusă în timpurile de la sfîrşitul 
paleogenului (prima perioadă a erei neozoice), 
adică în oligocen. Ne găsim acum într-o regiune 
cu roci marnoase, asemănătoare celor denumite, la 
răsărit de Olt, strate de Pucioasa, cu intercalaţii de 
şisturi argiloase bogate în substanţă organică (de 
culoare neagră sau brună), uneori cu gresii. Spre 
deosebire de stratele de Pucioasa propriu-zise, ele 
conțin intercalaţii lenticulare, de 10-20 m, de 
conglomerate. În această formaţiune se găseşte 
satul Olăneşti pe care îl străbatem în lung pentru a 
ajunge, în sfîrşit, la eleganta stațiune care-şi 
ascunde sanatoriile, vilele, aleele şi mai ales 
celebrele izvoare, în desişul umbros al pădurii. 
Oamenii muncii veniţi la odihnă şi tratament se 
bucură şi aici, ca şi în toate celelalte staţiuni 
balneoclimaterice din ţara noastră, de cele mai 
bune condiţii de cazare şi îngrijire medicală. Dacă 
cercetăm izvoarele minerale ce se înşiruie fie în 

grupuri, fie izolate, cel mai depărtat fiind izvorul 
24, constatăm că ţişnesc din rocile gresoase 
grosiere şi din conglomeratele care alcătuiesc 
dealurile pînă departe sub munte şi care, pe bază 
de fosile, au fost atribuite părții mijlocii a 
paleogenului sau epocii eocene. întreaga serie de 
această vîrstă ar avea 1500—2000 m grosime, iar 
orizontul din care ies izvoarele — circa 800 m, 
fiind urmat de marne şi de conglomerate 
superioare. Cel care întîrzie un moment pentru a 
observa stînca din pereții ce mărginesc valea 
Olăneştilor recunoaşte conglomerate cu bucăţi 
mari de şisturi cristaline de tipurile gnaisurilor 
granitice, micaşisturilor, cuarțitelor ŞI 
amfibolitelor din cristalinul Lotrului, precum şi 
roci calcaroase de tipul celor recifale etc. din 
formațiunile sedimentare aflate peste cristalinul 
Getic. In fine, formațiunea cea mai veche ce stă în 
baza succesiunii este de vîrstă cretacică superioară 
şi este constituită din gresii unde, ceva mai în 
amunte de izvorul 24, s-au recunoscut fosile 
caracteristice. Dacă pornim către inima muntelui, 
pe care apa Olăneştilor, ca şi apa Cheii, îl 
ferăstruieşte adînc, constatăm că în aceste ultime 
formaţiuni şi în calcarele jurasice recifale se 
găsesc culmi înalte ca Vînturariţa, Vioreanu, 
Buila. Calcarele dau pitorescul acestor munți şi au 
direcția de dezvoltare SV. În partea de sud a 
acestei fîşii de roci, Bistriţa vilceana îşi taie 
frumoasele sale chei şi peştera. Aici se găseşte şi o 
ctitorie a banilor Craioveşti din secolul al XV-lea. 

Satul Bistriţa este situat doar la cîţiva kilometri de 
minunata operă de artă brîncovenească, mănăstirea 
Horezu. Pe aceeaşi fişie de calcar, deasupra 
Bistriţei, se găseşte o micuță mănăstire, Arnota, în 
al cărei modest pronaos se află osemintele 
voievodului Matei Basarab şi ale tatălui său. Dar 
rîurile menționate îşi culeg izvoarele chiar de 
dincolo de această zonă de sub masivele cristaline 
ale Breotei şi Smeurătului care străjuiesc, după 
cum am arătat, satul Malaia de pe valea Lotrului, 
pînă către Brezoi, la sud de care se găsesc în 
munte prăpăstioasele „Cîrlige ale Olăneştilor”. Din 
cele înşiruite pînă aici, cititorul a recunoscut 
desigur că succesiunea datelor arată formaţiuni cu 
atît mai recente, cu cît ne depărtăm de masa 
cristalină a muntelui, fapt care a rezultat din 
deplasarea țărmului mării din ce în ce mai spre 
exterior, ca o consecinţă a ridicării masivelor 
carpatice. Pe țărmul mării se găseau, în oligocen, 
păduri de pini din a căror răşină, prin fosilizare, a 
luat naştere chihlimbarul, recunoscut în regiunea 
Olăneştilor. Din cînd în cînd, în timpuri ceva mai 
recente, în urma erupţiilor, cenuşa vulcanică se 
acumula pe fundul mării, amestecîndu-se uneori 
cu materialele cărate de pe uscat de rîuri şi torenți. 
Spre sud, în locuri pe care astăzi se găsesc mai 
ales cenuşi vulcanice şi rocile noi ale miocenului, 
se izolau din mări „lacune" sau lacuri sărate în 
care saramura atingea stări de suprasaturare 
precipitîn-du-se depozite de sare gemă. 
Recristalizînd sub influenţa presiunilor, căci sarea 

gemă se metamorfozează cu mult mai uşor decît 
celelalte roci sedimentare, acest mineral a dat 
naştere frumoaselor forme sculpturale pe care le 
recunoaştem în bucăţile neprelucrate. 

Dacă  drumeţul pleacă cu trenul sau 
autobuzul din Rîmnicu Vîlcea, ajunge curînd de 
tot la Ocnele Mari, iar dacă o porneşte peste 
Dealul Petrişorului, străbate un drum uşor prin 
păduri şi livezi cu heleşteie cu peşti şi broaşte 
țestoase, coborînd în staţiune după o oră sau două 
ore. Turistul găseşte aici un lac şi o instalație de 
băi calde cu ape sărate, rezultate în urma dizolvării 
sării din masiv. El poate coborî în salină ca să 
admire colosul de sare ce se ascunde pînă la sute 
de metri sub o cuvertură de roci mai noi şi care 
constituie materia primă a uzinei de sodă de la 
Govora. În bezna adîncurilor spre care te coboară 
ascensorul, simţi umezeala şi mirosul sărat al 
aerului ce te pătrunde, iar flacăra ce scînteiază în 
mii de lumini pe pereți şi bolte îţi arată zone 
întunecate mai bogate în argilă, încreţite uneori, 
vorbindu-ţi parcă despre puternicele eforturi pe 
care le-a suportat, după îngroparea sa sub alte roci, 
impunătorul masiv de sare. Deşi masivele de sare 
sînt adeseori însoţite de brecii, subliniem că atare 
roci nu se găsesc în jurul sării de la Ocnele Mari. 
Să ne îndreptăm acum spre frumoasa stațiune 
balneoclimaterică — Govora, unde ne apare din 
nou freamătul oamenilor muncii veniţi din toate 
regiunile ţării la tratament cu ape iodurate. Şi pe 
aici harta geologică arată un substrat alcătuit din 

roci miocene cu tufuri vulcanice. Din substanţele 
organice acumulate în lagunele trecutului, prin 
procesele diagenetice, au luat naştere, acolo în 
străfundurile Pămîntului, petrolul de calitate 
superioară, precum şi apele de zăcămînt ce-l 
însoțesc, întrebuințate cu mult succes la cură 
balneară. Reveniţi la Rîmnicu Vîlcea, să pornim, 
în sfîrşit, pe Olt în sus, urmărind firul undei 
întunecate a celui mai cîntat rîu din baladele 
noastre populare. Piscul Coziei ne străjuieşte 
continuu arătîndu-ne parcă ţinta culminantă a 
excursiei noastre. Pe stînga Oltului, dealurile 
creează un peisaj liniştitor ce atrage în mod 
deosebit penelul pictorului. Pe fondul verde al 
pădurilor se cațără pînă către virfurile dealurilor 
căsuţele albe ale satelor şi cătunelor. Remarci 
lesne ridicarea bruscă a vîrfului Coziei peste 
ondulațiile dealurilor de la poale şi, dacă ai puţină 
fantezie geologică, vezi parcă în aceste forme de 
relief valurile mării ce umpleau, cu milioane de 
ani în urmă, Bazinul Depresiunii Getice, izbind în 
cadență în flancul său dur. Formațiunile geologice 
pe care le întîlnim amintesc mult „profilul” de pe 
valea Olăneştilor, fiind depuse în aceleaşi ape, 
timpuri şi condiții. La nord de satul Gura Văii, 
părăsim domeniul miocenului pentru a intra în 
şisturile cu substanțe organice ale oligocenului, 
roci fosilifere conținînd conglomerate la partea lor 
superioară. Aceste roci se dezvoltă atît pe firul 
Oltului, cît şi pe cel al văii afluente şi aproximativ 
paralele, valea Muiereasca, ce duce la satele 


253 


Muiereştile de Jos şi de Sus. Urmează rocile 
marnoase şi conglomeratice ale eocenului din care 
țişnesc izvoarele minerale de la Călimăneşti, 
precum şi cele de la Muiereasca, cu o compoziţie 
analogă. Este interesant de notat faptul că la 
Călimăneşti apar şisturi argiloase iar caracterul 
rocilor din care izvorăsc apele minerale este mai 
fin, mai puţin conglomeratic. Spre fund, valea 
Muiereasca pătrunde în rocile cretacice superioare 
în apropiere de izolata mănăstire Frăşinei. Pe valea 
Oltului ți se desfăşoară acum frumoasa staţiune 
balneară Călimăneşti cu hotele spaţioase şi vile 
construite cu multă fantezie, cu plaje la Olt şi cu 
un Ostrov împădurit ce adăposteşte mica, dar 
artistica ctitorie a lui Neagoe Basarab — schitul 
Ostrov. Munţii încep să se apropie iar vîrful Cozia, 
care în gara Jiblea ţi se ridică deasupra creştetului, 
se ascunde adesea după stîncile versanților. Printre 
vile şi grădini înflorite ajungi la Căciulata unde 
firul subțire de apă sulfuroase ce izvorăşte din 
rocile gresoase şi conglomeratice, cu intercalaţii 
de argile şi cu resturi vegetale, ale cretacicului 
superior, este captat într-un pavilion din 
apropierea văii Oltului. Şi astfel, drumul ne duce 
curînd în faţa vestitei ctitorii a lui Mircea cel 
Bătrîn, de la Cozia, care este situată în dreapta 
şoselei în timp ce pe dealul din faţă se ridică o 
bisericuță modestă, cu mult mai mică, zidită în 
veacul al XVI-lea de Radu Paisie. „„Havuzul lui 
Brîncoveanu", în vechiul stil bizantin, în care 
curge un fir cristalin de apă, chiliile ce îl 

înconjură, bisericuța cu mormintele lui Mircea şi 
al mamei lui Mihai Viteazu, pînă şi bucătăria lui 
Mircea, toate îți vorbesc plastic despre 
îndepărtatul trecut istoric. 

Priveliştea cea mai sugestivă o ai însă din 
„ceardacul lui Mircea", vechea sală de consiliu a 
voievodului, prin ale cărei ferestre cu vedere spre 
miazănoapte surprinzi ridicarea bruscă a peretelui 
de roci dure şi metamorfozate ale gnaisului de 
Cozia, peste depozitele recente ale Depresiunii 
Getice. Oltul îşi taie aici o poartă îngustă prin care 
năvălesc,  lățindu-şi brusc cursul, „,negrele 
generații spumegate", invocate pe aceste locuri de 
Grigore Alexandrescu. Este prima ivire a 
„enaisului de Cozia", rocă de culoare sură sau 
cenuşie, cu aspect destul de masiv, dar care, la o 
observare atentă, arată o orientare sau chiar 
şistozitate evidentă. Cuarțul, mica neagră şi 
amfibolii se observă în masa mai fină pe care a 
orientat-o presiunea contrastînd cu ochiurile mari, 
de culoare albă ale feldspaţilor. Dacă ne deplasăm 
vreun kilometru mai la nord, la strîmtoarea citată, 
putem examina contactul dintre gnaisul de Cozia 
şi dintre gresiile şi conglomeratele cretacice. Este 
aici, pe dreapta Oltului, un pîrîiaş ce curge chiar 
pe limită, avînd în stînga peretele escarpat al 
gnaisului, iar în dreapta — depozitele cretacice. El 
poartă sugestivul nume de „Pîrîul Poştei” şi 
prezintă la gură o minusculă ruină, impresionantă 
prin Simplitatea sa, reprezentînd zidurile celei 
dintîi ctitorii ridicate pe aceste locuri de Mircea cel 

Bătrîn. Depozitele cretacice au o puternică 
înclinare la contact, dar sînt din ce în ce mai puţin 
înclinate, cu cît ne deplasăm către sud. Aceasta 
arată că raporturile inițiale dintre cele două 
formaţiuni au fost deranjate de ridicarea în bloc a 
Muntelui Cozia. Concluzia a reieşit clar şi din 
prospecțiunile geofizice (electrice) executate de 
curînd. Şi dacă ținem seama că pe vîrful Coziei s- 
au recunoscut roci sedimentare eocene de acelaşi 
tip cu cele care se găsesc jos în vale la 300—400 
în altitudine, depuse în acelaşi timp în marea al 
cărei fund era constituit din gnaisul de Cozia, 
trebuie să admitem că Muntele Cozia s-a ridicat cu 
cel puţin 1200 m. De o importanță practică 
deosebită este apariţia în forajele executate recent 
de Institutul balneologie pe terasa de pe stînga 
Oltului, la Bivolari (nord de Cozia), a unor ape 
minerale, calde de 31*, bogate în gaz sulfuros şi în 
metan. În timpul romanilor pare că se găseau aici 
terme şi un turn de pază, de la care se trage 
probabil şi numele unei ctitorii din secolul al 
XVII-lea, de pe vremea tenebrosului Duca Vodă 
— mănăstirea Turnu. În fine, dacă ne îndreptăm 
către nord, prin trecătoarea Oltului, gnaisul în care 
sînt tăiate şoseaua şi terasamentul căii ferate ne 
întîmpină cu pereți impozanți şi pe care vegetația 
se caţără cu greutate (vezi fig. 22). La un moment 
dat, pe stînga Oltului, apare o  stîncă 
paralelipipedică ce-şi afundă baza în apele negre şi 
pline de capcane. Tradiţia i-a păstrat denumirea de 
„masa lui Traian". Dar nu după mult, 1—2 km, 

valea Oltului se deschide din nou. În marginea 
şoselei ne răcorim la „fîntîna lui Cuza", iar peste 
Olt, în spatele haltei feroviare, ne putem odihni pe 
întinsele pajişti şi livezi în care primăvara 
zugrăveşte cele mai diafane peisaje cu pomi 
înfloriți. Pe aici drumul conduce la mănăstirea 
Turnu. Se poate trece de pe un mal pe celălalt cu 
ajutorul unui pod plutitor. 

Drumeţul care a urmărit expunerile noastre 
va deduce, după relief, că au intervenit din nou 
rocile sedimentare. Într-adevăr, dinspre răsărit 
pătrunde aici un minuscul „golf' de gresii 
cretacice pe care le recunoaştem în curtea 
mănăstirii, unde, chiar în aceste roci, s-au săpat 
cîteva chilii. 

Ajuns aici, te găseşti la poalele Muntelui 
Cozia şi, pentru a-l escalada, nu-ţi rămîne decît să 
porneşti pe drumul ce te conduce întîi la 
mănăstirea Stînişoara, cale de două, trei ore, prin 
păduri şi luminişuri. În apele calde de la sfîrşitul 
erei mezozoice se dezvoltau prin aceste locuri şi 
mici recife alcătuite, nu din alge şi corali de tipul 
celor obişnuiţi, ci din scoici, uneori mari de 1⁄2-1 cu 
valvele asemenea unor cutii cu capace, care trăiau 
fixe pe stîncile marine şi care au fost denumite 
hipuriți. 

Atare roci au fost descoperite pe actuala 
clină sudică a Muntelui Cozia, între mănăstirea 
Stînişoara şi valea Păteştilor. 

În zori începem suişul spre vîrful Ciuha 
Neamţului (1677 m), punctul culminant al 

Muntelui Cozia. Mai ales primăvara, naturalistul 
este profund impresionat de varietatea florei ce îşi 
face loc prin toate ungherele pădurilor şi 
stîncărişurilor. În zonele cu calcare nu lipseşte nici 
eleganta floare-de-colţ. Demn de remarcat este şi 
faptul că nucul suie foarte sus, ca o consecință a 
climei dulci, specifică regiunii. De altfel, primul 
nume al mănăstirii Cozia a fost Nucet.' Culmea 
scurtă a Coziei se înalță spre răsărit, prin vîrfurile: 
Rotunda, Turneanu, Piatra Scorţarului, Foarfeca (a 
cărei formă caracteristică se conturează de la mari 
distanțe, cum ar fi de exemplu din Rîmnicu 
Vîlcea), Durducul şi culminează în vîrful Ciuha, 
citat mai sus. Pe culme se găseşte o cabană şi de 
curînd a fost construită o stație meteorologică. 
Altădată, stîna din Ciuha Neamţului, cu izvorul 
său cristalin, ne era singurul adăpost posibil. 
Masivul Coziei poate fi escaladat pe diverse 
trasee: de la Stînişoara pe la fruntea Oii şi colții 
Foarfecei la stîna din Foarfeca, pe la colțul lui 
Damaschin şi Peştera Haiducului peste cheia 
Bulzului pentru a ajunge prin Ciuha Mică pe vîrful 
principal, sau pe la stînele din Turneanu şi 
Rotunda, după ce au parcurs muchia Scorţarului”. 
Pretutindeni structura muntelui este aceeaşi: după 
ce ai trecut de rocile sedimentare de la poale, ţi se 
înfăţişează exclusiv  gnaisurile de Cozia cu 
caracterele arătate. Popasul pe culme oferă, după 


! Numele Cozia vine de la cuvîntul capră în limba slavonă. 
? Pentru trasee, vezi O. Maniţiu; Prin Munţii Coziei, în 
„Almanahul turistic O.N.T.", 1962. 

258 


cum am mai afirmat, una dintre cele mai 
încîntătoare privelişti din lanțul Carpatic. Spre 
nord, Muntele Cozia prezintă un perete abrupt 
deasupra Depresiunii Ţării Loviştei, ce se întinde 
pînă în marginea Făgăraşului şi pe care hrisoave, 
vechi de 700 ani, o arată ca leagănul primelor 
noastre cnezate. Relieful acestei depresiuni este 
vălurit, Dealul Măgurii (1000 m) marcînd o uşoară 
ridicare. Peste Ţara Loviştei, dacă negura nu trage 
impenetrabile cortine, se desfăşoară neasemănat de 
grandioasă panorama lanţului Făgăraşului, de la 
Olt şi pînă dincolo de Negoiu şi de izvoarele 
Topologului, rîu ce-şi poartă cursul orientat NS la 
partea de răsărit a Ţării Loviştei. Dincolo de Olt, 
gnaisul de Cozia se continuă pînă în Muntele 
Năruţu (1495 m), din capătul răsăritean al culmii 
Căpăţinii în timp ce, către răsărit, se prelungeşte în 
culmile Frunții (1640 m) şi Ghiţu, asemenea unei 
subțiri peninsule, printre sedimentele Depresiunii 
Getice la sud şi Bazinul Titeşti-Brezoi la nord, 
pentru a dispărea apoi între văile Vîlsanului şi 
Doamnei. Bazinul Brezoi-Titeşti ne apare ca un 
vechi golf al mării ce scălda flancul sudic al 
lanțului carpatic, golf ce se întindea de la est la 
vest, între culmea Făgăraşului şi lanţul sudic citat 
mai sus. Depozitele Bazinului Brezoi-Titeşti 
separă zona aceasta a gnaisului de Cozia de o altă 
formaţiune geologică ce se dezvoltă în sudul 
Munţilor Făgăraşului, ce poartă denumirea unei 
localităţi de pe valea superioară a Argeşului: 
gnaisul de Cumpăna. Printre Vilsan şi Rîul 

Doamnei, pe sub cristalinul Munţilor Iezer- 
Păpuşa, se face legătura cu sedimentarul de la sud, 
unde încep să se dezvolte dealurile Subcarpaților. 

Dar să examinăm alcătuirea depozitelor 
depuse în acest sector al Bazinului Brezoi-Titeşti. 
Dacă îţi continui drumul spre nord de halta Turnu, 
pe valea Oltului, reintri imediat în masa stîncoasă 
a gnaisurilor care formează relieful cu colți 
prăpăstioşi şi ascuţiţi ai versanților săi. 

Pe aceste abrupturi şerpuiesc drumuri 
înguste iar văile apar asemenea unor mari fisuri în 
munte cu pereţ abrupți şi cu mase enorme de 
grohotiş îngrămădite; gura torenților sau la baza 
pantelor, alcătuind conuri de dejecţie. Aceste 
depuneri au forma unor evantaie deschise spre 
vale şi sînt formate din grohotiş şi din nisipul 
grosolan rezultat din ciocnirea bolovanilor în 
timpul zbuciumatei lor deplasări. Privind spre 
încrețiturile puternice ale rocilor din aceşti pereți, 
gîndul ne poartă în urmă cu milioane de ani la 
marile  frămîntări care au încleştat scoarța 
Pămîntului pentru a ajunge la situaţia actuală. 
După vreo 7—8 km, relieful se deschide din nou la 
gura Lotrului, ce-şi culege apele de sub culmile 
înzăpezite ale Parîngului. Un pod, de curînd 
construit, conduce linia ferată către gara Lotru de 
unde buştenii sînt încărcaţi în trenuri spre a fi 
transportaţi către diferitele centre de prelucrare a 
lemnului. 

Dacă te desprinzi din şoseaua naţională şi o 
porneşti în sus pe Lotru, ajungi, după 3 km, la 

Brezoi, important centru pentru industria 
cherestelei. Ceea ce îți reține atenția în relieful 
regiunii sînt vîrfurile ascuţite şi golaşe de rocă 
albă-gălbuie, cu frecvente rîpe şi surpături, dintre 
care cel mai important este vîrful Țurțudan, ce 
domină Brezoiul!. Dacă faci o plimbare în jurul 
Brezoiului sau pe acest vîrf, pe care poţi întîlni 
adesea vipera-cu-corn sau scorpionul, ca de altfel 
pe întreaga vale a Lotrului, remarci o rocă 
sedimentară friabilă, alcătuită din bucăți colțuroase 
de şisturi cristaline, mai ales din gnaisuri, 
denumită de geologi brecia de Brezoi. Pe alocuri 
se întîlnesc conglomerate. În masa acestor roci, 
care indică o îngrămădire originar haotică, apar 
cînd şi cînd stînci de recife cu hipuriţi şi roci albe, 
calcaroase. În apropierea contactului cu şisturile 
cristaline, pe marginea bazinului cu sedimente a 
căror vîrstă nu este încă stabilită precis (eocene 
sau cretacice şi ce tip de cretacic?), blocurile de 
şisturi cristaline sînt foarte mari. Unii cercetători 
au admis chiar că masele de calcare recifale nu ar 
reprezenta decît astfel de blocuri smulse o dată cu 
cele ale rocilor cristaline şi rostogolite apoi fie la 
baza versanților drepți ai muntelui din care se 
desprinseseră, pe un uscat eu o climă caldă, fie ca 
nişte mari conuri de dejecţie decantate în zona 
bătută de valuri a mării cretacice. Nu este însă 
exclus ca aceste roci să se găsească chiar în locul 


Localnicii denumesc „ţurțudane” toate aceste vîrfuri 
țuguiate. 

pe care se fixaseră scoicile din neamul hipuriților, 
încă de la origine, iar condițiile de acumulare a 
grohotişului să fi urmat mai tîrziu o dată cu 
ridicarea fundului mării. De altfel, către apus, 
bazinul se prelungeşte pe Lotru pînă la Valea lui 
Stan, la 6 km de Brezoi. Această vale, pe care s-au 
găsit în cristalin filoane cu minereuri de aur şi 
arsen, separă două mari domenii: pe versantul său 
estic se termină gnaisul de Cozia, iar pe cel vestic 
începe cristalinul Lotrului cu caracterele descrise. 
Pe firul văii apar diferite feluri de roci calcaroase 
sau conglomeratice, uneori puternic strivite, ceea 
ce a dus la concluzia, pusă încă în discuţie, că ne 
găsim aici în prezența unei extrem de importante 
dislocaţii tectonice şi că rocile de pe fund apar 
într-o fereastră tectonică. O falie puternică s-ar 
găsi la marginea bazinului, falia Brezoiului, de-a 
lungul căreia cristalinul Coziei s-ar fi înălțat cu cel 
puţin 1000 m. Roci cretacice fine se găsesc puţine, 
pe marginea Bazinului Brezoiului, chiar şi la gura 
Văii lui Stan, trecînd pe malul ei stîng. 
Conglomeratele iau apoi o extensiune mare de o 
parte şi de alta a Oltului, dezvoltîndu-se larg la est, 
în Bazinul Titeştilor. Pe valea Oltului cristalinul 
reapare însă curînd după cele două coturi mari pe 
care acest rîu le face la nord de gara Lotru. Este 
reprezentat prin gnaisuri pînă dincolo de satul 
Călineşti, după care în marginea şoselei se pot 
vedea din nou breciile şi conglomeratele, în timp 
ce pe malul estic se continuă cristalinul. Acesta 
din urmă apare şi pe malul drept al Oltului, ceva 

mai jos de mănăstirea Cornetu (din veacul al 
XVII-lea), situată deasupra unui mic pod de beton 
pe sub care trece linia ferată. Pe malul stîng apar 
însă de data aceasta roci argiloase eocene, pînă la 
nord de satul Racoviţă; în amunte de acestea Oltul 
a ferăstruit exclusiv iprin roca tare a şisturilor 
cristaline, croindu-şi cale prin impresionantul pas 
Turnu Roşu. Am insistat ceva mai mult asupra 
„profilului” din acest sector al văii Oltului, 
deoarece drumeţul poate recunoaşte roca chiar în 
şosea iar văile care coboară din munte au 
totdeauna pereți înalți şi escarpaţi, tăiați în masa 
gnaisică, ce te îmbie parcă să-i cercetezi şi să le 
stabileşti identitatea. După cum se vede, cursul 
apei nu a ţinut nici aici cont riguros de natura şi de 
tăria rocilor. 

Către miazănoapte, şoseaua şerpuieşte pe 
sub stînci prăpăstioase, cu dese coturi şi la mare 
denivelare faţă de apa Oltului. Pereţii impunători 
ŞI goi, sau cu vegetaţie rară, sînt străbătuți de 
poteci şi „lăsătoare”. De o parte şi de alta a Oltului 
se înalță cei doi coloşi cristalini, despărțiți şi 
ferăstruiți de Olt: la apus culmea Cîinenilor ce se 
continuă la nord cu Munţii Cibinului, iar la răsărit 
lanțul Făgăraşului, munții cei mai semeţi ai ţării. 
După satul Racoviţă, pătrunzi în şisturi de diferite 
feluri (cu biotit, dorit, sericit, epidot etc), cu unele 
intercalaţii de gnaisuri oculare. După ce treci de 
Robeşti, localitate amintind de luptele din primul 
război mondial, pe stînga Oltului întîlneşti satul 
Grebleşti, de la care se poate ajunge în culmea 

Făgăraşului, situat la gura văii Boia, ce izvorăşte 
de sub vîrful Ciortea şi curge prin gnaisuri. 
Urmează apoi întinsul sat Cîineni (de Argeş şi de 
Vilcea, pe cei doi versanţi ai Oltului), în şisturi 
micacee şi gnaisuri, şi apoi Rîul Vadului, de unde 
încep către nord să apară şisturile slab 
metamorfozate, asociate cu amfibolitele şi 
calcarele cristaline specifice Munţilor Făgăraşului. 
La marginea nordică a cristalinului se găseşte gara 
Turnu Roşu, care poartă numele trecătorii Oltului. 
În drumul nostru pe şoseaua națională, am întîlnit, 
la un moment dat, ruina vechiului turn de strajă al 
pichetului de grăniceri, pe vîrful căruia se 
aprindeau odinioară focuri semnalînd pericolul 
invaziilor  duşmane. La  Boiţa, frumos sat 
ardelenesc, ai cărui locuitori au avut întotdeauna 
relaţii cu cei de pe versantul sudic al munţilor, ne 
găsim în domeniul Bazinului Transilvaniei. 
Peisajul ni se deschide acum larg spre oraşul 
Sibiu. La stînga se desfăşoară clinele întinse ale 
Munţilor Cibinului în timp ce, în dreapta, putem 
admira  priveliştea  învolburată a Muntilor 
Făgăraşului. În urma noastră, Oltul îşi frămîntă 
undele pe patul său de stîncă încremenit de 
milenii, purtîndu-ne parcă gîndurile înapoi pe 
cărările parcurse. lar în zilele luminoase de miez 
de toamnă, cînd turmele de oi coboară molcom din 
munte de-a lungul aceloraşi plaiuri, pe care le 
străbat ciobanii din vremuri imemorabile, cînd 
foşnetul vîntului se împleteşte cu murmurul 
cavalului şi cu strigătul prelung aj cuburilor de 

călătoare, iar frunzele ofilite plutesc peste 
ceardacul de la Cozia, unda Oltului îşi continuă 
tăcută lupta cu stînca dură, printre versanţii pe care 
toamna a zugrăvit culorile cele mai variate şi mai 
armonioase, ducînd spre Dunăre minerarul lor 
mesaj din care, în timpuri cine ştie cît de 
îndepărtate, se vor ridica semeţe, alte lanțuri de 
munți. 


6. Munţii Făgăraşului 


Lanţul Munţilor Făgăraşului se întinde pe o 
distanţă de 70 km, asemenea unei creste pleşuve, 
între valea Oltului, la apus, şi stînca Pietrei 
Craiului, de care îl despart văile Dîmboviţei şi 
Bîrsei, la răsărit, reprezentînd ultimul masiv estic 
al Carpaţilor Meridionali. În aceşti munţi se găsesc 
cele mai înalte piscuri din Carpaţii noştri: 
Moldoveanu (2543 m) şi Negoiul (2535 m) şi nu 
mai puțin de 7 dintre cele 11 vîrfuri ce depăşesc 
2500 m!. Nicăieri în munţii noştri turistul nu poate 
străbate distanțe mai mari fără a coborî sub 2000 
m, decît în Făgăraş. Desigur că cei care au parcurs 
ambii versanţi ai Munţilor Făgăraşului au remarcat 
o evidentă asimetrie: în timp ce versantul lor 
nordic se ridică brusc şi prăpăstios deasupra Țării 
Oltului, urcuşul cerînd un efort susținut pe 
serpentine scurte şi pieptişe, versantul sudic se 


1 Două se mai găsesc în Retezat (virful Peleaga şi vîrful 
Păpuşa), unul în Parîng (vîrful Mîndra) şi unul în Bucegi 
(vîrful Omu). 

caracterizează prin culmi prelungi acoperite de 
păşuni şi de păduri seculare, cu drumuri uşor 
practicabile, dar infinit de lungi, însoțite de 
marcaje ce conduc turistul spre culmile cu largi 
perspective, tot atît de bine ca şi cele de pe clina 
nordică. 

La sud şi est de culmea principală, dincolo 
de cursurile superioare ale Rîului Doamnei şi 
Diîmboviţei, se desfăşoară culmile Masivului 
lezer-Păpuşa care, prin caracterul său geologic, 
stabileşte trecerea spre cristalinul Carpaţilor 
Orientali, mai exact spre cristalinul Leaotei, 
unitatea cea mai vestică a acestora din urmă. 
Înălţimile culminante ale acestui masiv sînt atinse 
în vîrfurile lezerul Mare (2463 m), Păpuşa (2391 
m) şi Bătrîna, iar calea principală de acces spre 
inima lor se găseşte pe valea Tîrgului, pe la 
Cîmpulung şi pe la cabana Voinea, situată chiar la 
poalele masivului. Datorită altitudinilor 
considerabile, faţă de celelalte masive din lanţul 
Carpatic, Munţii Făgăraşului au fost acoperiţi, în 
timpurile cuaternare, de numeroşi ghețari, a căror 
gigantică daltă i-a sculptat adînc imprimîndu-le cel 
mai Caracteristic relief glaciar. De pe urma 
ghețarilor au rămas şi aici importante depozite de 
morene, care coboară pînă în punctul cel mai jos 
din Carpaţi (1250 m în valea Arpăşelului). 
Circurile glaciare sînt extrem de numeroase, 
fiecare rîu mai important avîndu-şi căldarea 
proprie din care izvorăşte. Spre deosebire de 
ceilalți doi munți examinaţi anterior, Parîngul şi 

Retezatul, importante noduri orografice, cu forme 
mai mult sau mai puţin izo-metrice, unde căldările 
glaciare sînt distribuite în jurul unor vîrfuri masive 
de unde descind radiar custurile şi crestele 
despărțitoare, în Făgăraş aceste circuri se dispun 
cu o remarcabilă simetrie de o parte şi de alta a 
culmii principale, pe care se orientează 
perpendicular creste muntoase secundare. Această 
particularitate determină în mare măsură pitorescul 
original al peisajului făgărăşan. De pe oricare 
dintre piscurile pe care vei poposi privirea-ți va 
descoperi două sau trei căldări, în fundul cărora 
străluceşte foarte adeseori oglinda metalică a 
iezerelor glaciare. Dintre cele peste două sute de 
lacuri glaciare cunoscute în Carpaţii noştri, acestor 
munţi le revin circa 70, în timp ce 80 se găsesc, 
după cum s-a arătat, în masivul Retezatului, 20 de 
iezere în Parîng şi vreo 27 în Munţii Rodnei (cel 
mai important dintre acestea din urmă fiind lacul 
Lala). La începutul verii, în clipele cînd, prin 
vălmăşala negurilor ce fierb în adîncuri de căldări, 
străbate cîte o rază timidă de soare, deschizînd 
variate perspective de scurtă durată, îți apar coaste, 
pripoare şi piscuri însîngerate de mulțimea 
bujorilor de munte în floare, în timp ce pereţii 
prăpăstioşi ai căldărilor se ascund încă sub 
veşmântul alb al zăpezii ce se menţine, mai ales pe 
versantul nordic, pînă târziu, în toamnă, întîlnindu- 
se cu zăpada cea nouă. Pe fondul acesta, 
spulberînd colbul de zăpadă, străbat siluetele 
caprelor negre sau unduieşte vreun jder rătăcit. 


267 


Fără să atingă dimensiunile unor lacuri din 
Retezat, lacurile Făgăraşului au totuşi farmecul 
lor. lată-ne de pildă în curmătura de deasupra 
lacului Avrig, veniți de la Suru (2282 m), peste 
Budislavu şi gata să escaladăm stîncile pleşuve, 
puţin ospitaliere, ale vîrfului Ciortea (2427 m). În 
fundul căldării vîntul încreţeşte apa lacului Avrig, 
de formă ciudată. De aici îşi trage originea Rîul 
Mare, care se varsă în Olt în apropierea vechiului 
sat sibian Avrig, localitatea de baştină a 
binecunoscutului dascăl ardelean Gheorghe Lazăr 
(se pot vedea căsuţa sa natală şi mormîntul cu 
inscripția în litere slavone). Dacă cobori din 
Negoiul pe  lespezile colțuroase ale Strungii 
Dracului, încă de sus îți apare, pentru scurt timp, 
imaginea lacului Călțun, unul dintre cele mai 
singuratice şi tenebroase iezere alpine, situat la o 
mare altitudine. Deşi nu are decît vreo 50 m 
diametru, lacul Călțun lasă turistului una dintre 
cele mai adînci amintiri alpine. Din acest lac îşi 
rostogoleşte primele unde către miazăzi cursul 
Argeşului. Dacă prinde cumva una dintre puţinele 
ore luminoase, căci negurile dau în această căldare 
cele mai vijelioase raite, drumeţul care merge la 
Bîlea poate admira înălțimile impresionante ce o 
străjuiesc, adică: Negoiul, Doamnele, Călţunu 
(2528 m), avînd în faţă, vîrful Lăiţelu (2390 m), al 
cărui suiş îi va cere însă un nou şi susținut efort. 
Mai apoi, după ce ai trecut de Laiţa (2397 m), 
coteşti şi ieşi pe versantul nordic şi pe coasta 
Muntelui Paltina (2397 m), un drum prelung şi 

reconfortant ce te îmbie să cobori la lacul Bîlea 
(2043 m), în mijlocul căruia, pe o peninsulă, se 
găseşte una dintre cele mai atractive cabane din 
munţii noştri. Lacul Biîlea îşi unduieşte apele 
cristaline într-o impresionantă căldare situată pe 
cea de-a treia treaptă glaciară a văii cu acelaşi 
nume. Acest lac are circa 360 m lungime, 250 m 
lățime şi 10 m adîncime; se afirmă, şi poate chiar 
fără prea multă exagerare, că ar reprezenta cel mai 
frumos iezer glaciar din lanţul carpatic. Căldarea 
Bîlei este străjuită de uriașul munte Vînătoarea! lui 
Buteanu (2508 m), de piscurile Paltinei, Pisicii şi 
lezerului, fiind despărțită prin creasta colțuroasă a 
Biîlei, cu versanţi escarpaţi şi stîncoşi de pe care 
uneori te priveşte cîte o solitară capră-neagră, de 
căldarea Doamnelor de la V, în care se ascunde 
lacul cu acelaşi nume. Acest lac are doar 133 m 
lungime şi 73 m lățime, fiind situat la altitudinea 
de 1860 m. Dacă mai apoi sui de la lacul Bîlea în 
curmătura  lezerului (2333 m), pe clina 
meridională, te întîmpină peisajul, de un neasemuit 
romantism, al căldării lezerului, una dintre cele 
trei căldări ale văii Caprei, modelată de ghețari 
între vîrfurile Văiugii 2442 m), lezerului (2463 m) 
şi Caprei (2494 m), pe fundul căreia se întinde, 
neverosimil de aproape, apa albastră a lacului 
Capra, cel mai mare iezer alpin de pe clina sudică 
a Munţilor Făgăraşului (aici se găseşte şi un al 
doilea lac, mascat însă de relief). Din lacul Capra 


! De fapt: Vînătarea 

pleacă valea cu acelaşi nume, care se uneşte cu 
Buda, spre a se vărsa în valea Argeşului. După ce 
ai trecut Portiţa Arpaşului, una dintre cele mai 
prăpăstioase şi mai antrenante trecători, unde 
creasta Făgăraşului se reduce la o muchie subțire 
şi colțuroasă, de pe vîrful Vîrtopului (2459 m), îţi 
apare în dreapta lacul Buda, iar jos, la piciorul 
muntelui, iezerul Podul Giurgiului, cu o stînă pe 
mal care în trecut reprezenta singurul refugiu în 
acest sector al Munţilor Făgăraşului. Perspectiva 
este impresionantă, mai ales de pe vîrful destul de 
izolat al Podragului (2454 m), pe care drumeţul îl 
poate escalada, nu fără un susținut efort, de la 
Podul Giurgiului sau din căldarea Podragului, 
unde s-a construit, în anii puterii populare, o 
confortabilă cabană (1995 m). De aici i se 
desfăşoară una dintre cele mai frumoase panorame 
glaciare. Spre nord îi apare căldarea în care este 
adăpostit lacul Podrăgelului, precum şi cea a 
Podragului cu cabana, străjuită de muchia Tariţei 
(2419 m) şi de şaua Podragului (2 307 m). Această 
căldare are un etaj superior, cu un lac ceva mai 
mic, suspendat deasupra celui principal. Lacul 
Podragu are 17 m adîncime, avînd 250 m 
diametru. Sub Munţii Moldoveanu şi Valea Rea, 
ca de altfel şi sub alte masive (Vînătoarea, Negoiu, 
Ciortea), căldările se reunesc spre gură în 
complexe de circuri, foarte caracteristice (aici se 
găseşte şi lacul Valea Rea). În fine, după lacul mic 
şi foarte cocoţat al Viştişoarei, situat pe versantul 
nordic al vîrfului Viştea (2517 m), vecinul 

Moldoveanului, ultimul lac estic de interes turistic 
este Urlea, cu o minunată şi vastă căldare pe care 
drumețul îl admiră de obicei de pe Virful Moşului 
(2273 m), peste care trece mai ales dacă porneşte 
de la est spre vest, adică de la cabana Urlei spre 
cea a Sîmbetei, pentru a nu pierde din altitudine 
coborînd pînă în marginea lacului. 

Fig. 23—Schița geologică a Munţilor Făgărașului (după harta geologică 
la scara 1:500 000 a Comitetului geologic, simplificată). 
1 — limita glaciaţiei cuaternare; 2 — conuri de dejecţie; 3 — neogen; 4 — eocen; 5 —şis- 
uri cristaline epizonale: a) şisturi cloritice, sericitice etc.; b) şisturi cu porfiroblaste de 
albit; c) amfibolite; d) calcare; 6 — şisturi cristaline mezozonale: a) gnaisuri şi micaşis- 
turi; b) amțibolite; c) gnaisuri oculare; 7 — gnais-ri granitice. 


Să pornim acum pe ulucurile văilor a căror 
formă de U ne impresionează în mod deosebit. Cel 

ce coboară de exemplu valea Sărăţii, de sub 
Negoiul, valea Sîmbetei, pornind din Fereastra 
Mare, valea Podragului sau valea Bîlei rămîne 
surprins de larga dezvoltare a acestora şi de 
imensele cantități de stînci şi bolovani ce le 
flanchează sau le acoperă fundul pe care apa 
divaghează uneori dînd naştere la lacuri 
mlăştinoase şi turbării inundate de o vegetaţie 
variată. Vechile repezişuri ale ghețarilor ne apar 
astfel în cele trei praguri pe care le treci coborînd 
de la lacul Bîlea. Un ultim repeziş este marcat 
uneori de cascade, cum este impresionanta cascadă 
a Şerbotei, ce coboară de sub creasta cu acelaşi 
nume, sau Urlătoarea Biîlei, al cărei aspect de 
evantai rezultă din desfăşurarea largă a apelor 
înspumate peste neregularitățile suprafețelor de 
şisturi verticale. Contempli această impresionantă 
panoramă printre brazi şi arini de munte (singurii 
arbori cu frunze care ajung la mari înălțimi în 
Carpaţi), de pe locul de popas din marginea ei, 
cerut nu atît de oboseala suişului, cît de 
frumuseţea peisajului. 

Pe de altă parte, uriaşele perdele de blocuri 
şi de grohotişuri, de lespezi prăbuşite şi de colți 
întunecaţi, ce sparg primăvara covorul alb şi gros 
al zăpezii, completează decorul grandios. Cine nu 
s-a înfiorat cînd, după suişul prin grohotiş, în drum 
spre Negoiu, a poposit la baza uriaşilor colți de 
piatră denumiți „Acele Cleopatrei", pe care 
viscolul iernii le acoperă cu zăpadă numai pe clina 
nordică. Ajuns în vîrful Negoiului, îşi odihneşte 

însă privirea pe infinitele brazde de stîncă ce se 
desfăşoară haotic de o parte şi de alta, străjuite 
spre răsărit de (masivul ce-şi ridică peste rest cele 
două vîrfuri gemene, Viştea şi Moldoveanu. Spre 
nord se tîrăşte, asemenea unui dragon din basme, 
cursul argintiu al Oltului, iar privirea cuprinde 
pînă departe întinsul Bazin al Transilvaniei. Către 
miazăzi culmile se desfăşoară prelungi spre 
Depresiunea Loviştei şi Cîmpia Romînă, din 
cadrul peisajului desprinzîndu-se în mod deosebit 
virful Muntelui Cozia şi uneori, cînd atmosfera 
este foarte curată, mai ales în dimineţile de 
toamnă, după o uşoară fulguire, poți surprinde la 
orizontul sudic, sclpirea unui fir subțire de argint, 
Dunărea.  Gheţarii care au modelat culmile 
făgărăşene din lanţul principal aparțineau, ca şi cei 
ai Retezatului, tipurilor de ghețari alpini, dînd 
naştere la limbi întinse de gheață ce descindeau 
de-a lungul actualelor văi, săpîndu-şi larg ulucurile 
şi sculptînd pragurile pe care drumeţul le 
escaladează cu o încîntare cu atît mai mare cu cît 
se apropie mai mult de culme. Ele şi-au creat astfel 
acele impresionante terase (în număr de trei la 
Biîlea şi de patru la Sîmbăta, spre a da doar două 
dintre exemplele cunoscute excursioniştilor). În 
Masivul lezer-Păpuşa, în schimb, cercetătorii au 
ajuns la concluzia că se găseau în vremile 
cuaternare ghețari mici, spînzurați în căldări 
suspendate, dînd naştere la limbi scurte, cu o 
dezvoltare minoră, denumiți ghețari de „tip 
pirenean". O astfel de căldare se găseşte sub vîrful 

Iezer, punctul culminant al acestui lanţ muntos, iar 
în ea se adăposteşte un admirabil lac alpin lîngă 
care s-a construit şi o cabană mică. 

Dacă abordăm lanţul principal pe oricare 
dintre traseele nordice urmînd indicaţiile date 
pretutindeni de către săgețile marcajelor ONT, 
vom avea aproape întotdeauna un zglobiu şi 
neastîmpărat tovarăş de drum într-unul dintre 
rîurile de-a lungul cărora şerpuieşte şoseaua ce taie 
în lat Țara Oltului. În acest scop putem pleca pe 
nenumărate trasee, cum sînt: de la Sebeş Olt spre 
cabana de sub vîrful Suru; urmînd calea de la 
Avrigul lui Gheorghe Lazăr pe la Poiana 
Neamţului sau din Porumbacu de Jos, sat vestit 
pentru luptele din primul război mondial, către 
cabana de sub Negoiu; de la Arpaşu sau Cîrţa, 
către cabanele de la cascada şi lacul Bîlea. Putem 
să ne angajăm pe un alt traseu dacă plecăm din 
Ucea spre cabana de mare înălțime de la lacul 
Podragului, prin noul oraş muncitoresc înălţat în 
anii puterii populare, Victoria, sau să luăm drumul 
munţilor de la Sîmbăta de Jos, pe la ctitoria lui 
Constantin Brîncoveanu, minusculă şi neasemănat 
de pitoresc aşezată, către cabana Sîmbetei, sau, în 
fine, putem pleca de la Voila, prin Breaza, spre 
cabana de sub virful Urlea. Scăpat parcă din 
încleştarea stîncilor dure ale şisturilor metamorfice 
care constituie muntele, după ce a ferăstruit printr- 
o fîşie de sedimente neogene aflate în colinele 
modeste de sub munte, unda cristalină şi 
dezvolburată a rîului se desfată la loc deschis şi, 

grăbindu-se să ajungă din urmă apele tulburi ale 
Oltului, fredonează parcă o temă veselă şi sacadată 
dintr-o simfonie de Haydn sau Mozart. Deşi 
regiunea îți apare întinsă, asemenea unui şes 
acoperit cu lanuri sau cu păşuni pe care se mişcă 
molcom formele masive ale bivolilor, suişul este 
evident, astfel că ajungi curînd la 700—800 m 
altitudine (exemplu 750 m la combinatul turistic şi 
Mănăstirea Sîmbăta). Dacă examinezi o surpătură 
din marginea şoselei,  constaţi prezența 
bolovănişurilor cu bucăți mari, mai mult sau mai 
puţin colțuroase, desprinse de torenți din şisturile 
cristaline făgărăşene, bucăți ce te vor însoți apoi, 
chinuindu-ți uneori amarnic paşii, către adîncurile 
muntelui. Dacă priveşti harta geologică, recunoşti 
aici formele unghiulare, larg deschise, ale 
conurilor de dejecţie construite de neastîmpăratul 
tău tovarăş de drum amintindu-ți de [ara 
Hațegului de sub Retezat. Pe versantul sudic al 
munţilor însă, acolo unde culmile prelungi coboară 
treptat spre miazăzi continuîndu-se cu dealurile 
Bazinului 'Titeşti şi ale Depresiunii Getice, cursul 
apelor îşi păstrează pînă departe caracterul 
torențial. 

În partea apuseană, pînă sub Negoiu, 
izvoarele din căldări se strâng în valea învolburată 
a Topologului care le poartă spre Olt, străbătînd 
dealurile de la răsăritul Ţării Loviştei. Un drum, de 
dată foarte recentă, construit pentru exploatarea 
forestieră, permite accesul cu automobilul pînă 
departe în inima muntelui. În zilele înnorate de 

toamnă, cînd îţi îndemni paşii ca să nu te prindă 
întunericul pe drum, îți vine în gînd cadența 
versurilor pline de melancolie şi de dragoste faţă 
de natură ale lui Topîrceanu: 


Strigă-n vale Topologul 
Și-a lui larmă, cînd şi cînd, 
Ca o voce omenească 

Pînă sus pe culmi tresare 
Preajma mută s-o trezească 
Din senina ei visare. 


Între Negoiu şi Moldoveanu apele se strîng 
în valea Argeşului, principalul rîu ce descinde din 
lanțul Făgăraşului, iar la răsărit de Moldoveanu, se 
desfăşoară bazinele Vîlsanului şi Rîului Doamnei, 
ale cărui izvoare se ramifică, asemenea unor braţe 
de caracatiță, pînă dincolo de vîrful Urlea; ambele 
văi sînt, de altfel, afluenții Argeşului. Valea 
Argeşelului îşi are însă originea sub piramida 
izolată a Păpuşii din Masivul lezerului, fundurile 
sale reprezentînd unicul refugiu pentru ciobani, 
turişti şi geologi, pe care îi prinde vremea urîtă 
prin aceste locuri. În zilele senine însă 
perspectivele sînt neegalate; spre NV se desfăşoară 
creasta Făgăraşului, în timp ce către răsărit apare 
abruptul Pietrei Craiului şi Masivul Bucegilor. 

Drumeţul care a luat însă trenul de la vechea 
capitală a Ţării Romineşti, Curtea de Argeş, către 
Cumpăna, pitoreasca stațiune, cap de linie, de sub 
munte, trece, din dealurile cu aspecte vălurite ale 

Depresiunii Getice, în domeniul stîncilor abrupte 
şi întunecate ale cristalinului — în gnaisul ce 
poartă numele staţiunii mai sus menționate. De pe 
un pisc prăpăstios, cursul înspumat al Argeşului 
este dominat de impresionanta ruină a cetăţii lui 
Vlad Ţepeş care dă o notă specifică peisajului 
pietros şi sălbatic. 

Dacă examinăm acum schița geologică (vezi 
fig. 23) a masivului întreg, constatăm că la 
alcătuirea sa participă cu exclusivitate străvechile 
şisturi cristaline. Porțiunea sa nordică, mai exact 
culmea principală, cu urmele ghețarilor, se găseşte 
în şisturi cu metamorfism redus, de suprafaţă sau 
epizonale (filite, şisturi cloritoase, sericitoase, 
grafitoase, cuarțite, calcare şi amfibolite), în timp 
ce zona meridională, cu spinările sale prelungi şi 
pietroase, a fost sculptată în rocile cu metamorfism 
puternic, mai ales gnaisuri. Prezenţa acestora din 
urmă se manifestă însă şi în zona nordică, cum 
este în partea apuseană a acesteia, sub forma unei 
fişii ce poate fi urmărită din valea Oltului! şi pînă 
la răsărit de Negoiu, şi a doua oară, în colțud său 
vestic, unde altitudinile scad foarte mult, 
constituind culmile de la sud de Șinca Nouă, pînă 
în regiunea Holbav-Codlea, unde ia contact cu 
depozitele de vîrstă mezozoică peste care încalecă, 
strivindu-le puternic. De fapt, gnaisul din această 
regiune, denumit şi gnais de Holbav, nu reprezintă 
altceva decît continuarea spre est a marii mase de 


! Vezi traseul precedent. 

gnais de la Cumpăna, care, către apus, ajunge pînă 
în valea Oltului unde am arătat că se întinde între 
satele Racoviţă şi Rîul Vadului. Mai mult chiar, 
cercetătorii au ajuns la concluzia că, în timpul erei 
mezozoice, au avut loc puternice mişcări ale 
scoarței care au determinat încălecarea sectorului 
estic al Făgăraşului, asemenea unui uriaş bloc de 
stîncă, peste rocile depuse în zona cristalino- 
mezozoică a Carpaţilor Orientali, această mişcare 
fiind şi cauza răsturnării spre răsărit a calcarelor ce 
alcătuiesc marele recif al Pietrei Craiului, precum 
şi schimbarea direcției sale. Dacă ne vom întoarce 
cu gîndul la cele arătate pe traseul precedent, de-a 
lungul văii Oltului, ne vom reaminti că, în masa 
şisturilor cristaline dintre Rîul Vadului şi Boiţa se 
găseau numeroase intercalaţii de amfibolite! 
rezultate mai ales din metamorfozarea unor vechi 
roci eruptive bazice sau din cenuşile lor. 

Între Olt şi vîrful Suru (vezi fig. 24), primul 
obiectiv apusean preferat de turişti, apar miasive şi 
intercalații importante de calcare şi dolomite, 
asociate cu amfibolite. Asemenea asociaţii au fost 
menționate în regiunea Rușchița (vezi cap. Poiana 
Ruscăi), unde, ca şi aici de altfel, le interpretăm 
drept vechi recife fixate pe roci eruptive 
submarine, metamorfozate. Mergând de-a lungul 
crestei Făgăraşului, pe la cabana de sub vîrful 
Suru, călătorul care doreşte să vadă o asemenea 


|! Amfibolitele s-a admis că ar putea proveni şi din 

succesiune poate face o plimbare spre apus, la 
virful Tătarului (1896 m) şi la Stîna din Plaiu, 
poate merge direct în valea Oltului spre Porceşti, 
peste chica Fedeleşului sau chiar să coboare 
drumul clasic pe valea de sub Fruntea Moaşei 
(1702 m), pe care se găsesc frumoase cascade 
miniaturale, ce înviorează decorul. 

Fig. 24 — Detaliu geologic în partea vestică a Munţilor Făgăraşului 
(după Ghika-Budeşti, simplificată). 

Va recunoaşte uşor, între şisturile de culoare 
închisă, bancurile mai groase şi mai compacte, 
negre sau pestrițe, care se sparg uneori în bucăţi 
colțuroase, ale amfibolitelor sau ale şisturilor 
negre, foioase, denumite şisturi amfibolice, alături 
de intercalațiile de culoare albă sau cenuşie, uneori 
frumos recristalizate, ale marmurilor. În alternanţe 
dese şi variate de roci, a căror caracterizare 
amănunțită se poate face doar cu ajutorul 
microscopului, gnaisurile, micaşisturile, 
amfibolitele şi calcarele alcătuiesc în continuare 
vîrful Ciortea, piscurile rotunjite ale Scării şi 
Budislavului, creasta prăpăstioasă şi neasemuit de 
atractivă a Şerbotei (s-a denumit chiar seria de 
Şerbota o seamă de roci caracteristice acestor 
locuri), pînă dincolo de Negoiu. De asemenea, o 
alternanță de calcare şi amfibolite apare între 
piscul Ciortei şi fundul Rîului Mare al Avrigului, 
în căldarea de pe versantul sudic al acestui munte. 
Dar calcarele, dolomitele şi amfibolitele se mențin 
în seria ce constituie restul crestei, spre răsărit. 
Drumeţul care suie spre Bîlea, Viştea, Sîmbăta sau 
Urlea recunoaşte în bucățile de piatră şi în 
blocurile desprinse din versanţi sau acumulate de 
vechile  gheţuri, aproape invariabil, calcare 
cristaline, albe sau gălbui (uneori şi dolomite), 
bucăţi de amfibolite şi mai cu seamă şisturi foioase 
argintii sau verzi. 

Aceleaşi roci se recunosc şi în stîncile 
versanților. Pe amfibolite verticale se rostogolesc 
spumegînd apele cascadei  Biîlea. Asociația 

amfibolitelor cu calcarele este aşadar indiscutabilă 
şi în această formaţiune şi o remarci pe tot locul: la 
Bîlea!, unde calcarele formează stînci impozante 
pe ulucul văii şi pe terasele glaciare, în vîrful 
Doamnelor (dintre Bîlea şi Negoiu), în căldarea 
Caprei şi pe valea cu acelaşi nume ce coboară spre 
miazăzi de sub Vînătoarea lui Buteanu (munte 
tăiat în amfibolite), în regiunea grandiosului şi 
izolatului Arpaş, în cei doi gemeni, Viştea şi 
Moldoveanu, despărțiți doar printr-o minusculă 
curmătură prin care îşi atinge punctul culminant 
un romantic drum pastoral, în Valea Rea sau în 
bazinul văii Sîmbetei, străjuită pe versantul drept, 
înainte de a ajunge la cabană, de un recif 
metamorfozat ce constituie Piatra Caprelor etc. La 
sud de comuna Arpaş se găsesc marmuri, 
exploatate încă de multă vreme, iar în regiunea 
Poiana Neamţului, la sud de Avrig, dolomite 
cristaline ce constituie obiectul unor exploatări. 
Rocile acestei zone slab metamorfozate trec 
în mod gradat la cele intens metamorfozate din 
sud, din fîşia întinsă a gnaisului de Cumpăna, ce 
ține continuu din valea Oltului şi pînă la Holbav. 
Direcţia lor este EV şi se schimbă începînd din 
Rîul Doamnei, de unde acuză o inflexiune către 
nord,  conturind astfel aria cu roci slab 
metamorfozate a Masivului lezer-Păpuşa. În 
această fişie sudfăgărăşeană de şisturi puternic 


! Se găseşte aici o intercalaţie de şisturi mezozonale ce 
determină deopotrivă şi cascadele din văile Doamnei şi 

metamorfozate se găsesc în primul rînd gnaisuri de 
toate felurile ce au constituit, după cum se ştie, 
țărmul nordic al golfului Loviştei (cu rocile 
sedimentare cretacice şi paleogene ale Bazinului 
Brezoi-Titeşti). Caracterele gnaisurilor variază pe 
o scară întinsă după mineralele specifice care le 
alcătuiesc. Partea sudică prezintă gnaisuri 
obişnuite, mai mult sau mai puţin şistoase, de 
culori deschise sau cenuşii, cu intercalaţii de roci 
amfibolice; spre nord se întinde o fişie, care se 
menține pînă la Holbav, încălecînd peste 
depozitele mezozoice de la Codlea, cu gnaisuri de 
injecție în care apar ochiuri mari, albe de feldspat 
amintind de gnaisul de Cozia, lată de cîțiva 
kilometri. În această fişie, de sub Munţii 
Berevoiescu (2299 m) la nord şi Mezea la sud (la 
limita cu cristalinul epizonal ai lezerului), se 
găsesc o bună parte din izvoarele Dîmboviţei, al 
cărei curs o străbate, pe direcția VSV-ENE. La 
nord de zona de injecție, urmează din nou o zonă 
de gnaisuri obişnuite, caracterizate prin prezența 
diferitelor minerale specifice, dintre care nu 
lipsesc granaţii, acele frumoase minerale, mai mult 
sau mai puţin rotunde, de diferite culori (brune şi 
roşii, mai ales) care, atunci cînd au dimensiuni 
acceptabile, reprezintă pietre semiprețioase. La NE 
de valea Dîmboviţei, zona injectată prezintă 
numeroase intercalaţii de roci amfibolice şi este 
tăiată transversal de văi prin care pătrundem pe 
cărările traseului următor: valea Bîrsei lui Bucur, 
ce coboară de sub vîrful Faţa lui Sf. Ilie (1641 m), 

munte alcătuit din cuarțite negre, şi valea Bîrsei 
Fierului, care taie o lamă de roci granitice, sub 
virful Vulturului (1217 m). Ambele se unesc în 
valea Biîrsei, pe firul căreia putem da ocol 
Masivului Pietrei Craiului, pe la apus, către 
Zărneşti. La est de această vale se răsfiră larg 
izvoarele văii Șinca, ce se îndreaptă apoi către 
nord, tăind în lat Tara Oltului. Sub culmea 
principală, începînd din valea Buda (la V) şi pînă 
în valea Doamnei (la E) se dezvoltă, între gnaisuri, 
o fişie subţire de roci amfibolice orientate EV. În 
sfîrşit, şisturile cristaline ale Munţilor Făgăraşului 
sînt adeseori străpunse de injecții de roci eruptive 
bazice (diabaze) sau de filoane de roci mai noi, 
toate țîşnite în vremurile erei mezozoice, cum este 
colțul său estic, în jurul localității Poiana Mărului. 
Să facem acum un succint popas în Masivul Iezer- 
Păpuşa. Creasta sa principală, caracterizată prin 
urmele ghețarilor cuaternari, se dezvoltă la SV de 
cotul Dîmboviţei, în apropierea limitei cu zona de 
gnaisuri, fund modelată în şisturile cristaline cu 
metamorfism scăzut, cu aspect foios (filite, şisturi 
şi cuarțite cu dorit, sericit etc.), uneori cu minerale 
ce arată un metamorfism mai accentuat cum este 
mica neagră. Spre sud, ele trec gradat în şisturi 
speciale în care, pe lîngă componenții menţionaţi, 
apar cristale vizibile cu ochiul liber de feldspat, 
albit, roci denumite şi şisturi cu porfiroblaste de 
albit, caracter ce le aseamănă, uneori pînă la 
identitate, cu  şisturile cristaline din Munţii 
Leaotei, peste care sînt depuse rocile ce constituie 

munții sectorului apusean al Carpaților Orientali. 
Rocile provin fie din metamorfozarea unor vechi 
cenuşi vulcanice, fie din injectarea, în timpul 
metamorfismului, a unor soluţii care au luat 
naştere în zonele adînci ale scoarţei. Drumeţul care 
străbate calea nesfirşită a Plaiului lui Pătru, către 
izolatul vîrf al Păpuşii sau care suie de la cabana 
Voinea, din Rîul Tîrgului, pe plaiul Văcării spre 
lezeru sau spre curmătura dintre acestea şi 
Muntele Bătrîna pentru a poposi la stîna din Colții 
lui Andrei, străbate continuu o regiune cu atare 
roci, a căror constituție este destul de uniformă. 
Dacă însă, de la Colţii lui Andrei, porneşte spre 
apus, pe plaiuri izolate şi stîncoase, înfruntînd 
urgia vremii sau admirînd la orizont lanţul 
maiestuos al Făgăraşului, ascultind foşnetul 
vîntului printre acele de brazi şi jnepeni, 
acompaniat de sunetul sacadat şi discret al 
tălăngilor, ce trădează o intensă viață pastorală, 
ajunge la stîncile denumite Colţii lui Cremene, 
deasupra văii Doamnei, în inima gnaisului de 
Cumpăna. Limita sudică a masivului se găseşte 
ceva mai sus de Cîmpulung, la Voineşti, iar de aici 
se dezvoltă spre apus, pînă în valea Doamnei, pe la 
satul  Cîndeşti. Pe acest traseu, marginea 
cristalinului este acoperită de depozitele neozoice 
ale Depresiunii Getice. Către răsărit, pe la 
Nămăeşti, limita ajunge în valea Dîmboviţei, 
dîndu-şi mîna cu cristalinul Leaotei. În sectorul 
său sudic, acest mare masiv cristalin conţine 
intercalații amfibolitice şi prezintă injecții de roci 

granitice, roci care, la Albeşti (localitate cunoscută 
geologilor şi pentru fosilele din calcare eocene), au 
fost scoase prin eroziune de sub cuvertura 
sedimentară, în apropierea limitei cu rocile 
cristaline. Rocii i s-a dat numele local de „granit 
de Albeşti” (granit cu mică neagră) şi este 
asemănătoare cu granitele ce străbat cristalinul 
Leaotei pe care, unii geologi îl consideră ca 
aparținînd Carpaţilor Orientali. 

Caracteristic Munţilor Făgăraşului este că 
nu prezintă nici o rocă sedimentară 
nemetamorfozată; într-adevăr, cu excepţia apelor 
care în trecut au scăldat flancurile Munţilor 
Făgăraşului, precum şi a celor ce au pătruns în 
golful Loviştei, între Făgăraş şi lanţul Coziei şi pe 
culoarul ce despărţea Masivul lezerului de cel al 
Leaotei!, peste aceşti munţi nu au mai invadat 
mările şi deci nu s-au depus sedimente începînd de 
la sfîrşitul erei paleozoice, cînd s-au înălţat 
primele catene metamorfozate, şi pînă astăzi. Pe 
flancul lor nordic o ruptură tectonică a determinat, 
pe la sfîrşitul perioadei cretacice, prăbuşirea marii 
Depresiuni Transilvane, în care au năvălit apele 
depunînd sedimente (cu unele întreruperi), pînă în 
miocen. Evoluţia acestei mări reprezintă o 
problemă interesantă şi dezbătută mult în geologia 
noastră. Din acest motiv, versantul nordic al 
Făgăraşului este cu mult mai escarpat decît cel 
meridional. Aceste sedimente se găsesc în 


! Denumit ŞI „culoarul Dîmbovicioarei". 

dealurile submontane interpuse între munţi şi şesul 
Țării Oltului (fiind reprezentate prin gresii, argile, 
marne etc). În timpul de la sfîrşitul neogenului, sau 
în pliocen, peste depozitele Depresiunii 
Transilvane la poalele Făgăraşului, se instalează 
un lac îndulcit în care se depun nisipuri, pietrișuri, 
argile şi marne (denumit Bazinul Făgăraşului), iar 
peste aceste acumulări, în timpurile cuaternare şi 
actuale, vijelia torenților montani a îngrămădit 
conurile de dejecţie care acoperă întinsul Ţării 
Oltului. 

Pe şoseaua prăfuită, căruţa continuă să ne 
poarte către obiectivul final al oricărei excursii: o 
gară mică. Dar gîndurile dau năvală înapoi şi, de la 
excursie, ne duc departe la timpurile marilor 
frămîntări ale Pămîntului, ce se continuă şi astăzi. 
lar dacă asculți glasul tainic al văii Sîmbetei în 
serile de vară, cînd razele lunii sparg negurile 
depunînd argint peste imensul semicerc al 
Ferestrei Mari (dintre Sfinxul şi Piramida 
Făgăraşului), prinzi parcă, din freamătul său, 
vuietul înăbuşit al apelor năvalnice rezultate din 
topirea ultimilor ghețari cuaternari şi uneori ai 
impresia că recunoşti, venind din timpurile 
geologice, însuşi scrîşnetul cumplitei încordări ale 
cărei presiuni au dat naştere metamorfismului 
hercinic. Pentru geologii care ştiu să vorbească cu 
pietrele, din murmurul apelor ce rod necruţător 
coapsa stîncilor, se conturează însă, cînd şi cînd, 
ca o şoaptă peste ere, însuşi ritmul sacadat al 
valurilor unei mări, cine ştie cît de îndepărtate, 

mare ce a constituit cîndva primul geosinclinal, 
primul sălaş al materialului sedimentar care urma 
să dea naştere, peste sute şi mii de milenii, 
culmilor făgărăşene actuale. 

Capitolul II. CARPAŢII ORIENTALI 


1. Piatra Craiului 


Nu există desigur nici un turist care să fi 
străbătut zona răsăriteană a Munţilor Făgăraşului, 
mai ales Masivul lezer-Păpuşa, să fi scurtat zările 
de pe Platoul Bucegilor, de pe vîrful Postăvarului, 
Pietrei Mari sau Ciucaşului, să fi trecut în goana 
maşinii pasul Branului, coborînd în pitoreasca 
localitate Rucăr, sau să fi călătorit numai cu trenul 
de la Braşov către Făgăraş sau Feldioara, fără a ne 
mai referi, natural, la cei care au poposit în centrul 
industrial Zărneşti, fără să fi admirat silueta Pietrei 
Craiului izolată între ceilalți coloşi montani. 
Întunecată şi sumbră în zilele mohorite sau 
ploioase, de un alb aproape orbitor cînd se 
profilează pe albastrul cerului senin, troienită de 
zăpezi argintii, iarna şi primăvara, învolburată de 
neguri, asemenea unui crater activ de vulcan, sau 
împodobită pe versanţi cu cele mai variate şi mai 
armonioase culori, astfel cum numai penelul 
toamnelor carpatine ştie să zugrăvească, Piatra 
Craiului se înalță impunătoare peste şesul Ţării 
Bîrsei. Drumeţul prevenit ştie că de aici, spre 
răsărit, pătrunde în inima unor munţi unde 
peisajul, ca şi structura geologică, sînt altele. Zona 
cristalino-mezozoică se desfăşoară larg spre est şi 
apoi spre sud, peste Bucegi şi Perşani, către insula 
cristalină răsăriteană, ce se prelungeşte pînă în 
Munţii Rodnei şi Moldova de nord. Desigur că nu 

este prea uşor, pentru necunoscător, să admită că 
stîncile în care sînt tăiate Prăpăstiile Zărneştilor şi 
Vlăduşcei, colțul ascuţit al Crăpăturii sau peretele 
vestic atît de abrupt şi de golaş, care, pe alocuri, 
nu suportă nici măcar prezenţa grohotişului, sau 
stîncăriile extrem de greu accesibile ale crestei 
sudice reprezintă de fapt o succesiune de vechi 
recife de corali, pe care, în timpul erei mezozoice 
(Jurasic), vietăţile calcaroase ce trăiau fixate pe 
stînci (denumite şi organisme constructoare) i-au 
înălțat, cu încetul, de-a lungul mileniilor, într-o 
mare caldă, asemenea celor actuale dintre tropice 
ŞI ecuator. 

Desigur că cititorul care ştie eventual şi 
faptul că atare vietăți marine nu trăiesc decît la 
adîncimi mai mici de 20—30 m, se poate întreba, 
pe drept cuvînt, cum de a ajuns reciful Pietrei 
Craiului actuale să treacă de 2200 m altitudine? 
Explicația, pe care de asemenea poate că o 
bănuieşte, rezidă mai întîi în procesul de 
scufundare treptată a fundului marin astfel că, în 
timp ce vietăţile de la niveluri adînci şi neprielnice 
mureau în cantități masive, deasupra lor îşi cereau 
dreptul la viaţă urmaşii, care se fixau peste 
scheletele părinților şi îngroşau continuu masa 
calcaroasă a recifului. De aceea grosimea reală a 
calcarului recifal atinge astăzi 800 m. Procesul, 
denumit subsidență, a fost schițat cu ocazia 
discuţiei originii vechilor recife metamorfozate din 
Munţi Poiana Ruscăi sau cînd am explicat 
semnificația succesiunii de strate de cărbuni şi de 

depozite marine din Bazinul Petroşanilor. Aceste 
elemente geologice se aplică tuturor recifelor de la 
noi sau din alte locuri, atît celor depuse în 
timpurile vechi ale erei paleozoice, cît şi celor 
ceva mai recente, din era mezozoică (din 
perioadele jurasică şi cretacică), între care se 
numără şi recifele „barierei Pietrei Craiului”. A 
doua cauză a grosimii de peste 2200 m a masivului 
este explicată şi de faptul că depozitele s-au cutat, 
redresîndu-se, aşa cum s-a arătat mai sus, pînă la 
verticală. Utilizînd termenul „barieră" am pătruns 
în domeniul oceanografiei sau a ştiinţei care 
studiază caracterele bazinelor marine, caracterele 
apelor, constituția  fundurilor, precum şi a 
fenomenelor ce se petrec în adîncurile şi la 
suprafaţa lor. După îndelungi studii asupra 
recifelor actuale şi din trecut, specialiştii au 
împărțit aceste formaţiuni geologice în trei 
grupuri, după modul lor de dezvoltare: recife 
litorale, mai mult sau mai puţin izolate între alte 
sedimente, bariere  recifale  rezultind din 
dezvoltarea recifelor pe întinderi foarte mari, aşa 
cum este bariera de pe coasta de răsărit a 
Australiei, şi atoli sau recife circulare, provenite 
din fixarea organismelor în jurul unor vechi conuri 
vulcanice rămase sub mare. În formațiunile 
geologice s-au întîlnit toate aceste tipuri de recife, 
chiar şi atolii a căror existenţă în trecutul scoarței 

era pusă la îndoială sau chiar contestată. 
Desigur că actualul lanț al Pietrei Craiului a 
alcătuit în timpurile perioadei jurasice (deci pe la 

mijlocul erei mezozoice) un lung recif-barieră care 
apoi, cutîndu-se în mişcările orogene ce au înălțat 
lanțul carpatic, şi-a micşorat dimensiunile, 
atingîndu-le pe cele actuale. Stratele de calcar s-au 
redresat la verticală sau chiar s-au răsturnat, lucru 
ce poate fi constatat de orice turist care le priveşte 
pe abruptul vestic al Pietrei Craiului, în drum spre 
Colții Grindului sau pe padinele ce conduc peste 
pereți prăpăstioşi spre culmea segmentului său 
nordic. Deoarece grosimea impresionantă a 
recifului s-a datorat şi procesului de subsidență sau 
scufundare, excursionistul care suie de pildă 
peretele vestic atinge treptat niveluri diferite ale 
acestei vechi bariere recifale, ale căror organisme 
se pot adeseori recunoaşte mai ales pe suprafețele 
spălate de ploi şi şuvoaie ale blocurilor de calcar. 
Dacă drumețul doreşte să-şi facă o idee asupra 
modului în care se dezvoltau recifele acestei 
bariere în mările jurasice este suficient să 
privească spre abisuri de pe vîrful Turnul (1923 m) 
în zilele de vară, cînd negurile purtate de vînt se 
rostogolesc peste colții albi ai Pietrei Craiului. 
Aspectul este al unei mări frămîntate din care 
țişnesc diferite insule recifale. Spre răsărit, peste 
şaua Crăpăturii (1600 m) apare vîrful Pietrei 
Craiului Mici (1816 m) dincolo de care alpinistul 
mai întîlneşte, ca ultim bastion estic al masivului, 
vîrful Colţul Pietrei (1596 m). Uneori, asemenea 
unui pisc de recif, îi apare Acul Crăpăturii, cel 
care, în zilele senine, imprimă nota caracteristică 
acestui colț de munte. Către nord, răzbesc uneori, 

sălbatici, Colţii Calului iar la o altitudine cu mult 
mai mică — 1125 m — şi destul de rar pe ceaţă, 
Colţul Chiliilor, ce se înalță deasupra văii Bîrsei, 
între Padina Calului şi Padina Şindileriei (avînd la 
bază o mică grotă). Spre sud-vest înălțimile cresc 
treptat către Timbalu Mare (1248 m), de unde 
creasta nordică se înalță continuu pînă la vîrful 
culminant, Piscul Baciului sau virful La Om (2224 
m). Calcarele recifale au o dezvoltare mult mai 
mare şi în jurul Masivului Pietrei Craiului, unde 
impun, alături de conglomeratele cretacice, nota 
atît de pitorească a regiunii. În rocile acestea sînt 
tăiate cheile  Dîmboviţei,  Dimbovicioarei, 
Brusturetului, cum şi binecunoscuta peşteră a 
Dîmbovicioarei, una dintre grotele cele mai 
vizitate de turişti din ţara noastră. Tot în calcare 
recifale se găsesc şi culmea Cojei (cu vîrfurile 
Coja, 1504 m, şi Sasu, 1512 m), culmea 
Toancheşului şi vîrful Velicanului (1536). Între 
culmea Coziei şi Piatra Craiului Mică, ce 
constituie segmentul meridional, orientat NS, al 
culmii Pietrei Craiului, atingînd culminaţia în 
vîrful Piatra (2239 m), se găsesc valea Pietrelor şi 
Brusturetului cu cheile amintite. Sub muntele 
Toancheş, la sud, şi vîrful Mărtoiu la nord, se 
dezvoltă valea Vlăduşca, cu faimoasele prăpăstii, 
care se uneşte cu văile Cheii şi Curmăturii, toate 
binecunoscute turistului, dînd naştere Rîului Mare, 
ce se varsă la Zărneşti în Bîrsa, vale de unde încep 
cele mai accesibile drumuri fie spre cabana 
Curmătura, fie spre refugiul (1250 m) de sub 

Colţii Grindului (2199 m). Aspectele carstice pe 
care turistul le întîlneşte pretutindeni, dintre care 
nu trebuie să uităm Zăplazul din peretele vestic 
sau peştera şi ceardacul Stanciului din creasta 
sudică, sînt date de aceste calcare recifale atît de 
caracteristice regiunii. 

Dar să ne referim acum şi la celelalte 
formaţiuni care constituie această minunată stîncă 
a Carpaţilor sau, mai exact, să vedem pe ce 
fundament s-au fixat la vremea lor recifele şi ce 
alte sedimente s-au mai depus după înălțarea 
acestora de sub oglinda mării. În traseul nostru 
anterior am arătat că rocile cristaline din lanţul 
lezer-Păpuşa fac trecerea către şisturile cristaline 
ale Carpaţilor Orientali sau, mai precis, către 
şisturile proprii acestui segment muntos dintre 
Piatra Craiului şi Bucegi, şisturile slab 
metamorfozate ale Munţilor Leaotei. La alcătuirea 
crestei principale a Munţilor Făgăraşului am arătat 
că participă şisturi cu metamorfism scăzut în 
partea nordică şi şisturi cu metamorfism ridicat, 
mai ales gnaisurile în cea meridională şi că aceste 
roci se întind pînă la Holbav, localitate situată la 
sud de Codlea (purtînd chiar denumirea acesteia). 
Fişia de gnaisuri şi micaşisturi se interpune între 
zonele slab metamorfozate, epizonale din nordul 
Făgăraşului şi cristalinul Munţilor lezer-Păpuşa. 
Aceste roci străvechi, transformate cu multe 
milioane de ani înaintea instalării recifelor, au 
constituit ţărmul apusean al mării din vremurile 
erei mezozoice, în timp ce țărmul său răsăritean 

era constituit din şisturile cristaline ale Masivului 
Leaotei. Dacă se coboară pe şoseaua naţională, de 
la Podul Dîmboviţei, pe la sud de Rucăr, se 
constată că relieful abrupt al versanților 
Dîmboviţei, rîu ce face brusc un cot spre apus în 
dreptul Rucărului tăindu-şi impozante chei, devine 
mai liniştit, mai puţin ruiniform. De aici, pe la 
Dragoslavele, comună cunoscută pentru luptele 
din primul război mondial, şi pînă la Stoeneşti, 
Dîmboviţa curge prin şisturi cristaline. Pînă la 
Dragoslavele se găsesc şisturi tipice de Leaota! în 
timp ce, la sud de această localitate, predomină din 
nou şisturi puternic metamorfozate (gnaisuri, 
micaşisturi, amfibolite). Pe culmile dinspre vest se 
găsesc însă roci sedimentare care imprimă nota 
caracteristică reliefului, cea mai frumoasă fiind 
stînca ascuţită de calcare recifale jurasice, ce 
constituie vîrful Mateiaşului. Spre răsărit se 
dezvoltă marea masă a cristalinului Munţilor 
Leaotei cu flancuri împădurite şi spinări acoperite 
de întinse păşuni alpine, culminind în vîrful 
Leaotei (2134 m). Prin această zonă de pe valea 
Dîmboviţei îşi dau mîna domeniul cristalin al 
Leaotei cu cel al lezerului. Rocile cu metamorfism 
ridicat din această regiune reprezintă probabil 
„faciesul” sau corespunzătorul de adîncime al 
rocilor slab metamorfozate din Leaota şi din Iezer- 
Păpuşa; scoase la iveală prin procese de eroziune 


! Alcătuite mai ales din şisturi cloritice şi sericitice în care 
abundă cristale de albit vizibile cu ochiul liber, asemenea 

adîncă. Din examinarea schiţei geologice rezultă 
că şisturile de sub Păpuşa coboară sub Piatra 
Craiului, pe care o conturează pe la miazănoapte, 
pînă către Tohan. Atît valea Bîrsei integral, cît şi 
bună parte din valea Dîmboviţei, în amunte de 
masa de calcare jurastice de la Podul Dîmboviţei 
(pînă către izvoare), sînt tăiate în şisturile 
cristaline cu metamorfism scăzut ale Munţilor 
lezer-Păpuşa. O „insulă” de şisturi cristaline se 
mai găseşte şi pe versantul răsăritean al culmei 
Cojei, avînd forma unei fişii alungite NS, între 
satul Şirnea şi Mînecuţa. 

Drumeţul care a parcurs distanțele mari şi 
destul de grele dintre Masivul lezerului şi Piatra 
Craiului, peste culmea Dracsinului, coborînd în 
valea Dîmboviţei pentru a escalada apoi Muntele 
Tămaş, pe la Plaiul Turcilor, în Curmătura Foii şi 
de aici pe Biîrsa la vale, va străbate exclusiv 
şisturile specifice Munţilor Leaotei, colorate în 
verde sau argintiu, foarte foioase şi cu acele 
cristale mari caracteristice de feldspat albit. Dacă 
însă soseşte de la Urlea, adică de pe creasta 
principală a Făgăraşului, peste curmătura Zîrnei 
(1932 m), Ludişoru (2305 m), Berevoescu (2299 
m), vîrful Groapilor (2131 m), vîrful Comis (1884 
m), fie că merge peste Lerescu şi Tămaşul Mare 
— creastă ce ajunge chiar în vîrful Grindului — 
sau coboară la casa forestieră Rudăriţa, spre a 
ajunge la cabana Plaiul Foii pe virful Bîrsa 
Groşetului, drumeţul constată o trecere de la 
şisturile cristaline proprii Făgăraşului la cele ale 

Leaotei, din fundamentul Pietrei Craiului, trecere a 
cărei sesizare nu este prea uşoară, fapt ce 
dovedeşte o continuitate între şisturile cristaline 
din cele două braţe (meridional şi oriental) ale 
Carpaţilor noştri. 

Dacă vom încerca acum să ne transpunem în 
îndepărtatele vremuri geologice, pe la mijlocul 
erei mezozoice, vom constata că apele năvălesc 
peste rocile metamorfice cam pe la mijlocul său în 
perioada denumită dogger, marcînd cel de-al 
doilea ciclu de sedimentare. Această invazie sau 
transgresiune marină este generală în lanţul estic al 
Munţilor Carpaţi. În ciclul precedent, ce se 
manifestase la sfîrşitul erei paleozoice şi începutul 
celei mezozoice, se depusese o seamă de 
sedimente care, transformate astăzi în roci, ne apar 
în unele puncte ale regiunii de care ne ocupăm. 
Drumeţul poate recunoaşte, de exemplu, în 
apropiere de Cristian, într-o mică carieră din 
marginea şoselei ce duce spre Bran, calcare fine de 
culoare închisă, străbătute de vine albe calcitice, 
depuse în perioada bazală a erei mezozoice 
(denumită triasic, datorită faptului că se împarte în 
trei epoci), mai ales în regiunea Codlea. Oricine a 
călătorit la vest de Braşov cunoaşte orăşelul 
Codlea, însemnat pentru industria chimică şi 
pentru exploatarea cărbunelui, dominat de piscul 
unui deal cu vîrful rotunjit, denumit Măgura 
Codlei. În această regiune se găsesc depozite de 
vîrstă triasică şi depozite din baza Jurasicului, 
bogate în fosile marine, alternînd cu strate cu 

cărbuni şi dovedind o succesiune, la acea vreme, 
de faze marine şi continentale, analoge celor din 
Bazinul  Petroşanilor.  Vîrful Măgurii Codlei 
provine tot dintr-un recif construit la sfîrşitul 
perioadei jurasice. În timpurile  jurasicului 
superior, cretacicului şi părţii inferioare a erei 
neozoice (pînă în eocen), Bazinul Transilvaniei 
comunica cu Depresiunea Getică din sudul lanţului 
carpatic, printr-un braţ de mare ce se insinua 
printre masele cristalinului Făgăraşului la vest şi 
Leaotei la est, în care s-au depus sedimentele de 
aceste vîrste dintre Cristian, în nord, şi 
Cîmpulung-Stoeneşti, în sud. Aici se situează 
„sinclinalul Pietrei Craiului" şi zona depresionară 
de la est de aceasta, de-a lungul căreia şerpuieşte 
şoseaua ce străbate munții peste Pasul Branului şi 
Muntele Giuvala, pe la Rucăr şi Dragoslavele, 
atingînd cota 1210. Acest culoar a fost denumit 
„culoarul Dîmbovicioarei” şi face parte dintr-o 
zonă importantă de sedimentare ce se întindea 
către nord pînă în Munţii Baraoltului care a fost 
denumită „zona Dîmbovicioara-Baraolt”. 

În cea mai recentă publicaţie geologică, 
apărută cu ocazia celui de-al V-lea Congres 
carpato-balcanic, Ghidul  excursiilor, cititorul 
poate găsi o descriere geologică amănunțită, 
prezentată la nivelul specialiştilor, asupra 
formațiunilor ce apar pe acest traseu care străbate 
sectorul cel mai vestic al Carpaţilor Orientali. Cel 
care a parcurs în goana maşinii aceste locuri a 
rămas desigur încîntat de grandoarea şi de variația 

peisajului ce-şi schimbă aspectele, asemenea unui 
caleidoscop, dominat continuu spre apus de 
creasta colțuroasă a Pietrei Craiului ce face o mare 
buclă către sud. La răsărit se ridică peretele 
escarpat al Bucegilor, în care distinge vasta 
căldare glaciară din care porneşte valea Gaura, 
situată pe versantul apusean al piscului culminant 
(vîrful Omul, 2507 m), precum şi creasta ascuţită 
dintre acesta şi Bucşoiu, la sud de care, se distinge 
caracteristica ştirbitură de la Strunga, în flancul 
lanțului Guţanul, punct bogat în fosile jurasice. 
Din timpuri străvechi, pe acest „culoar", ca 
şi pe alte fîşii de roci sedimentare prinse între 
masive cristaline (vezi Bazinul Pietroşanilor şi 
Bazinul Hațegului), s-a construit o importantă cale 
de comunicație comercială şi militară între 
Transilvania şi Muntenia. Această cale este 
figurată încă din secolul al IV-lea, pe harta 
Imperiului Roman, aflată în secolul al XVI-lea la 
Augsburg, iar de-a lungul său se înşiruie, 
încadrîndu-se în peisajul montan, impresionante 
relicte istorice. La marginea Rîşnovului se găsea 
castrul roman Cumidava, iar numele satului 
Gemenea (situat la 30 km de Cîmpulung) se 


> Direcția crestei sudice este, după cum s-a arătat, NS, în 
timp ce creasta nordică merge de la SV la NE, iar de la 
Turn la Piatra Mică, EV, cu o uşoară inflexiune sudică 
(vezi fig. 26). Abruptul versantului vestic al Pietrei 
Craiului se datorează unei cauze structurale : adică poziției 
verticale şi chiar răsturnate a stratelor de calcar, ale căror 

admite că derivă de la legiunea a XIII-a Gemina. 
În anul 1211 Andrei al II-lea aduce în Ţara Bîrsei, 
pentru a-i păzi ţara de invaziile cumane, pe 
cavalerii teutoni care şi-au construit o seamă de 
fortărețe, deşi nu li se îngăduise inițial decît 
ridicarea unor întărituri de lemn. Pentru apărarea 
arterei de comunicaţie ei au zidit masiva cetate a 
Rîşnovului!, situată pe un promontor de pe care 
creasta Pietrei Craiului oferă una dintre cele mai 
frumoase privelişti, şi cetatea Neamţului, aşezată 
pe malul stîng al văii Oraţii, la nord de Podul 
Dîmboviţei. Castelul medieval de la Bran a fost 
zidit de locuitorii Braşovului, tot pentru apărare, în 
anul 1377, cu aprobarea regelui Ludovic cel Mare. 
Zbuciumatul său trecut arată, printre altele, că a 
aparținut cîndva lui Mircea cel Bătrîn şi că a jucat 
un anumit rol în timpul răscoalei ţărăneşti conduse 
de Doja. Toate aceste bastioane se găsesc pe 
vîrfurile unor vechi recife jurasice care alcătuiesc 
astăzi coline ce domină împrejurimile. Revenind 
însă la timpurile geologice şi  examinînd 
caracteristicile depozitelor acumulate în apele 
mării erei mezozoice, în funcție de rocile ce au 
rezultat pe seama lor, vom constata că primele 
sedimente cu care începe „ciclul" în timpul 
doggerului (la mijlocul erei mezozoice), peste 
şisturile cristaline de tip Leaota, au fost nisipuri şi 
pietrişuri cu fragmente de dimensiuni nu prea mari 
şi de grosimi moderate, transformate astăzi în 


! Reconstruită mai tîrziu de localnici. 

conglomerate şi gresii, urmate apoi de marne. 


YF Pietricica 

Fig. 25 — Profile geologice prin masivul Piatra Craiului 
(după N. Oncescu). 
tul nordi 


PiatraCraiului 

După acest episod urmează o sedimentare 
cu totul deosebită: în mare se dezvoltă o puzderie 
de organisme microscopice silicioase, numite 
radiolari. Ele se îngrămădesc în zone marine mai 
liniştite, poate şi ceva (dar nu cu mult) mai adînci, 
dînd naştere la mîlurile fine. Astăzi ne apar sub 
forma acelor roci frumoase, foarte dure, silicioase, 
cu aspect cornos, de culoare roşie sau verde, 
denumite jaspuri sau radiolarite. Este posibil că 
dezvoltarea acestor minusculi locuitori ai 
suprafeței mărilor să fi fost condiționată de 
apariția unor mari cantități de cenuşi vulcanice 
(ceea ce se constată în alte sectoare ale Carpaților 
Orientali, cum ar fi de exemplu în regiunea Lacul 
Roşu—Bicaz). Grosimea acestor roci este redusă 
(sub 15 m). Peste ele se depun apoi sedimente 
complet diferite, calcaroase, de culoare roşie, 

acumulate poate la adîncimi mai mari, bogate în 
vietăți din grupul moluştelor, specifice erei 
mezozoice, denumite amoniţi. Aceste depozite 
constituie astăzi calcare noduloase roşii, fosilifere, 
avînd o grosime foarte redusă (1—2 m). Rocile 
descrise mai sus stau sub marile stive de recife 
(groase de 800 m) care s-au dezvoltat după ele, în 
timpurile de la sfîrşitul jurasicului. Din profilul dat 
în fig. 25, ca şi din schiţa geologică a regiunii, 
rezultă evident că rocile menţionate se dezvoltă 
sub calcarele Pietrei Craiului şi că apar ca o fişie 
continuă în baza peretelui său vestic, între ele şi 
şisturile cristaline. Drumeţul poate recunoaşte 
aceste roci în versantul drept al văii Bîrsei, vale 
tăiată în şisturi cristaline, unde se află cabana 
Plaiul Foii, punct de plecare pentru cele mai 
frumoase, dar şi mai „bărbăteşti” excursii în 
Masivul Pietrei Craiului. 

Cunoscînd că la nord de satul Peştera se 
găseşte, sub culmea Cojei, o fişie de şisturi 
cristaline din fundament se poate observa din 
profil că aceste roci au o poziţie simetrică față de 
cristalinul din valea Bîrsei, apărînd într-un „ax 
anticlinal", situat la răsărit de marea masă 
sedimentară a Pietrei Craiului, care constituie o 
zonă sinclinală. Din examinarea profilului rezultă 
că pe „flancul estic al sinclinalului" nu apar rocile 
calcaroase şi gresoase ale doggerului, care fie că 
nu s-au depus, fie că au fost strivite în mişcările 
orogene care au cutat scoarța ridicînd şi axul de 
şisturi cristaline. În alte părţi însă dimpotrivă, apar 

şi termenii intermediari în succesiunea din baza 
calcarelor recifale. Astfel, sub vîrful Pietricica, 
peste gresiile doggerului, se găsesc roci marno- 
calcaroase (vechi miluri calcaroase) bogate în 
resturi fosile, dovedind o schimbare locală a 
condițiilor de sedimentare din geosinclinal, numai 
în acest sector. Dar mileniile au trecut, stivele 
gigantice de calcare recifale jurasice şi-au încheiat 
dezvoltarea şi, o dată cu aceasta, au apărut zorii 
cretacicului, ultima perioadă a erei mezozoice, ale 
cărei depozite, atît de caracteristice pe teritoriul 
nostru, alcătuiesc o bună parte din Masivul Pietrei 
Craiului şi marea majoritate a Bucegilor, munţi ce 
se zămisleau în apele geosinclinalului de la răsărit 
de uscatul Leaotei. 

Rocile care stau la baza formațiunii 
cretacice în Piatra Craiului s-au depus în 
continuitate peste recife şi sînt reprezentate prin 
calcare albe, în strate subțiri, peste care urmează, 
în cîteva puncte, depozite marnoase foarte bogate 
în amoniti, belemniţi, cum şi în alte fosile de vîrstă 
cretacică inferioară, dezvoltate mai ales în 
„culoarul Dîmbovicioarei". Aceste roci, extrem de 
interesante peutru specialişti, au format, încă din 
secolul trecut, obiectul de studiu al geologilor 
noştri. Sînt cunoscute şi peste graniță unele numiri 
locale cum sînt Dealul Sasului sau valea Muierii 
(Brusturet) din comuna Dîmbovicioara, de unde 
s-au recoltat cele mai variate forme fosile, 
asemănătoare în mod remarcabil cu cele găsite şi 
în alte locuri de pe glob, mai ales în Crimeea, în 


302 


sudul Franţei şi în Bavaria. Rocile care alcătuiesc 
această interesantă formaţiune sînt în primul rînd 
roci calcaroase şi marnoase, dovedind o depunere 
marină, în condiții specifice, de miluri şi argile 
calcaroase. În bază apar şi unele nodule silicioase, 
prinse în calcare, rezultate din soluții ce au 
precipitat în anumite locuri şi din resturi de mici 
organisme  silicioase. În seria aceasta „de 
Dîmbovicioara" se mai găsesc intercalaţii de mici 
recife, mai ales în partea superioară, arătînd uneori 
o evidentă corelație cu celelalte roci vecine. 
Rezultă de aici că depunerea a avut loc, şi de data 
aceasta, în zona puţin adîncă a unei mări calde, 
asemănătoare celor dintre actualele tropice şi 
ecuator. Dacă drumeţul doreşte să cunoască modul 
în care se găsesc aceste resturi fosile în roci, 
conturîndu-şi astfel imaginea miilor de organisme 
ce mureau în nămolurile mărilor care scăldau 
aceste meleaguri, nu are decît să scormonească şi 
să ciocănească rocile depuse în acele timpuri cu un 
vîrf ascuţit de ciocan sau să cerceteze atent feţele 
lor roase de vreme. Va putea simţi ceva din 
satisfacția pe care o încearcă geologii la 
descoperirea acestor străvechi vestigii ale 
Pămîntului. În acest scop, i se recomandă două 
zone interesante în culoarul Dîmbovicioarei. Prima 
este flancul binecunoscutului „Dealul Sasului", 
aflat chiar în marginea şoselei ce coboară în 
serpentine de pe Muntele Giuvala, punct unde este 
bine să se oprească puţin, chiar în marele cot pe 
care îl face către nord şoseaua, spre a se odihni şi a 

contempla panorama dinspre Podul Dîmboviţei. 
Dacă drumeţul va scormoni în versanţi, va 
descoperi în marne şi calcare numeroase resturi 
fosile mai ales forme rulate ca melcii (amoniţi), 
alungite ca nişte țigări de foi (belemniți) sau 
asemănătoare în parte scoicilor actuale. Iar dacă 
drumul l-a purtat prin cheile Dîmbovicioarei spre 
peştera cu acelaşi nume, sărăcită de podoabe prin 
barbaria vizitatorilor de altădată, să întîrzie un 
moment în satul Dîmbovicioara şi să pătrundă pe 
valea Izvorului (la răsărit de biserica din sat) sau 
sa se angajeze pe valea Dîmbovicioarei în amunte 
de peşteră şi apoi pe valea Muierii, dincolo de 
confluența cu  Brusturetul', pentru a găsi 
interesantele roci fosilifere. Din aceste locuri 
geologii au determinat pînă în prezent peste 100 de 
specii. 

După depunerea acestor roci a urmat o 
lungă fază continentală, datorată retragerii apelor 
marine, fază ce se situează pe la mijlocul perioadei 
cretacice. În timpul acesta uscatul a fost erodat, cu 
multă violență, de agenții externi creîndu-se un 
relief stîncos şi accidentat astfel că, atunci cînd 
apele marine au năvălit din nou, de pe munți au 
prins să se rostogolească torenți ce antrenau 
blocuri şi stînci de toate mărimile. Alături de 
materialul mai fin, aceste bucăți s-au îngrămădit 
haotic în mari conuri de dejecție, revărsate la 


! Atragem atenția că în valea Izvorului punctele fosilifere 
se găsesc în apropierea gurii unui afluent pe stînga, 
denumit tot valea Muierii. 

întîmplare la țărmul unei mări puţin adînci, dar 
care, tot printr-un proces de subsidenţă, se adîncea 
treptat înlesnind astfel continua îngroşare a 
depozitelor. Astfel de roci s-au depus pe o mare 
întindere, pe ambele flancuri ale Masivului 
Leaotei şi alcătuiesc astăzi Platoul Bucegilor, 
constituind o pătură impresionantă de depozite 
grosiere. În „sinclinalul Pietrei Craiului” (şi în 
regiunea Rucărului) ne găsim în zona de subţiere a 
acestor depozite, a căror grosime nu trece de 300 
m, spre deosebire de zona Bucegilor unde 
grosimea atinge cifrele maxime, depăşind chiar 
1500 m. Mai trebuie să remarcăm că, în timp ce în 
Bucegi aceste roci conţin blocuri mari şi 
eterogene, pe măsură ce ne deplasăm spre vest, 
materialul înglobat are dimensiuni mai mici, 
ajungînd pînă la gresii!. Specialiştii discută încă 
vîrsta exactă şi condiţiile de formare a acestor 
gigantice stive de conglomerate, dacă cele din 
Piatra Craiului sînt formate în acelaşi timp cu cele 
din Bucegi (denumite şi conglomerate de Bucegi), 
precum şi relaţiile dintre aceste roci şi cele 
înconjurătoare. 

Gresiile şi conglomeratele citate alcătuiesc 
versantul estic al Pietrei Craiului, începînd de sub 
piscul culminant (La Om) şi de la sud de fundul 
văii Vlăduşca, cu celebrele prăpăstii, şi pînă la 
Dîmbovicioara, cu o întrerupere la sud de vărsarea 


! Puncte cu fosile sînt citate la sud de Rucăr (Valea lui 
Ecle) şi la Podul Cheii (Oncescu). 
305 


văii Muierii în valea Dîmbovicioarei (unde apar 
rocile fosilifere ale cretacicului inferior şi calcarele 
recifale jurasice). Spre răsărit se întind pînă în 
creasta de calcare a Cojei, iar dincolo de aceasta şi 
de peticul de roci cristaline citat, ele formează o 
zonă continuă care, pe la Moeciu de Jos şi Şimon, 
se leagă cu marea masă a conglomeratelor de 
Bucegi. Văile scot la iveală uneori şisturile 
cristaline şi rocile ciclului sedimentar anterior, roci 
ce apar pe hartă sub formă de fîşii îndreptate către 
nord, asemenea degetelor răsfirate ale unei palme. 

Dacă îmbinăm acum ceea ce vedem pe hartă 
cu un profil geologic, ţinînd seamă şi de vîrsta 
rocilor, înţelegem că, între creasta Pietrei Craiului 
şi cea a Cojei, fişia de gresii şi conglomerate 
cretacice alcătuieşte umplutura unui mare sinclinal 
ale cărui flancuri sînt formate din calcarele recifale 
jurasice citate. Cristalinul de pe versantul estic al 
culmii Cojei constituie un ax de anticlinal, dincolo 
de care urmează masa întinsă de conglomerate 
depuse, în bună parte, direct peste rocile cristaline. 
Tot ca un mic petic sinclinal ne apar şi 
conglomeratele ce stau chiar pe culmea sudică, pe 
vîrful Muntelui Pietricica. 

Dar să revenim la mările cretacice şi să 
vedem ce s-a petrecut după acumularea marii stive 
de pietrişuri ce a generat conglomeratele. Deşi în 
Masivul Pietrei Craiului nu se întîlnesc roci mai 
recente, s-a admis că apele au mai dăinuit pînă la 
sfîrşitul cretacicului şi că, chiar după aceea, un 
braţ de mare  străbătea poate culoarul 

Dîmbovicioarei, unind Bazinul Transilvaniei cu 
Depresiunea Getică. Rocile presupus cretacice 
superioare, destul de frecvente pe spinarea 
conglomeratelor de Bucegi, sînt gresii şi marne, 
uneori cu resturi de plante, în dealurile dintre văile 
Dîmboviţei şi Rîuşorului (dintre Podul Dîmboviţei 
şi Rucăr). Eroziunea recentă le-ar fi redus doar la 
cîteva petice. 

Aceste roci se găsesc numai peste 
conglomerate şi niciodată peste alte formaţiuni 
mai vechi, ceea ce duce la concluzia unei 
„continuității de sedimentare" între conglomerate şi 
rocile mai noi. 

După interpretări mai recente, aceste roci ar 
aparține părții superioare a cretacicului inferior şi 
de aceea în schiţă nu au fost reprezentate separat. 

Caracteristică este însă dezvoltarea acestor 
roci mai recente pe malul stîng al Bîrsei, în părțile 
Tohanului Vechi, unde depozitele de la sfîrşitul 
cretacicului sînt reprezentate prin marne acoperite 
de calcare cu resturi fosile caracteristice, printre 
care şi scoicile constructoare, denumite „rudişti”, 
ce alcătuiesc dealul din spatele satului. Depozitele 
din partea inferioară a erei neozoice (paleogene) se 
găsesc în promontoriile de la poalele Bucegilor, 
fiind situate peste marnele cretacicului superior 
din versantul vestic al văii Ghimbavului, precum şi 
la intrarea în Bran (un mamelon pe stînga Bîrsei). 
Aci întîlnim roci calcaroase, gresoase şi 
conglomeratice uneori cu fosile caracteristice 
asemenea unor bănuţi (denumite numuliți). La 

intrarea în Bran, ele sînt acoperite de roci mai noi, 
depuse în lacul recent de la sfîrşitul erei neozoice 
(nisipuri, pietrișuri pliocene). În afară de aceste 
depozite nordice, ale unui vechi „golf al 
Rîşnovului", sedimentele cretacice superioare şi 
terțiare nu se mai găsesc în culoarul 
Dîmbovicioara, deoarece procesele de eroziune le- 
au îndepărtat de-a lungul veacurilor, în 
îndelungata perioadă continentală ce a durat pînă 
în timpurile actuale. Materialul rupt din flancul 
muntelui de văile Bîrsei şi Ghimbavului, în 
timpuri recente, s-a acumulat sub versanții abrupți 
dînd naştere teraselor dintre Bran şi Rîşnov, ce 
constituie o platformă întinsă, dominată spre sud 
de înălțimile Pietrei Craiului şi Bucegilor, iar către 
nord, deasupra Rîşnovului, de piscul 
conglomeratic al Postăvarului. A fost denumită şi 
Platforma Branului. 

Cu aceste considerente ne încheiem atît 
seria drumurilor de peste colții prăpăstioşi ai 
Pietrei Craiului, cît şi sondajele întreprinse în 
străvechile mări purtătoare de recife, de pe 
versantul apusean al uscatului Leaotei, rămînînd 
ca în capitolul ce urmează să desprindem cîte ceva 
din structura şi trecutul masivului Bucegilor, ce se 
zămislea, în acelaşi timp, pe versantul său 
răsăritean. Dacă cititorul va lua acum în mînă 
vreuna dintre numeroasele cărți sau ghiduri, 
apărute în bibliografia turistică, asupra Pietrei 
Craiului, sau dacă va porni cu sacul în spate pe 
drumurile indicate de săgeți şi de marcaje, îşi va 

reaminti poate de cele cîteva noţiuni geologice 
prezentate aici. 


(după Ghidul Congr. al V-lea Carpato-balcanic). 
1— Depozite recente; a — terase; b — aluviuni; c — grohotiş de pantă; 2— neogen; 
3 — paleogen; 4 —cretacic superior; — cretacice inferior; 5— conglomerate de Bucegi; 
6 — facies marno calcaro-gresos; 7—strate de Sinaia; 8 — facies de Dimboviciosra; 
9 — calcare jurasic-superioare; 10-— dogger; 11— cristalin epizonal; 12—cristalin mezozonal, 


Şi atunci cînd va străbate desişuri de jnepeni sau 
îşi va înfige unghiile în albul pietrei de var pentru 
a depăşi o săritoare, cînd, după ce i-au crăpat 
buzele de sete! în zilele toride de creastă, se va 


Lipsa apei este una din principalele caracteristici ce 


impresionează pe turistul care străbate Piatra Craiului. Ea 
se datorează reliefului carstic şi numeroaselor fisuri care 
străbat în toate sensurile uriaşa masă de calcar, determinînd 


scurgerea apei freatice către un nivel hidrostatic inferior. 

simți aproape înghițit de trombele reci ale 
furtunilor rapide de miez de vară, luminate prin 
cenuşiul  negurilor  năvalnice de  sclipirile 
fulgerelor acompaniate de lungile ecouri cu care 
abisurile îngînă glasul tunetului într-o îmbinare de 
sunete amintind „noaptea de pe vîrful muntelui 
pleşuv" a nemuritorului Mussorgschi; în astfel de 
ocazii, ce rămîn profund imprimate în amintire, 
turistul se va considera poate pentru o clipă primul 
navigator ce înfruntă taifunurile sau contemplă 
siluetele recifelor din îndepărtatele mări ale erei 
mezozoice. 


2. Bucegii şi valea Prahovei 


Iată-ne, în sfîrşit, pe platoul de necuprins al 
Bucegilor, rătăcind în voie pe covorul gros de 
vegetație alpină şi desfătîndu-ne privirea peste 
panoramele atît de variate ce se desfăşoară la 
orizont. Spre răsărit, sub abruptul ce domină 
ulucul văii Prahovei, ne apar înşiruite stațiunile 
cele mai cunoscute din ţara noastră, asociind 
pitorescul naturii cu confortul şi eleganța 
construcțiilor moderne: uzine, hoteluri, vile, 
poieni, păduri şi crînguri se îmbină armonios de o 
parte şi de alta a firului argintiu al Prahovei. Pe 
versantul opus al văii, Masivul Gîrbovei oferă 
aspecte liniştitoare: culmi rotunjite, acoperite cu 
păşuni alpine, dincolo de care se conturează 
turnurile ruiniforme ale Ciucaşului. Spre apus se 
desfăşoară, în culise, bazinul văii Ialomiţei, ce 

coboară de sub piscul culminant al Omului (2507 
m) sub numele de valea Obiîrşiei. O varietate 
neegalată de imagini, între care cheile Tătarului, 
de care se leagă legende cu domniţe şi urmăritori, 
şi cheile Zănoagei ocupă parcă locul central. În 
ultimul plan, zgîriind parcă bolta albastră, se 
întinde spinarea colțuroasă a Pietrei Craiului, pe 
care am părăsit-o de curînd. Pretutindeni apar 
săgeți indicatoare, marcaje, cabane, se aud 
cîntecele voioase de drumeție, rîsetele şi chemările 
zglobii ale turiştilor aduşi de dorul munților de pe 
toate meleagurile ţării. Într-adevăr, nu credem că 
exagerăm afirmînd că acest încîntător masiv 
muntos, situat chiar în inima țării şi străbătut de 
una dintre cele mai frecventate artere feroviare, 
este şi cel mai vizitat şi mai cunoscut dintre toți 
munții noştri. 

Străinii care ne-au vizitat patria au purtat 
pînă departe, dincolo de granițele ei, vestea 
frumuseții văii Prahovei. 


2 Bucşoru 
"PCU Vmălăești : 


3 Oih 
Kvarta s ` A z e 


Fig. 27 — Profil geologic prin sinclinalul Buc 


1 — conglomerat de Bucegi; 2 


egilor (după N. Oncescu): 


= cristalin de Leaota; 3 — strate de Sinaia. 


S-au scris multe lucrări, mai ales în ultimii 
ani, asupra Bucegilor atît în domeniul turismului, 

cît şi în diferitele ramuri ale ştiinţelor naturii. S-au 
publicat studii asupra geomorfologiei şi climei 
Bucegilor şi s-au popularizat minunatele lor 
peisaje prin numeroase fotografii reproduse în 
cărți, la expoziţii, precum şi prin conferințele 
turistice audiate de masele largi de amatori. 

Desigur că, în astfel de condiţii, în materie 
de drumeţie, nu este cazul să insistăm în această 
carte, ci să abordăm, ca şi în celelalte trasee, 
problemele de geologie. Foarte mulți dintre 
cititori, mai ales dintre bucureşteni, au făcut în 
Bucegi primii paşi pe munţi şi au simțit primele 
înfiorări ale altitudinilor, primele emoţii date de 
săritorile  stîncilor, primele  încîntări ale 
orizonturilor necuprinse, şi poate primele atracții 
spre cunoaşterea florei şi faunei acestora. Au 
admirat de jos peretele versantului estic, au privit 
cu melancolie cum se îndepărtează culmile la 
orizont atunci cînd trenul trece de Comarnic în 
drum spre Bucureşti, au păstrat neştearsă imaginea 
formelor cioplite de ghețari de pe versantul 
apusean, după ce maşina i-a dus în goana de la 
Bran spre Rucăr, de-a lungul istoricei şosele de 
peste Giuvala. Lecturile copilăriei şi adolescenţei 
s-au reactualizat, amintindu-i de zînele de pe 
Valea Cerbului, evocate de neîntrecutul nostru 
povestitor M. Sadoveanu, şi de descrierile 
duiosului Vlahuţă. 

Mai mult decît în oricare alt masiv din 
Carpaţi, amatorii au parcurs aici, în toate 
sezoanele, ţancurile şi pereţii stîncoşi, adeseori 


312 


legănîndu-se ca păianjenii în vîrful unui fir ancorat 
de piloane metalice. 

Am arătat că, în timpurile erei mezozoice, 
paralel cu acumularea depozitelor din mările de pe 
versantul apusean al  Cristalinului  Leaotei, 
depozite asemănătoare se îngrămădeau şi în 
bazinul de la est, astfel că, după cutarea şi ieşirea 
la suprafață a lanțurilor muntoase, s-au conturat 
două mari „zone sinclinale": zona Pietrei Craiului 
şi zona Bucegi—Piatra Mare. Depozitele de pe 
versantul apusean al Leaotei corespund primei 
zone sinclinale citate mai sus; se consideră că s-au 
acumulat într-un braţ marin continuu, denumit 
„zona  Dîmbovicioara-Baraolt". În aceeaşi 
interpretare, rocile depuse în apele marine de pe 
flancul răsăritean al Leaotei se admite că ar 
corespunde unei zone estice de sedimentare (zona 
Bucegi—Piatra Mare) din care se desprindea spre 
SE un golf marin în apele căruia s-au depus 
sedimentele de acelaşi fel din Munţii Ciucaşului şi 
Zăganului. Aceste ape ar fi invadat peste domeniul 
flişului carpatic. Dacă prezentarea Masivului 
Piatra Craiului ne-a prilejuit discutarea problemei 
recifelor de astăzi şi din trecutul geologic, 
calcarele  recifale alcătuind în acest munte 
principalele obiective turistice, în Bucegi se poate 
afirma că ne găsim într-un imens domeniu de 
conglomerate, ce nu-şi găseşte pereche în altă 
parte a ţării, alcătuind o placă puternică a cărei 
grosime depăşeşte 1500 m. lar dacă, spre 
deosebire de alte trasee, în care am plecat de la 

poalele muntelui sau din bazinele submontane, 
pentru a urca apoi pe înălțimile dorite, de data 
aceasta plecăm de pe Platoul Bucegilor spre 
formațiunile din vale, tăiate de apa Prahovei, o 
facem deoarece asemănarea în linii mari cu 
structura geologică a Pietrei Craiului este 
izbitoare, astfel că elementele prezentate pe traseul 
anterior, referitoare la alcătuirea şi la modul de 
formare al acestor roci, ne vor folosi în totul la 
expunerea ce va urma. Sub raportul structurii 
geologice (vezi fig. 27), Bucegii, care constituie şi 
o unitate morfologică evidentă, se încadrează deci 
în sectorul sudic al zonei cristalino-mezozoice, 
limitîndu-se la apus cu marea masă a cristalinului 
Leaotei, iar la răsărit cu domeniul întins al zonei 
interne din flişul carpatic, reprezentată prin roci de 
vîrstă cretacică inferioară, mai ales printr-o 
importantă masă de strate de Sinaia, constituind 
înălțimile Gîrbovei sau Zamorei de la vest de valea 
Prahovei şi care se dezvoltă spre răsărit pînă în 
valea Doftanei şi pînă la Zizin. Spre miazăzi, 
rocile citate avansează pe la sud de masa de 
conglomerate pînă în valea Ialomiței ai cărei 
versanți îi Constituie, pînă la sud de stațiunea 
Scropoasa (binecunoscută turiştilor pentru lacul şi 
pentru uzina electrică de la Dobreşti) şi Moroeni. 
Această zonă, ridicată față de restul formațiunilor 
înconjurătoare mai noi (stratele de Sinaia sînt 


{T à F 5 AS, SI ai 
Roci a căror denumire locală arată tocmai marea lor 
extensiune în acest sector carpatic. 

aproximativ cele mai vechi roci cretacice din flişul 
carpatic), a fost denumită „anticlinoriul de 
Zamora"; primul termen, de origine latină, arată că 
este vorba despre un mare anticlinal reculat!. După 
unele păreri, marea masă de conglomerate de 
Bucegi s-ar fi deplasat de la apus spre răsărit, 
asemenea unei gigantice „pînze de încălecare” 
alunecînd peste cea a flişului de la apus de valea 
Prahovei, astfel că actualmente ocupă o poziţie 
tectonică peste rocile din față, şi nu una normală, 
adică nu se găsesc pe locul unde s-au depus ele la 
început. Calcarele recifale masive pe care călătorul 
le vede şi din tren în carierele de sub Muntele 
Piatra Arsă, ca şi cele ce constituie stîncile de la 
Sf. Ana, unde se găseşte o frumoasă cascadă, se 
situează în fața uriaşei stive de conglomerate şi ar 
reprezenta bucăţi rupte în mişcarea pînzei şi 
împinse în „fruntea" acesteia. După alte opinii, 
conglomeratele s-ar găsi actualmente chiar pe 
locul lor de acumulare, iar aceste calcare ar 
reprezenta blocuri uriaşe prinse în masa lor (rupte 
din faleza mării cretacice). Ne putem subscrie la o 
atare opinie în toate cazurile, aceste roci putînd 
reprezenta adeseori chiar recife fixate pe locul lor 
de origine, ce îşi „scot capetele" de sub învelişul 
de conglomerate mai noi. Dacă ne referim acum la 
caracterele rocilor ce alcătuiesc Masivul 
Bucegilor, va trebui, ca în toate regiunile de pe 


! Adică o cută anticlinală pe care mişcările tectonice au 
transformat-o într-un complex de cute păstrînd forma 


generală a anticlinalului inițial. 
315 


întinsul zonei cristalino-mezozoice a Carpaţilor 
Orientali, să începem cu şisturile metamorfice care 
au alcătuit țărmul mărilor erei mezozoice şi 
fundamentul peste care s-au depus rocile mai noi, 
ca şi în cazul sinclinalului Pietrei Craiului. Se 
înţelege că, în acest scop, ne vom îndrepta privirile 
spre flancul vestic al Bucegilor, adică spre marea 
masă cristalină a Leaotei. Sub raport petrografic, 
este remarcabilă asemănarea cu rocile care se 
găsesc pe flancul vestic al Pietrei Craiului. Limita 
cristalinului se urmăreşte din valea Porții (lîngă 
Bran) la nord, pe sub Muntele Clinciu (2071 m), 
prin marea căldare glaciară Gaura (2275 m), pe 
sub întinsele grohotişuri de la poalele Guţanului 
(2177 m) şi ale Muntelui Grohotişu (2168 m), 
deasupra văii cu acelaşi nume, şi apoi pe sub 
Strunga în Muntele Tătaru, iar de aici, prin izvorul 
Mircii, pînă la vărsarea sa în Ialomița. Spre sud, 
şisturile constituie Muntele Lucăcilă (1872 m), din 
care coboară valea Bolbocilor, ce se varsă în 
Ialomița în apropierea cabanei. De aici, ele se 
dezvoltă şi mai departe către miazăzi. Turistul care 
se îndreaptă spre apus plecînd fie de la cabana 
Bolboci, fie urmînd linia funicularului (care trece 
peste munţi de la Buşteni, prin valea Ialomiţei, 
pînă în Masivul Leaotei şi care transportă 
trunchiuri de brad pentru fabrica de hîrtie din 
Buşteni), pătrunde în inima cristalinului Leaotei, 
poposind la stațiunea terminală a funicularului, 
Brătei. În faţă i se desfăşoară munții versantului 
răsăritean al Leaotei, îmbinîndu-l cu plaiuri 

întinse şi împădurite, iar către culme, acoperite de 
întinse păşuni alpine. Pretutindeni roca este 
invariabilul şist  sericitic sau  cloritic cu 
porfiroblaste de albit. Uneori mai apar şi 
intercalaţii locale de gnaisuri albe şi compacte sau 
de întunecate amfibolite. În apropierea staţiei 
Brătei se găseşte un granit masiv, dur şi compact, 
bogat în mică neagră, ale cărei lame sclipesc în 
razele soarelui, pe fondul alb-albăstrui al masei 
fundamentale de cuarț (sticlos) şi feldspat (lăptos). 
Acest granit, în care cu greu îşi face loc ciocanul 
geologic, seamănă mult cu granitul de la Albeşti şi 
cu micile iviri ce se găsesc pe valea Bădenilor, 
afluent al  Dîmboviţei, la satul  muscelean 
Stoeneşti, de pe versantul apusean al Leaotei. Spre 
răsărit,  şisturile cristaline dispar sub masa 
conglomeratelor, cu excepția unor mici petice 
scoase la zi de eroziune, cum sînt cele de pe valea 
Ialomiţei: la gura văii Horoabei, între Padina şi 
Peştera, între cheile Zănoagei şi Scropoasa, 
precum şi în interiorul zonei stratelor de Sinaia, pe 
versantul stîng al văii Cerbului, circa 1 km în 
amunte de vărsare şi pe valea Zamorei de pe 
versantul drept al Prahovei (la est de Buşteni). Pe 
versantul estic al Bucegilor depozitele mai vechi 
decît cretacicul, care începe cu doggerul, au o 
dezvoltare subordonată. Aici se situează calcarele 
de la Piatra Arsă şi Sf. Ana, precum şi cele de pe 
văile Zgarburii (Piatra Roşie) de sub Hotelul de la 
cota 1400 şi din valea Peleşului (cheile 
superioare), unde sînt asociate cu frumoase jaspuri 

de culoare roşie După unii cercetători, recifele 
menţionate, ca şi cele de pe Plaiul Furnica, ar fi de 
vîrstă cretacică inferioară. Pe versantul apusean al 
masivului, apar calcare  recifale jurasice 
superioare, alcătuind o fîşie discontinuă, îmbucătă- 
țită prin fracturi. Aspectele lor sînt masive sau 
blocate de imense perdele de grohotiş, cum este 
cazul în partea de sud în Munţii Lespezi-Zănoaga 
iar spre nord, începînd din cheile Tătarului, pe la 
Strunga,  Guţanu, Gaura, pînă sub Muntele 
Ciubotea (2275 m). Masele de calcar recifal masiv 
prezintă unele zone stratificate la partea inferioară 
(cheile Zănoagei, cheile Peşterii, valea Zgarburii). 
Şi în aceşti munţi minunatele chei, peşteri şi 
celelalte forme carstice au fost sculptate de ape în 
aceleaşi vechi recife jurasice. Astfel sînt cheile 
Urşilor, 'Tătarului, Zănoagei, Peşterii. Oarzei, 
Cocorei, Horoabei, binecunoscute turiştilor din 
Bucegi, precum şi alte modelări carstice pline de 
pitoresc, printre care se numără peşterile Ialomiței, 
Tătarului, Urşilor!. 

Desigur că nu există turist care să fi 
străbătut meleagurile Bucegilor şi să nu fi pătruns 
în bezna grotei Ialomitei, unde a admirat jocul de 
umbre ce se desfăşoară pe albul pereților peşterii 
la lumina faclelor însoţitoare. Fantezia turiştilor şi 
speologilor a încetățenit aici numiri sonore, fără 
nici o legătură cu toponimia originară, ca: „Bolta 
lui Decebal", „Grota Urşilor”, „Galeria Apelor”, 


! Vezi Em. Cristea şi N. Dimitriu, în loc. cit. 

„La altar” (fundul peşterii). Vlahuţă, în România 
pitorească, povesteşte astfel vizitarea peşterii 
Ialomiţa: „Acum vestita peşteră te lasă să intri în 
toate cămările ei, să străbaţi departe în fioroasele-i 
adîncuri, s-auzi şopotul izvoarelor ascunse şi 
plescăitul răsunător al cascadei — o ploaie de 
pietre scumpe la lumina torțelor, să vezi cele două 
lacuri ce dorm, limpezi, albastre, fără nici o 
crețitură, sub mîndre pologuri de piatră, din vîrful 
cărora atîrnă felurimi de ciucuri albi şi lucii ca de 
marmură, şi de-aci să te urci în marele dom al 
peşterei, sub uriaşa boltă, împodobită cu stalactite, 
— minunatul palat unde-au împărățit odinioară 
„urşii speluncilor”, ale căror oase zac, de cine ştie 
cîte mii de ani, risipite pe lîngă pereţi. În fund de 
tot este o altă încăpere largă — cea din urmă — 
care, pentru frumuseţea şi bogăţia stalactitelor ei 
lungi şi sclipitoare, s-ar putea numi „sala 
coloanelor de marmură". 

În sfîrşit, tot în calcarele jurasice superioare 
apar izvoarele cu debit variat de pe văile 
Scropoasei, Văcăriei, Coteanului. Succesiunea 
rocilor jurasice depuse înaintea calcarelor se 
deosebeşte adeseori de cea schiţată şi atît de 
uniformă din sinclinalul Pietrei Craiului. În baza 
doggerului sînt şi aici strate subțiri de 
conglomerate şi gresii, uneori cu mici intercalaţii 
de cărbuni (Zănoaga). Caracteristic este însă că, în 
acest sector al mării jurasice, s-au acumulat, la un 
moment dat, mari cantități de organisme care ne 
apar astăzi în calcare şi în gresii calcaroase ale 

căror variaţie şi bogăție de specii au făcut din 
punctul cunoscut turiştilor sub denumirea de Vama 
Strungă, de sub Muntele Tătaru, un loc tot atît de 
vestit în geologie, ca şi cele citate pe traseul 
anterior. Succesiunea este foarte asemănătoare cu 
anumite locuri din Munţii Alpi (unde au primit 
denumirea locală de strate de Klaus, denumire sub 
care se găsesc menţionate, în literatură, şi o parte 
din aceste roci de la Strunga). Dacă drumeţul le 
cercetează de aproape, poate recunoaşte multe 
forme rotunde sau alungite, puternic pietrificate, 
amintind de scoicile marine prin prezenţa celor 
două valve suprapuse, dar care aparțin altor tipuri 
de organisme străvechi (denumite brahiopode, 
deoarece, în interiorul cochiliei, partea cărnoasă 
sau piciorul avea forma unor braţe ramificate). 
Alături de acestea, se găsesc amoniţi, melci 
(denumiți în ştiinţă gastropode) şi chiar corali care, 
spre deosebire de cei din recife, nu clădeau stînci, 
ci trăiau izolaţi etc. 

Jaspurile roşii şi verzi, roci dure cornoase, 
cu spărtură aşchioasă sau concavă, care se găsesc 
şi în Piatra Craiului peste formațiunea doggerului, 
se întîlnesc în Bucegi frumos dezvoltate pe valea 
Peleşului, ce-şi poartă apele pe versantul 
prahovean. Jaspuri apar şi sub calcarele de la 
punctul Ana şi din cariera de la Piatra Arsă. 
Uneori, în locul jaspurilor, se întîlnesc calcare 
dure, galbene, cu resturi fosile, cum este pe valea 
Horoabei, calcare verzui (Muntele Lespezi) sau 
marne şi calcare roşii, cu resturi de crini-de-mare 

(Vîlcelul Țapului, afluentul văii Gaura). Peste 
marea stivă a calcarelor recifale jurasice s-au 
depus în continuare marne calcaroase de tip 
Dîmbovicioara (cretacice inferioare). Se admite 
însă că. În timpurile cînd marea se retrăsese şi 
aceste sedimente se găseau pe uscat, adică pe la 
mijlocul perioadei cretacice, au fost roase de dalta 
agenților externi şi reduse doar la un mic petic 
aflat la Polita (la nord de Muntele Gaura), de unde 
s-au citat numeroase forme fosile încă de pe la 
mijlocul veacului trecut. 

După aceste timpuri, în care uscatul se 
ridicase alcătuind un impozant relief deasupra 
mărilor cretacice, am arătat că marea a invadat din 
nou, rupînd şi prăvălind blocuri de toate mărimile 
şi formele, ce se rostogoleau haotic în apele agitate 
de la țărm. Acum iau naştere stivele uriaşe ale 
conurilor de dejecție, din cimentarea cărora au 
rezultat actualele conglomerate de Bucegi. 
Bucăţile incluse în aceste roci îngăduie geologilor 
să reconstituie natura acelor uscaturi şi caracterul 
mărilor şi torenților care le-au transportat. Cine 
examinează o bucată de conglomerat de Bucegi 
constată că, în  cimentul calcaros (face 
efervescenţă), plin uneori de granule de nisip, 
asemenea unei gresii, se găsesc mai ales bucăți de 
cuarț rotund, lăptos sau transparent, alteori de 
calcare albe de tip jurasic, de şisturi din seria de 
Leaota, de roci marno-calcaroase de tipul stratelor 
de Sinaia, rupte din ţărmul răsăritean (din 
anticlinoriul Zamorei), de jaspuri roşii, de calcare, 

de gresii şi de conglomerate din dogger; cu alte 
cuvinte, marea a muşcat dintr-un țărm alcătuit din 
rocile depuse anterior. Dar ceea ce se remarcă este 
şi prezența unor blocuri din roci ce nu au fost 
recunoscute în fundament şi a căror explicaţie 
rezidă fie în faptul că aceste roci au fost distruse în 
întregime şi că astăzi nu se mai recunoaşte locul 
lor inițial, fie că au fost purtate de valuri de-a 
lungul țărmului din cine ştie ce ungher îndepărtat, 
aşa cum se întîmplă cu pietrele de-a lungul plajei 
Mării Negre, fie, în sfîrşit, că aceste roci au rămas 
în adîncime, ascunse sub stiva de conglomerate. 
Astfel sînt blocurile de granit ce se găsesc în 
conglomeratele dintre Omul şi Caraiman, de pe 
platou, roci care nu au fost recunoscute pe locul de 
origine. Este sugestivă şi prezența unor gigantice 
blocuri de calcare recifale, alunecate desigur pe 
panta falezei sau platformei continentale, ce se 
găsesc la obîrşia Ialomiţei, sub vîrful Omul, la 
Mecetul Turcesc, în vîrful Baba Mare (2 202 m), 
la Caraiman etc. În unele zone mai fine se ajunge 
pînă la gresii, roci care apar intercalate între 
stratele dure şi grosiere de conglomerate. În 
locurile larg deschise, cum este Platoul Bucegilor, 
unde vînturile rod adînc stînca şi spulberă pulberea 
rezultată, stratele de gresii se macină mai repede 
decît cele de conglomerat, care rămîn suspendate 
asemenea unor ciuperci şi conduc la formele 
bizare ale Babelor, dintre care una aminteşte destul 
de sugestiv chipul Sfinxului din Egipt. De altfel, 
chiar Sfinxul, celebra operă a antichităţii, a fost 

modelat mai întîi de dalta vîntului deserturilor, iar 
artistul anonim care a desăvirşit-o nu a făcut decît 
să prelucreze stînca cu forma cea mai sugestivă. 
Tot acestei eroziuni selective a stratelor de gresii 
se datoresc şi acele cotloane denumite „portiţe", 
cum este Portița Caraimanului, pe care se întrec 
alpiniştii curajoşi, sau ferestre, cum este Fereastra 
Urzicii. 

După acumularea  conglomeratelor de 
Bucegi, în mările cretacicului superior s-au depus 
mai ales nisipuri şi subordonat miluri, care au dat 
naştere la gresii cu multă mică şi respectiv marne. 
Atare roci conţin resturi fosile pe valea Dorului în 
regiunea Jepilor. Zone întinse de gresii cretacice 
superioare se găsesc pe Platoul Bucegilor şi în 
valea Ialomiţei. Le străbate din plin orice drumeţ 
care traversează platoul coborînd mai ales la 
Padina sau, de-a lungul funicularului, la Bolboci. 
Pe valea Ialomiţei se întind pe versantul stîng, la 
sud de cabana Peştera, pînă la cheile Tătarului, 
dezvoltîndu-se spre culme pe pîraiele dintre Blana 
şi Lăptici pînă în vîrful Pietrosu (1931 m), apar 
apoi la sud de gura Izvorului Mircii pînă la 
Bolboci unde, după o intervenţie locală a 
conglomeratelor de Bucegi, se dezvoltă din nou 
gresiile cretacice superioare pînă la cheile 
Zănoagei. Cel ce coboară de la Babele la Peştera, 
prin umbroasa pădure Cocora, merge prin 
conglomerate de Bucegi, dar prinde şi o fişie din 
aceste roci, înainte de a întîlni drumul ce coboară 
pe valea Obiîrşiei. Pe platou, ele sînt limitate, în 

genere, la apus şi la miazăzi, de linii de fractură 
sau de falii. Astfel de „petice de gresii" se găsesc 
între Munţii Jepii Mari şi Piatra Arsă, Furnica, 
Vîrful cu Dor şi Nucet, Păduchiosu şi Dichiu. Am 
arătat însă în capitolul precedent că interpretări 
mai noi atribuie aceste roci tot cretacicului 
inferior. Ca şi în sinclinalul Pietrei Craiului, după 
cretacic, apele se retrag din bazinul Bucegilor care 
rămîn pradă agenților distructivi ai eroziunii pînă 
în zilele noastre. În timpurile cuaternarului, calota 
de gheață care a învăluit munții din ramura sudică 
a Carpaţilor şi-a întins ghețarii şi peste Bucegi 
(singurul masiv, în afară de Munţii Rodnei, din 
lanțul Carpaţilor Orientali care prezintă urme mai 
evidente de ghețari’). Oricine a parcurs culmile 
Bucegilor au rămas entuziasmat de grandoarea 
circurilor din jurul vîrfului Omul, din care-şi trag 
originea văi cunoscute tuturor drumeților. Cea mai 
sugestivă este zănoaga de la fundul văii Gaura, cu 
forma sa semicirculară, cu pereți stîncoşi şi 
grohotişuri întinse, ce domină peisajul versantului 
apusean al Bucegilor şi pe care neaua întârzie pînă 
miezul verii. Turistul care a suit pe vîrful Omul a 
admirat în zilele senine, firul de argint al Ialomiţei 
(Obiîrşiei) ce coboară dintr-o dublă căldare, vecină 
cu precedenta, către vest, iar după aceea, 
întorcîndu-se, privirile i-au alunecat spre abisul 
căldărilor din care izvorăşte Valea Cerbului şi 


' În Munţii Călimani ca şi în Munţii Moldovei de nord sînt 
cu totul subordonate. 
324 


valea Morarului, străjuite de stîncile ascuţite, atît 
de caracteristice peisajului din Bucegi, ale Acelor 
Morarului. Spre nord ne apare una dintre cele mai 
poetice zănoage ale munţilor noştri, circul 
Mălăeştilor, din care-şi trage originea valea ce 
coboară la cabana cu acelaşi nume, către care te 
duc atît serpentinele ce pleacă de pe vîrful Omul, 
cît şi abruptul horn al Mălăeştilor sau Brîna 
Caprelor, ce se desprinde de sub creasta 
Bucşoiului. În fine, în căldarea Ţigăneştilor, de la 
nord de valea Mălăeştilor, se găseşte unicul lac 
glaciar, mic şi adeseori secat, din Bucegi. Pe toate 
aceste văi, ca de altfel şi pe altele (valea 
Căldărilor, valea Doamnelor, valea Sugarilor, 
valea Ciubotei), coborau ghețari ce şi-au săpat 
ulucul în formă de U şi pragurile caracteristice. De 
pe urma lor au rămas voluminoase depozite 
morenice, la locul unde limba de gheaţă s-a topit. 
O astfel de morenă alcătuieşte promontorul prin 
care străpunge firul Ialomiței în amunte de cabana 
Peştera, în zona în care primeşte apele văilor 
Doamnelor şi Sugarilor; o morenă întinsă a fost 
lăsată de ghețarul Gaurei, pe valea Cătunului, o 
alta se găseşte pe Valea Cerbului, în avale de 
Poiana Văii Cerbului, şi, în sfîrşit, o altă morenă, 
pe frumoasa vale a Mălăeştilor. Aşadar, Masivul 
Bucegilor propriu-zis se ataşează, sub raport 
structural, zonei cristalino-mezozoice. La poalele 
Bucegilor, Prahova îşi taie cursul în formațiunile 
zonei interne a flişului carpatic, depuse într-o mare 
întinsă şi, în bună parte, mai adîncă decît cea în 

care se depuneau sedimentele zonei cristalino- 
mezozoice. În această mare a avut loc 
sedimentarea formațiunilor de fliş, începînd cu 
baza cretacicului. Grosimea depozitelor acumulate 
a fost apreciată pînă la 4000 m. Variația grosimilor 
este însă mare, după locul considerat, datorată 
ridicărilor şi scufundărilor ce se compensau 
reciproc, la un moment dat, între marea flişului şi 
depozitele  sinclinalului Bucegilor. Dacă am 
încerca să urmărim cu gîndul modul în care a luat 
naştere, în timpul cretacicului inferior, stiva atît de 
groasă de sedimente, ar trebui să ne închipuim o 
mare, poate mai adîncă de 200—300 m, pe fundul 
căreia se depuneau miluri şi argile de culoare 
cenuşie şi neagră, bogate în substanţă organică, 
uneori cu mult calcar, din care au rezultat şisturi 
argiloase,  marnoase şi calcaroase. Local se 
acumulau fragmente colțuroase de roci, ce au dat 
naştere la brecii, sau se produceau erupții 
submarine de roci diabazice, de pe urma cărora se 
dezvoltau mari cantități de organisme silicioase 
(radiolari). Scheletele acestora, care se strîngeau 
pe fundul mării în miluri bogate în oxid de fier, au 
dat naştere mai tîrziu şisturilor argilo-silicioase de 
culoare roşie ce apar asociate cu roci eruptive 
bazice. Spre partea superioară a seriei, fie că 
adîncimea mării a scăzut, fie că pe fundurile adînci 
ajungeau blocuri alunecate de pe continent, au luat 
naştere conglomerate cu bucăţi mari şi cu ciment 
argilos. În genere, succesiunea, bazală mai ales, 
este lipsită de fosile, ca orice formaţiune de fliş. Pe 

măsură ce studiile avansează, cercetătorii noştri 
descoperă însă forme noi, care infirmă în bună 
parte această concepţie şi lămuresc ou succes 
problema vîrstelor geologice. Cine nu a remarcat, 
de la fereastra compartimentului de tren, rocile 
stratificate de culoare neagră, cu dungi albe (vine 
de calcit), care alcătuiesc versanţii văii Prahovei în 
amunte de Posada, roci puternic încreţite, ridicate 
la verticală sau fracturate, vorbindu-ne parcă 
despre cumplitele frămîntări ale scoarţei de pe 
urma cărora s-a înălțat lanţul carpatic? Sînt 
binecunoscutele strate de Sinaia ce se întind în tot 
lungul Carpaţilor Orientali. Şisturile roşii şi verzi, 
formate sub influenţa erupțiilor submarine apar, 
printre altele, şi în apropiere de Azuga (strate de 
Azuga). 

După aceste sedimente, în marea flişului a 
continuat depunerea de miîluri cu mult mai bogate 
în nisipuri şi uneori cu resturi numeroase de 
organisme, asemenea mai ales unor mici bănuți cu 
centrul îndoit, denumite orbitoline, uneori cu 
aporturi de carbonaţi de fier (siderite). Din aceste 
sedimente au luat naştere argilele, gresiile, 
calcarele şi sideritele, dezvoltate în partea de sus a 
acestui mare anticlinoriu de Zamora. Au fost 
denumite, după numele cunoscutei localități de pe 
valea Prahovei, strate de Comarnic. Peste acestea, 
sedimentarea a continuat cu materiale grosiere, 
formîndu-se ceea ce se numeşte flişul gresos, 
compus mai ales din gresii, cu grosimi uneori de 
zeci de metri, şi din conglomerate mărunte, uneori 

cu resturi de plante carbonificate. Local, prezintă 
mici intercalaţii de recife alcătuite din scoici 
speciale din neamul citat al hipuriților şi cu bănuți 
de orbitoline. Urmează o fază cu adîncime mică în 
care se acumulează pietrişuri dînd naştere apoi la 
conglomerate asemănătoare celor din Bucegi 
(groase de 400 m, după unii autori). Peste acestea 
apar o serie de alte tipuri de roci, dintre care ţinem 
să atragem atenţia cititorului asupra unor marne 
roşii pe care le poate recunoaşte la nord de 
Comarnic şi care conțin fosile de tipul 
belemniţilor. Partea superioară a perioadei 
cretacice este marcată de rocile argiloase vinete şi 
roşii pe care le recunoaştem din tren, mai ales la 
Gura Beliei, ieşind în relief din restul decorului 
acoperit de vegetație. Dacă te opreşti pentru un 
moment la bariera de la Gura Beliei şi pătrunzi în 
incinta carierelor, unde uneori vezi escavatoarele 
muşcînd din malul argilos, şi mai ales dacă timpul 
nu este ploios pentru a te înfunda în noroi, 
scormoneşte puțin în frumoasa alternanță de strate 
ce apare în locurile dislocate şi vei descoperi mici 
bile sau corpuri alungite de un mineral strălucitor, 
gălbui, acoperite în genere de o crustă mată de 
oxizi, uneori Chiar frumos cristalizate. Sînt 
„concreţiuni de pirită" (sulfura de fier) ce au luat 
naştere, cu milioane dr ani în urmă, în milurile de 
pe fundul mării cretacice, sub influența gazului 
sulfuros rezultat din descompunerea materiei 
organice asupra fierului din apă. Alteori poți găsi 
resturi de belemniţi, cu formele alungite amintite, 

cărora poporul le dă denumirea de „cozi de şarpe”, 
împietrite. Revenind acum la versantul estic al 
Bucegilor, constatăm că, pe orice traseu am porni- 
o din elegantele stațiuni de pe valea Prahovei, 
către platoul Bucegilor, va trebui să străbatem 
printre aceste depozite de fliş cretacic, între 
conglomerate şi marea masă a stratelor din Sinaia 
găsindu-se în mod continuu, potrivit interpretărilor 
recente, formațiunea flişului marno-gresos care, 
între Sinaia şi Buşteni, depăşeşte chiar şi versantul 
stîng al Prahovei. Cum asemănările dintre aceste 
roci şi cele din seria de Sinaia sînt uneori foarte 
mari, dovedind că în natură nu există limite 
categorice între formațiuni, prezentăm, în 
ansamblu, întreaga formațiune de culoare închisă 
şi cu mult calcit, oare, pînă nu de mult, a fost 
înglobată, aproape integral, în stratele de Sinaia. 
Gresiile pot fi recunoscute mai ales în Valea 
Jepilor (cursul inferior), pe marginea șoselei dintre 
Sinaia şi Podul Stînii, în legătură cu o seamă de 
stînci calcaroase. Aceste roci de fliş se dezvoltă, 
cu mult mai larg în partea nordică a masivului, 
apărînd în „ferestre" sau susținînd conglomeratele 
de Bucegi. Calcarele din carierele de la Sinaia au 
fost declarate rezervații naturale. Argilele şi 
marnele de la Gura Beliei sînt folosite pentru 
fabricarea cimentului în fabricile de la Sinaia şi 
Comarnic. Străvechea cale ce şerpuieşte în lungul 
văii Prahovei, amintită în hrisoave încă de pe la 
mijlocul veacului al XV-lea, din timpul domniei 
lui Dan al II-lea, este astăzi şoseaua națională de 

interes republican ce stabileşte legătura directă 
dintre regiunile situate în interiorul şi exteriorul 
arcului carpatic. Pînă la Predeal, în culmea ce 
desparte bazinul Prahovei de al Timişului, şoseaua 
trece exclusiv prin aceste roci de fliş, dominate de 
tipicele strate de Sinaia. 


/ 


d.) 


Fig. 28. — Schiţă geologică a văii Pra- 
hovei în zona subcarpatică (după harta 
Comitetului geologic la scara 1:500 090: 
1 — cretacic; 2 — eocen + oligocen; 3 — miocen (an- 
tesarmațian); 4 — sarmaţian; 5 — pliocen; 6 — cua- 
ternar; 7 — masiv de sare; 8 — anticlinal. 

Pe versantul transilvan coboară din nou în 
gresiile şi conglomeratele de tip Bucegi, unde sînt 
sculptate formele elegante ale celor doi munţi ce 
închid orizontul: Postăvarul la nord şi Piatra Mare 
la răsărit, unde apar de altfel şi calcarele recifale 
jurasice. 

Dacă însă o porneşti pe Prahova în jos (vezi 
fig. 28), spre miazăzi, dincolo de Gura Beliei, 
constați că şoseaua pătrunde în depozitele zonei 
externe a flişului carpatic şi anume într-o 
formațiune eocenă bogată în resturi fosile, 
alcătuită din marne, gresii şi calcare; nu lipsesc 
fosilele caracteristice acestor perioade, denumite 
numuliți, rotunde ca nişte bănutți. După localitatea 
Şotrile Vistierului de pe valea Prahovei, s-a dat 
acestor depozite denumirea de eocen de Şotrile. 
Curînd însă apar depozitele din baza neogenului 
(miocene) care se dezvoltă pe o fişie, avînd în 
centru localitatea Breaza, situată pe o terasă 
întinsă, a cărei poziție deasupra malului escarpat al 
Prahovei, cu strate cutate, deschise ca pe un 
panou, nu poate scăpa călătorului ce contemplă 
peisajul de la fereastra vagonului de tren. În 
spatele gării Breaza se recunosc bancurile groase 
de roci conglomeratice şi gresoase care se pot 
urmări apoi şi pe malul stîng al Prahovei. În masa 
acestora apar uneori intercalații de roci, de culoare 
albă, alcătuite din gips, mineral moale ce se zgîrie 
cu unghia, şi care arată o depunere în lagune sau în 
lacuri sărate concentrate rezultate de pe urma 
brațelor de mare ce se izolau în anumite momente 

prin aceste meleaguri subcarpatice. Uneori gipsul 
este frumos cristalizat, fibros, sau intră în 
alcătuirea cimentului gresiilor, arătînd că, în 
aceleaşi lagune, au avut loc şi acumulările de 
nisipuri. Este inte-restant să notăm şi faptul că, în 
conglomerate, se găsesc blocuri de şisturi verzi de 
tipul celor din sudul Dobrogei. Spore partea 
superioară, acest complex conţine intercalaţii de 
cenuşi vulcanice şi alte gipsuri, alături de şisturi 
marnoase şi de roci mai grosiere. Cum la miazăzi 
reapar rocile flişului cretacic superior şi eocen, 
reprezentate prin gresiile cu multă mică şi cu 
granule mari, cunoscute sub numele de gresia de 
Tarcău, şi oligocen, s-a tras concluzia că 
sedimentele miocene arătate mai sus s-au depus 
într-un braţ de mare prins între marginea flişului şi 
un promontor sudic, cu roci de fliş, denumit 
sinclinalul Slănicului. Promontorului citat, ce-i 
constituia țărmul sudic, i s-a dat denumirea de 
Pintenul de Hor-moriciu, La sud de acest pinten s- 
au depus, în timpul miocenului, importante 
cantități de sare intercalate între diferite tipuri de 
roci, însoţite regulat de acea „brecie a sării". Peste 
ele, în apele lacului pliocen, ce a urmat, s-au 
acumulat formaţiuni variate, interesante pentru 
cercetările geologice. În aceste vremuri, în lagune, 
s-au concentrat imense cantități de materie 
organică, din a cărei descompunere, la adăpost de 
acțiunea oxigenului, a luat naştere, de-a lungul 
veacurilor, petrolul, aurul negru al străfundurilor 
pămîntului patriei noastre. În timpul cutărilor 

scoarței, masivele de sare s-au ridicat printre strate 
asemenea unor sîmburi ce sparg la apăsare carnea 
fructelor, dînd naştere unor cute speciale, numite 
„cute diapire"”. Liniile de fractură au fost căi de 
migrare a petrolului din adîncime către suprafață, 
ajungînd apoi să impregneze stratele poroase de 
nisip (sau rocile colectoare ale pliocenului), de 
unde îl extrag de obicei sondele de exploatare. 
Ajungem în frumosul oraş industrial Cîmpina, în 
gara căruia remarcăm întotdeauna prezenţa 
nenumăratelor vagoane-cisterne ce iau grăbite 
calea spre centrele de prelucrare. Ne găsim în 
plină „zonă a cutelor diapire". Oraşul însuşi este 
situat deasupra unui masiv de sare. În trecere prin 
oraşul Cîmpina putem vizita casa memorială a 
pictorului N. Grigorescu, unde s-au zămislit de-a 
lungul anilor opere atît de specifice locurilor 
noastre. 

Trenul sau automobilul se pune din nou în 
mişcare. Pe fondul orizontului mai dăinuiesc 
ultimele sonde care dezvăluie sălaşul, ascuns la 
adîncimi de sute de mii de metri, al zăcămintelor 
de petrol. Te apropii de Ploieşti pe şesul întins al 
Cîmipiei Romîne, formată din depozitele recente 
ale lacului cuaternar, peste oare divaghează acum 
cursul văilor coborîte din stînca sură a muntelui. 
La orizont, globul sîngeriu al soarelui începe să se 
întunece tot mai mult, asemenea unui imens 
cărbune ce se răceşte vertiginos. În curînd, miile 
de licurici ai Capitalei îţi vor trimite prin noapte 
familiarul lor salut, încheind astfel (a câta oară ?) o 

minunată evadare pe locuri întotdeauna noi şi 
interesante, în Bucegi şi pe valea Prahovei. 


3. Ceahlăul şi Cheile Bicazului 


Marele nostru savant şi enciclopedist, 
domnitorul Dimitrie Cantemir, a cărui faimă, acum 
două veacuri şi jumătate, depăşise cu mult 
granițele Moldovei, şi a cărui clarviziune politică a 
fost confirmată de vremuri, afirma în celebra sa 
Descrierea Moldovei că, dacă rapsozii antichității 
ar fi cunoscut Ceahlăul, el „nu ar fi fost mai puţin 
celebru decît Olimpul, Pindul sau Pelia". Iar mai 
departe, savantul, care mai tîrziu avea să 
întocmească cîteva schite ale Caucazului, 
considera ca muntele cel mai semeț al Moldovei 
îşi are „mişlocul acoperit întotdeauna cu zăpadă, 
iar vârful lui niciodată pentru că pare a fi mai înalt 
decît norii cei de zăpadă". Şi într-adevăr dacă, 
urmînd recomandarea lui Dimitrie Cantemir, 
privim spre apus de undeva din Lunca Siretului 
sau a Prutului, într-o dimineață senină, vedem 
profilîndu-se la orizont piramida Ceahlăului 
înconjurată de nori albi. Uneori, pînă tîrziu în 
miezul toamnei, cînd zilele senine de octombrie 
presară pulbere de argint peste culmile Muntilor 
Bistriţei, un nouraş alb rămîne, agăţat parcă în 
stîncile Toacei şi Panaghiei de pe vîrf al 
Ceahlăului, asemenea unei cuşme de plăieş. Dar 
emoția cea mai profundă o simte, în această 
privință, drumeţul care a înnoptat la cabana 

Dochia şi care, trezit în faptul zilei, asistă la un 
răsărit de soare privind fermecat marea 
încremenită de nori adunaţi în abisurile de sub 
tancuri, din care răzbeşte globul auriu al soarelui. 
Străjuind una dintre cele mai pitoreşti şi mai 
cîntate văi din ţara noastră, valea Bistriţei, 
îmbrățişat la nord şi la sud de apele de cristal ale 
Bistricioarei şi Bicazului, Ceahlăul îşi ridică 
fruntea pietroasă dominînd peste zări lanţurile 
paralele ale Munţilor Moldovei, denumite şi 
„obcine”. 

Desprinsă de sub înălțimile ce depăşesc 
2200 m ale Ineului Rodnei şi ale Prislopului, 
Bistriţa sparge năvalnic flancul stîncos al muntelui 
şi-şi taie de-a curmezişul drum prin zona cristalină 
a Carpaţilor Orientali pentru a pătrunde, în avale 
de satul Frasin, în inima flişului carpatic, unde, 
între plaiuri moldoveneşti, străjuită de Ceahlău, îşi 
oferă cu dărnicie apele marelui baraj. De la Piatra 
Neamţ, cursul Bistriţei trece prin zona dealurilor 
subcarpatice, alcătuite din formațiuni neogene în 
care adesea se găsesc şi masive de sare. După ce 
trece de Săvineşti şi primeşte apele Cracăului, în 
avale de oraşul Buhuşi, mai străbate o palmă de 
loc prin formațiunile recente ale Podişului 
Moldovenesc pentru a se vărsa apoi în Siret, mai la 
răsărit de oraşul Roman. Marii noştri scriitori: Gh. 
Asachi, V. Alecsandri, Al. Russo, M. Eminescu, 
Al. Vlahuţă, Gh. Coşbuc, Em. Gîrleanu, G. 
Galaction, M. Sadoveanu etc. au cîntat şi au 
descris în nenumărate lucrări Bistriţa şi Ceahlăul, 

urmînd parcă dorinţa marelui Cantemir. Cine n-a 
urmărit cu gîndul acțiunea din Baltagul, petrecută 
pe plaiurile bistriţene ? Geologia variată a acestor 
locuri a format obiectul de cercetare al 
specialiştilor din ţara noastră încă cu multe decenii 
în urmă, iar marele baraj, realizat în anii puterii 
populare, a fost întrevăzut acum vreo jumătate de 
veac de profesorii Leonida şi Macovei. În zilele 
noastre, plaiurile bistriţene cunosc pulsul unei vieți 
noi. Cursul ei a fost deviat pe vreo 15 km, iar 
minerii au durat un tunel de aducţie prin inima 
Muntelui Botoşanul, pe o lungime de 5 km, între 
Poiana Cîrnu şi Stejaru, pentru a pune în funcție 
turbinele uzinii de la Stejaru. Drumeţul care 
escaladează Ceahlăul venind de pe versantul 
moldovenesc îşi termină de obicei excursia trecînd 
munţii în Transilvania prin minunatele Chei ale 
Bicazului. Acestea constituie unul dintre cele mai 
vestite şi mai încîntătoare obiective turistice din 
țara noastră, alături de staţiunea Lacul Roşu, 
situată pe malul lacului de baraj natural cu acelaşi 
nume, din unda căruia se ridică încă cioturile 
vîrfurilor de brazi înecați de apa Bicazului. Dar şi 
de astă dată traseul nostru va porni din zona 
cristalino-mezozoică, de la Gheorghieni, de pe 
versantul ardelean al Carpaţilor, cu destinația 
Bicaz. Între lanţul vulcanic şi zidul carpatic de la 
răsărit, se găsesc depresiuni intracarpatice, bazine 
de sedimentare recente, printre care şi Depresiunea 
Gheorghienilor, de-a lungul cărora îşi poartă unda 
Mureşul şi Oltul. Pe harta geologică această 

depresiune apare asemenea unei pete de formaţiuni 
recente, alungită aproximativ NE-SV după direcția 
văii Oltului, care o străbate prin mijloc, situată 
între masa uriaşă de lave şi cenuşi a lanțului 
vulcanic la apus, şi şisturile cristaline slab 
metamorfozate ale zonei cristalino-mezozoice, la 
răsărit. Dinspre munte se deschid larg, către Olt, 
evantaiele conurilor de dejecţie, pe care le întîlnim 
şi la poalele altor munți înalți (Făgăraş, Retezat). 
Oraşul Gheorghieni se găseşte situat în apropierea 
limitei cristalinului, astfel că cel ce pleacă cu 
maşina spre apus, către culmile Munţilor 
Gurghiului ce se profilează la orizont, poate 
recunoaşte foarte curînd, în stîncile din marginea 
şoselei, şisturile foioase şi cuarțitele uneori cu fețe 
strălucitoare, cu culori argintii (sericitice) sau 
verzui (cloritice), alteori negre, datorită grafitului. 
Primul eşalon de şisturi cristaline ce apare în 
amunte de Gheorghieni prezintă chiar 
„porfiroblaste de albit", amintind rocile specifice 
sectorului sudic al Leaotei. Înainte ca şoseaua să 
părăsească firul văii Beche-nilor, care coteşte către 
miazănoapte spre a-şi înfunda izvoarele în 
mozaicul de roci eruptive ale masivului de la 
Ditrău, în masa  şisturilor apar intercalații 
importante de roci albe, uneori şistoase, alteori 
mai masive, cu cristale mari împlîntate într-o masă 
mai fină. Se admite că aceste roci rezultă din 
metamorfozarea unor vechi porfire sau cenuşi 
porfirice, motiv pentru care au fost denumite 
porfiroide. Ele se menţin şi în versantul pe care-l 

urcă şoseaua, în serpentine, uneori însoţite de 
cuarțite negre. Sub culmea ce constituie cumpăna 
apelor între bazinul Oltului la apus şi bazinul 
Bistriţei la răsărit, locul  şisturilor slab 
meta morfozate este luat de micaşisturi, bogate mai 
ales în mică neagră, şi de gnaisuri, roci cu aspect 
mai masiv,, mai compacte şi mai dure. Ajunşi în 
culme, lăsăm în spate Depresiunea 
Gheorghienilor, străjuită de lanțul vulcanic 
Harghita-Călimani. La stînga, spre miazănoapte, 
se desfăşoară înălțimile Munţilor Suhardului în 
care dolomitele triasice se asociază cu rocile dure 
(gresiile şi conglomeratele din baza formațiunii 
triasice) pentru a da cele mai variate aspecte 
reliefului, în timp ce către sud, la dreapta, se înalță 
vechile recife gigantice, încremenite de veacuri, 
ale Hăghimaşului. Un prim plan este constituit, 
pînă în pîrîul Oii, din dolomite, culminînd în vîrful 
Lohavas (1621 m). 

Dincolo de această vale, Hăghimaşul Negru, 
atingînd 1774 m, îşi înalță culmea flancată de 
mase întinse de grohotiş, continuîndu-se apoi într- 
un lanţ muntos orientat NS, alcătuit dintr-o veche 
barieră recifală, dezvoltată în apele jurasice, ca şi 
Piatra Craiului. Înălţimea cea mai mare este atinsă 
în vîrful Hăghimaşul Mare (1793 m), care în nord 
alcătuieşte culmea separatoare între Valea Oltului 
şi valea Bicăjelului, iar în sud, între prima şi valea 
Trotuşului. Bicăjelul, ca şi mulți dintre afluenții 
Trotuşului, curge pe conglomerate de vîrstă 
cretacică ce repauzează pe flancul răsăritean al 

barierei  recifale a  Hăghimaşului, formînd 
umplutura unui vechi bazin de sedimentare, astăzi 
în formă de sinclinal, ceea ce aminteşte de situația 
asemănătoare de pe flancul estic al Pietrei 
Craiului. Spre vest, către Olt, culmea 
Hăghimaşului prezintă un abrupt remarcabil, cu 
pereți drepți, grohotişuri mişcătoare şi fenomene 
carstice. Ca şi bariera pietrei Craiului, bariera 
Hăghimaşului se găseşte tot peste  şisturile 
cristaline, însă mai puternic metamorfozate. În 
bază, prezintă roci triasice între care arareori apar 
şi calcare şi dolomitele atît de caracteristice 
Carpaţilor Orientali, precum şi cu conglomerate şi 
gresii, urmate de jaspuri şi de calcare roşii. 

După această digresiune asupra lanţului 
Hăghimaşului, să pornim, orientîndu-ne după harta 
lui I. Atanasiu, din culmea Pongraţ de pe care am 
admirat zările, către Lacul Roşu, pe şoseaua care 
ne poartă de-a lungul văii Pietrei Roşii, vale care 
îşi strînge izvoarele de pe o mare suprafață, 
ferăstruind adînc formațiunile geologice. Drumul 
coboară prin serpentine. Pe culmi străjuiesc, fixate 
peste cristalin, recifele de dolomit triasic, avînd în 
bază adesea gresiile şi conglomeratele cu care 
începe ciclul de sedimentare. La un moment dat, 
pătrundem din cristalin în dolomitele de culoare 
albă-gălbuie cu zone de alterare roşcate, ce apar pe 
marginea şoselei. Tratate cu acid clorhidric, ele nu 
fac efervescenţă decît în pulbere şi arareori se 
poate constata o stratificație în masa acestor roci. 
La gura unui pîrîu de pe dreapta, pe o mică 

distanță, reapar şisturile cristaline pentru a face 
apoi loc  dolomitelor masive şi unor roci 
sedimentare şistoase marno-argiloase cenuşii, a 
căror vîrstă se situează spre partea inferioară a 
perioadei jurasice. Aceste roci constituie, în 
dîmbul din dreapta noastră, aflorimente pe care 
drumeţul atent le remarcă uşor. Curînd ajungem la 
marginea frumosului Lac Roşu (980 m), alungit pe 
direcția NS, asemenea unei gigantice fîşii de 
peruzea! încleştate între pereţii muntelui. Întinsul 
lacului apare cînd argintiu, reflectînd în sclipiri 
îndrăzneţe razele soarelui de munte, cînd albastru- 
deschis sau verde-gălbui, oglindind stîncile şi 
brazii de pe mal. Adierea vîntului de vară îi 
încrețeşte discret fața argintie, printre cioturile 
uscate ale brazilor de odinioară. În clipele liniştite, 
apa se tulbură doar de undele concentrice lăsate de 
păstrăvii ce sar după gîze. 

Lacul Roşu este cunoscut şi sub denumirea 
de Lacul Ucigaşului, nume moştenit probabil de la 
muntele a cărui prăbuşire a zăgăzuit în anul 1838 
apele Bicazului. În capătul său de miazăzi, 
primeşte apele pîrfîului Oii, ce coboară din 
calcarele prăpăstioase ale Hăghimaşului negru, 
croindu-şi oale apoi prin conglomerate 
asemănatoare celor din Bucegi şi Piatra Craiului 
şi, înainte de vărsare, prin dolomite, gresii şi 
conglomerate triasice. Pe versantul său vestic se 


l Piatră semipreţioasă, de culoare albastră sau verzuie, 
numită şi turcoază. 

varsă pîrtul Suhărdelului carp îşi aduce apele din 
Muntele Suhardul, străbătînd de la izvoare, şisturi 
cristaline iar apoi dolomite, urmate de gresii şi 
conglomerate triasice care alcătuiesc versant; 
muntelui şi vîrful cu cota 1507 m. Capătul nordic 
al lacului este barat de o mare stîncă dolomitică în 
avale de care începe primul eşalon de recife 
jurasice de pe stînga Bicazului: Piatra Roşie (în 
baza cărora se găsesc calcare roşii şi Jaspuri). Pe 
dreapta lacului întîlnim de asemenea dolomite 
asociate cu conglomerate şi cu gresii, ce alcătuiesc 
flancul Muntelui Ghilcoş (1411 m) care, alcătuit 
tot din calcare, continuă către nord şirul de recife 
jurasice din lanţul Hăghimaşului. O mare 
„pornitură” cu grohotiş şi conuri de dejecție se 
dezvoltă acum de o parte şi de alta a văii Bicazului 
care, desprins din apa liniştită a lacului, o porneşte 
grăbit peste spinări stîncoase, prăvălindu-se în 
mici cascade, spumegînd şi murmurîndu-şi ritmic 
cîntecul său de vitejie. Şoseaua coboară printre 
cabane şi vile ce te privesc din desişul brazilor de 
pe versanți. Un dîmb îţi apare în față înainte de 
accentuarea coborişului de la ieşirea din stațiune. 
În această stîncă poţi recunoaşte „jaspuri 
silicioase", dure, de culori brune şi verzui, ce 
zgîrie sticla, cu spărtură aşchioasâ sau scoicoasă. 
În asociaţie cu ele se găsesc cenuşile vulcanice 
diabazice, de culoare întunecată sau chiar negre. 
Ambele tipuri de roci sînt incluse între roci 
calcaroase stratificate. După ele, pe firul văii, apar 
calcarele roşii stratificate ce conțin amoniti. 

Cititorul care a reținut poate succesiunea 
prezentată anterior va înţelege uşor de ce, de o 
parte şi de alta a văii, se înalță acum cetăţi de 
calcare recifale jurasice, precedentele două tipuri 
de rocă stînd, ca pretutindeni în Carpaţii Orientali, 
la baza acestora. Curînd calcarele coboară în firul 
văii. După ce am trecut printr-un mic tunel, lăsăm 
în urmă reciful Pietrei Roşii şi, tot pe stînga văii, 
în faţă, ni se înalță acum, golaşă, Piatra Altarului 
sau Turnul  Bardosului (1120 m). Pentru 
escaladarea acestei stînci se întrec alpiniştii cei 
mai iscusiți, spînzurați în corzi şi fixați în 
crampoane. Perspectiva pe care o oferă vîrful ei 
este minunată, mai ales cînd vine ca răsplata unor 
eforturi neînchipuit de mari, dar, după cum este şi 
natural, nici nu îndrăznim să o recomandăm 
drumețului şi nici nu sîntem în situația de a o putea 
descrie. Zidurile albe, pe care vegetaţia cu greu se 
fixează, ne  împresoară acum  dominînd 
serpentinele lungi ce coboară vertiginos către hăul 
ce se deschide ameninţător în vale, între doi pereți 
albi, despicaţi parcă de securea unui gigant 
legendar. Pe stînga, Bicazul primeşte pîrîul 
Cupaşelor, ce-şi strînge apele de departe, de sub 
Muntele Fugheş, purtîndu-şi-le apoi pe pat de 
gnaisuri şi micaşisturi, printre masele dolomitice 
ale Suhardului Mic, la sud, şi mozaicul de roci ce 
culminează tot cu dolomitele de vîrstă triasică, din 
Bîtca Cupaşului (1408 m) la nord. Cursul inferior 
al acestei văi desparte calcarele jurasice ale Pietrei 
Roşii de Masivul Bardosului. În pline chei 


342 


calcaroase, pe stînga Bicazului, se varsă valea 
Lapoşului ce separă şisturile cristaline şi 
conglomeratele cretacice ale muntelui cu acelaşi 
nume (1452 m) de Bîtca şi Suhardul Cupaşului. Pe 
dreapta văii, după ce ai depăşit serpentinele, vezi 
cum năvăleşte, spumegînd, apa Bicăjelului, care 
îşi culege izvoarele dinspre sud, din domeniul 
marnelor şi al calcarelor cretacice ce flanchează 
spre apus spinarea colţuroasă a  „barierei 
Hăghimaşului". Pereţii s-au apropiat acum, iar din 
cer a rămas doar o fişie albastră. Drumeţii au dat 
acestui loc sugestivul nume de Gîtul Infernului. 
Mai departe, valea te scoate la lumină; versanţii se 
deschid larg şi sînt constituiți din conglomerate 
cretacice cu  cimentul calcaros şi gresos, 
amintindu-ți de rocile întîlnite în abruptul 
Bucegilor. La o cercetare atentă, recunoşti, prinse 
în ciment, blocuri de şisturi cristaline (dar 
niciodată de tip Leaota), calcare recifale, bucăţi 
negre de  diabaze,  jaspuri roşii, granite, 
granodiorite, marne şi gresii negre. La poalele unei 
vechi faleze marine, torenții îngrămădeau, în 
vremurile de pe la mijlocul perioadei cretacice, 
toate rocile mai vechi, ce formau continentul, aşa 
cum am arătat că se petreceau lucrurile şi în sud, 
pe meleagurile Bucegilor şi Pietrei Craiului. 

După circa un kilometru jumătate reintrăm 
din nou, pentru cîteva sute de metri, în cheile 
tăiate în stîncile de calcar recifal. În interiorul lor, 
Bicazul primeşte pe stînga valea Şugăului care dă 
ocol pe la răsărit Muntelui Lapoş, străbătînd un 

întins domeniu de conglomerate. 

Pe bază de fosile, geologii au arătat că 
aceste calcar au vîrsta foarte apropiată de a 
conglomeratelor, poale cu puțin mai vechi, fiind 
deci tot cretacice. Recifele ce le-au dat naştere s- 
au depus în ape calde. Curînd, vijelia torenților a 
înecat însă recifele, sub masele uriaşe ale conurilor 
de dejecție, astfel că aceste calcare apar astăzi 
acoperite de masa conglomeratelor de sub care le- 
a scos la iveală fie dalta milenară a eroziunii, fie 
exploziile de dinamită şi burghiul perforatoarelor 
de la carierele de piatră. Aceste chei mici sînt 
denumite şi cheile Şugagului sau Cheiţele. Spre 
nord, creasta calcaroasă recifală se continuă pe 
mai mulți kilometri, pînă în vîrful Munticelu (1387 
m) şi Crucea lui Ţepeş (1228 m), iar spre sud, pe 
alți kilometri, pînă la Făgețelu. În punctele citate 
mai sus, ca şi pe firul Bicazului, la ieşirea din chei, 
dezvelite de lucrările de exploatare, apar la lumina 
zilei rocile diabazice de culoare neagră însoţite de 
cenuşi vulcanice alterate cu formare de dorit, ceea 
ce le dă culoarea verde, reprezentînd vechile 
erupții submarine de roci bazice ce au alcătuit 
insule în marea cretacică. 

leşită din chei, şoseaua şerpuieşte acum la 
loc deschis. Pe maluri se văd mari pornituri şi 
conuri de dejecţie, de unde deducem prezența 
marnelor şi a conglomeratelor (de data asta cu un 
ciment negru argilos, foarte urîcios în timp de 
ploaie) de vîrstă cretacică. După vreun kilometru, 
o nouă stîncă, de dimensiuni cu mult mai reduse, 

ne barează calea: sînt ultimele dolomite triasice 
din Piatra Pîngărenilor, dincolo de care valea se 
deschide larg între terasele de-a lungul cărora se 
întinde satul Bicaz-Chei. Pe versanţii de dincolo 
de terase, mai rar chiar în dîmburi, constatăm 
prezenţa şisturilor cristaline slab metamorfozate, 
de tipul celor cloritice, uneori cu intercalații de 
cuarțite negre şi de roci porfiroide care se întind 
pînă la gura văii Dămucului. Dincolo de aceasta 
începe Bicazul Ardelean şi, sub raport geologic, 
domeniul întins al flişului intern (denumit de I. 
Băncilă: vest intern) cu stratele de Sinaia. La Gura 
Dămucului se găseşte un minuscul recif format în 
timpurile de la începutul cretacicului în aceleaşi 
ape în care se depuneau şi stratele de Sinaia, dar la 
o adîncime desigur mai mică decît a acestora. 
Dincolo de valea Dămucului, de-a lungul căreia un 
drum străvechi trece munţii în Depresiunea 
Ciucului, la Lunca, traversînd formațiunile zonei 
cristalino-mezozoice, pe valea Bicazului, se 
întinde, pe cîțiva kilometri, satul Bicazul 
Ardelean. Pe stînga, valea Bicazului primeşte mai 
întîi pîrîul Ţepeşenilor şi apoi larga vale a 
Bradului, de-a lungul căreia, o şosea carosabilă 
duce peste munți la Tulgheş, prin locuri cu un 
pitoresc poate cu nimic inferior minunatelor 
tărîmuri parcurse pînă aici. La vreo 5 km de la 
gură, pe dreapta, în valea Bradului, se varsă pîrtul 
Bistrei, pe care se găseşte cel mai important traseu 
de acces în Ceahlău de pe clina sa sud-vestică şi 
unul dintre cele mai frumoase din întregul masiv. 

Continuînd drumul pe valea Bradului, după vreo 5 
km, se ajunge la frumoasa peşteră Toşoroc sau 
Jgheabul cu Gaură. Să revenim însă în valea 
Bicazului. După ce ferăstruieşte prin stratele de 
Bistra, la gura pîrîului Chişirig, — punct cunoscut 
şi sub denumirea de Vama Veche, fiindcă aici se 
găsea vama înainte de primul război mondial — 
apele sale pătrund în marne şi gresii cu orbitoline, 
paralelizate cu stratele de Comarnic, iar mai 
departe, de la Neagra şi pînă în regiunea satului 
Hamzoaia, într-o succesiune de marne şi gresii 
cenuşii cretacice aparținînd tot zonei interne a 
flişului, şi anume subunității denumite flişul est- 
intern. 

Dincolo de Hamzoaia, după o minusculă 
intercalație de şisturi negre, se dezvoltă domeniul 
întins şi foarte caracteristic al gresiilor paleogene, 
specifice zonei mediane a flişului carpatic (gresiile 
de Tarcău) şi a unor depozite oligocene în care 
apare intercalată o gresie oarecum asemănătoare 
acesteia (gresia de Fusaru). La sud de văile 
Bradului şi Bicazului se dezvoltă Munţii 
Tarcăului, iar pe valea Bistriţei, între Bicaz şi 
Piatra Neamţ, se găseşte frumosul sat 
moldovenesc Tarcău. Localitatea se află situată la 
punctul de vărsare în Bistriţa al pîrîului cu acelaşi 
nume, care îşi aduce apele de departe de la 
miazăzi, de pe un pat stîncos şi accidentat, 
constituit din roci eocene superioare (strate de 
Secu) şi oligocene. Complexul gresiei de Tarcău 
reprezintă de altfel formațiunea în care a fost 

săpată imensa escavaţie pentru bararea lacului de 
acumulare, între Obcina Horştei şi Muntele 
Gicovanu. Lucrări complicate de injectare şi 
consolidare, cu o tehnică specială, s-au executat în 
roca vie pentru a putea primi apoi tumultul apelor 
Bistriţei. Şi tot în gresie de Tarcău, ceva mai în 
amunte de Bicaz, se găseşte Piatra Corbiţei, în 
jurul căreia imaginația poporului nostru a ţesut una 
dintre cele mai duioase legende’. 

Compoziţia rocilor ce se întîlnesc pe traseul 
dintre Bicaz şi Piatra Neamţ — traseu pe care 
drumețul îl parcurge, în mod obligatoriu, şi în 
lungul căruia se găsesc multe obiective turistice 
interesante — este foarte variată. Astfel, în avale 
de gura Tarcăului, gresia menţionată se continuă 
pînă la Straja, sat de străjeri în timpul lui Ştefan 
cel Mare, unde apar roci marno-argiloase, uneori 
foarte silicioase, de culori ce variază de la verde- 
cenu-şiu, prin violet, pînă la roşu, asociate cu 
gresii silicioase. Acumularea lor a avut loc fie la 
sfîrşitul cretacicului, fie la începutul eocenului; li 
s-a dat denumirea localităţii de mai sus. În amunte 
de Straja, se dezvoltă o succesiune de depozite 
variate dintre care se desprind şisturile negre 
cretacice şi o serie de roci marnoase cu resturi 
fosile din neamul scoicilor marine, denumite ino- 
cerami (Cretacic superior). În centrul acestei fişii 
se găseşte un sat străvechi (din secolul al XIV- 
lea), astăzi localitate climaterică, Pîngăraţi, cu o 


! Vezi Sanda Nicolau şi colab., Ceahlăul. 

mănăstire ce păstrează amintirea lui Alexandru cel 
Bun şi a lui Alexandru Lăpuşneanu. Dincolo de 
Combinatul de cherestea de la Vaduri şi de noile 
blocuri construite, se desfăşoară unitatea cea mai 
exterioară a flişului carpatic, în care apar larg 
dezvoltate, alternînd datorită cutării, depozite 
eocene şi oligocene. 

Pornind pe un pîrtiaş nordic, turistul ajunge 
curînd la mănăstirea Bistriţa, unde se găsesc 
mormintele lui Alexandru cel Bun şi al soţiei sale, 
Ana, loc ce aminteşte de cele mai de seamă nume 
voievodale din neamul Mu-şatinilor şi de primul 
nostru letopiseţ. În apropiere de Piatra se găseşte 
satul Bisericani, localitate al cărui nume a fost dat 
unei serii de roci din partea superioară a 
oligocenului, alcătuită din şisturi marnoase şi 
gresoase, de culoare închisă, cercetate pentru 
prima dată în această regiune, dar care se recunosc 
aproape în întreaga zonă a flişului. Ajungem astfel 
la Viişoara şi apoi la Piatra Neamţ, important 
centru industrial şi istoric. Aici se opresc 
formațiunile flişului carpatic, în Dealul Cozlei şi al 
Pietrei, fiind împinse „tectonic” peste depozitele 
mai noi ale Subcarpaților. În Dealul Cozlei, care 
străjuieşte oraşul Piatra Neamţ, se găsesc, în 
şisturile argiloase oligocene (disodilice), cele mai 
frumoase urme de peşti şi răcuşori din vechile 
mări în care s-au depus, cu milioane de ani în 
urmă. Cu datele expuse pînă aici referitoare la 
regiunile vecine, nu este prea greu să înțelegem 
acum constituția geologică a celui mai semet 

munte al Moldovei. La alcătuirea sa participă 
aproape exclusiv rocile sedimentare. De altfel, 
chiar poziția sa structurală ne spune aceasta: 
Ceahlăul se situează integral în zona internă a 
flişului Carpaţilor Orientali. Drumeţul care a 
parcurs înălțimile Bucegilor rămîne surprins de 
marea asemănare dintre peisajele întîlnite acolo şi 
cele din Ceahlău, fapt ce se datoreşte structurii 
petrografice analoge a celor două masive 
muntoase. Rătăcind pe platourile şi pe „poliţele" 
Ceahlăului, printr-o vegetaţie deosebit de variată, 
amintind în mod remarcabil pe cea din Bucegi, 
călătorul poate uşor recunoaşte prezența 
conglomeratelor grosiere şi a gresiilor din care 
răsar masive, într-adevăr ceva mai mici, de calcare 
recifale asemănătoare cu totul celor din cheile 
Tătarului sau de la peştera Ialomiței. Relieful este 
şi el foarte asemănător. De altfel, în zona 
interioară a flişului, atare roci creează decorul 
specific. Ele se găsesc şi în alte sectoare ale 
Carpaţilor Orientali, cum sînt Ciucaşul şi Zăganul 
din partea de sud a ţării, Hăghimaşul (1505 m), 
vecinul vestic al Ceahlăului, şi Culmea Stînişoarei, 
din lanţul Carpaţilor Moldovei. În toate masivele 
citate se poate constata o etajare asemănătoare a 
formațiunilor geologice, şi anume: în bază 
alternante de roci marnoase specifice flişului 
carpatic, care pot fi recunoscute în punctele 


! Deşi în Ceahlău lipseşte bujorul-de-munte sau smirdarul 
(rododendronul), atît de caracteristic în Bucegi, după cum, 
ceva mai în vale, lipseşte şi primăvăraticul ghiocel. 

depresionare tăiate de văi (valea Schitului, Izvorul 
Alb, Izvorul Muntelui, Neagra), urmate de un al 
doilea etaj constituit din gresii grosiere şi, în 
sfîrşit, etajul superior, alcătuit din conglomeratele 
de Ceahlău şi Piatra Sură. Din examinarea schiţei 
de la fig. 29 rezultă că aceste roci se găsesc în 
zona formațiunii stratelor de Bistra, avînd la apus 
fişia lată de strate de Sinaia ce se întinde peste 
valea  Bistricioarei, Pîrîul Pîntecului şi valea 
Bistrei (afluent al Bicazului), pînă la marginea 
zonei  cristalino-mezozoice, care  „încalecă” 
tectonic peste partea lor apuseană. O linie 
structurală denumită linia Grinţieşului, după satul 
cu acest nume din valea Bistricioarei, separă pe 
hartă zona stratelor de Bistra de cea a stratelor de 
Sinaia. 

În partea răsăriteană se găseşte o altă linie 
tectonică, denumită de I. Băncilă linia Luţu Roşu, 
după numele curmăturii dintre originea Izvorului 
Muntelui şi Izvorul Alb, caracterizată prin apariția 
de-a lungul ei a unor roci argiloase roşii de vîrstă 
cretacică superioară. Această linie marchează 
încălecarea, de la apus la răsărit, a rocilor de 
Ceahlău (gresii şi conglomerate) peste 
formațiunile de la est (gresii şi marne prezentînd 
forme contorsionate, cu fețe curbe, uneori cu 
intercalații de strate sideritice, denumită seria 
curbicorticală). Aşa cum se întîmplă în toată zona 
flişului, formațiunile sînt cu atît mai noi, cu cît ne 
deplasăm de la apus la răsărit, unitățile încălecînd 
local, tot în acest sens, una peste cealaltă. Toate 

rocile citate pînă aici au vîrsta cretacică şi aceeaşi 
vîrstă are şi fişia îngustă de şisturi negre cu care se 
încheie, făcînd un mare cot spre est, succesiunea 
lor (aproape de 90°) în regiunea pîrîului Secu, 


Linia de Avdia 


Fig. 29 — Schița geologică a Ceahlăului (după 1. Băncilă). 
|. Zona cristalino-mezozoică. ||. Zona flişului vest-intern: 1 — strate de Sinaia; 2-—s!rate 
de Bistra; 3 — marne şi gresii; 4 — conglomerate de Ceahlău; 5 — calcare. IIl. Zona 
flişului est-intern: 6 — marne şi gresii cenușii; 7 — conglomerat mărunt; 8 — argile roşii. 
|V. Zona şisturilor negre: 9 — şisturi argiloase şi gresii negre; 10 — argile roşii şi verzi. 
V. Zona flişului median: 11 — şisturi negre; 12 — argile şi marne roşii; 13 — calcare vi- 
noii; 14 — gresii masive cu elternanţe de argile (tip Tarciu); 15 — gresii masive cu al- 
ternanțe de marne cenuşii (tip Fuseru), 


afluent al Bistriţei în lacul de baraj, la satul cu 
acelaşi nume. La răsărit de aceste roci se dezvoltă, 

aşa cum s-a arătat şi pe profilul de pe valea 
Bicazului, gresiile eocenului (de Tarcău şi de 
Fusaru) care, la nord de pîrtul Secu, pătrund masiv 
sub şisturile negre, după o linie denumită linia 
Audiei |. 


Din orice punct am porni spre înălțimile 
Ceahlăului, vom trece prin succesiuni de roci 
sedimentare unde întîlnim marne, argile, gresii, 
calcare, înainte de a ajunge în lumea 
conglomeratelor şi calcarelor care dă farmecul 
Ceahlăului. Versantele nordic şi răsăritean ale 
acestui masiv erau accesibile altădată de pe 
şoseaua ce unea oraşul Piatra Neamţ cu Tîrgu 
Neamţ sau Vatra Dornei. Astăzi, de la Bicaz şi 
pînă la Poiana Teiului, sat străjuit de un vechi recif 
cretacic de 17 m, se întinde lacul hidrocentralei V. 
I. Lenin. Drumeţul care a admirat culmile Toacei, 
Panaghiei, Bîtcei Ghedeonului sau Ocolaşelor, din 
pontonul cu care străbate lacul, va admira curînd 
întinsul său albastru de pe stîncile acestora şi 
natural că nu va şti să aleagă care dintre cele două 
perspective este mai impresionantă. Principalele 
căi de acces sînt: de la Bicaz pe valea Izvorului 
Muntelui spre cabana cu acelaşi nume, pe Izvorul 
Alb direct sau pe dîmburile laterale (Piciorul Secu 
cu Obcina Chica Baicului şi Piciorul Verdelui, 
coborînd din Obcina Verdelui şi Bîtca Stirigoaiei), 


T a? : : A A 
Şisturile negre cretacice, la care ne-am referit în atîtea 


rînduri, sînt denumite de geologi şi strate de Audia. 

cum şi pe pîrîul Schitu, din comuna Ceahlău, de la 
binecunoscutul schit Durău (datînd numai din anul 
1835, cu picturi restaurate de Tonitza); aici este şi 
casa de odihnă a Academiei R.P.R., de unde căile 
te poartă spre vîrf fie pe la vestita cascadă a 
Duruitoarei! (de la care vine şi numele schitului), 
fie pe la cabana „7 Noiembrie", către Piciorul 
Sahastrului şi Piatra Lată. Alt marcaj te conduce în 
fine pe la o păstrăvărie modernă şi apoi, spre zona 
alpină, prin Piciorul Şchiopului şi Pîrîul 
Rupturilor. Toate drumurile duc în culme, la 
cabana Dochia (1750 m), situată sub dîmbul 
Lespezilor (1802 m), principalul adăpost de 
altitudine al Ceahlăului, care-ţi oferă peisaje dintre 
cele mai variate. Acelaşi obiectiv au şi căile de 
acces dinspre sud, din valea Bicazului. Cea mai 
importantă suie din satul Neagra, pe valea cu 
acelaşi nume, pe sub vîrful Văraticului (1363 m), 
pe deasupra pitorescului Jgheab al Armenilor, pe 
sub Turnu lui Budu şi Stănilă, peste „poliţa” 
Ocolaşului şi pe sub vîrful Ocolaşului Mare (1 857 
m), precum şi traseul ce porneşte din valea 
Bradului, pe firul pîrîului Bistrei şi, prin Piciorul 
cu Strungile deasupra Jgheabului lui Vodă, lăsînd 
la S-E piscul Ocolaşului Mare, suie pe lîngă stînă, 
la cabana Dochia. Pe oricare dintre aceste drumuri 
o vei porni, te vei găsi mai întîi în domeniul 
formațiunilor cu roci de granulaţie fină şi abia de 


l Instalată pe o bară rezistentă de conglomerate, cascada 
are o cădere de aproape 30 m pe cele două trepte ale ei. 

la 1400 m (arareori de mai jos) vei pătrunde în cel 
al conglomeratelor de Ceahlău şi al calcarelor ce le 
însoțesc. Dacă din localitatea Ceahlău, de pe malul 
lacului de acumulare, situată în seria de marne şi 
gresii curbicorticale, porneşti către cabana şi 
schitul Durău, pe valea Schitului, drumul te poartă 
prin locuri pitoreşti, cu o veche tradiție istorică, 
pătrunzînd mai întîi în marnele şi gresiile seriei de 
Bistra. Pe un dîmb de pe dreapta se găsesc ruinele, 
vechi de vreo 400 de ani, ale palatului Cnejilor 
(fostă proprietate a Cantacuzinilor moldavi) şi o 
mică biserică. Drumul continuă pe sub obcina 
Boiştei, prin rocile puternic contorsionate ale 
stratelor de Sinaia, pînă la cabana şi apoi la schitul 
şi la casa de odihnă a Academiei R.P.R. de la 
Durău. Cursul superior al văii se răsfiră: Pîrîul 
Slatinei, Pîrîul lui Martin, Pîrîul Rupturilor, Pîrîul 
Nicanului, toate străbat aceeaşi serie de roci, 
ultimele două avîndu-şi însă izvoarele în zona 
alpină a conglomeratelor de Ceahlău. În stratele de 
Sinaia se găsesc întinsele poieni acoperite de o 
vegetație luxuriantă, din care nu lipsesc cele mai 
frumoase orhidee din munţii noştri, cu miros de 
scorţişoară, şi nici decorativul crin-de-pădure, 
Lilium martagon, cu floarea maronie, pătată cu 
negru. Asemenea poieni însoțesc suişurile către 
culmi în spatele schitului Durău, pe Izvorul 
Muntelui şi pe aproape toate traseele citate. Şi tot 
prin seria stratelor de Sinaia curge valea Bistrei 
(dinspre sud), ale cărei izvoare sînt separate de 
precedentele prin curmătura obcinei Lacurilor 

(1328 m), ca şi Pîrîul Pîntecului, cu numeroșii săi 
afluenți estici, vale la apusul căreia se întinde 
domeniul zonei cristalino-mezozoice. Dacă însă, 
coborînd din ponton la debarcaderul Secu, iei 
calea munților pe la Izvorul Alb, străbaţi mai întîi 
gresiile de tip Fusaru iar apoi pătrunzi în lumea 
rocilor negre silicioase, dure, ce-ţi zgîrie fierul 
pioletului, a stratelor de Audia (şisturi negre). 
După acestea, caracterul formațiunii se schimbă 
trecîndu-se la roci argiloase roşii şi verzi unde apar 
intercalate singurele indicaţii ale unui vulcanism 
din acele timpuri cretacice: cîteva strate de vechi 
cenuşi vulcanice. Valea te duce apoi, prin seria 
gresiilor curbicorticale şi a marnelor, pe sub Bîtca 
(1160 m) şi Poiana Ciribuc, pe lîngă ruinele 
schitului cu acelaşi nume, dărîmat de o avalanşă 
prin anul 1703. La fundul văii, sub Bîtca Chica 
Baicului se găseşte curmătura Lutu Roşu, cu argile 
roşii de vîrstă cretacică superioară. La sud de 
aceasta, ajungi la valea Izvorul Muntelui pînă sub 
Ocolaşu Mare şi Detunatele. De altfel, Izvorul 
Muntelui este astăzi poate cea mai umblată cale de 
acces în Ceahlău, marcajul său pornind chiar din 
dreptul barajului, prin satul cu acelaşi nume. 
Drumul, în bună parte carosabil, străbate prin 
gresia masivă de Tarcău, printre versanți 
împăduriți. După vreo 7 km, înainte de a ajunge la 
confluenţa cu pîrîul Furciturii, apare şi aici o fîşie 
îngustă de şisturi negre şi de argile roşii, cu cenuşi 
vulcanice puternic silicifiate. Pentru a le da de 
urmă, trebuie să scormoneşti în malul pîrîului sau 

în poteca ce porneşte pe dîmbul dintre văi. De aici 
înainte se dezvoltă seria de gresii curbicorticale ca 
intercalaţii de marne şi strate de calcare sideritice 
prin care ajungi la cabana Izvorul Muntelui. 
Drumuri, frumos descrise în ghidurile noastre 
turistice, te poartă la deal prin minunate poieni, 
între care Poiana Maicilor, ce pare că nu are 
pereche, spre poliţele cu crini, sau spre 
impresionanta curmătură de la Lutu Roşu, la vest 
de care se dezvoltă  gresiile din baza 
conglomeratelor de Ceahlău. 

Să pătrundem acum şi în acest domeniu ce 
încununează masivul. Deasupra gresiilor care le 
preced pretutindeni, conglomeratele şi calcarele 
recifale ce răzbesc prin ele alcătuiesc lumea de 
basme a culmilor Ceahlăului. Şi în aceste roci, ca 
şi în surorile lor brune din Bucegi, Ciucaş sau 
Hăghimaş, colții eroziunii au sculptat diferite 
forme, în jurul cărora imaginația ciobanilor a creat 
cele mai ciudate şi mai duioase legende. În 
conglomerate sînt tăiate o seamă de forme 
specifice Ceahlăului. Astfel sînt: spinarea Pietrei 
Late şi turnul Panaghiei, ce se desprinde pe fondul 
albastru al cerului de vară sub vîrful culminant al 
Toacei (1904 m), coloanele dorice din Ocolaşul 
Mare, ca şi turnul denumit La Pavilion, „colții de 
peste Jgheabul Armenilor, amintind de Acele 


l Localnicii denumesc cranii specia Larix decidua, acei 
brazi cu frunze căzătoare, frecvenți mai ales în Ceahlău, iar 
„polițe” — platformele de sub vîrful Ocolaş, acoperite cu 
păduri de larice. 

Morarului din Bucegi, crenelurile de cetate feudală 
din Turnu lui Budu, căpitanul de oşti al lui 
Alexandru cel Bun, Căciula Dorobanţului, cele 
două clăi la care ajungi din Poiana Maicilor, dintre 
care pe una imaginaţia populară a denumit-o „claia 
lui Miron", celebrele „Pietre Detunate" sfărîmate, 
după legendă, de trăsnet năpraznic, Piatra 
Sihastrului, precum şi alte multe forme sculpturale 
împrăştiate pretutindeni. Pe spinarea lor îşi fixează 
rădăcinile firavele flori de munte dintre care nu 
lipseşte albastrul de cobalt al genţianelor, galbenul 
şi albul saxifragelor, violetul florilor carnivore din 
neamul pingui-culelor, pernițele argintii cu mici 
flori albastre de Eritrichium şi mai ales catifelata 
albumeală sau floare-de-colţ, trofeul de preţ al 
turiştilor şi ciobanilor, care uită adesea că în 
vederea protejării naturii este interzisă culegerea 
ei. Acolo unde apar şi gresii, rezistența neegală la 
eroziune conduce la forme de tipul Babelor din 
Bucegi (Ceahlăul are Babele sale) sau de al Pietrei 
Lăcrimate. 

Cum calcarele recifale se găsesc la baza 
masei conglomeratice, privit de departe, muntele 
pare uneori încins cu un brîu alb, ceea ce a 
determinat pe unii să presupună că din acest motiv 
ar fi afirmat Cantemir că Ceahlăul are „mijlocul 
înconjurat cu zăpadă". Şi în calcare, eroziunea a 
sculptat forme bizare, cum este Piatra cu Apă de la 
fundul văii Izvorul Muntelui (aproape de 
curmătura Luţu Roşu) sau vestita Piatră a Dochiei, 
care, potrivit legendei, ar reprezenta pe fiica lui 

Decebal fugită spre pustiurile muntelui de teama 
urmăritorilor romani, înconjurată de un grup de 
pietre albe, rotunde, oile Dochiei. Şi încă un lucru: 
tot datorită constituţiei rocilor, în Ceahlău 
cascadele sînt dese iar murmurul lor te însoţeşte 
pînă departe. Desigur că drumeţul care a îndrăgit 
aceste plaiuri străbătute secole de-a rîndul de 
ciobani, plaiuri pe care coboară căprioarele la 
izvoare în faptul dimineţii de cristal şi de-a lungul 
cărora s-a urzit o mitologie proprie, va găsi şi alte 
colțuri pitoreşti pentru a completa cu ele şirul 
imaginilor descrise mai sus. 

Să ne oprim aici, pe culme, şi să privim spre 
marea de la poalele Ceahlăului, gîndind la apele 
zbuciumate ce au scăldat în vremurile de la 
sfîrşitul erei mezozoice meleagurile acestea. 
Povestea evoluției lor este povestea întregii mări a 
flişului carpatic. Spre apus, în zona cristalino- 
mezozoică, peste şisturile cristaline încremenite 
încă de la sfîrşitul erei paleozoice, au năvălit, o 
dată cu zorii erei mezozoice, mările care au depus 
cînd nisipuri şi pietrişuri, cînd calcare, mai ales 
recifale, cînd mîluri fine ou organisme mici, 
silicioase. Pe atunci, adîncurile mării flişului nu se 
schiţaseră. Ele încep să-şi depene povestea abia o 
dată cu ultima perioadă a erei mezozoice (cu 
cretacicul), cînd în mări se depuneau cele mai 
variate sedimente, dar cu puţine fosile. Apele erau 
cînd puternic aerisite, cînd infectate cu hidrogen 
sulfurat, ca cele de pe fundul actualei Mări Negre, 
cînd  vijelioase, îngropînd totul sub povara 

conurilor de dejecţie, cînd liniştite, pregătind 
viitoarele strate de Sinaia. Ridicarea masei 
cristalino-mezozoice determina „migrarea" mărilor 
de la apus spre răsărit, către zona exterioară a 
flişului unde se depuneau din nou cele mai variate 
tipuri de sedimente. În toată această lungă vreme, 
bazinul mării flişului a fost puţin bîntuit de erupții 
vulcanice, în mod cu totul excepțional, pe la 
sfîrşitul acumulării şisturilor negre, cretacice şi 
apoi în vremurile oligocenului, cînd au furnizat 
silicea necesară şisturilor menilitice. Mişcările 
orogenetice au scos din adîncuri rocile iar 
eroziunea le-a ferăstruit adînc dîndu-ne astăzi 
putinţa să le citim povestea. Stivele s-au suprapus, 
conturîndu-se astfel la contact liniile majore: linia 
Grinţieşului, linia Lutu Roşu, linia Audiei. Lăsăm 
drumețului multumirea de a adăuga elemente noi 
datelor pe care i le-am prezentat aici; iar dacă va 
poposi la cabana Dochia într-o zi nestatornică de 
primăvară, trudit de lupta cu zăpada umedă, din 
topirea căreia pornesc peste stînci ape învolburate, 
către adîncurile văilor, în grandoarea singurătăţii 
alpine, va desprinde parcă chemarea străveche a 
toacei de pe pisc, iar printre negurile ce se gonesc 
vijelioase, va avea impresia că recunoaşte nălucile 
personajelor legendare: a frumoasei Panaghii, 
iubita Soarelui, a Dochiei, urmărită de ostaşii lui 
Traian, a viteazului Budu şi a fiicei lui Alexandru 
vodă, a ciobanului Miron doinind din caval, sau 
ale sihastrilor retraşi printre tancuri, suind cu pasul 
măsurat către culmile străjuite de zborul vulturilor 


359 


spre a privi către vale şi a-şi oglindi chipul uriaş în 
apa limpede a marelui lac de baraj, dătător de forță 
şi de lumină. 


4. Prin munții din nordul Moldovei 


Spre deosebire de alte trasee prezentate pînă 
aici, mai mult sau mai puţin independente unul 
faţă de altul, în cele ce urmează, călătoria noastră 
va fi, sub raportul geologic, întru totul corelată cu 
cea precedentă, de pe meleagurile Bicazului şi ale 
Ceahlăului. Alcătuirea Carpaţilor Orientali se 
caracterizează prin zone longitudinale continue ce 
se pot urmări pe întreaga lor întindere, cu excepția 
lanțului vulcanic. Calea noastră de acces către 
plaiurile istorice din nordul Moldovei va fi 
pitoreasca vale a Bistriţei, al cărui nume indică în 
limba slavonă repeziciunea undei sale. În capitolul 
anterior s-a făcut o fugară prezentare a 
formațiunilor geologice pe care le ferăstruieşte 
Bistriţa de la izvoare şi pînă la vărsare. Desigur, 
drumețul care nu a cunoscut decît din literatură 
faima turistică a acestor tărimuri, visează o 
cobortîre cu plutele pe Bistriţa de la Vatra Dornei 
şi pînă la Galu, care a devenit punctul terminal, în 
urma construirii marelui baraj al hidrocentralei 
„V.I.Lenin”. El a savurat neîndoios descrierea 
emoţionantă pe care o face Vlahuță, mai ales 
punctului denumit „la Toance" şi a aflat că, în 
urma unei competente intervenții, omul a supus şi 
aici natura, îndepărtînd stîncile primejdioase din 

è Pg -1 Și x 
albia rîului pentru a evita astfel pericolul 
traversării Toancelor, care au rămas de domeniul 
amintirilor. 


Vuiesc pe Bistrița nahlapii 
Si cîntă volbura la Toance 
(Gh. Topîrceanu) 


Vom face aşadar cunoştinţă cu geologia 
acestor locuri deplasîndu-ne în susul văii, pe 
şoseaua carosabilă ce pleacă acum de la Poiana 
Teiului. Din acest punct pornesc, de altfel, două 
artere importante: una către NE, pe la Poiana 
Largu, unde se află coada lacului, iar de aici, pe 
valea Largu (taie în diagonală formațiunile flişului 
carpatic), traversînd, pe la Pătru Vodă, sudul 
Culmii Stînişoarei, în care se găsesc conglomerate 
asemănătoare celor din Ceahlău şi, prin apropierea 
Pipirigului, de care este legat numele marelui 
nostru povestitor, I. Creangă, ajunge la Tîrgu 
Neamţ, oraş situat chiar pe limita dintre 
formațiunile de vîrstă miocenă ale Subcarpaților şi 
depozitele pliocene ce acoperă Podişul 
Moldovenesc. 

Cea de a doua cale, pe care o apucăm şi noi, 
fiind străjuită la răsărit de Culmea Stînişoarei iar la 
apus, de Muntele Grinţieşu (1762 m), merge pe 
firul Bistriţei, lăsînd în urmă silueta de neuitat a 


! Piatra lui Toader se numeşte o stîncă în care şi-a găsit 
sfîrşitul un plutaş destoinic. 

Ceahlăului. Străbatem succesiv seria de gresii şi 
marne cretacice de tipul celor întîlnite sub 
Ceahlău, iar apoi, o fiîşie cu roci de tipul stratelor 
de Bistra, de-a lungul căreia se găsesc înşiruite 
satele Galu şi Popeşti, pînă la Fărcaşa, de unde 
încep stratele de Sinaia aflate la baza cretacicului. 
După ce am trecut de Borca, frumos sat de munte, 
cunoscut pentru prelucrarea lemnului, pe la 
Mădei, ajungem la Frasin, unde se pătrunde în 
masa întinsă a  şisturilor cristaline slab 
metamorfozate, care alcătuiesc, de altfel, şi 
Masivul impunător al Grinţieşului, de pe stînga. 
Drumeţul va recunoaşte aici şisturile sericitice, de 
culoare aurie, şi pe cele verzi, cloritice, cu unele 
intercalații de cuarțite negre, dure şi compacte, 
specifice cristalinului Orientalilor, asociate uneori 
cu şisturi negre, grafitoase, cu cuarțite negre şi cu 
roci calcaroase şi dolomitice metamorfozate. La 
Broşteni, şoseaua părăseşte cursul Bistriţei, care 
are acum direcția longitudinală, dezvoltîndu-se 
către nord, prin inima munţilor ce-i poartă numele, 
paralel cu o fişie lungă de cuarțite, ce ţine de la 
Holda şi pînă în cheile Bistriţei. Ocolind vîrful 
Grinţieşului de deasupra Broştenilor (1762 m), 
şoseaua ne duce pe minunate meleaguri de munte 
către satul montan Dîrmoxa. Pătrundem acum în 
roci cu metamorfism mai accentuat (gnaisuri, 
micaşisturi), care stau „în pînza" deasupra celor 


i Spre est se desprinde şi aici o şosea ce traversează 
Culmea Stînişoarei (1 230 m), coborînd pe valea Suha la 


Mălin, de unde duce la Fălticeni. 
362 


slab metamorfozate sau epizonale. Caracteristic 
mai ales sectorului nordic al zonei cristalino- 
mezozoice este faptul că adeseori apare o serie de 
şisturi la alcătuirea cărora participă, alături de 
componenții minerali ai rocilor epizonale, micele 
şi granaţii, specifice zonei mai profunde sau 
mezozonale. Seria conţine şi amfibolite şi se 
admite că s-ar situa la limita dintre cele două zone. 
A fost denumită, după numele unui masiv din 
amunte de Cîrlibaba, seria de Brătila. Tot în 
sectorul satului Dîrmoxa, imprimînd nota specifică 
reliefului de pe traseul pe care îl parcurgem, apar 
calcare şi dolomite cristaline masive, amintind în 
totul de cele din Munţii Poiana Ruscăi din Carpaţii 
Meridionali. De altfel, prezența acestor roci 
constituie unul dintre caracterele specifice 
cristalinului Orientalilor. Pe aici, ca şi prin Poiana 
Ruscăi, în timpurile de la începutul erei 
paleozoice, se dezvoltau recife coraliere, pe 
întinderi poate mai mici, dar în condiții cu totul 
asemănătoare cu cele descrise în capitolele 
anterioare. Apar şi aici acele înaintări dintre şisturi 
şi calcare sau dolomite, asociate chiar cu 
concentrările de sideroză, specifice formațiunii din 
Poiana Ruscăi. Dar în acest sector al marelui 
geosinclinal carpatic se găseau în acele vremuri 
cantități mai importante de mangan decît de fier. 
Acest prețios metal s-a depus în ape sărace în 
oxigen, o dată cu materialul nisipos din care au 
luat naştere cuarțitele negre cu grafit. Prin 
metamorfozarea lor s-au format minerale bogate în 

mangan, alcătuind zăcăminte asociate cuarțitelor 
negre, ce constituie în zilele noastre obiectul unor 
importante lucrări miniere, cum sînt cele din 
regiunea Iacobeni de la Şarul Dornei şi Broşteni. 
De altfel, frumoasa dezvoltare a calcarelor şi 
dolomitelor, din seria cu metamorfism redus, se 
poate observa în mod remarcabil la apus, în Munţii 
Rodnei. 

Prin desişul întunecos al pădurilor de brad şi 
printre recife încremenite de multe milioane de 
ani, şoseaua ne poartă, pe sub Muntele Glodu pe 
vîrful căruia eroziunea a mai cruțat un petic de 
sedimente cretacice superioare cu scoici specifice 
(inocerami), pînă la Păltiniş, sat la apusul căruia se 
înalță stiva impozantă de lave şi cenuşi vulcanice 
de dată recentă a Munţilor Călimani. Curînd ne 
găsim în culmea (1372 m) care ne coboară spre 
valea Bistriţei. Zarea se deschide larg cuprinzînd 
numeroase culmi paralele împădurite, din care 
țişnesc stînci albe şi se înalță vîrfuri masive de 
munți, creînd un cadru natural în care aşezările 
omeneşti se integrează într-o artistică armonie. La 
picioarele noastre îşi face loc spre Bistriţa valea 
Neagra Șarului; dincolo de ea se conturează, la 
confluența Bistriţei cu Dorna, eleganta stațiune 
balneoclimaterică Vatra Dornei (802 m), 
binecunoscută pentru industria sa forestieră 


! Alături de mineralele obişnuite (carbonaţi, silicați), în 
aceste zăcăminte s-au recunoscut şi minerale proprii cărora 
li s-au dat denumiri speciale: broştenit, ponit (de la 
savantul romîn P. Poni). 

(Combinatul forestier „Bernat Andrei"), minieră, 
terapeutică, fiind un loc căutat pentru odihnă de 
oamenii muncii din ţara noastră. La dreapta 
noastră, deasupra satului Chiriliu, se ridică 
Pietrosul Bistriţei (1794 m), iar pe dreapta 
Bistriţei, Masivul Giumalăului (1857 m), care 
străjuieşte spre nord valea Moldovei. În Giumalău 
apar şisturi epizonale şi rocile porfiroide descrise 
mai înainte. Ne continuăm drumul pe şoseaua ce 
însoţeşte pîrîul Cîmpulungelului şi coborîm în 
frumosul sat Şarul Dornei, unde, pe o linie de 
falie, ţîşnesc ape încărcate cu gaz carbonic (pîrtul 
Borcutului îşi trage de aici numele) şi, ceea ce este 
unic la noi, ape cu arsen, ambele produse ale 
ultimelor manifestări vulcanice din Munţii 
Călimani ce-şi trimit mesajele în ţinuturile 
înconjurătoare. Poposind în această localitate, 
drumețul are posibilitatea să-şi mai îmbogăţească 
cunoştinţele cu cîte ceva. Astfel, în masa unor 
şisturi argiloase, probabil de vîrstă eocenă, apar 
vine subțiri pline cu un mineral galben ca aurul, 
denumit chiar auripigment, care de fapt este o 
sulfura de arsen, depusă de apele pomenite mai sus 
(pe pîrîul Sărişor). Tot datorită apelor încărcate cu 
gaz carbonic s-a produs transformarea în caolin 
(masă argiloasă albă şi plastică) a unor bolovani de 
andezit din teresa de pe Dealul Sîhla. În sfîrşit, cel 
ce va pătrunde pe pîrîul Usăriei, afluent al văii 
Neagra, în avale de sat, pîrîu care îşi strînge 
izvoarele de sub virful Șarului (1521 m), va 
recunoaşte roci gnaisice de origine eruptivă, de 

culoare deschisă, alcătuite din cuarţ, feldspat, albit, 
mică albă, uneori înverzite prin conţinutul de dorit. 
La gura pîrîului Borcutului, va putea vedea nişte 
roci foarte asemănătoare celor sedimentare, 
conglomerate, însă metamorfozate. În traseul 
nostru prin sudul Munţilor Apuseni vom întîlni 
atare roci destul de des. În terasele inundate, 
drumețul poate vedea acumulări de vegetaţie 
montană ce se transformă pe loc, creînd un soi de 
saltele unde începe procesul de carbonifioare. Sînt 
cunoscutele turbării în care se pot recunoaşte 
plante specifice de munte, cum este muşchiul 
Sphagnum, sau plante mai rare, rude ale afinilor de 
pe culmi. Curînd de tot poposeşti în Vatra Dornei, 
stațiune situată într-o admirabilă depresiune 
intramontană unde, în timpul de la începutul erei 
neozoice, pătrundea un golf adînc al mării ce 
ocupa actualul Bazin al Transilvaniei. Rocile 
depuse în acele vremuri aparțin eocenului, cu 
predominarea celor calcaroase şi  marnoase, 
precum şi oligocenului, cu roci gresoase şi argilo- 
marnoase. Pe harta geologică, în colţul de NE al 
Transilvaniei, între masa cristalină a Rodnei la 
nord, a Munţilor Bistriţei la est şi masivul cu 
erupții recente al Călimanului la sud, se găseşte o 
„pată” mare de roci sedimentare, mai ales 
oligocene, străbătute ici şi colo de erupții 
andezitice. Aceste roci alcătuiesc Masivul 
Bîrgăului şi corespund zonei nordice a mării 
Bazinului Transilvaniei din care pornea golful 
Dornei. Urmînd şoseaua către apus, pe valea 

Dornei, laşi la nord, în cristalin, Muntele 
Suhărdelul (1709 m) şi apoi, paralel cu linia ferată 
ce duce la Ilva Mică, treci munţii, de-a lungul unor 
locuri foarte pitoreşti, sculptate în roci oligocene şi 
în produsele vulcanice recente (pe valea Iliuţei). 
Dar dacă iei calea către sud, paralel cu linia ferată 
locală ce duce la Dornişoara pe sub înălțimile 
Călimanului, treci cumpăna apelor prin locuri 
sălbatice şi umbroase, cu largi perspective peste 
munți, şi apoi cobori, în bazinul Someşului, la 
Bistriţa Bîrgăului, după ce ai parcurs diagonal 
întreaga zonă sedimentară a Munţilor Bîrgăului. 
Din Vatra Dornei, direcţiile în care poţi pleca 
pentru a admira splendorile acestor locuri sînt încă 
foarte multe. Pe Bistriţa o poţi porni la vale cu 
plutele, pe sub stîncile Giumalăului, Pietrosului şi 
Rarăului, privind cum defilează peisajul de o parte 
şi de alta a învolburatei căi mişcătoare. Te poţi 
opri la Zugreni, la poalele Pietrosului, spre a sui 
apoi Rarăul, sau îți poţi continua drumul, urmînd 
marele cot al Bistriţei, spre pitorescul sat Crucea, 
la gura văii Bîrnărelului, ce coboară prin şisturi de 
epizonă şi gnaisuri, separînd Masivul Pietrosului 
de cel al Scărişoarei (1716 m). Situat imediat la 
sud, acesta din urmă se întinde pînă în valea 
Bîrnarului, la vărsarea căruia se găseşte satul Gura 
Bîrnarului. Valea Bîrnarului coboară din culmea 
dintre Bistriţa şi Neagra Șarului, izvorînd de sub 
virful Bîrnarului dintr-o zonă cu şisturi slab 
metamorfozate (filite şi şisturi de tipurile citate); 
străbate în cursul ei de două ori masele de 

gnaisuri, calcare şi dolomite puternic recristalizate 
şi prin porfiroide de aceleaşi tipuri cu cele pe care 
le-am întîlnit pe culme, la Dîrmoxa. Pe valea 
Bîrnarului petrografii au descoperit prezența unui 
mineral specific ce apare în marmuri şi calcare 
cristaline, cu aspect de ace sau bastonaşe albe- 
gălbui, dispuse uneori în rozete. Se numeşte 
„tremolit" iar cînd devine filiform, amiant! ŞI are 
importanță economică. Turistul poate găsi bucăţi 
de calcar frumos cristalizate, cu rozete de tremolit 
la I suprafaţă, pe care să le păstreze ca amintire, în 
raftul cu cărți turistice din bibliotecă. 

Dacă însă de la Vatra Dornei escaladezi 
Giumalăul, într-o zi senină de sfîrşit de vară, 
frumusețea peisajului răsplăteşte din plin efortul 
depus. Spre apus se desfăşoară lanţul masiv al 
Munţilor Rodnei, culminind în Viîrful Ineului 
(2280 m). La sud, peste şanţul adînc al cheilor 
Bistriţei Aurii, se întind culmile Pietrosului şi 
Bogolinului iar spre apus se ridică spre cer braţele 
albe ale Pictrelor Doamnei (1647 m) şi vîrful cu 
adevărat elegant al Rarăului (1653 m), foarte 
aproape, dincolo de pîrîul Colbului, astfel că uşor 
îl vei putea atinge coborînd versantul estic al 
Giumalăului. Spre răsărit, dispuse „în culise”, se 
înşiruiesc, asemenea unor valuri încremenite, 
„obcinele" prelungi ale  flişului Bucovinei, 
străjuind locurile cele mai înălțătoare din 


! Amiantul este o varietate de azbest, mult mai rezistentă la 
ardere decît semenele sale din rocile serpentinitice, 

zbuciumata istorie a Moldovei, meleaguri în care 
amintirea lui Ştefan cel Mare ocupă locul central. 
Dacă însă porneşti pe Bistriţa în sus, pe Bistriţa 
Aurie, cum i s-a spus din străbuni, pentru aurul pe 
care-l poartă nisipul albiei sale (şi a cărui 
proveniență se leagă fie de cristalinul Rodnei, fie 
mai curînd de eruptivul Călimanului), şoseaua te 
duce prin locuri pitoreşti, cu relicte istorice, printre 
sate cu gospodării bogate, populate de oameni 
chipeşi, cu port străvechi şi cu o arhitectură cu 
totul deosebită. Drumul merge prin şisturile 
cristaline epizonale, dintre care nu lipsesc şisturile 
negre, deţinătoarele principalelor minereuri de 
mangan din ţara noastră. Ajungi la Iacobeni: pe 
dîmburile înconjurătoare apar mormane (haldine) 
de material extras din galeriile săpate pentru 
exploatarea acestui prețios metal. Dacă 
scormoneşti într-o astfel de grămadă, recunoşti 
mai ales crustele negre, ce murdăresc mîna, ale 
oxizilor rezultați din celelalte minerale de mangan 
prin oxidare în contact cu aerul. În rocile cuarţitice 
dure, şi tot negre, ce zgîrîie fierul ciocanului sau al 
pioletului, mai poţi recunoaşte şi zone cristaline, 
de culoare roz sau roz-gălbuie, înnegrite pe 
direcțiile de fisurare. Sînt mineralele de origine a 
oxizilor de mangan (carbonaţi şi silicați) născute 
prin procesul de metamorfism. 

Dar curînd şoseaua se bifurcă. Cea de la 
dreapta suie spre înălțimile din față ale Obcinei 
Mestecănişului pentru a trece în bazinul văii 
Moldovei, la Cîmpulung. Pe cea de la stînga însă, 


369 


ținînd valea Bistriţei Aurii, ajungi în frumosul sat 
Cîrlibaba (nume probabil derivat de la Gîrla 
Babei). Aici s-au săpat galerii în căutarea aramei şi 
a fierului. În şisturi, calcare şi dolomite cristaline 
rîul şi-a tăiat un drum încîntător. Toponimia 
aminteşte trecutul de legendă; plutele se mişcă 
domoale pe apa cristalină a Bistriţei, străjuită la 
apus de vîrful Omul (1931 m). Drumul ne poartă 
acum spre alte locuri minunate, cum este gura văii 
Țibăului, din satul cu acelaşi nume. În acest punct, 
drumețul va putea vedea o frumoasă „deschidere" 
în conglomeratele eocene peste care vin calcare cu 
numuliți şi cu resturi de corali. Ne găsim într-un 
bazin de sedimentare mai micuţ, denumit Bazinul 
Țibăului, caracterizat prin depozite eocene situate 
de-a dreptul peste şisturile cristaline. Aceste roci 
sedimentare, în continuare, pot fi văzute de drumeţ 
şi pe valea Bistriţei Aurii, pe la gura văii Ruscăi, 
care coboară din masa cristalină a Masivului Omu- 
Rotunda, de pe versantul sudic al Bistriţei, 
continuîndu-se în masivul de la nord, pînă în 
Muntele Brătila (1489 m)’. Către vest începe 
Bazinul Borşei care nu reprezintă altceva decît un 
mare golf estic al Bazinului Maramureşului, unde 
s-au acumulat, în timpul cretacicului superior şi al 
eocenului, depozitele ce urmau să dea naştere 
actualei formațiuni de fliş din Depresiunea 
Maramureşului. Un observator care ar fi trăit în 


! Al cărui versant sudic este tăiat în şisturile cristaline ale 
seriei de Brătila. 

acele vremuri ar fi putut naviga pe mările ce 
înconjurau peninsula, cu țărmuri prăpăstioase, 
formate din actualii Munţi ai Rodnei, ce se 
desprindeau către vest din uscatul şisturilor 
cristaline al osaturii Carpaţilor Orientali. Pe la 
apus, prin actuala zonă de joncțiune cu Munţii 
Țibleşului, apele comunicau cu marea Depresiunii 
Transilvane, al cărui golf estic, udînd de data 
aceasta flancul sudic al Munţilor Rodnei, 
corespunde sedimentelor cu caracter de fliş din 
Munţii Bîrgăului. Mai departe, spre apus, intrăm 
din nou în zona şisturilor cristaline, cu calcare şi 
dolomite, în care, la Rusaia, s-au căutat minereuri 
de fier. Pătrundem apoi, peste pasul Rotunda, în 
inima Transilvaniei, către Bistriţa-Năsăud; prima 
localitate care te întîmpină este satul Şant, după 
care, la confluenţa Izvorului Băilor cu Someşul, se 
găseşte importantul centru minier Rodna Veche. 
Drumul este străjuit de culmile Munţilor Rodnei. 
Dacă însă de la Rusaia continui drumul în susul 
Bistriţei Aurii, care devine din ce în ce mai firavă, 
avînd în stînga abruptul Rodnei, te afunzi în 
Bazinul Borşei urmînd chiar limita cu „rama 
cristalină" pînă la Bîrjaba. Dincolo de aceasta, pe 
valea  Bistricioarei, şoseaua ocoleşte Măgura 
Bîrjabei (1540 m), pătrunzînd din nou în masa 
cristalină, iar apoi se angajează către miazănoapte, 
în sedimentar, atingînd cota cea mai înaltă (1413 
m) în pasul Prislopului de la care s-a dat de altfel 
şi numele gresiei eocene din bazin. Admirînd din 
acest punct largile perspective ce se deschid la 

sud, spre prăpăstiosul lanţ al Rodnei (denivelat de 
o mare falie) iar la nord asupra Munţilor 
Maramureşului, care culminează, dincolo de Băile 
Borşa, în masivul cristalin străpuns de andezite 
noi,  Toroiaga (1939 m), coborîm calea 
Descălecatului Moldovei spre una dintre cele mai 
încîntătoare văi din ţara noastră, cu un evocator 
nume istoric, valea Vişeului. 

După această fugară escapadă să revenim 
însă în pasul Mestecănişului (1099 m), adică în 
culmea dintre văile Bistriţei şi Moldovei şi, printre 
pădurile de brazi în care mestecenii dau ici şi colo 
nuanţe coloristice variate, să pătrundem în ulucul 
acesteia din urmă, luînd străvechea cale 
voievodală, plină de amintiri istorice, a 
Cîmpulungului. Ne găsim în continuare în şisturi 
cristaline iar coborîşul Mestecănişului pe valea 
Putnei ne duce la satul cu acelaşi nume, dincolo de 
care ajungem la cunoscuta localitate Pojorita. Aici 
ieşim din domeniul cristalinului şi pătrundem în 
cel al sedimentelor erei mezozoice, depuse după 
sfîrşitul mişcărilor hercinice, peste aceste şisturi. 
În vorbirea geologică, fişia de roci sedimentare ce 
se dezvoltă la NE şi la SV de Cîmpulung, între 
cristalin la vest şi zona flişului carpatic la est, 
reprezentînd sedimentele unei vechi mări alungite 
în sensul menţionat, este cunoscută sub denumirea 
de „Cuveta marginală a Bucovinei”; Rarăul 
reprezintă cel mai autentic deţinător al depozitelor 
sale. Pentru a înţelege cum au luat naştere munţii 
din acest sector carpatic, trebuie să ne imaginăm 

„brațul de mare” menţionat, cu mult mai lat, 
natural la timpul depunerii sedimentelor, decît 
fişia sa actuală (cutată şi recutată), cu țărmurile 
(vestic şi estic) alcătuite din şisturi cristaline. 
Tărmul vestic se compunea din şisturile ce se 
prelungesc din Giumalău pînă în Muncelele 
Rarăului, de pe versantul estic al acestui munte, 
de-a lungul obcinei Flocenilor, spre nord, pînă la 
vărsarea Izvorului Giumalăului în valea Moldovei. 
Spre sud, cristalinul apare în Dealul Muncelului 
(1458 m), tăind şoseaua ce traversează Rarăul, pe 
sub vîrful Colbului (1483 m), iar apoi pe la baza 
abrupturilor de sub Fîntîna Rece şi Pietrele 
Doamnei (1647 m), pe la fundul Pîrîului Călugăru, 
afluent al văii Toancelor, care se uneşte cu Pîrîul 
Chirilu în valea cu acelaşi nume. Se varsă în valea 
Bistriţei la satul Chirilu. Bazinul acestuia din urmă 
şi cu cel al văii Gemenea, care merge către valea 
Moldovei, se apropie într-o culme alcătuită tot din 
şisturi şi delimitează astfel cuveta Rarăului către 
sud, în vîrful Văcăria (1294 m) şi vîrful Măruţa 
(1269 m)". Către răsărit şi în continuarea 
precedentei, din ţărmul cristalin apare o fişie lată, 
ce se dezvoltă între văile Gemenei şi Slătioarei, de 
unde se bifurcă în două braţe (pe la Obcina 
Arşiţei) reprezentînd două anticlinale răsfrînte 
către răsărit peste marginea flişului cu strate de 
Sinaia. La nord de Izvorul Alb, vechiul țărm 


! În capătul sudic al limitei dintre cristalin şi depozitele 
cretacice se găseşte mănăstirea Rarău, ctitoria lui Petru 
Rareş. 

cristalin a fost acoperit de aceste strate. Este 
important să notăm că, pe versantul apusean al 
Rarăului, apar puternic dezvoltate şisturi cu 
metamorfism mai avansat, bogate în mice (albă şi 
neagră), şisturi amfibolice şi chiar gnaisuri albe cu 
granaţii, alcătuind o fişie destul de subțire între 
sedimentarul  Rarăului şi cristalinul slab 
metamorfozat cunoscut (cu şisturi cloritice, 
sericitice, cuarțite negre, calcare, şisturi verzi etc.). 
În acea fişie submontană se mai găsesc însă şi 
„gnaisuri de injecție" asemănătoare celor de Cozia, 
denumite gnaisuri de Rarău. Ele provin din 
injectarea în vremea  metamorfismului, între 
şisturi, a unui lichid fierbinte, produs în timpul 
acestor procese la mare adîncime. Din întărirea 
acestuia au luat naştere feldspaţii ce alcătuiesc 
ochiuri alungite şi rotunde, printre păturile de mică 
şi de cuarţ . În unele locuri, soluţii fierbinţi, legate 
de erupții mai recente, au depus minereuri 
hidrotermale (din care se poate extrage mai ales 
arama). Aceste locuri sînt cunoscute, putînd fi 
vizitate şi de drumețţul aflat prin apropiere. Astfel 
sînt minele de la pîrtul Colbului şi cele din 
apropierea satelor Slătioarele şi Gemenea (707 m). 
Văile ultimelor două localităţi se unesc în valea 
satului Ostra, care se îndreaptă spre nord către 
valea Suha. Acest rîu se varsă apoi în apa 
Moldovei, ceva mai în amunte de Gura 
Humorului, după ce străbate zona flişului, trecînd 
pe la Stulpicani. Între mineralele ce însoțesc 
minereurile  metalifere, se găsesc sulfați şi 


374 


carbonaţi de bariu (primii sînt denumiți baritină), 
considerați cînd sînt în cantitate redusă ca 
nefolositori, sau gansă!, dar care, dacă sînt 
exploatabili, furnizează o materie deosebit de 
valoroasă mai ales pentru forajele petroliere. În 
regiunea satului Ostra (aflat în zona flişului), a fost 
descoperit un mare filon de baritină, care trece 
deopotrivă din domeniul rocilor cristaline în cel al 
rocilor sedimentare dovedindu-şi singur, în mod 
neîndoielnic, originea hidrotermală sau filoniană. 
Să revenim în bazinul sedimentar al Rarăului, pe 
la sfîrşitul erei paleozoice şi începutul erei 
mezozoice.  Sedimentarea  mezozoică începe 
depunînd în bază, peste cristalin, nisipuri şi 
pietrişuri cuarțoase, din a căror consolidare au 
rezultat gresiile şi conglomeratele de tipul celor 
descrise şi pe traseul precedent. În continuare, 
condițiile recifale se instalează pe ambele ţărmuri, 
recifele constituind  stîncile impunătoare de 
dolomite masive ce apar astăzi pe ambele laturi, 
ale Rarăului. La Pojorita, acolo unde ne-am 
întrerupt călătoria, pe şoseaua către Cîmpulung, 
aceste roci formează cele două mameloane conice 
atît de sugestive, împădurite pe flancuri şi lăsînd 
să tîşnească dintre brazi creasta albă a pietrei, 
denumită de popor Adam şi Eva. Marginea estică 
a cuvetei este flancată de o fîşie de dolomite, între 

Unii geologi consideră sulfurile complexe din Carpații 
Orientali drept vechi minereuri sedimentare 
metamorfozate, aşa cum sînt, în mod sigur, cele de 

gnaisul de Rarău şi „„umplutura” cretacică ce 
constituie inima masivului, de la Pojorita pînă în 
virful Colbului (1438 m) şi sub Fîntîna Rece, de la 
sud de Pietrele Doamnei. Pot fi văzute perfect pe o 
mare distanță şi în şoseaua ce suie la cabană de la 
Chiriliu, iar apoi pînă la fundul Izvorului Alb, de-a 
lungul căruia şoseaua coboară către Cîmpulung. 
Pe flancul estic, dolomitele alcătuiesc vreo trei 
fîşii paralele, însoţind „lamele" de şisturi cristaline 
ce răzbat printre depozitele cretacice în „axe 
anticlinale", produse ale cutării. Dacă pleci din 
Cîmpulung spre Rarău, desigur că iei calea 
carosabilă a Izvorului Rece. Chiar cînd te angajezi 
pe această şosea, în dreptul unui canton feroviar 
(lîngă care se găsesc şisturi negre din flişul 
cretacic), te întîmpină stînci masive, albe-gălbui, 
recifale, cu alterare caracteristică pulverulentă, 
făcînd efervescenţă doar în praf: dolomite tipice. 
Pe unele fisuri apar poleieli de culoarea verde sau 
(albastră, rezultate din alterarea unor minereuri de 
cupru prezente în mici filoane hidrotermale, 
depuse de apele fierbinţi formate de pe urma unor 
erupții vulcanice mai noi. Fişia dolomitică ce 
începe aici, paralelă cu o a doua, se menţine pînă 
în vîrful de deasupra satului Slătioarele (1115 m) 
iar o altă fişie, cea mai apropiată de inima 
Rarăului, ajunge pînă în culmea dintre pîrîul 
Hozdeu (afluent al văii Gemenea) şi valea 
Chirilului, la Poiana Prislopului. Ultimele roci 
formate aici în triasic sînt silicioase, jaspuri, 
depuse peste dolomitele stratificate formate pe 

flancurile vechilor recife. Se văd foarte clar la 
Pojorîta, la circa un kilometru în amunte de gară, 
la gura pîrtului Putnei, datorită carierelor de 
exploatare a dolomitului pentru fabrica de var. Sînt 
acoperite de marea masă de conglomerate 
cretacice. 

Al doilea ciclu de sedimentare este şi el 
reprezentat în Rarău, dar într-o măsură 
subordonată. Rocile din bază, ale doggerului, şi 
jaspurile jurasice se recunosc mai anevoie, pe sub 
masa mare de calcar din vîrful Rarăului, ca şi pe 
versantul apusean al masivului. În timpurile 
anterioare şi concomitente depunerii recifelor în 
cauză, aveau loc erupții submarine de roci bazice, 
aşa cum se întîmpla şi în alte sectoare ale 
Carpaţilor Orientali, dar mai ales în sudul Munţilor 
Apuseni, unde, după cum se va vedea, 
evenimentele se desfăşurau în mod cu totul analog 
cu cele de pe aici, motiv pentru care rocile 
rezultate se aseamănă astăzi pînă la identitate. În 
mările Rarăului se găseau insule vulcanice pe care 
se fixau recife coraliere, ca şi în multe ape marine 
actuale. De asemenea, caracteristic mai este însă 
faptul că urmarea acestor ţîşniri de lavă submarină 
era, printre altele, formarea de mîluri bogate şi aici 
în radiolari ce ne apar astăzi sub formă de jaspuri. 
În zonele fără vulcanism se depuneau nisipuri şi 
miîluri obişnuite ce se întîlnesc sub formă de gresii 
şi şisturi argiloase sau marnoase, iar acolo unde 
cantitatea de organisme calcaroase era foarte mare, 
s-au format calcarele intercalate astăzi între 

celelalte roci. Se înțelege cît de complicată apare o 
astfel de regiune peste care apele au năvălit apoi 
din nou, fragmentînd toate rocile preexistente 
întîlnite în cale şi de-punînd masele mari de 
pietrişuri (în conuri de dejecție) aşa cum s-a arătat 
că se petrec lucrurile în geosinclinalul Carpaţilor 
Orientali, pe la mijlocul cretacicului. Între 
blocurile mari ce s-au rostogolit pe faleză sub 
puterea vijeliei torenților, se mai găseau la acea 
vreme şi blocuri de calcare mult mai vechi, 
triasice, de dimensiuni foarte mari, care se pot 
adeseori confunda, atunci cînd din masa 
conglomeratică le apar numai vîrfurile, cu recife 
preexistente peste care a avut loc invazia apelor. 
Toate aceste roci, împreună cu cele din primul 
ciclu, s-au cutat şi recutat în timpuri mai recente, 
iar eroziunea şi-a dat apoi curs liber scoțînd unele 
roci la suprafață şi lăsîndu-le pe altele în adîncimi, 
departe de vederea noastră. 

Pe rama răsăriteană a acestei „cuvete 
externe" a început, din cretacicul inferior, să se 
frămînte marea flişului, în care se depuneau 
nisipuri şi miluri argiloase şi calcaroase cu 
substanţe organice, pe seama cărora au luat naştere 
stratele de Sinaia actuale. Cum apele au pătruns şi 
la apus de stîncile recifale dolomitice formate în 
triasic, atare strate se găsesc astăzi pe văile ce 
coboară din Rarău, dincolo de bariera recifelor 
dolomitice. 

Astfel, dacă înainte de a porni pe frumosul 
şi uşorul drum ce suie la cabana din Rarău, 

călătorul se opreşte un moment la cantonul 
feroviar de la gura Izvorului Alb poate recunoaşte 
imediat, după şisturile negre-brune sticloase citate, 
stratele de Sinaia, familiare acum cititorului, mai 
ales dacă va cerceta versanţii pînă la primele stînci 
dolomitice. Rocile seriei de Sinaia se dezvoltă în 
cute strînse şi contorsionate, mai ales în amunte de 
primul eşalon de dolomite, iar contactul dintre 
aceste două formațiuni, corespunzînd chiar 
primelor depozite acumulate peste insula 
dolomitică în apele cretacicului inferior, este 
marcat de gresii roşii şi albe, alternînd cu şisturi 
argiloase, după care apar marne şi calcare negre. 
Drumul îl poartă apoi mai departe, prin roci 
gresoase şi argiloase de tipurile descrise mai sus, 
în genere cenuşii sau negre, din care îi mai apare o 
dată o stîncă dolomitică iar ceva mai în amunte, 
roci diabazice de culoare neagră, înroşite de oxizi 
ferici, între care poate recunoaşte aglomerate 
(constituite din bucăţi rotunde, negre, de mărimea 
unor ouă) şi lave întărite (roci negre, compacte), 
acoperite de jaspuri silicioase roşii, în care 
microscopul arată numeroase căsuțe perforate de 
radiolari. La principala bifurcaţie, unde drumul îşi 
începe suişul în serpentine, ne ies în cale, în axa de 
anticlinal, roci cristaline cu metamorfism slab, 
asociate cu gresiile şi conglomeratele din triasic, 
precum şi o mică intercalaţie de dolomit, iar apoi, 
după o nouă zonă marno-gresoasă, pătrundem în 
„umplutura” de marne, gresii şi conglomerate a 
„Cuvetei sau sinclinalului de Rarău", de vîrstă 

cretacică ceva mai nouă. Prin această cuvertură 
răzbesc blocurile masive de calcare, jaspurile şi 
rocile diabazice. Deşi se eşalonează pe linii 
continue, ivirile de erupții bazice au un caracter 
sporadic, apărînd cercetătorilor asemenea unor 
stînci izolate între care doar intuiţia geologului 
poate stabili corelația. 

Înainte de a ajunge în culme la cabană, pe 
serpentine, turistul este întîmpinat de jaspuri 
galbene-roşcate iar mai sus, în dîmbul şoselei, 
recunoaşte  diabaze cu  separaţii sferoidale, 
caracteristice erupţiilor submarine. Aceste „lave” 
constituie suportul pe care s-au fixat, acum zeci de 
milioane de ani, recifele pe care le va întîlni, sub 
formă de stînci impozante, pe Platoul Rarăului. Pe 
culme, vîrfurile de recife şi diabaze apar ici şi 
colo, asemenea unor stînci albe sau negre, într-o 
situaţie ce aminteşte de cele descrise în Ceahlău. 
Pe poteca de deasupra recifului de la Piatra 
Zimbrului, sub calcarele din Muntele Todirescu 
(1492 m), vecinul răsăritean al Rarăului în şaua 
care-l separă de Bîtca Leş (1266 m) de deasupra 
văii Slătioarei, la Bîtca lui Mîndrilă (1023 m) sau 
sub vîrful Pietrei Albe (1311 m), asociația 
calcarelor recifale, cu diabaze şi jaspuri, este 
evidentă. La Bîtca lui Mîndrilă, M. Savul arată că 
aceste roci erupeau chiar în timpul depunerii 
calcarelor care le-au cimentat fragmentele şi 
cenuşile. De altfel, jaspuri şi diabaze submarine, 
uneori asociate cu calcare, se mai întîlnesc şi în 
regiunea Pojoritei, în Dealul Cailor (deasupra 

pîrîului Cailor şi satului cu acelaşi nume) şi pe 
valea Fundul Pojoritei, afluent pe dreapta văii 
Moldovei. Cine nu a admirat, o dată ajuns pe 
Rarău, măreţia de turnuri gotice a Pietrelor 
Doamnei, care constituie unul dintre cele mai 
caracteristice peisaje şi subiecte fotografice din 
Carpaţi? Denumirea lor îşi găseşte rădăcini în 
vremurile cînd Petru Rareş pribegea pe aceste 
meleaguri, după cum amintirea Pietrei Zimbrului 
se leagă de cele ale primului Descălecat. Doar 
cățărătorii îndrăzneți le calcă pe creştet, luîndu-se 
la întrecere cu vulturii, pentru a-şi desfăta apoi 
privirile peste zări de pe piscul lor pleşuv. Ca şi pe 
tancurile Pietrei Craiului, te întrebi parcă cum de a 
fost posibil să se înalțe astfel de coloane din 
stîncile coraliere bătute odinioară de valuri? Deşi 
este un munte cu altitudine modestă, ca şi Cozia, 
semenul său de pe malul Oltului, Rarăul, Au 
rămîne cu nimic mai prejos sub raportul 
perspectivelor ce le deschide, față de uriaşii ce 
depăşesc 2000 m. În zorii dimineţii, Giumalăul îţi 
restituie cu dărnicie priveliştea, ca o compensație 
pentru cea pe care ţi-o oferise Rarăul, cu puţin mai 
înainte, de pe virful său, iar forma haotică şi 
întunecată a Pietrosului Bistriţei îţi inspiră parcă 
teama faţă de abisurile nevăzute. În depărtare se 
conturează către SV crestele Călimanului iar la 
răsărit, armonia de formă şi culoare a Obcinelor 
Bucovinei. Şi, tot ca şi Cozia, Rarăul străjuieşte 
locuri istorice evocatoare ale unui trecut de 
epopee. 

381 


Coborît în oraşul Cîmpulung, înşiruit de-a 
lungul  ulucului Moldovei, turistul vizitează 
negreşit muzeul raional, iar apoi porneşte la vale 
pe firul Moldovei, către întinsul obcinelor de la 
răsărit, care, învăluite de mantia pădurilor de brad, 
îşi desfăşoară culmile paralele, din valea Bistriţei, 
peste valea Moldovei, străjuind locuri ce deţin 
prețioase vestigii ale trecutului, pînă la rîul de la 
granița nordică a ţării, al cărui nume reaminteşte 
momente glorioase din trecutul nostru istoric: 
Suceava, vechea cetate de scaun a lui Ştefan cel 
Mare. Unul dintre obiectivele turistice interesante, 
legate de trecutul nostru istoric, îl constituie 
mănăstirile Moldovei de nord, ctitorii domnești, 
comori de artă şi de amintiri. Intre văile Sucevei şi 
Moldovei se întind două importante şiruri prelungi 
şi paralele de înălțimi. Spre apus, în imediata 
apropiere a zonei din care am plecat, se găseşte 
Obcina Feredeului, iar la răsărit de ea, Obcina 
Mare (în prima, altitudinile nu depăşesc 1500 m, 
iar în cea de-a doua, 1300 m). Valea Moldoviței îşi 
trage apele din aceste obcine curgînd aproximativ 
pe o limită structurală. Examinînd o schiță 
geologică, vom constata că ambele lanțuri 
muntoase se suprapun peste zona flişului carpatic. 
Aceeaşi hartă ne mai arată că la nord de valea 
Bistriţei, în Culmea Stînişoarei, se dezvoltă larg 
zona internă a. flişului unde se încadrează şi marea 
masă de conglomerate care o alcătuiesc, după cum 
roci asemănătoare constituie şi Masivul 
Ceahlăului. Paralel cu dezvoltarea zonei interne, se 

subțiază continuu zona externă a flişului, gîtuindu- 
se mult la nivelul văii Suha Mică, afluentul 
Moldovei, pe care se află mănăstirea Slatina, 
ctitoria lui Alexandru Lăpuşneanu. La nord de 
aceasta, în Obcina Mare, zona marginală se lăţeşte 
brusc, asemenea unui evantai deschis către 
miazănoapte,  suprapunîndu-se peste regiunea 
arătată mai sus. Desigur că cititorul care a parcurs 
datele prezentate de noi pînă aici ştie că 
succesiunea de la vechi la nou merge în fliş de la 
contactul cu rama cristalino-mezozoică spre est, 
către limita cu depozitele Subcarpaților şi a 
Podișului Moldovenesc, în conformitate cu 
deplasarea în acest sens a axului” 
geosinclinalului, la sfîrşitul erei mezozoice şi în 
cea neozoică. De asemenea, îi sînt cunoscute şi 
tipurile de roci ce au luat naştere. Cum condițiile 
de orogeneză manifestate peste mileniile geologice 
au determinat încălecarea! stivelor de strate unele 
peste altele de la apus la răsărit, formațiunile mai 
vechi ne apar astăzi peste cele mai noi: zona 
cristalino-mezozoică peste cea internă a flişului 
(despărțite prin „linia centrală”) iar acestea din 
urmă, peste stratele de Bistra-Comarnic între care 
am arătat anterior că se găseşte linia Grinţieşului. 
Acestea din urmă încalecă la rîndul lor direct peste 
unitatea şisturilor negre, ceea ce arată că, la nord 
de Cîmpulung, a dispărut seria de gresii şi marne 
atît de evidentă în valea Bistriţei, pentru care am 


1 . Se A $ 
Mai exact: răsfrîngerea în „cute-solzi". 

indicat denumirea de seria curbicorticală, iar linia 
Lutu Roşu, se interpune, de data aceasta, între 
stratele de Bistra-Comarnic şi şisturile negre 
(strate de Audia), ce se dezvoltă larg în Obcina 
Feredeului, între văile Suhei şi Sucevei. La răsărit 
de zona şisturilor negre se dezvoltă fişiile 
succesive de roci eocene şi oligocene alternînd cu 
fîşii de roci cretacice superioare, spre partea sa 
exterioară. 

Pînă în valea Moldoviței, eocenul este 
reprezentat prin masele gresiei de Tarcău iar la 
partea superioară, prin argile roşii şi verzi cu 
intercalaţii de gresii, cunoscute sub denumirea de 
strate de Plopu. Oligocenul înglobează acea gresie 
de Fusaru, asemănătoare celei de Tarcău şi aşa- 
numitele strate de Găineşti sau de Vineţişu, 
alcătuite din marne cenuşii şi gresii fine. La răsărit 
de valea Moldoviței, în „unitatea marginală a 
flişului", se găsesc depozite cretacice superioare, 
cu scoici din neamul ino-ceramilor şi roci eocene 
în care se recunosc gresii verzi cu glauconit, 
calcare fine de culoare albă, conglomerate „cu 
elemente verzi dobrogene”, precum şi o gresie 
albă, asemănătoare celei de Kliwa, din oligocen, 
denumită gresie de Lucăceşti. În oligocen apar 
rocile citate de atîtea ori: şisturile disodilice şi 
menilitice, alături de alba şi dura gresie de Kliwa. 
Numeroase cute şi răsfrîn-geri (solzi) complică 
raporturile dintre aceste pachete de strate, tendința 
generală fiind însă de încălecare spre răsărit. 

Dacă, plecînd din Cîmpulung, cobori din 

tren la Vama, localitate situată la vărsarea 
Moldoviței, pe unde o legendă spune că ar fi avut 
loc vînătoarea de zimbri a lui Dragoş, te găseşti 
chiar la limita dintre cele două subzone descrise 
mai sus. De aici poți pătrunde pe valea Moldoviței, 
pe o linie secundară, pînă la Vatra Moldoviței, 
ctitoria lui Petru Rareş! (secolul al XVI-lea), cu 
picturi murale ce se păstrează încă nealterate, 
indică gradul înalt de perfecţiune la care ajunsese, 
la ace. dată, arta măiestrilor moldoveni. Te găseşti 
în plină zonă eocen-oligocenă şi poţi cerceta rocile 
citate mai sus. Şoseaua ce porneşte apoi către NE, 
străbătînd de-a curmezişul zona marginală a 
flişului, te conduce la Suceviţa, ctitoria 
Movileştilor, zidită pe la sfîrşitul secolului al XVI- 
lea, unul dintre frumoasele monumente istorice de 
la noi, culminaţia stilului născut din contopirea 
artei Bizanțului cu cea a Renaşterii. Concomitent 
te impresionează acum arhitectura şi pictura, 
zidurile de cetate fortificată ce o înconjură, precum 
şi cadrul natural în care a fost plasată. Sub raport 
geologic, apar aici formațiunile eocene şi cretacice 
superioare, cu inocerami. 

Dar dacă în loc de Vama, cobori din tren la 
Gura Humorului, în plină zonă marginală a 
flişului, poţi vizita două minunate ctitorii 
voievodale. Una dintre ele este mănăstirea 
Humorului, situată la circa 10 km mai la nord, pe 


| O alunecare de teren, fenomen geologic actual specific 
formațiunilor de fliş, a distrus în veacul al XVI-lea vechea 

pîrîul cu acelaşi nume, în formațiunile paleogene 
şi cretacice superioare. Este o minusculă, dar 
inspirată operă de artă ce datează din vremea 
primei domnii a lui Petru Rareş (1530). Aici s-a 
găsit vestitul evangheliar cu chipul lui Ştefan cel 
Mare, aflat în prezent în muzeul de la mănăstirea 
Putna. La sud, situată în formațiunile marnoase 
cretacice cu inocerami, la contactul cu un solz de 
eocen, se găseşte ctitoria lui Ştefan cel Mare — 
minuscula mănăstire Voroneţu. Și, pentru a 
încheia enumerarea monumentelor trecutului, 
ascunse în aceşti munți, cităm vestita mănăstire 
Putna, în care se găsesc osemintele lui Ştefan cel 
Mare, ctitorie a viteazului voievod. În bogatul 
muzeu alăturat se mai găsesc multe avuţii artistice 
şi istorice printre care evangheliarul citat, precum 
ŞI „tripticul” cu care pleca voievodul la luptă. 
Situată pe o terasă a văii Putnei, afluent al 
Sucevei, mănăstirea poate fi vizitată fie venind cu 
trenul de la Rădăuţi, fie trecînd de la Vatra 
Moldoviței, peste spinările obcinelor, de-a lungul 
cărărilor călcate la vremuri de bejenie de cetele 
plăieşilor şi de fugari. Formațiunile geologice din 
jurul Putnei au vîrsta cretacică superioară, strate cu 
inocerami, şi pot fi examinate îndeaproape în 
deschiderea făcută pentru exploatarea marnelor. În 
apropiere se află, tăiată în piatra albă a gresiei de 
Lucăceşti, chilia lui Daniil Sihastru, ce se 
desprinde de pe fondul sumbru al pădurilor de 
brad, aşa cum se desprinde din istorie pagina de 
vitejie, pe care legenda spune că a scris-o Vodă 

Ştefan cu plăieşii săi după ce înțeleptul schivnic i- 
a retrimis la luptă. lar dacă rătăceşti pe valea 
Putnei, cu gîndul la timpurile apuse, în gresiile 
albe eocene (amintind de gresia de Kliwa), ce 
alcătuiesc versanţii stîncoşi, îți ies în cale forme 
interesante de eroziune, asemănătoare unor 
ciuperci de piatră, pe care firul apei le ciopleşte şi 
astăzi cu aceeaşi asiduitate ca şi în vremurile cînd 
meşterii anonimi modelau basoreliefuri şi ridicau 
zidurile ce aveau să viețuiască peste veacuri. 

Ne  încheiem aici călătoria prin Munţii 
Moldovei de nord. Din umbrarul pădurilor de 
brad, coborîm pe drumuri străvechi, ascultînd 
parcă ecoul tropotului sacadat al călăreţilor ce se 
îndreptau odinioară spre curtea de la Suceava sau 
către hotare, atunci cînd buciumul suna a bejenie 
iar cerul se înroşea de pîrjolul dușmanului. În 
colinele de la piciorul muntelui, către lunca 
Sucevei şi cea a Siretului, ne aşteaptă încă multe 
vestigii ale trecutului. Dar concomitent ne ies în 
cale, aici ca şi pretutindeni pe întinsul patriei 
noastre, realizările din anii puterii populare, pulsul 
febril al vieţii noi ce se resimte peste tot, căci 
trecutul zbuciumat şi prezentul glorios se îmbină şi 
pe întinsurile regiunii Suceava. 

Cap. III. MUNȚII APUSENI 


Trebuie să recunoaştem că nu întotdeauna 
amatorii de drumeţie se urnesc uşor către plaiurile 
Apusenilor. Situaţi într-un sector mai excentric al 
țării, cu altitudini mai mici decît celelalte masive 
din lungul arcului carpatic, pe alocuri oferind un 
confort mai discutabil şi distanțe mari de parcurs, 
aceşti munţi au fost vizitaţi într-o măsură mult mai 
redusă de către turişti. Dacă însă excursionistul a 
depăşit momentul de ezitare şi s-a decis să-şi 
petreacă cel puţin o parte din concediu pe aceste 
locuri, se înapoiază acasă cu amintiri de neşters, cu 
imagini originale şi variate. În capitolul privind 
structura Carpaţilor am subliniat faptul că văile şi 
munţii, considerate limite naturale geografice, nu 
urmăresc întotdeauna granițele geologico- 
structurale. În acest sens, Mureşul, care apare, sub 
raport geografic, ca o limită dintre cele mai 
evidente, nu se poate considera şi limita geologică 
sudică a Munţilor Apuseni, deoarece formațiunile 
acestora se găsesc pe ambii săi versanți. Mai mult 
decît atît, tocmai din aceste motive a fost propus 
termenul de „Munţii Mureşului", pentru sectorul 
meridional al Muntilor Apuseni, care se întinde 
din Cîmpia Mureşului (corespunzînd vechiului 
țărm răsăritean al Depresiunii Panonice) şi pînă în 
cursul inferior al Arieşului, în regiunea Turda, 
unde, părăsind direcţia EV, această vale coteşte 
către miazăzi prin depozitele Bazinului 
Transilvaniei, unde se găsea țărmul apusean al 

mării ce umplea Depresiunea Transilvaniei. Limita 
nordică a acestui lant deluros-muntos este dată, 
aproximativ, tot de cursul Arieşului Mic (la est), 
iar către apus — de valea Crişului Alb. Această 
vale separă Munţii Mureşului de Munţii Codru 
Moma şi Biharia, de la nord, fără a fi însă o limită 
structurală aşa cum apare sub raport geografic. La 
apus de Cîmpeni, Arieşul Mic îşi rostogolește 
apele prin rocile cristaline din sudul Bihariei, la un 
paralel situat ceva mai la nord de marginea 
ultimelor roci de vîrstă mezozoică ce se dezvoltă 
larg spre sud, ţinînd de domeniul Munţilor 
Metaliferi. În descrierile traseelor noastre vom 
separa sectorul meridional de cel nordic, în funcție 
de constituţia rocilor. În afară de rocile noi, ale 
erei neozoice, în primul sector vom încadra 
formațiunile sedimentare şi eruptive de vîrstă 
mezozoică, dezvoltate între văile Mureşului şi 
Crişului Alb, precum şi cristalinul şi eruptivul 
vechi din partea vestică (Masivul Highiş-Drocea), 
în timp ce, în sectorul nordic vom plasa întregul 
domeniu situat la nord de aceste formaţiuni (cu 
roci cristaline, paleozoice şi mezozoice de diferite 
tipuri), din Munţii Gilău (Muntele Mare) şi 
Biharia. Aceasta, pentru sectorul estic în care, pe 
valea Arieşului, ne apar roci din ambele domenii. 
Pentru sectorul apusean, lucrurile sînt mult mai 
simple, deoarece Bazinul Zarandului, ce pătrunde 
ca un mare golf al Depresiunii Panonice de-a 
lungul văii Crişului Alb, împreună cu importanta 
masă de materiale vulcanice, separă în mod natural 

Masivul Drocei în sud de al Codrului şi Momei de 
la nord de valea Crişului. Ca şi în celelalte unități 
vom avea de considerat, în formațiunile pe care le 
străbatem în Munţii Apuseni, trei mari domenii. 
Primul este al şisturilor cristaline şi al erupţiilor 
vechi conexe, al doilea este al sedimentelor 
nemetamorfozate depuse în erele paleozoică şi 
mezozoică, precum şi al rocilor eruptive de aceeaşi 
vîrstă, iar al treilea cuprinde depozitele neozoice 
din „bazinele recente", legate de marea Depresiune 
Panonică, precum şi eruptivul nou. Cu aceste 
elemente vom descrie în cele ce urmează plaiurile 
Munţilor Apuseni în străfundurile cărora se găsesc 
cele mai variate metale neferoase, pe baza cărora 
s-a dezvoltat în anii puterii populare o importantă 
industrie metalurgică. 

Minereurile nesecate şi codrii întunecoşi, 
păşunile întinse cu turme de oi şi de cornute, viile 
şi livezile cu pomi fructiferi, luncile mănoase şi 
energia căderilor de apă sînt valorificate astăzi din 
plin. Pe oriunde vei pătrunde în Munţii Apuseni, 
vei simți ritmul vieții noi, care pulsează pînă în 
cele mai îndepărtate colțuri ale muntelui. 


1. Prin sudul Munţilor Apuseni 


Pătrunzînd în şirul de munţi ce străjuiesc 
văile Mureşului, Crişului Alb şi Arieşului vom 
întîlni culmile întinse împădurite sau acoperite de 
plantaţii care fac loc pe neaşteptate cheilor 
calcaroase,  carstului cu doline şi  ponoare, 

piramidelor şi cocoaşelor rămase de pe urma 
vechilor vulcani. Din umbrarul pădurilor se 
desprinde murmurul armonios al pîraielor şi 
izvoarelor, întrerupt în serile liniştite de chemarea 
prelungă a cerbului. Sectorul răsăritean al acestui 
lanţ, Munții Trascăului, este bine încadrat 
geografic între văile Arieşului şi Ampoiului, 
ambele străbătute de cîte o „„mocăniţă", adică de 
un tren ceva mai mic, ce duce în inima regiunilor 
noastre aurifere. Prima, de la Turda, ne poartă pe 
la Baia de Arieş în atît de cunoscuta „[ară a 
moţilor”, ce se găseşte pe văile celor două Arieşe 
(sau  Aurare), avînd ca centre principale 
cunoscutele localități istorice,  Cîmpenii şi 
Abrudul. Cea de-a doua pleacă din Alba Iulia, 
oraşul cu multe vestigii istorice, de-a lungul 
pitoreştii văi a Ampoiului, pe drumul bătut acum 
două mii de ani de cohortele romane. El conduce 
în bazinul aurifer al Zlatnei, veche aşezare minieră 
romană  (Ampelum). Oraşul este în plină 
dezvoltare, purtînd, ca toate centrele muncitoreşti, 
amprenta noului, a transformării lor socialiste. 
Muntii Metaliferi, numire introdusă de cercetători, 
dar neutilizată de localnici, se desfăşoară către 
apus fără o limită vestică precisă, nici geografică, 
nici geologică, formațiunile lor prelungindu-se în 
Masivul Drocea, dincolo de limita administrativ- 
teritorială dintre regiunile Hunedoara şi Banat 
(raionul Lipova). În aceşti munţi, care se întind 
spre nord pînă dincolo de Muntele Găina (1456 
m), se găsesc importante zăcăminte neferoase. 

Oraşul minier Brad, centrul economic şi cultural al 
întregului Zarand, formează colţul apusean al 
patrulaterului aurifer. Ne aflăm aici în vechea Țară 
a Zarandului, menţionată de hrisoave încă din 
veacul al XII-lea, mai tîrziu Comitatul Zarandului, 
vestită atît prin zăcămintele de aur, cît şi prin 
luptele pentru libertate ale ţăranilor, culminate cu 
răscoala lui Horia din Albac (1784). 

Segmentul următor, vestic, Masivul Drocea, 
are o altitudine mai scăzută (sub 900 m), fiind 
alcătuit din dealuri masive cu întinse păduri 
seculare, de unde se deschid, mai ales toamna cînd 
codrul se desfrunzeşte, neasemuite privelişti atît 
spre miazănoapte, unde îți apar în ansamblu 
valurile frămîntate ale Apusenilor, cît şi spre sud, 
unde, dincolo de cursul cenuşiu şi leneş al 
Mureşului, ce se mişcă pe lunca întinsă asemenea 
unei reptile preistorice, se zăresc culmile 
înzăpezite ale Retezatului, o şosea carosabilă 
străbate masivul pe direcția SV-NE, ca o diagonală 
de dreptunghi, de la Bătuţa pe Mureş şi pînă la 
Gurahonţ, pe Crişul Alb, împărțind masivul în 
două sectoare mai mult sau mai puțin simetrice. 
Cel sudic tăiat în roci eruptive şi sedimentare de 
vîrstă mezozic iar cel nordic este constituit din roci 
cristaline şi eruptive vechi (paleozoice). Fără nici 
o graniță morfologică sau geologică (structurală) 
se trece, şi de astă dată, la şisturile cristaline ce 
constituie Masivul Highişului, complex de dealuri 
sub 800 m altitudine, cu coapsa larg ferăstruită de 
văi, al căror curs îmbătrînit pe alocuri aminteşte de 

ulucurile în formă de U ale ghețarilor din munții 
înalți cu care nu au însă nici o legătură. Spre apus, 
aceste dealuri se termină destul de brusc în cîmpie, 
indicînd un vechi țărm escarpat sau, mai curînd, o 
prăbuşire tectonică ce s-a produs recent pe limita 
cu formațiunile Lacului Panonic. În această parte 
colinele sînt acoperite de vii, cît cuprinzi cu ochii, 
iar toamna rodul este adeseori neverosimil de 
îmbietor. Ne găsim în binecunoscuta Podgorie a 
Aradului, de-a lungul căreia şerpuieşte linia 
trenului electric ce pleacă din Arad. Spre Tisa, se 
întinde necuprinsa Cîmpie Panonică. 

Fig. 31 — Schița geologică a munţilor de la nord de Mureș (după Gh. Macovei) 


Din cadrul acesta al realităților actuale să evadăm 
însă, ca şi altădată, în trecutul geologic (vezi fig. 
31) şi să căutăm să reconstituim aspectele 
timpurilor cînd s-au format rocile ce constituie 
aceşti munţi. Şi sub acest raport, se constată o 
remarcabilă asemănare pe întregul lant muntos. 
Dacă ne întoarcem cu gîndul, în urmă cu vreo sută 

de milioane de ani, găsim, pe locurile dintre Arieş, 
Crişul Alb şi Mureş, o mare deschisă care se 
întindea cu mult mai departe decît rocile pe baza 
cărora geologii încearcă să-i reconstituie aspectul, 
deoarece formațiunile sînt puternic cutate, 
redresate la verticală şi chiar răsfrînte în sens 
invers. Ţărmurile acestei mări erau constituite la 
sud din masele cristaline ale Munților Poiana 
Ruscăi şi ale Sebeşului, iar la nord, din 
formațiunile aceeaşi natură şi din rocile 
sedimentare mai vechi de această mare, din 
masivele Gilăului, Bihariei, Codru Moma. În 
sectorul cel mai apusean aceste ţărmuri erau 
reprezentate prin masivele Highişului şi Drocei, 
alcătuite din şisturi cristaline şi din rocile eruptive 
legate de acestea. Este greu să spunem astăzi cum 
se prezenta tărîmul acestei mări străvechi spre 
apus şi spre răsărit, deoarece formațiunile 
geologice sînt acoperite de rocile mai noi ale 
Depresiunii Panonice, respectiv ale Bazinului 
Transilvaniei. 

Din acest străvechi „țărm de mare", între 
Crişul Alb Mureş, se găseşte numai masivul 
cristalin Highiş-Drocea. Cînd trenul te poartă către 
Arad, înainte de a ieşi marea Cîmpie a Tisei, poţi 
face o oprire la Radna. Deşi dealurile au un aspect 
molcom şi odihnitor, cu spinări rotunjite de vreme, 
unde viile impun nota specifică unui peisaj, ce 
aminteşte pe alocuri de colinele Provenţei, în 
flancurile lor apar, pe ambele maluri ale 
Mureşului, pereţi şi stînci golaşe în care dinamita 

şi ciocanele de abataj îşi fac loc anevoie. Ruina 
cetății Soimuşului străjuieşte, înainte de Radna, de 
pe un pisc rotund, întinsul văii Mureşului, 
dealurilor şi  cîmpiei,  completînd armonia 
peisajului. Sub raport structural, ne găsim în partea 
de sud a Munţilor Highişului, ce ating culminația 
în vîrful cu acelaşi nume (860 m), Carierele sînt 
tăiate în roci masive şi dure granitice, uneori uşor 
orientate conduc spre tipurile gnaisice. Dacă ne 
oprim la o astfel excavaţie sau dacă suind pe micul 
promontor pentru a contempla întinsurile de sub 
zidurile cetății Şoimuşului, examinăm stînca de la 
poale, recunoaştem roca roz sau alburie, bogată în 
feldspaţi potasici, ce arată uneori chiar forme 
geometrice, alături de cuarțul cu nuanțe mai 
întunecate, transparent, sticlos, cu luciu gras, 
niciodată cu forme cristaline, şi punctele negre 
care, privite cu lupa dezvăluie forme de lame, cu 
luciul specific micei negre în masa puternic 
fracturată a granitului din care poţi desprinde 
marile forțe ce au forfecat pămîntul prin acele 
locuri, apar filoane centimetrice, sau chiar metrice, 
roci întunecate, verzui sau cenuşii, cu mai puţin 
feldspat şi cu mai multe minerale negre, denumite 
diorite. Dacă însă ne oprim la Păuliş, sat frumos, 
situat chiar la marginea dealurilor, dincolo de care 
cîmpia se întinde necuprinsă pînă la orizont, şi 
examinăm cariera din marginea şoselei, putem 
recunoaşte roca  cenuşie-verzuie, bogată în 
minerale de culoare neagră, cu pete, sau chiar zone 
întinse gălbui — culoare localizată mai ales pe 

fisuri — de diorit asemănător celui din filoanele 
care străpung granitul de la Radna. Este străbătut 
şi el atît de fisuri adînci, cît şi de filoane, de 
această dată cu roci de culoare deschisă, cu 
granulația foarte fină, rezultate din întărirea unor 
topituri cu o constituție analogă granițelor. De 
altfel, oricine va cerceta regiunea, mai ales dacă va 
lua un tren forestier şi se va afunda în adîncurile 
întunecoase ale văilor împădurite din Highiş, va 
întîlni adeseori atare roci eruptive înconjurate de 
mari întinderi de şisturi cristaline, puternic 
frămîntate sau doar uşor înclinate, în care va 
recunoaşte rocile cu metamorfism scăzut, filite şi 
cuarțite, uneori mai argintii pe feţele de separare 
(bogate în  sericit), alteori verzi (datorită 
mineralelor numite clorit şi epidot), alteori negre 
(din cauza grafitului) sau albe-unsuroase (din 
cauza talcului). În serie se mai recunosc şi vechi 
conglomerate metamorfozate amintind bine de 
cele obişnuite, dar cu cimentul analog şisturilor 
descrise. Din vechi cenuşi vulcanice şi roci bazice 
au luat naştere şisturi verzi, de culoarea ierbii, şi 
amfibolite, roci dure, de culoare neagră. Cu aceste 
caractere seria epi-zonală la care ne referim se 
prelungeşte spre răsărit în Munţii Drocei în dealuri 
a căror înălțime maximă o întîlnim în vîrful cu 
acelaşi nume (836 m). Acest vîrf, situat în roci 
conglomeratice metamorfozate, se găseşte la nord 
de satul izolat Slatina de Mureş, prin care trece 
drumul ce străbate diagonal Masivul Drocea. În 
regiune se găsesc şi şisturi cristaline mai puternic 

metamorfozate, reprezentate mai ales prin gnaisuri 
ce trec la granite, arătînd atît înrudirea dintre 
aceste roci, cît şi intervenția proceselor de 
regenerare a topiturilor. De altfel, topiturile 
granitice au dat naştere pe alocuri Şi la roci de 
contact dure, compacte şi cornoase, denumite 
“corneene". Cel care suie minuscula spinare a 
dealului pe care se găseşte ruina cetății Șoimuşului 
poate recunoaşte alături de granite astfel de roci 
bogate în mică neagră, rezultate din transformarea 
şisturilor cristaline alăturate. În concluzie, întreaga 
serie provine din roci roci argiloase, gresoase, 
conglomeratice, de vîrstă paleozoică sau chiar mai 
veche, transformate în marele procese de cutare a 
scoarței, petrecut spre finele erei paleozoice, adică 
în orogeneza hercinică. O parte din aceste roci, 
ajunse la o foarte mare adîncime, s-au topit sub 
influența temperaturilor şi a presiunilor iar apoi s- 
au deplasat spre suprafață transformînd rocile 
întîlnite. În unele masive se constată treceri 
gradate între granite şi diorite şi apoi între acestea 
şi şisturile din apropiere. Atare lucruri pot fi 
văzute în multe iviri de roci cristaline şi eruptive 
din Highiş-Drocea şi în galeriile miniere ce se 
sapă, şi în acest sector carpatic, pentru căutarea şi 
exploatarea mineralelor utile metalifere, mai ales a 
cuprului. 

Drumeţul care  poposeşte pe valea 
Mureşului, fie în Podgoria Aradului, fie mai în 
amunte, de exemplu în satele Milova sau Bîrzava, 

situate între Radna şi Săvîrşin, poate lua decovilul! 
care pătrunde în dealuri după buşteni şi poposind 
în locuri unde stîncile străbat de sub vegetaţi 
bogată, sau la gura unor galerii miniere, să 
examineze piatra şi s-o ciocănească. Va putea citi 
în flancul stîncilor povestea lor milenară, mai ales 
dacă găseşte şi pe vreun specialist care să-i 
tălmăcească graiul pietrelor. În aceste roci sînt 
sculptate dealurile spre care se îndreaptă paşii 
drumeţilor de pe plaiurile arădane, mai ales la 
sfîrşit de săptămînă, cînd pădurile răsună de 
cîntece şi veselie. Aici sînt situate cabanele 
Căsoaia (la 222 m), unde se găsesc şi intercalaţii 
de calcare cristaline, şi Ghioroc (la 125 m), puncte 
la care se ajunge după un drum cu tramvaiul prin 
Podgorie de la staţiile Radna sau Ghioroc. La 
cabana Debella Gora (483 m), situată în şisturile 
slab metamorfozate şi încadrată într-un plăcut 
decor de păduri de stejar, se ajunge de la halta 
Nadăş. Cetatea Şiriei domină întinsul Luncii 
Crişului Alb pînă departe, de pe un monticul 
granitic, iar călătorul ce a luat trenul de la Arad 
către Brad, pe această vale, îi reține uşor imaginea 
sugestivă. 

Dar roci cristaline frumos dezvoltate se 
găsesc şi în partea răsăriteană a lanţului, în 
Trascău: un intrînd al Gilăului, cu roci 
metamorfozate mai intens şi cu granite, pătrunde 

pînă dincolo de Baia de Arieş. În partea nordică se 
găsesc şisturi foarte variate tăiate de cursul 
Arieşului (între acestea şi valea Trascăului). O a 
doua fîşie apare la sud de valea Mogoşului 
(Onceşti). În prima, care se dezvoltă prelung către 
sud, se deosebesc în nord şisturi puternic 
metamorfozate (gnaisuri, micaşisturi cu intercalaţii 
de amfibolite şi de calcare cristaline). Spre sud se 
dezvoltă o masă impresionantă de calcare 
marmoreene, asociate cu şisturi filitice cu clorit şi 
sericit. Am văzut că printr-o interesantă 
coincidență, calcarele recifale jurasice s-au 
suprapus peste vechile recife din era paleozoică, 
actualmente metamorfozate, colaborând cu ei la 

alcătuirea reliefului carstic atît de impresionant. 
Frumoasele calcare cristaline, albe şi 
marmoreene, alcătuiesc colții şi pereții prăpăstioşi 
din capătul nordic al Crestei Bedeleului cu colții 
Pleşii (1082 m şi 1263 m) şi culmea Trascăului cu 
impresionantul colț al Trascăului (1194 m ). Mai 
spre sud, de la Vălişoara, pe valea Bedeleului se 
ajunge în satul Izvoarele, iar în amunte de acesta, 
în sălbaticele chei ale Bedeleului, cu numeroasele 
izvoare dintre Obiîrşia (1202 m) şi vîrful Pleşu 
(1133 m). De altfel, toate văile din acest sector îşi 
taie drumuri admirabile prin calcarele cristaline: 
valea Dumbrăviţa cu Drumul Muntelui, valea 
Muntelui, ce coboară la Colţeşti, sat deasupra 
căruia peisajul capătă o nuanţă romantică datorită 
şi ruinelor cetății Trascăului. Parcurgînd timpul 
geologic şi privind din nou spre apele frămîntate 

ale mării ce scăldau aceste locuri cam în vremea 
perioadei jurasice, constatăm, din caracterele 
actualelor roci ferăstruite adînc de firul cristalin al 
pîraielor, că pe fundul acelor mări, ca şi pe 
continentul şi insulele învecinate, aveau loc 
puternice erupții vulcanice de lave întunecate la 
culoare şi foarte fluide, care curgeau asemenea 
unor şuvoaie de smoală topită, aşa cum am văzut 
că se întîmplă şi astăzi pe fundurile oceanelor, mai 
ales în partea de apus a Oceanului Pacific. În 
timpurile jurasicului şi cretacicului este clar că 
astfel de fenomene aveau loc pe o scară foarte 
întinsă în apele mărilor din sudul Apusenilor. 
Lavele ne apar astăzi sub forma unor roci dure, de 
culoare neagră, fin grăunțoase, în care se recunosc 
adeseori  spinări rotunde, denumite  diabaze, 
alternînd cu strate de tufuri sau cenuşi vulcanice, 
de aglomerate şi de brecii. Apare astfel scrisă în 
stîncă, alternanţa între fazele de explozie şi de 
curgere năvalnică a lavelor ce le urma, şi care 
încremeneau brusc datorită temperaturii scăzute 
din apa marină. Consecința a fost crearea unei 
imense stive de lave şi de cenuşi vulcanice, ce 
constituie axa Munţilor Mureşului din centrul 
Masivului Drocea, începînd de la răsărit de satul 
Bătuța (pe Mureş), şi pînă dincolo de valea 
Arieşului. Lăţimea maximă este atinsă în partea de 
răsărit a Munţilor Drocei, între băile Vata, staţiune 
balneară cu ape calde de 36° pe valea Crişului Alb, 
şi comuna Zam de pe Mureş, precum şi în inima 
Metaliferilor, între Furcşoara, sat izolat între 

dealuri diabazice, situat la nord de Ilia (reşedinţă 
de raion), şi fundul văii Juncului, ce coboară din 
nordul Munţilor Metaliferi (de sub Strîmba, 1154 
m) pe la satul Crişan (fost Vaca, satul de origine al 
lui Crişan), spre a se vărsa în Crişul Alb, ceva mai 
în amunte de cîmpia de la Mesteacăn. Bazinul 
Bradului împarte în două, în acest ultim sector, 
marea masă de diabaze. Către răsărit, ivirile de 
diabaze sînt mai puţin numeroase, apărînd de sub 
mantaua groasă de roci sedimentare cretacice, iar 
în Trascău, sînt de asemenea frecvente ieşind în 
evidență, mai ales de sub stiva de calcare recifale 
jurasice a Bedeleului şi Remetei. Uneori masa 
închisă la culoare a diabazelor, asemenea rocilor 
înrudite lor, denumite bazalte, este alcătuită din 
grăunţe vizibile de minerale conducînd spre rocile 
întărite la adîncime, denumite gabbrouri. Aceste 
roci s-au consolidat sub stiva de lavă cursă înainte, 
fără a fi avut forța necesară spargerii păturii groase 
de roci de deasupra, motiv pentru care se înţelege 
că nu prezintă separațiile sferoidale citate. 
Topitura rămasă în adincime a dat adevărate 
gabbrouri, prin răcirea sa lentă, roci ce se întîlnesc 
în unele puncte mai săpate de eroziune ale 
Masivului Drocea. În aceste roci se găsesc 
minereuri de nichel şi de fier cu titan şi vanadiu, 
elemente foarte prețioase pentru industria 
metalurgică, întîlnite în regiunea satelor Ciungani 
şi Căzăneşti. În primul sat se ajunge cu un tren 
forestier, iar în al doilea, pe şoseaua ce traversează 
cumpăna apelor dintre Mureş şi Criş, de la Băile 

Vata. O astfel de rocă are un aspect pestriț, fiind 
alcătuită din minerale deschise (feldspaţi) şi 
minerale negre (piroxeni), iar între acestea apar 
granule de magnetit cu luciu de metal care, dacă se 
sfarmă roca făcîndu-se pulbere, pot fi atrase cu 
magnetul. 

Un alt fapt caracteristic pentru seria 
diabazelor din sudul Munţilor Apuseni este şi 
asocierea pretutindeni cu rocile silicioase cu 
radiolari de culoare roşie sau verde care mulează 
adeseori faţa bombată a pernelor de roci bazice, 
denumite jaspuri. Explicaţia formării acestor roci 
constă în faptul că materialul eruptiv pulverizat şi 
dizolvat în apa mării a furnizat materia primă 
optimă pentru construirea căsuţelor minusculelor 
fiinţe plutitoare, aşa cum se întîmplă şi în mările 
actuale unde  fundurile marine cu activitate 
vulcanică sînt acoperite totdeauna cu pături de 
diferite grosimi de mîluri cu radiolari. Dar tot în 
aceste depozite şi în apele bogate în cenuşi 
vulcanice s-au dezvoltat, în vremurile mezozoice 
ca Şi astăzi, bacterii speciale care au depus, în 
procesul lor vital, cantități importante de oxizi de 
mangan (metal prețios pentru industrie) în masa 
milurilor silicioase. Astăzi, aceste lentile de oxizi 
de mangan, fosilizate, alcătuiesc intercalaţii de 
culoare neagră, uneori exploatabile, în seria 
jaspurilor asociate cu diabaze. 

Dacă din frumosul sat mureşean Săvirşin, 
pleci cu drezina sau cu trenul forestier spre 
miazănoapte, ajungi în satul Pîrneşti; la nord de 

acesta se găsesc galerii şi lucrări miniere în 
haldinele cărora se pot recunoaşte bucăți de 
diabaze negre, jaspuri roşii şi minereu de mangan, 
negru-pămîntos, asemenea cărbunelui, care lasă 
urme pe mîini. Se mai găsesc fragmente de marne, 
şisturi argiloase şi calcare, pe care le întîlnim şi în 
regiunea satelor Şoimuş, Buceava, din apropiere 
de Gurahonţ (pe Crişul Alb), sau Godineşti, sătuc 
aşezat într-o pitorească depresiune legat de Zam 
printr-un drum. Dacă în dorinţa de a cunoaşte 
locurile istorice din jurul Bradului, ajungem în 
satul Curechi, vom întâlni jaspuri foarte frumos 
dezvoltate, cu nuanţe gălbui şi roşii, în amunte de 
sat, pe valea Cornetului. La răsărit de aceasta se 
dezvoltă o masă puternică de diabaze şi cenuşi ce 
ține, cu unele întreruperi, pînă în versantul drept al 
Văii Mari, vale pe care coboară serpentinele 
şoselei carosabile ce conduce către Zlatna, 
traversînd Dealul Breazei. Este greu de precizat 
cînd au început să erupă submarin diabazele din 
Munţi Apuseni. Ştim doar că, în jurasicul 
superior, cînd pe oglinda mărilor se conturau 
pretutindeni recife de corali, aceste erupții erau în 
toi, că începuseră cu mult înainte şi că au durat 
continuu, pînă în timpurile cretacicului inferior. Ca 
şi în mările calde actuale, recifele găsesc un 
excelent loc de fixare pe vîrfurile şi pe flancurile 
insulelor vulcanice şi poate că aceşti vulcani 
încălzeau şi apele făcîndu-le prielnice dezvoltării 
lor. Această asociere dă peisajului munților 
Zarandului şi Trascăului cele mai variate aspecte, 

în care albul recifelor contrastează cu negrul 
diabazelor; vegetația, uneori abundentă, alteori 
firavă, aninată de versanți sau răspîndită pe creste, 
aduce în timpul verii vioiciunea verdelui plin de 
sevă iar toamna, armonii de culori demne de paleta 
pictorilor. 

Contrastant este şi caracterul reliefului; 
culmi domoale, cu aspecte de cupole şi domuri 
prelungi, în diabaze şi ruiniform, găurit de peşteri 
şi de doline, în calcarele recifale. Frumuseţea 
culmilor şi cheilor descrise în Bucegi, Piatra 
Craiului, Rarău o întâlneşti şi pe aceste meleaguri, 
dar la altitudini cu mult mai mici. Vegetaţia este, 
în parte, specifică locurilor înalte calcaroase. 
Gingaşa albumeală sau floare-de-colţ 
(Leontopodium alpinum), cu petalele acoperite de 
puf alb, proprie stîncilor calcaroase din Piatra 
Craiului, Ceahlău, Făgăraş sau Caraiman, poate fi 
culeasă de la numai cîteva sute de metri altitudine, 
la întregalde sau în dealurile Zamului (cota 560 m 
fiind punctul cel mai jos în care se găseşte această 
floare în Europa). 

În tot lanțul dintre Arieş şi dealurile Drocei, 
pălăria de piatră a vechilor recife acoperă 
diabazele; descrierea fiecărui deal calcaros, ne-ar 
cere prea multe pagini ca şi enumerarea peşterilor 
şi minunilor carstice, din regiune. 

Sînt cunoscute tuturor sălbaticele chei ale 
Turzii, cu peşterile respective, tăiate de apa 
Hăşdatelor. În Trascău, culmea Bedeleului ŞI 
culmea (cu cheile) Remeţii constituie munţi care 

lasă amintiri de neşters, ca şi culmile carpatine ce 
trec de 2000 m. Pe versantul apusean al văii 
Trascăului se înalță dezolant creasta calcaroasă a 
Pietrei  Secuiului, cu virful „La Cetate”, ce 
străjuieşte satul Remeţ la înălțimea de 1130 m. 
lipsită de vegetaţie ca o copie miniaturală de pe 
Piatra Craiului. La sud de satul Vălişoara, se 
găsesc „cheile şi cetățile Aiudului”, prin care 
răzbate drumul ce duce la Aiud. Dincolo de 
creasta Bedeleului, apele „Văii Ascunse” dispar 
enigmatic în străfundurile calcarelor dintre Peştera 
şi Vînătoarea. Străjuind de departe Teiuşul, Piatra 
Cetii (1233 m) reprezintă unul dintre cele mai 
atractive locuri ale Apusenilor. Ajungi la poala ei 
străbătînd valea Geoagiului sau Stremţului (prin 
satele Stremț şi Cetatea). Continuînd drumul pe 
valea principală  pătrunzi în  sălbaticele şi 
prăpăstioasele chei ale Remeţilor, unul dintre cele 
mai dificile trasee de regiune calcaroasă, 
inaccesibil după ploaie sau la topirea zăpezilor. 
Dacă pleci însă pe vestita vale a Galdelor, ajungi 
la Piatra Cetui prin cheile întregalde, unde se poate 
culege de pe pajişti frumoasa floare-de-colţi. 
Dincolo de aceste chei şi de răsfiratul sat 
întregalde, valea conduce la Negrilești, sat montan 
situat sub întinsul Platou al Ciumernei unde, în 
colțul său apusean, se află peştera Bisericuţei. La 
peste 1200 m te găseşti aici pe un şes întins, uşor 
ondulat, într-o lume ce contrastează cu zidurile 


! O varietate deosebită de cea de pe munți. 

ruiniforme ce străjuiesc văile (vîrful Lăcustei, 
1286 m, vîrful Albinei, 1276 m, virful Runcu Rău, 
1275 m etc). Spre sud, apele acestui nod montan 
se strîng în frumosul lac Iezer, de formă alungită şi 
întins pe o suprafață de 4,5 ha, la altitudinea de 
924 m. Din el porneşte către Ampoi, printre chei 
abrupte, Valea Mare ce străbate prin satele Ighiel, 
Ighiu şi Şard, una dintre cele mai cunoscute 
localități ale acestei mănoase regiuni viticole de 
sub Munţii Trascăului. Spre nord, printre satele 
vestite pentru podgorii (Cricău, Bucerdea, Galda) 
se găseşte satul Craiva, cu vîrful Piatra Craivei, pe 
care se văd încă urmele unui vechi „castru 
medieval" !. Dacă însă venind de la Alba Iulia, te 
opreşti la Feneş, poţi pleca într-o admirabilă 
excursie pe valea satului, a cărei apă curge 
sprintenă între două culmi cu virfuri ce depăşesc 
uneori 1300 m (vîrful Dîmbău, 1370 m, virful 
Căra, 1315 m). Ambele vîrfuri se găsesc în stîncile 
de calcare recifale ce străjuiesc valea de-a lungul 
căreia poţi vedea uşor o alternanță de roci mai noi, 
cretacice (marne, argile, gresii, conglomerate) Şi 
de „lame" de diabaze şi de calcare ce ies de sub 
cuvertura mai recentă de sedimente, asociindu-se 
în mod indisolubil. 

O situaţie tot atît de sugestivă apare şi la 
apus de meridianul comunei Zlatna, în Munţii 
Metaliferi centrali. Intrucît pe aici depozitele 
cretacice nu acoperă diabazele, se pot recunoaşte 


l Vezi O. Floca, l.c. 

foarte bine, de o parte şi de alta a marii mase de 
diabaze, două „bariere recifale"; una sudică şi 
cealaltă nordică. Prima se întinde la apus de 
Zlatna, iar a doua, la apus de cumpăna apelor 
dintre văile Crişului Alb şi Arieşului. Din acest 
motiv, aproape toate văile principale ce răzbesc 
către Mureş din inima Metaliferilor îşi taie chei 
adînci în calcare, asemenea unor porți de intrare 
către legendara Ţară a Zarandului. De altfel, chiar 
denumirea de „Porţile Zarandului" a fost dată 
admirabilelor chei dintre Băița şi Crăciuneşti 
(regiune cunoscută pentru exploatări miniere şi cu 
o flotație de minereu la Crăciuneşti), denumite şi 
„Între Pietre", precum şi cheilor Peşterii, ce se 
dezvoltă spre nord de confluenţa văii ce coboară 
de la Clinei cu cea care vine din satul Ormindea. 
Numeroasele peşteri şi doline, perspectivele 
deschise pînă spre culmile Retezatului constituie 
marea atracție a acestor locuri. Spre est, dincolo de 
virful dominant al Cetraşului (1 084 m), tăiat în 
dacite neogene, se găseşte o altă zonă calcaroasă 
cu peşteri şi abrupturi prăpăstioase înconjurate de 
legende cu zîne (Gaura Mîndrei) şi flăcăi ce se 
ascundeau pe vremuri pentru a nu fi prinşi cu 
arcanul şi duşi la cătănie (Peştera Feciorului). 

Venind din valea Mureşului, dacă, în loc să sui la 
Băile Geoagiu, urmezi calea de pe fundul văii, ea 
te va conduce spre miazănoapte fie pe valea 
apuseană prin satul Mada în calcare jurasice cu 
chei foarte strîmte şi prăpăstioase, fie prin valea 
Glodului, pe unde trece şoseaua principală, peste 

diabaze străjuite de vechi recife calcaroase, pe la 
Ardeu în satul Balşa şi de aici, prin Almaşul Mic, 
spre Zlatna. La nord de Ardeu, drumeţul poate 
vizita de asemenea chei lungi de mai mulți 
kilometri, în drum spre satul Glod sau, din satul 
Bozeş, prin cheile văii Băcîia, poate ajunge într-un 
sat izolat şi cu pitoresc specific, la Cib. Spre apus 
de şoseaua principală ce duce la Brad prin Valea 
Cîinelului peste o mare masă de diabaze, calcarele 
apar mai mult sporadic şi pe culmi. Latura de 
miazănoapte, situată la nord de Crişul Alb, 
cuprinde locuri de un pitoresc sălbatic cu cîteva 
vîrfuri înalte ce domină zările. De la Mesteacăn, 
sat situat lîngă Baia de Criş, şoseaua — astăzi bine 
amenajată — te poartă pe la Grohot, unde 
calcarele constituie un masiv pod natural peste 
apele cristaline ale rîului, către Bulzeşti, sat 
montan situat sub vîrful calcaros cu aspect de 
cetate medievală al Pietrei Bulzului, care răsare 
din mijlocul rocilor sedimentare de vîrstă 
cretacică. Spre răsărit se zăresc piscurile 
calcaroase ale Strîmbei (1154 m) şi Plotunului 
(1193 m) iar departe, vîrful teşit, ce domină 
creasta despărțitoare dintre Arieş şi Crişul Alb, al 
Vîlcanului (1266 m), una dintre cele mai frumoase 
şi mai des fotografiate privelişti din Munţii 
Apuseni. Cum aceste ultime recife jurasice se 
găsesc în plină zonă de roci sedimentare cretacice, 
care „intră adesea sub masa lor, s-a emis ideea că 
poziția lor nu ar fi normală, ci tectonică: smulse 
din alte părți şi împinse de forțele orogenezei peste 

roci de vîrstă mai nouă. Este greu să uiţi vreodată 
clipele de linişte ale serii, ce le petreci sub stîncile 
deosebit de albe ale Vilcanului sau Pietrei 
Bulzului, tulburate doar de sunetul prelung al 
tulnicului ce răzbate din fundul nevăzut al văilor. 
De la Bulzeşti drumul duce pe sub Muntele Găina, 
pe la Izvorul Crişului, în vestita Țară „a Vidrelor” 
spre care coboară în largi şi repezi serpentine. Din 
şaua  Vi-drişoarei, spre est ne apare stînca 
Vilcanului ce străjuieşte ca o gigantică piatră de 
hotar, culmea dintre Arieş şi Crişul Alb în punctul 
cel mai înalt al şoselei dintre Brad şi Abrud. 


Fig. 32 — Erupţiile neogene de la Roşia Montană (după Socolescu) 


1 — riolite şi tufuri riolitice; 2 — andezite cu cuarţ; 3 — andezite din faza finală. 

Dar timpurile jurasicului apun şi, o dată cu 
ele, încetează şi condiţiile de dezvoltare a 
recifelor. Fundul mării se înalță şi, pentru puțin 
timp, devine uscat lăsînd stîncile negre de diabaze 
şi recifele albe de curînd împietrite pradă agenţilor 
distructivi ai eroziunii care îi reduc la fragmente, 
blocuri şi materiale mai fine, ce se (acumulează în 
bazinele marine ce mai dăinuiesc. O dată cu 
vremurile cretacicului însă apele invadează din 
nou peste aceste Meleaguri, creînd o mare întinsă, 
la suprafaţa căreia se găseau fel şi chip de insule şi 
care primea materialul adus de fluvii şi torenți de 
pe continent. În aceste mări continuă erupțiile 
diabazice care însă nu au aceeaşi extindere ca în 
Jurasic. Este deosebit de interesant faptul că rocile 
ce s-au format din depozitele acestor mări 
amintesc, uneori, pe cele din flişul Carpaţilor 
Orientali. Astfel, în flişul Apusenilor se găsesc 
roci identice cu stratele de Sinaia din baza 
formaţiunii cretacice în care apar, o dată cu 
intervenţia  erupțiilor  diabazice, jaspurile şi 
şisturile argiloase satinate, roşii, amintind de 
stratele de Azuga. Peste ele se strînge o stivă mare 
de sedimente cînd mai grosolane (din care au luat 
naştere conglomerate şi gresii), cînd fine (marne şi 
argile), cînd bogate în organisme calcaroase dînd 
naştere la calcare, ce ne apar sub formă de strate 
sau de recife (care se pot adeseori confunda cu 
cele din  jurasic). Geologii au împărțit în 
numeroase diviziuni vremurile cretacice. În Munţii 
Apuseni situația rocilor în această scară 

cronologică este foarte grea, mai ales din cauza 
lipsei resturilor fosile, fapt care, după cum am mai 
arătat, caracterizează mai totdeauna depozitele de 
fliş. 

Privind o hartă geologică, cititorul poate 
constata remarcabila extensiune a rocilor cretacice 
în partea de răsărit a Munţilor Mureşului: în 
sectorul estic al Munţilor Metaliferi şi în Trascău. 
La miazăzi, ele constituie o fîşie subțire de-a 
lungul masei diabazice, pe la sud de Mureş, iar la 
apus de această masă, apar sub forma unei benzi 
late, interpusă între ea şi şisturile cristaline, 
orientată SV-NE. De-a lungul său străbate şoseaua 
ce leagă văile Mureşului şi Crişului Alb. Vîrsta 
formațiunilor, în această fîşie, este cu atît mai 
recentă, cu cît ne depărtăm de diabaze. Unele roci 
calcaroase conţin cantități mari de schelete de 
orbitoline, acele organisme cu formă de minuscul 
bănuţ, atingînd dimensiuni milimetrice, ce se 
găsesc şi în flişul carpatic, în stratele de Comarnic. 
Spre deosebire de Carpaţii Orientali, vîrsta acestor 
roci se limitează la partea inferioară a timpurilor 
cretacicului după care a urmat din nou o perioadă 
de retragere a mării (o regresiune). Revenirea 
apelor pe la mijlocul cretacicului este însoțită de 
aporturi de pietrişuri şi alte materiale (astăzi 
transformate în conglomerate, gresii, marne). 

Rocile depuse în partea superioară a 
cretacicului apar în formă de gresii, argile şi 
conglomerate, în partea inferioară indicînd o 
invazie marină, după o perioadă continentală, cu o 

climă aridă asemenea celei din regiunile tropicale 
şi deşertice actuale. 

Urmează apoi o perioadă cînd, în apele 
calde ale mărilor, trăiau o mulțime de organisme 
de toate felurile care lăsau nisipuri şi miluri 
milioane de cochilii, ce ne apar astăzi în forma 
fosilelor atît de frecvente în unele sectoare ale 
Apusenilor. Acest fapt contrastează total cu lipsa 
fosilelor din rocile flişului. Tot în aceste timpuri s- 
au depus şi micile recife de scoici de tipul 
hipuriților (la care ne-am referit şi cînd am trecut 
prin Bazinul Brezoiului de la Gura Lotrului). 
Acolo unde uscatul se ridica peste ape, au luat 
naştere mici depozite de cărbuni, în locurile bogate 
în vegetaţie, şi slabe acumulări de oxizi de 
aluminiu (bauxită), în cele aride. Aceste roci 
îmbracă aspectul stratelor de Gosau, caracteristic 
mărilor puțin adînci şi cu o viață abundentă de la 
sfîrşitul cretacicului. Extensiunea rocilor 
cretacicului se suprapune peste multe dintre 
obiectivele turistice, dînd naştere unui relief lipsit 
de aspectele ruiniforme ale calcarelor jurasice dar 
ceva mai accentuat decît cupolele domoale ale 
diabazelor. În partea de sud a Metaliferilor, aceste 
roci s-au depus peste cristalinul „insulei” de 
Rapolt-Vărmaga, de tip Poiana Ruscăi. Cine şi-a 
petrecut concediul la Băile Geoagiu şi a făcut 
excursii în dealurile dimprejur a putut constata 
existența unui monticul de calcare cristaline, în 
spatele stațiunii, dincolo de care, în orice direcție a 
pornit-o, a găsit, în rîpe şi maluri, gresii şi marne. 

Prin rocile cretacicului ne poartă şoseaua de la 
Aiud la Remeţi. Apoi, după ce am trecut culmea 
calcaroasă cu acelaşi nume pe deasupra 
prăpăstioaselor chei de la Brădeşti, ajungem la 
satul Mogoş, situat la 734 m. De aici, tot prin roci 
cretacice, în drum spre Abrud, poposim pe culme 
unde ni se deschid cele mai frumoase privelişti ale 
Apusenilor, punct în care negurile călătoare şi 
freamătul furtunilor îți dau uneori impresia că te 
afli la cine ştie ce altitudine. lar de aici, tot prin 
aceleaşi roci ajungem la Abrud trecînd prin 
nesfîrşitul sat minier Bucium. Tot aici întîlnim şi 
şoseaua care, venind de la Zlatna, trece prin alte 
sate cunoscute pentru lucrări miniere: Valea 
Dosului (unde gresiile cretacicului inferior sînt 
impregnate cu minereuri de mercur) şi Bucium 
Cerbu. Dacă de la Abrud pleci spre Brad, pe sub 
reciful Vîlcanului, pînă în satul Mihăileni (la apus 
de aceasta începe domeniul diabazului), treci de 
asemenea prin roci cretacice, conglomeratele 
constituind un deal cu frumoase perspective, vîrful 
Negrii (984 m), deasupra satului Blăjeni. De la 
Abrud la Cîmpeni şi apoi pînă la Bistra, pe valea 
Arieşului, şoseaua şi mocăniţa străbat prin roci 
cretacice inferioare şi apoi prin întinsul domeniu al 
cretacicului superior din care, pe dreapta 
Arieşului, nu lipsesc calcarele cu hipuriţi. 

După o zonă de şisturi cristaline ce ţine pînă 
la Lupşa!, rocile cretacice revin în firul Arieşului, 
pînă la vechea localitate minieră Baia de Arieş şi 
apoi, după o nouă zonă de cristalin, în regiunea 
Sălciua. Spre NE depozitele cretacice, mai ales 
cele superioare, alcătuiesc în Munţii Metaliferi 
culmi importante cum sînt cele din partea nordică, 
între care şi vestitul Munte Găina (1 456 m), de 
unde plaiurile coboară în valea Arieşului Mic. La 
Avram lancu (fosta Vidra de Sus) se găseşte 
cunoscutul „Deal cu Melci", declarat monument al 
naturii, unul dintre cele mai bogate puncte 
fosilifere din j ţara noastră, ce adăposteşte în rocă 
resturile a mii de melci rămaşi din mările calde 
cretacice. În regiunea Muntelui Găina, mase de 
erupții banatitice au străpuns şi metamorfozat pe 
alocuri, la contact, rocile sedimentare. Poţi 
constata aceste lucruri fie suind de la Izvorul 
Crişului prin păduri nesfirşite, din frunzişul cărora 
vîrful Găinii îți apare cînd şi cînd tot mai aproape, 
mai ales în timpul cînd pădurile de pe versanţi au 
îmbrăcat haina pestriță a toamnei, fie pe versantul 
sudic prin satele Sîrbi sau Luncşoara, peste plaiuri 
nesfirşite. În sud, de o parte şi de alta a Mureşului, 
au dezvoltare remarcabilă, mai ales rocile 
cretacicului superior (unora li s-au dat denumiri 
locale — strate de Deva). În aceste roci se găsesc 


! Sat despre care hrisoavele povestesc că era capitala unui 
cnezat încă prin anul 1325 (cu o veche mănăstire din 
veacul al XV-lea). Actualmente la Lupşa se găseşte un 

nenumărate resturi fosile, printre care melci 
alungiţi sau forme rotunjite de tipul celor citate în 
Dealul cu Melci de la Avram lancu, căruia 
paleontologii i-au dat un nume derivat de la un 
personaj mitologic,  Acfeonella, precum şi 
gigantice forme împietrite, ca roțile de car, de 
amoniți, al căror diametru depăşeşte uneori 1 m. 
Astfel de gresii cu acteonelle au fost descrise în 
Munţii Trascăului şi în Masivul Drocea, unde apar 
uneori şi mici recife de hipuriți. Depozitele 
cretacice superioare stau aproape nederanjate peste 
şisturile cristaline ce au constituit ţărmul mării 
unde s-au acumulat, fiind  încălecate de 
sedimentele flişului, dintre care nu lipsesc nici 
stratele de Sinaia, aşternute peste diabaze. Înainte 
de a trece la rocile recente, vom mai aminti faptul 
că rocile eruptive banatitice constituie pe alocuri 
dealuri întregi şi că, o dată cu ele, au venit soluții 
care au dat naştere la filoane metalifere conținînd, 
printre altele, pirită şi calcopirită (minereu de 
cupru). Am citat mai sus banatitele de la Muntele 
Găina. Cele mai caracteristice roci din această 
interesantă familie eruptivă (conținînd şi 
molibdenit) se găsesc însă în dealurile Săvîrşinului 
şi la Cerbia, la nord de Zam, ținînd pînă către 
Crişul Alb, la Căzăneşti. Cel ce coboară în gara 
Săvîrşin remarcă chiar lîngă ea un mic deal 
împădurit ce dă o frumoasă notă pitorească acestui 
colț din valea Mureşului. Dacă cercetează o bucată 
de piatră din această colină, recunoaşte caracterele 
granitului: rocă compactă, albă-gălbuie, cu cuarț, 

cu lame, vizibile cu ochiul liber, de mică neagră şi 
cu cristale mari, de 1—2 cm, de feldspat roz, cu 
forme geometrice, şi care, privite în soare, arată o 
jumătate luminată iar cealaltă întunecată. Aceasta 
rezultă din modul cum s-au asociat cele două 
cristale în timpul răcirii magmei. Dacă o porneşti 
apoi către nord, pe valea ce duce la Troiaş, sat 
izolat în inima dealurilor, constaţi curînd că roca ia 
culoarea roşcată şi că dispare cuarțul, trecînd astfel 
la granodiorite tipice, roci în care apar şi filoanele 
de molibdenit. Dacă treci de moara de la 
Temeşeşti, pe pîraiele ce coboară din masivii 
împăduriţi, recunoşti rocile grăun-ţoase cenuşii, 
alcătuite din feldspat alb şi amfibol, denumite 
diorite. După aceste roci urmează o întinsă masă 
de diabaze negre, cu frumoase forme sferoidale, 
prin care au străbătut acum vreo 60—70 milioane 
de ani, la mii de metri adîncime, topiturile 
anatexice ce au dat naştere, prin răcire înceată, 
celor trei feluri de roci eruptive, citate mai sus, 
scoase astăzi din adîncuri de încreţirea scoarței şi 
de dalta eroziunii. Peste banatitele rezultate din 
topiturile fierbinți de odinioară, cresc astăzi păduri 
seculare unde pot fi întîlniți mistreți, căprioarele, 
ciutele şi cerbii ce-şi profilează adeseori silueta 
maiestuoasă printre copaci şi parcă aştepţi să se 
desprindă din umbra frunzişului silueta sprintenă a 
Dianei sau să surprinzi momentul preschimbării în 
cerb a nefericitului Acteon ce şi-a plătit cu viaţa 
indiscreţia față de cruda zeitate a mitologiei. 

Cu aceste elemente, să trecem din era 

mezozoică, în timpurile mai recente ale celei de-a 
doua părți a erei neozoice, în neogen. După 
depunerea locală a unor sedimente eocene, 
urmează o lungă perioadă continentală cînd 
uscatul a fost puternic prelucrat de agenţii exogeni, 
după care apele mării invadează din nou. Cu 
caracterele petrografice pe care ni le arată şi astăzi, 
rocile vechi formau insule şi dealuri deasupra 
valurilor. Au luat astfel naştere bazinele 
intramontane, golfuri ale Mării Panonice, şi apoi, 
prin îndulcire, ale Lacului Panonic, la care ne-am 
referit în repetate rînduri. Cel mai important 
eveniment geologic al acestor timpuri a fost însă 
vulcanismul intens, care nu a rămas poate cu nimic 
mai prejos faţă de cel din lanţul Harghita-Gurghiu- 
Călimani. Spre deosebire de acesta însă, 
vulcanismul neozoic al Apusenilor a început chiar 
din baza neogenului şi s-a manifestat, cu unele 
perioade de întrerupere, pînă în timpuri foarte 
recente. Au țîşnit la suprafață, însoţite de 
produsele de explozie (cenuşi, bombe etc), lave 
variate, de la cele mai acide, care au dat naştere la 
roci de culori deschise şi bogate în cuarţ, denumite 
riolite, prin dacite, în care cantitatea acestui 
mineral scade şi apar minerale negre, mai ales 
amfiboli, alături de feldspaţi ceva mai „bazici”, 
pînă la andezitele de diferite tipuri, rocile cu cea 
mai mare dezvoltare, şi pînă la negrele bazalte. 
Soluțiile fierbinţi, ce au urmat erupțiilor vulcanice, 
au depus cele mai variate minerale metalifere care 
constituie astăzi avuţia Munţilor Apuseni. Şi tot 

sub acțiunea acestor soluţii s-au produs 
transformări în masa rocilor vulcanice sau a 
rocilor însoțitoare (tufuri, aglomerate, brecii). Ca 
şi în lanţul vulcanic al Orientalilor, s-au produs 
caolinizări,  sericitizări,  cloritizări,  silicifieri, 
carbonatări, piriti-zări etc. după natura mineralului 
format. Dacă pătrunzi în bezna galeriilor sau ai 
curajul să cobori pe scările suspendate ale 
puţurilor şi suitorilor, la lumina lămpilor de carbid 
şi în tovărăşia minerilor din aceste locuri, vei 
constata că foarte adesea zonele filoniene sînt 
însoţite de masa albă şi moale a caolinului rezultat 
din „alterarea” feldspaţilor din rocă. Aceste 
procese schimbă în diverse grade aspectul şi 
constituţia rocilor, ridicînd probleme importante în 
legătură cu modul de recunoaştere al zonelor 
purtătoare de minereu (pentru care adeseori se 
utilizează  prospecţia  geochimică)!. Relieful 
Munţilor Mureşului este rezultatul, în bună parte, 
al erupțiilor vulcanice recente. Dacă mergem de la 
Deva la Brad, pe şoseaua ce străbate „Poarta 
Munţilor Metaliferi”, ne apar continuu la orizont 
vîrfurile cînd mai ascuţite, cînd mai rotunde ale 
dealurilor rămase de pe urma acestor vulcani. 
Umplutura canalului sau coşului prin care țişnea 
lava mai rezistentă a rămas, ca şi în Călimani, sub 
forma unui stîlp sau pilon adînc înrădăcinat în 
inima muntelui. Alteori curgerile de lavă, cenuşile 


! Bazată pe dozarea în soluri ău în zonele alterate intens a 

şi aglomeratele alternează. Majoritatea coşurilor şi 
curgerilor de lavă aparțin unor roci de tipul 
andezitelor şi, în subsidiar, unor roci mai acide 
(riolite Şi dacite) sau foarte bazice (bazalte). Ca şi 
pentru calcare, subliniem că nu ne va fi posibil să 
prezentăm cititorului toate obiectivele turistice 
aflate în aceste roci. bogate în zăcăminte 
metalifere şi că ne vom mulţumi doar să le 
scoatem în relief pe cele mai importante. Un 
frumos coş andezitic alcătuieşte dealul (371 m) de 
pe care domină valea Mureşului cetatea Devei, ce 
datează, după cum arată hrisoavele vremii, de pe la 
mijlocul secolului al XIII-lea, zidită pentru a 
stăvili năvălirile tătarilor. A jucat un rol de seamă 
în diferite momente ale istoriei fiind legate de ea 
numele lui Mihai Viteazul şi răscoala lui Horia, 
care a asaltat aici pe boierii refugiați. Cel ce trece 
cu trenul prin Simeria zăreşte un deal, aproape 
conic, ce se ridică izolat deasupra luncii 
Mureşului: Măgura Uroiului (392 m). Acest deal 
reprezintă un coş, după alții, fruntea unei curgeri 
de lavă. fiind alcătuit din andezite de culoare 
brună-roşcată, uneori mai albită prin alterare, 
conținînd piroxeni şi un mineral specific!, unic la 
noi în ţară. În acest loc s-au găsit relicte preistorice 
şi antice. Piatra a fost întrebuințată de romani 
pentru construcții şi monumente la Sarmisegetuza 
şi Micia. Se mai găsesc aici şi zidurile unei vechi 
cetăți, poate medievale, în jurul căreia circulă 


! Denumit „pseudobrookit". 
419 


legende cu zîne, fiice de uriaşi. Perspectivele care 
se deschid de pe vîrful acestei coline sînt 
admirabile îmbrățişîind zarea pînă în culmile 
Parîngului şi Retezatului. 

La Baia de Arieş sînt caracteristice şi demne 
de urcat atît pentru pitorescul lor, cît şi pentru 
perspectivele p" care le oferă, vîrful Pleşu (961 
m), la limita cu cristalinul, stîncile colțuroase ale 
vîrfului Colţii Lazărului (1056 m), unde rocile 
andezitice se asociază cu cele cristaline şi 
cretacice, precum şi vîrful culminant, cu cele mai 
largi perspective din regiune, situat în andezite cu 
cuarț, vîrful Poeniţei (1437 m). Cel care a depus 
un efort susținut escaladînd stîncile sale abrupt 
este răsplătit cu dărnicie, în zilele senine, de 
priveliştea ce i se oferă în toate direcțiile. Dar 
peisajul nordic, cu culmile înalte ale Apusenilor, 
apare asemănător şi de pe alte înălțimi; către sud 
vîrful Poeniţei îi prezinte o imagine proprie: la 
bază valea largă a Mămăliganilor (în roci 
cretacice), dincolo de care apar două vîrfuri vecine 
şi asemănătoare, andezitice, denumite de localnic 
Gemenele (1350 m). Toate aceste coşuri străpung 
prin şisturile cristaline ce se desprind spre miazăzi, 
din Masivul Gilăului. Între ele nu lipsesc 
gnaisurile şi micaşisturile: (Pleşul Mare, 1067 m, 
Stînişoara, 914 m), granitele (Măzăratu, 1302 m, 
Fetelinu, 1022 m) şi calcarele cristaline cu relieful 
caracteristic (Colţii Caprei, 1162 m, Dealul 
Runcului, 1061 m). 

Pe valea Abrudului, din şoseaua dintre 

Abrud şi Cîmpeni, la Gura Roşiei, se desparte spre 
est un drum carosabil, de-a lungul unui pîrîu ale 
cărui ape ruginii, rostogolind nisipuri şi pietre 
albe, arată că au trecut prin haldine cu pirite şi cu 
alte minereuri. După cîțiva kilometri, ajungi în 
localitatea minieră Roşia Montană, în centrul 
căreia se găsesc clădirile ocupate de conducerea 
minieră. Dealurile dimprejur sînt alcătuite din 
riolite şi andezite. Denumirea acestora din urmă s- 
a dat de către geologi după virful de la 
miazănoapte, Rotunda (1088 m), care reprezintă 
un coş vulcanic bine păstrat, înconjurat de 
curgerile de lavă ce alcătuiau, în timpul 
pliocenului, un con cu baza de vreo 12 km. În jurul 
localităţii Roşia Montana, vechiul Alburnus major 
al Romanilor, se dezvoltă însă riolitele, bogate în 
cuarț, cu frumoase cristale bipiramidale ce se 
desprind din masa rocii, adeseori puternic alterată, 
rămînînd asemenea unor pietricele la suprafața 
solului, de unde pot fi culese de drumeţ, ca o 
originală amintire. Culoarea rocii este cenuşie sau 
roşie, de unde vine şi numele localităţii. În Dealul 
Cîrnicului (1016 m) şi în Dealul Cetăţii (1004 m), 
aceste roci alcătuiesc conuri vulcanice cu mult mai 
vechi decît andezitul iar rocile cretacicului prin 
care au străpuns, ca de altfel chiar rocile vulcanice 
în cauză, sînt puternic transformate şi mineralizate. 
Soluţiile fierbinţi care au urmat erupţiilor au depus 
prețioase filoane metalifere prin care străbat, de 
milenii, săpate cu mijloacele vremii, sute de 
galerii, puțuri şi suitori. 

Dealul Cetăţii, declarat astăzi monument al 
naturii, este poate cea mai elocventă carte 
cronologică a trecutului de luptă dintre om şi 
stîncă. S-au recunoscut aici galerii şi puțuri foarte 
strîmte rămase de pe vremea agatirşilor, de tipul 
celor descrise de Herodot, în care erau introduşi 
copiii pentru a scoate minereul aurifer. S-au 
descoperit locurile în care „băieşii” antichității 

Fig. 33 — Schița geologică a Muntelui Mare (după harta Comitetului 
geologic, la scara 1:500 000, simplificată). 

1—dacite neogene; 2—roci sedimentare cretacice şi terțiare; 3-— granitul de Muntele Mare 

4 — calcare cristaline; 5 —şisturi cristaline de epizonă; 6—şisturi cristaline de mezozoni. 


daco-romane înfierbîntau stînca şi apoi turnau oţet 
pentru a o sfărîma. S-au găsit diferite unelte şi 

vagonete de lemn, iar în „tablele cerate" de la 
Roşia Montană este descris modul în care romanii 
extrăgeau aurul. S-au suprapus apoi sute de galerii 
pînă în zilele noastre. 

Pe alocuri plafoanele s-au prăbuşit creîndu- 
se abisuri, portaluri (Marea Poartă) şi „curți 
interioare" pe care le poţi admira dacă escaladezi, 
cu prudența necesară, dealul sfîrtecat al Cetăţii. 
Într-un loc, după prăbuşire, pietrele au păstrat 
forma unui jilt, denumit de localnici „Tronul 
împăratului”. Perspective de neuitat te întîmpină în 
popasul pe care-l faci pe culme, în centrul razei 
vizuale găsindu-se cele două Detunate, situate spre 
SE. 

Desigur că drumeţilor le sînt cunoscute 
virfurile Detunata Goală (1048 m) şi Detunata 
Flocoasă (1265 m), la care se ajunge prin 
comunele Bucium Sat şi Bucium Saşa, cu 
exploatări miniere care datează din timpul 
romanilor. Cele două vîrfuri sînt alcătuite din roci 
bazaltice, erupte la sfîrşitul pliocenului. Ele străbat 
ca nişte coloane prin rocile cretacice pe care nu le 
influențează cu nimic la contact. Obiectivul 
turistic, fotografiat de toți amatorii, este Detunata 
Goală!. Acest vîrf, destul de uşor accesibil, apare 
asemenea unei stînci uriaşe, alcătuită dintr-un 
mare număr de coloane hexagonale, aşezate de 
mîna naturii una lîngă alta, care au rezultat din 
întărirea lavei bazice ce țîşnea pe coşul vulcanului. 


! Declarată monument al naturii 

Roca este dură, fin grăunțoasă şi de culoare 
neagră. De altfel, această separare în coloane este 
specifică ba-zaltelor, putînd fi văzută la noi şi în 
carierele de la Racoş, pe segmentul în care Oltul 
ferăstruieşte Munţii Perşani. De pe Detunata, 
perspectivele sînt admirabile iar gigantica „orgă de 
piatră" dă peisajului o originalitate deosebită. 
Dacă din Zlatna drumețţul pleacă pe şoseaua 
ce duce la Almaş, regiune minieră în care 
minereurile erupţiilor noi au impregnat rocile 
diabazice preexistente, suie pe serpentine scurte în 
Dealul Breaza, dintre văile Ampoiului şi Glodului. 
De aici, un drum lateral spre nord îl duce la vechea 
colonie minieră de unde, pe poteci înguste, ajunge 
curînd în vîrful Breaza (1122 m). În spate lasă 
panorama văii Ampoiului şi a Bazinului Zlatnei, 
cu specificele instalații industriale, în timp ce la 
sud de serpentinele pe care a venit, se întinde 
domeniul diabazelor şi depozitelor cretacice pînă 
în satele Cib şi Glod, dincolo de care apar cheile şi 
ruinele recifelor jurasice. Roca este un andezit cu 
puţin cuarț, de tipul celui de la Barza, la care ne 
vom referi imediat, caolinizat şi alterat intens. Este 
vîrful unui con vulcanic înconjurat de cenuşi şi 
străbătut de numeroase galerii. Izbitor este însă 
modul în care se succed pe direcția NV-SE o 
seamă de conuri vulcanice, ridicîndu-se îndrăzneţe 
deasupra valurilor deluroase ce le înconjură. Şirul 
lor se poate urmări din acest punct, pînă nu departe 
de binecunoscuta localitate minieră Stănija. 
Relieful dezvăluie un fapt geologic deosebit de 

interesant; o succesiune de vechi cratere eşalonate 
de-a lungul unei vechi fracturi a scoarței, care 
pătrundea pînă la marile adîncimi ale vetrelor 
magmatice chemînd spre suprafață lavele fierbinţi. 
Spre SE de Breaza, cu excepţia a două vîrfuri ce 
apar țuguiate peste restul reliefului, situate chiar 
deasupra Zlatnei, nu mai apar coşuri de erupții 
recente. Dar către apus, perspectiva de pe Breaza 
este şi mai interesantă. Paralel cu şirul de vulcani 
menționat se dezvoltă o nesfirşită succesiune de 
conuri vulcanice orientate de asemenea NV-SE, ce 
se înşiruie de la Brad şi pînă la altă localitate cu 
străvechi renume minier, Săcărîmb, indicînd o şi 
mai mare fractură a scoarței, paralelă cu 
precedenta. La sud de acest ultim lanț se dezvoltă 
Bazinul sedimentar  Brad-Săcăriîmb, ale cărui 
golfuri pătrund adeseori adînc de tot printre 
cratere. Cel ce priveşte spre nord de ipe platoul 
alcătuit din vechi haldine de deasupra Băiţei, de 
sub stîncile recifelor jurasice, are în faţă un 
adevărat amfiteatru de conuri vulcanice, vechi 
insule ce-şi ridicau vîrfurile fumegînde peste 
suprafaţa încrețită a mării şi apoi a lacului ce se 
întindea între Brad şi Săcărîmb, amestecîndu-şi 
produsele zvîrlite cu violență şi lavele ce se 
prelungeau fierbinți spre poale, cu nisipurile, 
pietrişurile şi argilele aduse de rîurile ce udau 
continentul din apropiere. Ca şi în lanţul Harghita- 
Călimani, vulcanii aveau un caracter mixt, craterul 
fiind constituit din alternanţe de curgeri de lavă cu 
cenușşi şi bombe vulcanice. Rocile de astăzi sînt 

nişte andezite cu cristale mari de feldspat şi 
amfiboli într-o pastă fină de culoare cenuşie sau 
brună. Aici se găsesc virfurile care dau nota 
specifică reliefului din jurul Bradului şi care deţin 
bogatele zăcăminte de sulfuri complexe şi auro- 
argintifere. S-au recunoscut peste 10 cratere între 
care vîrfurile Piatra Fetei (696 m), Hîrnicu (705 
m), Barza (764 m), Teiul (254 m) etc. 

Şoseaua asfaltată duce de la Brad prin 
Tarătel la Gura-Barza unde clădirile şi ritmul de 
viață sînt specifice marilor centre miniere. Aici se 
găsesc uzinele de prelucrare a minereului, ce se 
aduce cu funicularul, şi laboratoarele întreprinderii 
miniere. La Brad şi în împrejurimile sale, turistul 
poate cunoaşte multe lucruri interesante dintre care 
îi recomandăm, bineînţeles, Muzeul geologic al 
trustului minier. Se găsesc expuse aici tot felul de 
minereuri auro-argintifere şi sulfuri complexe, dar 
ceea ce desigur îl va impresiona mai mult vor fi 
minunatele pepite sau bucăţi de „aur nativ", ale 
căror forme capricioase, admirate şi pe la expoziţii 
internaționale, amintesc cînd o frunză, cînd o 
perniță de muşchi, cînd un pui de şarpe (această 
ultimă piesă producînd un efect deosebit). Va mai 
găsi aici relicte ale antichității (instrumente, opaițe 
etc.) şi alte obiecte legate de viaţa minieră. La 
nord de Crişcior, şoseaua merge spre centrul 
minier Stănija, unde, alături de minereurile auro- 
argintifere, s-au găsit minerale de plumb. La 
dreapta lasă andezitele purtătoare de minereuri 
dintre Bucuresci şi Rovina. 

Dar să revenim la lanţul de vulcani pe care, 
cu cîteva momente mai înainte, îl contemplam de 
pe înălțimea Breaza. La răsărit de frumoasele sate 
crişene Cîinel şi Hărţagani, caracterul rocilor 
devine mai acid iar vîrfurile, începînd cu țuguiatul 
Bulz (705 m), sînt de data aceasta vechi vulcani 
dacitici, dominați de coşul Cetraşului (1 084 m), 
de o parte şi de alta căruia apare de asemenea 
structura tipică de stratovulcan. Suişul pe vîrful 
său este anevoios, fiind zimţuit ca un pieptene de 
piatră, iar pădurea nu permite întotdeauna o 
vizibilitate perfectă. La poalele Cetraşului, spre 
miazănoapte, se găseşte un sătuc minuscul, la care 
duce anevoie un drum de la Almaşu Mic; este 
satul Porcurea, cu andezite aurifere pe dîmburile 
sale nordice. Roca dacitică a Cetraşului, ca şi a 
altor coşuri vecine cu el (Buha, 908 m, Coasta 
Mare, 860 m), nu este alterată şi nici mineralizată. 
Are culoarea cenuşie-gălbuie şi conţine cristale 
mari de feldspat, amfibol şi mai ales cuarţ, ceea 
ce-l deosebeşte de andezite. 

În fine, la sud de aceste masive se găsesc 
alte zone andezitice mineralizate: între Hondol şi 
Trestia, la vest, şi binecunoscutul centru minier, cu 
numeroase puțuri şi galerii, de la Săcărîmb, la est. 
Numele acestuia a fost dat unui mineral de plumb, 
telur, sulf şi aur, găsit aici pentru prima dată, 
„săcărîmbit". O şosea carosabilă leagă Săcărîmbul 
cu Deva, prin valea Certejului. În sfârşit, cităm 
punctul cel mai apusean în care apare un coş 
andezitic mineralizat, înconjurat de produse de 

explozie: vîrful Caraci (830 m), situat la sud de 
satul cu acelaşi nume, cu exploatări datînd din 
vremea romanilor. 

De la Brad, şoseaua te duce pe Criş, în jos, pe la 
istoricul cîmp de la Măsteacăn, la Ţebea. Aici, în 
cimitirul bisericii din marginea şoselei se află 
mormîntul lui Avram Iancu şi vestitul gorun al lui 
Horia, astăzi monumente istorice. Ne găsim acum 
în depozitele bazinului sedimentar neogen ce 
conțin cărbuni bruni exploataţi la Tebea şi la 
Lunca Motilor. 

Erupţii neogene se mai găsesc şi la est, în 
Trascău (vîrful Jidovina, 907 m, de la nord de 
comuna Lunca) şi mai ales spre vest, în Drocea. 
Aglomeratele şi cenuşile vulcanice imprimă 
pitorescul văii Crişului Alb între Halmagiu şi 
Gurahonţ şi tot aceste roci alcătuiesc bună parte 
din mailul drept al Mureşului, între Ilia şi Zam, pe 
la Gurasada. Alterarea cenuşilor vulcanice a dat 
aici argile speciale, denumite bentonite, cu 
utilizare industrială (decolorante, în industria 
petrolului etc.) ce se extrag în cariere la Gurasada. 
Pe stînga Mureşului, produsele vulcanilor 
andezitici determină relieful abrupt dintre Dobra şi 
Zam şi tot de andezite sînt legate unele 
mineralizări de la Bulza, din apropierea barierei 
recifale jurasice de la sud de Săvîrşin, din care se 
extrage un frumos calcar alb, utilizat şi la 
construcțiile din Capitală, cunoscut sub denumirea 
de marmura de Căprioara, înainte de a încheia mai 
adăugăm două completări: prima se referă la 

caracterele minereurilor pe care le admiră turistul 
în vitrinele Muzeului de la Brad, alături de florile 
de piatră transparente cu cele mai variate forme 
cristaline, denumite de către mineri „gangă'”, 
deoarece nu conțin metale. A doua priveşte 
manifestaţiile mofetice, sau postvulcanice finale, 
producătoare de gaz carbonic, ce s-au produs în 
mare cantitate în legătură cu lanţul vulcanic al 
Orientalilor. Munţii Metaliferi, şi, în subsidiar, 
restul munţilor de pe Mureş conţin legate de 
erupțiile noi, minereurile cele mai variate. Din 
umplutura unui filon, minereul se distinge în 
genere prin luciul său metalic, cînd galben-auriu 
(pirită), cînd galben cu irizații verzi, albastre, roşii 
(calcopirită! = sulfura de fier şi cupru), cînd 
argintiu (galena = sulfura de plumb) sau brun- 
negricios cu o uşoară transparență, denumită 
„luciu diamantin" (blendă=sulfura de zinc). Dar, în 
afară de acestea, numărul mineralelor metalifere 
este cu mult mai mare. Le recunosc specialiştii şi 
minerii care moştenesc această deprindere din 
generație în generație. Microscopul special, 
„calcografic", permite determinarea lor riguroasă. 
Nu lipsesc minereurile de aur şi argint, uneori 
negre la culoare, alteori metale curate. În gangă, 
cuarțul, cu diverse nuanțe, are luciul sticlos şi 
apare adeseori sub forma unor prisme perfecte, cu 
vîrful piramidal, ce zgârie sticla. Lîngă el, se 


1 Este principalul minereu de cupru. A fost valorificat în 
andezitele de lîngă Deva pe care le impregnează. 

întîlnesc frecvent cristale de calcit cu forme foarte 
variate, uneori asemănătoare cuarțului, dar cu 
duritate cu mult mai redusă (se zgârie cu un cui) şi 
fac efervescenţă. De asemenea, baritină (sulfat de 
bariu), ce apare sub formă de cristale turtite, 
uneori frumos dezvoltate şi cu forme geometrice 
perfecte, rodocrozitul (carbonat de mangan de 
culoare roz), dolomitul etc. Minerii au dat 
denumiri sugestive şi plastice acestor minerale pe 
care le desprind din inima pietrei la lumina palidă 
a lămpilor cu carbid. Cuarțul transparent a fost 
botezat „piatra gheţoasă" (ca gheaţa), calcarul şi 
calcita, „babiţă”, iar dacă apare în cruste, „piatră 
găucetă", în timp ce blendă gălbuie pe fond de 
gangă albă au numit-o „ochi de broască”. În ceea 
ce priveşte gazul carbonic al fazelor postvulcanice, 
constatăm că el mineralizează uneori apele dîndu- 
le puteri curative. Nu sînt însă atît de frecvente ca 
în lanțul Orientalilor, care în schimb nu este atît de 
bogat în minereuri „metalifere". Astfel la stațiunea 
Geoagiu Băi (352 m) se găsesc ape calde 
carbogazoase valorificate încă din timpul 
romanilor, situate într-un minunat cadru natural. 
Dar drumeţul mai are de văzut aici şi un fenomen 
geologic actual, deosebit de atractiv. Adeseori el 
întîlneşte stive întregi alcătuite din resturi de 
vegetație acoperite de o pojghiţă subțire de calcar 
asemenea unei fine cruste de zăpadă. În izvoare şi 
bălți poate surprinde chiar stadiul în care o frunză, 
pe care o va lua ca amintire, începe să se poleiască 
prin precipitarea carbonatului de calciu ţinut în 

soluţie de apele bogate în gaz carbonic, gaz ce se 
pierde în aer. Ape reci carbogazoase se 
îmbuteliază lîngă Deva, la Boholt. Cu aceste date 
ne încheiem peregrinările pe meleagurile din sudul 
Munţilor Apuseni. Căile ne-au purtat din 
străfundurile pămîntului, unde mîna naturii a sădit 
minereuri metalifere şi flori de piatră, pînă pe 
crestele Găinii şi Cetraşului şi în prăpăstiile şi 
cheile Ardeului şi Remeţii, iar alteori pe locuri 
unde munţii de foc s-au înălţat, printre stîncile 
recifelor din mările trecutului îndepărtat, creînd 
peisaje feerice, pe locuri în care căutătorii avuţiilor 
pămîntului şi păstorii culmilor şi-au unit adeseori 
forțele pentru o viață mai bună. În amuregurile 
sîngerii de toamnă, glasul tulnicului străbate peste 
cetăți de piatră şi peste văi izolate, aşa cum suna, 
poate cu multe mii de ani în urmă, cînd băieşii 
greci căutau aur sau cînd chema la luptă oştile 
agatirşe. Dar astăzi îi răspunde de pretutindeni 
ritmul sacadat al ciocanelor de abataj şi al 
compresoarelor. 


2. Muntele Mare, Biharia şi Vlădeasa 


Cele trei masive pe care le vom parcurge în 
traseele următoare se caracterizează prin structuri 
geologice proprii, putînd fi astfel tratate 
independent, dar în cadrul aceleiaşi mari unități. 
Vlădeasa apare sub forma unei mase de roci 
banatitice ce domină cristalinul şi sedimentarul 
înconjurător; Muntele Mare se aseamănă cu un 

431 


uriaş sîmbure de granit înconjurat de şisturi 
cristaline, în timp ce Biharia constituie un adevărat 
mozaic geologic. 

Relieful muntos ce se dezvoltă la nord de 
valea Arieşului este alcătuit din şisturi cristaline 
străpunse de cea mai întinsă intruziune granitică 
din Carpaţi. Această masă cristalină constituie 
masivul Muntelui Mare sau al Gilăului, nucleul 
central al Munţilor Apuseni (vezi fig. 33). Bună 
parte din văile afluente de pe versantul nordic al 
Arieşului coboară din acest masiv, tăind adeseori 
chei sălbatice şi încîntătoare. Spre apus şi spre 
miazănoapte, se întind dealurile de necuprins ale 
Bazinului Transilvaniei (roci eocene) prin care se 
rostogoleşte unda vioaie a Someşului Mic în drum 
spre Cluj. Spre apus, peste şisturile Gilăului se 
găsesc depozitele vechilor mări ale erei 
mezozoice, începînd cu triasicul, care îşi dau mîna 
cu şisturile cristaline din osatura Bihariei. Către 
NV, dincolo de apa Someşului Cald, se înalță 
impozantele mase banatitice ale Vlădesei. Dacă 
pătrundem pe Arieş în sus, la vreo 20 de km 
depărtare de Turda, ajungem, lăsînd în urmă 
vestita cîmpie a Turzii şi comuna Mihai Viteazul, 
în satul Buru. Aici se află gura rîului Iară care 
străbate masivul Muntelui Mare, de-a curmezişul 
în partea sa sudică, paralel cu cursurile celor două 
Someşe, Cald şi Rece, care îl retează în partea 
centrală şi, respectiv, nordică. La Buru ne găsim în 
zona şisturilor cristaline, care se prelungesc spre 
miazăzi în interiorul Masivului Trascăului. Ele 

constituie seria pe care M. Ilie a denumit-o de 
„Vidolm— Lunca" alcătuită din şisturi micacee cu 
granațţi, clorit etc. Pe valea Iarei, care se varsă la 
Buru în Arieş, pătrundem către inima masivului. 
Curînd ajungem în chei prăpăstioase tăiate în 
şisturile (amfibolite, micaşisturi, gnaisuri) asociate 
cu calcarele şi dolomitele cristaline. După cîțiva 
kilometri valea se lărgeşte prezentînd terase întinse 
ce se dezvoltă de o parte şi de alta. Ne găsim în 
minuscula, dar pitoreasca depresiune a Iarei, unde 
ne întîmpină mai întîi satul Surduc şi apoi satul 
Iara. Această depresiune corespunde, din punct de 
vedere structural, cu un vechi golf vestic al 
Bazinului Transilvaniei, care avea în vremurile 
eocenului o largă dezvoltare pînă dincolo de satul 
Cacova Iarei. Apele eocenului au depus peste fîşia 
depozitelor cretacice superioare miluri şi mai 
puţine nisipuri (transformate astăzi în argile, 
marne şi gresii). Ţărmul apusean era constituit, şi 
pe atunci, din şisturile cristaline ale Gilăului, din 
care astăzi îşi trag obîrşia toate văile afluente ale 
Arieşului, de pe versantul său nordic. Pe fundul 
văii larei, apar încă, pînă în satul Băişoara, rocile 
gresoase şi argiloase ale cretacicului superior, iar 
aici întîlnim chiar limita cu Cristalinul, adică 
străvechiul litoral al apelor cretacicului. Dinspre 
inima muntelui vine să se verse în Iara, valea lerţei 
iar dinspre nord, după ce a străbătut prin întinsa 
masă de roci eocene a Bazinului Transilvaniei, 
soseşte valea Lutii. La Băişoara, şoseaua se 
desparte în trei artere. Un braț porneşte spre Cluj, 

trecînd pe la Săvădisla şi Luna. Cel de-al doilea 
urmează mai departe firul văii către satul valea 
larei, unde se găseşte o importantă fabrică de 
cherestea, iar cel de-al treilea se angajează pe 
valea Ierței, către satul de altitudine, Muntele 
Băişoara. De aici pornesc cele mai frumoase 
drumuri către înălțimile Gilăului. Ultimele două 
trasee se găsesc, de acum înainte, în marea masă 
de şisturi cristaline a Muntelui Mare. 

Pînă la cunoscutul sat Muntele Băişoara, 
trecem pe sub vîrful Filii (1270 m) unde se găsesc 
tot felul de şisturi cristaline cu metamorfism redus 
(filite, şisturi cu clorit şi sericit, uneori cu cristale 
de albit şi chiar adevărate gnaisuri cu clorit)". 
Importante ne apar masele de calcare cristaline; 
alteori, prin seria de şisturi, răzbesc rocile 
banatitice, dure şi fără şistozitate. leşim din sat şi, 
pe serpentine scurte, drumul ne conduce spre 
cabana Băişoara, situată în domeniul rocilor cu 
metamorfism avansat  (micaşisturi, gnaisuri, 
amfibolite) unde se găsesc multe tipuri de 
minerale caracteristice printre care şi granatul. 
După un scurt pieptiş, în fundul unui luminiş de 
brazi, aşezaţi parcă înadins de mîna unui maestru 
pictor scenograf pentru a ilustra decorul unei vechi 
poveşti de munte, ne apare cabana Băişoara, 
situată la 1353 m, sub Muntele Buscat (1679 m). 

Braţul sudic al „potcoavei” de granit al 
Muntelui Mare se dezvoltă la miazăzi, aproape în 


! Datele geologice sînt luate, în parte, după M. Borcoş. 

fundul văii Vadului, care pleacă de pe aceste 
meleaguri cu freamăt şăgalnic, spre Arieş, curgînd 
la început paralel cu valea Ierței şi apoi cu a Iarei. 
La sud de valea Vadului, îşi culege apele din 
granite, pornind tot către răsărit, valea Şovarului 
care ocoleşte Muntele Scărişoara (1353 m). După 
ce taie întreaga serie de şisturi, se uneşte cu valea 
Jghebureasa şi pătrunde năvalnic în chei tăiate prin 
calcare cristaline asociate cu rod eruptive 
metamorfozate, asemănătoare amfibolitelor, spre a 
se întîlni apoi, în satul Runc, cu apele văii 
Pociovaliştei sau Runcului, care răzbesc prin 
vechile recife  metamorfozate  tăindu-şi chei 
impozante. În aceleaşi tipuri de calcare cristaline 
este sculptat de altfel şi încîntătorul Munte 
Scărişoara, ce străjuieşte, asemeni unui perete de 
cetate, întinsul văii Arieşului, oferind încîntătoare 
privelişti asupra crestei Bedelului, de la sud de 
Arieş. Dar dacă de la cabană o pornim către apus, 
pe poteci umbrite de molizi bătrîni, de unde 
aşteptăm parcă să ne iasă în cale piticii şi Albă ca 
zăpada sau, urmărind zborul unui bondar ce 
poposeşte pe cîte o campanulă, ajungem pe 
nesimţite la şesul păşunilor alpine, ce ne aminteşte 
de platformele necuprinse ale Bucegilor. Limita 
pădurii corespunde aproximativ cu limita 
şisturilor, iar golurile întinse, departe de a fi 
alcătuite din conglomerate de tipul celor din 
Bucegi, acoperă granite masive de culoare albă sau 
roz, alcătuite din feldspați, cuarț şi mică. Spre 
periferie, adică în apropierea seriei şistoase, aceste 

mase uriaşe de roci intruzive, ce s-au mişcat ca 
nişte sîmburi diapiri de sare, prezintă o uşoară 
orientare sau stratificație şi conțin multă mică 
„alcătuind adevărate gnaise". Mergînd pe cuhnea 
întinsă, ajungem fără prea multă oboseală la piscul 
culminant Muntele Mare. Sub el se găsesc 
izvoarele văii larei ce se răsfiră asemeni unei 
palme de uriaş, spre sud în granitul de Muntele 
Mare, iar spre nord, în şisturile şi gnaisurile ce 
pătrund în „bucla" pe care o face masa granitică. 
Diversele pîraie ce se strîng în „Tăul cel Mare”, 
din care îşi culege apele Iara, cad în mici cascade 
spumegînde ce imprimă o nuanță de vioiciune 
sălbatică unui peisaj liniştitor în genere, cu 
numeroase culmi paralele pe care le poți 
contempla doar dacă te apropii de marginea 
platformei. Dacă descinzi pe fundul văii şi vrei să- 
i cunoşti patul pietros pe care spumegă, printre 
şisturi şi gnaisuri ca de altfel şi în interiorul 
granitului, poți întîlni rocile albe compacte care 
formează pereţi drepți. În aceste roci recunoşti 
cristale foarte mari de feldspaţi şi lame late de 
mică, amintindu-ţi de stîncile ce ţişneau printre 
şisturile văii Lotrului. În Muntele Mare, ele apar 
asemeni unui „ecou" al masei granitice ce se răcea 
în adîncuri, acum cîteva sute de milioane de ani. 
Aceste roci sînt pegmatitele. Pornind de-a lungul 
şesului înalt, în stîncile ce se ridică uneori peste 
păşunea alpină presărate aici cu  afineturi 
ispititoare şi cu merişori-de-munte, dincolo cu 
turbării, deţinătoarele unei variate şi interesante 

vegetații, putem întîlni, aşa cum se constată pe 
toată întinderea granitului de Muntele Mare, roci 
şistoase reprezentînd mari bucăţi de şisturi prinse 
în granit de pe vremea cînd se găsea în adîncimi 
sub formă de topitura, scoase astăzi la iveală prin 
eroziune. Dar valea care taie de-a curmezişul zona 
sudică a granitului este Valea Mare cu afluentul 
său Pîrîul Stînişoarei. Obiîrşia sa este în Masivul 
Neteda aproape de Muntele Mare. Ea străbate apoi 
prin şisturi de epizonă şi prin gnaisuri, pentru a se 
vărsa în Arieş, la satul Bistra, în plină zonă 
sedimentată (în cretacicul superior de tipul 
stratelor de (Gosau, ţinînd de  sedimentarul 
Trascăului). Coborînd de-a lungul Văii Mari, 
pădurea de brad ne însoţeşte pînă departe spre 
poala munților, amintindu-ne într-o oarecare 
măsură peisajele Carpaţilor Orientali. La 
confluență chiar, Valea Mare se apropie de valea 
Bistrişoarei, ale cărei izvoare se găsesc tot în 
granitul de Muntele Mare. Ele dau ocol pe la 
răsărit Muntelui Balomireasa (1633 m), aflat însă 
în şisturile cu metamorfism scăzut (cu clorit şi 
sericit), unul dintre frumoasele obiective turistice 
ale Gilăului. 

Dacă însă revenim pe Arieş şi, de la Buru, 
urmăm „calea moţilor” în amunte, pătrundem într- 
un defileu ceva mai larg; după ce trecem de satul 
Lunca şi de gura văii Po-şoga, ne iese în cale pe 
stînga (ținînd deci de Trascău) o cascadă vijelioasă 
care-şi aruncă apele în Arieş. Este denumită 
sugestiv „La Hurducate”. 

Dincolo de culmea dintre Băişoara şi 
Balomireasa, se răsfiră în toată zona centrală a 
granitului Muntelui Mare, numeroasele izvoare ale 
Someşului Rece şi ale afluentului său, care-şi taie 
şi el minunate chei, trecîndu-şi izvoarele cu mult 
la răsărit de limita granitului în  şisturile 
mezozonale şi epizonale de pe versantul apusean, 
Răcătăul. Cursul acesta îmbrățişează vîrful 
Vîrfuiata (1670 m), care domină satul Arada. La 
nord de  Răcătău, marea masă de şisturi 
mezozonale, din care nu lipsesc gnaisurile şi 
micaşisturile de tot felul, este împărțită în două de 
către una dintre cele mai plăcute şi mai atractive 
văi din domeniul străvechilor şisturi cristaline ale 
Apusenilor, valea Someşului Cald, care-şi aduce 
apele tocmai dintre Vlădeasa şi Bihariea, cu 
afluentul său Beleşu. Drumeţul care pleacă de la 
Cluj spre apus, pe şoseaua ce duce la Huedin, 
ajunge, după vreo 20 km, în satul Gilău!, iar după 
alți cîțiva kilometri, la punctul de confluență a 
Someşului Cald (braţul stîng) cu Someşul Rece 
(braţul drept) care mai departe formează Someşul 
Mic. Chiar deasupra locului de joncțiune a apelor, 
se ridică un minuscul mamelon calcaros, un vechi 
recif cu hipuriți, de vîrstă cretacică superioară, 
ultimul rest sedimentar al depozitelor de pe rama 
apuseană a Bazinului Transilvaniei. El stă pe 
amfibolite negre, uneori prezentînd bucăți 
cimentate într-o veritabilă brecie, pe care drumețul 


! Date geologice, în parte, după I. şi A. Hanumolo. 

le poate uşor recunoaşte în malul şoselei ce 
urmează valea Someşului Rece, către satul cu 
acelaşi nume, în apropierea căruia se află o uzină 
electrică ce alimentează Clujul. Şoseaua duce apoi 
prin şisturi cu metamorfism slab (cloritice şi 
sericitice) din care nu lipsesc unele intercalații de 
calcare cristaline. După cîțiva kilometri, se 
pătrunde în seria de gnaisuri şi micaşisturi (roci 
puternic  metamorfozate) ce precede şi aici 
granitul. În satul Răcătău, aflat în zona acestor 
roci, vine să se verse în Someşul Rece, frumoasa 
vale a Răcătăului. Ceva mai departe, începînd de 
la gura văii Negrei, Someşul Rece pătrunde în 
granite, în care se găseşte şi satul Cheia. Din satul 
Răcătău, se deschid drumuri spre numeroase 
obiective turistice. Spre nord urcă serpentinele ce 
duc la satul Mărişel, situat la 1197 m, pe întinsa 
platformă ce acoperă şi în acest sector, ca şi în sud, 
creştetul granitului. Privirea nu poate cuprinde 
întinsurile acestei „platforme a Mărişelului" (cum 
a denumit geograful francez Emm. de Martonne 
nivelul de eroziune de la 1300 la 800 m). Casele, 
fără împrejmuituri, se cuibăresc printre brazi 
completînd decorul acestor locuri. 'Turmele de oi 
pasc libere şi le vezi de pe unele înălțimi pînă 
departe, iar glasul tălăngilor se îmbină pe toate 
tonurile cu foşnetul vîntului din pădurea de brazi. 
O seamă de vîrfuri cu largi perspective peste 
întinsurile Gilăului şi ale munților din vecinătate 
pot fi abordate din aceste locuri, mai ales din satul 
Măguri: Chicera Comorii (1 476 m), vîrful 

Daicului (1456 m), vîrful Dobrin (1541 m) etc.! În 
fine, pentru a ne încheia raitele din Munţii 
Gilăului, este necesar să parcurgem şi traseul 
nordic, care duce pe văile Beleşului sau Someşului 
Cald. De la Arada, pe un încîntător drum de 
pădure, ajungem în satul Măti-seşti. De aici 
şoseaua pătrunde în gresiile silicioase, în calcarele 
şi în dolomitele triasice, şi apoi coboară prin 
serpentine în valea Beleşului. Dincolo de satul 
Beliş, după ce trecem de o „ivire" de dacite pe care 
le recunoaştem atît după caracterul masiv al rocii, 
cît şi după caracterele petrografice (într-o masă 
fină de culoare închisă plutesc cristale mari de 
feldspați, amfiboli şi de cuarț), pătrundem în 
marele domeniu al granitului de Muntele Mare, în 
care valea Someşului Cald taie versanți stîncoşi 
sau acoperiți cu păduri seculare, între Fărcaşa şi 
nivelul de eroziune Mărişel. În granite şi şisturi se 
găsesc frumoasele chei ale Someşului Cald, 
obiectiv binecunoscut turiştilor din Munții 
Apuseni. La nord de Beliş, şoseaua urmează cursul 
văii Călata, pe al cărui curs se găsesc granite, în 
timp ce pe dîmburile laterale se dezvoltă 
depozitele eocene ale Bazinului Transilvaniei. 
Ajungem în frumosul sat Călăţele şi apoi pe la 
Călata, pe o linie ferată secundară, la Huedin, în 
Valea Crişului Repede. 

În Masivul Bihariei (vezi fig. 34) vom 


! Vezi T. Ionescu, Prin Munţii Gilăului, în Almanahul 
O.N.T., 1961. 

pătrunde pe la Cîmpeni urmărind tot valea 
Arieşului. Incepînd de la gura văii Sohodului, care 

Fig. 34 — Schiţă geologică a masivelor Biharia şi Vlădeasa (după 
harta Comitetului geologic, la scara 1: 500 000, simplificată). 

1 - cuaternar; 2 — roci eruptive terțiare; 3 — terțiar; 4 — banatite; 5 —cretacic mediu şi 
superior; 6 — cretacic inferior; T — jurasic; 8 — triasic; 9 — permian; 10 — carbonifer 
11 — şisturi cristaline. 


coboară din cel mai răsăritean „eşalon” al 
calcarelor cristaline ce constituie culmea Poenilor 

(vîrful Poeni, 1229 m), drumul trece succesiv 
printr-o zonă de calcare, şisturi cu mică neagră (în 
cotul văii dinainte de Mihoeşti) şi şisturi epizonale 
reprezentate prin filite şi şisturi cu clorit şi cu 
sericit, pentru a ajunge la satul Mihoeşti, punctul 
de confluență a Arieşului Mare cu cel Mic. În 
amunte, se menţine neîntrerupt pînă la Săcătura 
zona şisturilor şi a cuarțitelor. De aci şoseaua şi 
valea fac un cot brusc spre nord şi iată-ne, ceva 
mai la sud de Pojorîţa, într-o zonă cu roci gnaisice 
şi granitice. După 17 km de la Cîmpeni, ajungem 
în satul Albac, care ne trezeşte amintirea lui Horia. 
De aici, o ramificaţie a şoselei merge spre nord în 
satul Arada, întîlnit de noi în traseul anterior. Mai 
departe însă pe Arieş, pătrundem în cea mai 
pitorească porțiune a văii, în cheile Albacului. 
Dacă  urmăreşti în acest sector alcătuirea 
versanților care prezintă o variație uimitoare de 
peisaj aproape la tot pasul, rezultată dintr-o 
armonioasă reunire de forme sculpturale, cascade, 
păduri, peşteri, constaţi că, din şisturile cristaline, 
treci mai întîi în conglomeratele şi gresiile 
cuarțoase de culoare  roşcată, reprezentînd 
depozitele acumulate la sfîrşitul erei paleozoice şi 
începutul celei mezozoice (triasic inferior), urmate 
de roci dolomitice de vîrstă triasică şi de calcare 
recifale jurasice şi apoi din nou prin gnaisuri, 
înainte de comuna Scărişoara, apare un colț din 
vechile recife calcaroase jurasice (cotul nordic al 
văii), ce se dezvoltă masiv către nord, în vîrful 
Pojarului. După o formațiune de gnaisuri drumul 

trece printr-o mare zonă de conglomerate puternic 
strivite, de culoare violacee, între care apar 
intercalații de vechi cenuşi vulcanice, provenind 
din roci porfirice cu cuarț ce apar astăzi asemeni 
unor şisturi puternic laminate, considerate de unii 
autori porfire propriu-zise strivite. Cam la 
jumătatea distanţei pînă la Gîrda, se pătrunde în 
adevărate şisturi verzi, slab  metamorfozate, 
atribuite unor depozite din timpurile carboniferului 
(era paleozoică) de unde nu lipsesc nici tufurile 
vulcanice. 

Ajunşi în comuna Gîrda, atenția ne este 
reţinută de portul naţional al locuitorilor de aici şi 
de arhitectura căsuţelor. Vom parcurge de aici 
două trasee. Primul va urma şoseaua, pe sub 
înălțimile Muntelui Tapu (1477 m) spre a trece în 
bazinul Crişului Negru la Băița, iar cel de-al doilea 
ne va purta peste munte, la ghețarul Scărişoara, iar 
de acolo către splendidul punct turistic „Padiş” şi 
apoi către cetățile Ponorului şi Rădesei, de unde 
vom trece în Masivul Vlădesei. Geologic, în 
primul traseu, pe valea Arieşului în amunte ne 
găsim în domeniul şisturilor verzi. Drumul suie în 
mod simţitor şi, în aceeaşi măsură, zglobiul nostru 
tovarăş de drum, Arieşul, devine tot mai firav, tot 
mai înspumat pe alocuri. Ajungem la pitorescul sat 
Arieşeni, unde Arieşul se bifurcă. Ne continuăm 
drumul pe ramura sudică urmărind cursul 


! Această interpretare ne pare nejustificată dat fiind 


caracterul masiv de lave acide şi rezistența pe care ar fi 


trebuit să o opună metamorfozării atare roci pur eruptive. 

Izvorului Alb care se uneşte cu apele Coblişului. 
Acesta din urmă îşi înfundă izvoarele pînă sub 
culmea ce desparte, bazinul Arieşului de al 
Crişului Negru, dincolo de care se găsesc Cetățile 
Ponorului. Este într-adevăr un minunat loc de 
destindere acest sat de altitudine. Pe înserat poți 
asculta sunetul îndepărtat al talangelor ce se uneşte 
cu murmurul apei peste care, cînd şi cînd, răzbate 
prelung şi melancolic chemarea tulnicului. 

De la Arieşeni suişul şoselei se accentuează 
şi Arieşul cel înspumat la Gîrda, larg şi lenevit pe 
Cîmpia Turzii, se reduce la un fir argintiu de apă 
aninat de flancurile muntelui. 

Spre apus izvoarele i se răsfiră pînă sub 
culmea rotundă ca un dovleac a Curcubetei, 
termen de origine latină rămas în vorbirea moților. 
Şoseaua străbate acum prin şisturi argiloase şi fin 
gresoase de culoare roşie şi mai rar neagră, cu 
intercalaţii de cenuşi porfirice, reprezentînd o 
masă întinsă de sedimente acumulate la sfîrşitul 
erei paleozoice, în urma orogenezei ce a produs 
metamorfismul hercinic. Cînd şi cînd, în dîmbul 
din dreapta, poţi constata prezenţa unor „filoane" 
de roci dure, eruptive, cu aspect de andezite, 
reprezentînd veniri de lavă banatitică, ridicate pe 
fisuri, în timpurile de la sfîrşitul cretacicului. 
Curînd ajungi în culme sub vîrful Ţapu, de unde se 
deschid larg perspective atît spre Zarand la sud şi 
apus, cît şi către nord unde se conturează în 
apropiere, calcarele recifale din baza cretacicului, 
alcătuind Piatra Muncelului. În văile adînci ce duc 

la apa Crişului Negru, la denivelări de-a dreptul 
înfricoşătoare, se zăresc lucrările miniere de la 
Băița Bihorului, de unde se extrag de secole o 
seamă de minereuri metalifere. Astăzi cele mai de 
seamă sînt cele de molibden şi de bismut. 

La stînga, prin jnepeniş, poteca conduce 
peste vîrful Piatra Grăitoare, spre culmile Bihariei 
mari şi mici, modelate asemeni unor spinări uriaşe, 
în şisturile cristaline cu metamorfism redus, 
caracterizate prin prezenţa  feldspatului albit 
(asemănătoare aşadar celor din Leaota), ale „seriei 
de Biharia". Acoperit de un întins gol alpin profilat 
pe cerul albastru, mîngtiat de nori albi de vată ce- 
şi schimbă continuu forma sub suflul modelator al 
vîntului de munte, vîrful Curcubeta din Biharia 
Mare domină întregul masiv al Apusenilor. De sub 
vîrful Țapu, serpentine scurte, ce-ţi dau emoţii 
aproape la fiecare pas, coboară mai întîi în 
calcarele masive recifale, adeseori recristalizate şi 
transformate în marmuri albe, sub influența 
maselor fierbinți de magmă banatitică. Minereurile 
„de contact" ce se exploatează la Băița Bihorului 
au aceeaşi origine, însă „banatitul" nu se vede la 
suprafață, întrucît eroziunea nu a ajuns încă pînă la 
el. A fost întîlnit la 1 000 m printr-un foraj 
executat de curînd. De altfel, după ce treci de 
stîncile albe ale calcarelor, reintri în domeniul 
şisturilor cristaline unde se pot recunoaşte şi aici 
„filoane" de andezite banatitice. Înainte de un cot 
al şoselei către sud, drumeţul care are curiozitate 
geologică constată o schimbare totală în natura 

rocii, marcată de apariţia unor roci stratificate dure 
de culoare cenuşie sau albastră prin care şerpuiesc 
dungi  galbene-verzi, impuse de prezența 
mineralului denumit epidot care uneori le 
invadează întreaga masă. Aceste roci, ce par 
cuarțite cristaline, sînt de fapt roci sedimentare de 
vîrstă  jurasică inferioară, transformate în 
„corneene" sub acțiunea aceloraşi mase eruptive ca 
şi calcarele citate anterior. 

În fine, serpentinele încep să se îndesească 
şi să devină abrupte. În vale se aude murmurul 
râulețului, de fapt al Văii Crişului Negru, care-şi 
trage obîrşia dintr-o peşteră mare săpată în 
versantul apusean al Pietrei Grăitoare. Tot drumul 
ne va purta acum prin rocile foarte variate la 
aspect depuse în permian. O primă serie este de 
culoare roşcată cu gresii bogate în feldspați, cu 
cuartțite şi şisturi argiloase şi cu cenuşi porfirice. 
Deasupra comunei Băița Plai, ne găsim în roci de 
aceeaşi vîrstă de culoare închisă, aproape negre, 
uneori puternic  metamorfozate sub acțiunea 
soluțiilor legate de erupțiile banatitice, astfel că 
par adevărate filite şi cuarțite. După ce am coborit 
ultima serpentină, pătrundem în străvechea aşezare 
minieră Băița, avînd în stînga o mare terasă a 
Crişului Negru, iar în dîmburile din dreapta, mai 
întîi roci permiene, iar apoi rocile seriei triasice: 
cuarțite şi şisturi argiloase, urmate de calcare şi de 
dolomite. Şoseaua asfaltată trădează apropierea 
centrelor miniere şi ne compensează pentru 
emoţiile serpentinelor de peste prăpăstiile trecute. 

Curînd ne apare noul oraş Nucet; peisajul se 
linişteşte luînd caracterul clasic al bazinelor 
neogene, pe care l-am citat în repetate rînduri. 
Dacă privim în urmă, recunoaştem întinsele goluri 
alpine de pe spinarea Bihariei peste care se 
zbenguiesc şi acum umbrele norilor albi, ce ne 
transmit parcă un salut de rămas bun. Şoseaua 
asfaltată ne conduce către oraşul Petru Groza unde 
construcții moderne ne întîmpină la tot pasul. 
Pentru a aborda cel de-al doilea traseu! să ne 
înapoiem acum la Gîrda şi, după un scurt popas în 
timpul căruia putem vizita un monument istoric, 
bisericuţa veche, să ne luăm rucsacul în spinare şi 
să o pornim spre locuri cu caractere unice în lumea 
peisajelor noastre. De acum încolo, calcarele erei 
mezozoice vor fi singurele roci pe care le vom 
întîlni. Vechi recife triasice ne însoțesc calea către 
cunoscuta peşteră de la Scărişoara, care ascunde în 
adîncurile sale un ghețar ce nu se topeşte 
niciodată, deoarece cavitatea peşterii este astfel 
situată, încît atmosfera interioară păstrează 
aproape constant o temperatură cu puţin sub 0°. S- 
a scris mult în ultima vreme despre aceste 
meleaguri, precum şi despre fenomenele carstice 
pe care drumeţul le poate contempla în această 
lume îndepărtată a Bihariei. Urcînd din greu, după 
o oră şi jumătate, ajungem în satul Gheţar, care se 
răsfiră pe plaiuri liniştite, cu căsuțe presărate 
printre copaci şi fîneţe, unde primăvara învie parcă 


! Date geologice şi speologice furnizate de M. Bleahu. 

o lume tainică de flori şi gîze ce îmbălsămează 
atmosfera şi-şi murmură molcom eternul ei 
zumzet. Este o mare „depresiune carstică închisă" 
cu doline şi cu depresiuni mai mici uşor adîncite, 
denumite polii, străbătute de cursuri de apă ce se 
pierd în adîncimile calcaroase ale pămîntului 
(ponoare) cu peşteri şi cu „izbucuri”. Cercetarea 
adîncurilor peşterilor s-a făcut cu prețul unor 
eforturi uneori supraomeneşti, executînd adevărate 
demonstraţii de înaltă şcoală sportivă şi 
echilibristică; în ele speologii noştri au descoperit 
adevărate comori de artă, ce se zămislesc departe 
de lumina soarelui, şi pe care nici un ochi omenesc 
nu le văzuse şi nici nu le-ar mai fi văzut vreodată. 

Trei nivele de peşteri au fost recunoscute şi 
cercetate în regiunea Scărişoarei: cel superior 
cuprinde peştera cu ghețarul Scărişoarei şi cu una 
dintre cele mai frumoase grote ale Europei: 
Pojarul Poliţei, unde se pot admira stalactite 
transparente asemenea cristalului, cu creşteri 
aberante, divergente alcătuind adevăraţi arici de 
calcit. Nivelul al doilea, cam la 100 m sub 
precedentul, înglobează şi imensa peşteră „| Mai" 
din Şesuri cu nenumărate galerii spînzurate peste 
pereți prăpăstioşi, cu puțuri spirale din care ţişnesc 
izvoare ascunse, greu de explorat chiar şi pentru 
speologii încercaţi. În fine, cel de-al treilea nivel 
este inaccesibil omului. Prin canalele sale circulă 
apele infiltrate din polia Ocoale, care ies la zi în 
puternicul izbuc „Coteţul Dobreştilor”, vărsîndu-se 
în valea Gîrdei. 

Pe un drum marcat cu albastru, trecînd mai 
întîi prin cuarțite şi şisturi şi apoi prin calcare şi 
dolomite triasice, ajungi la platforma calcaroasă cu 
doline şi polii de la Călineasa, unde te întîmpină 
surizător un minuscul sat de stîne şi unde 
chemarea prelungă a tulnicului (din care în Bihor 
sună numai fetele) întrerupe liniştea serii. Printr- 
un gol montan presărat cu brazi îţi continui drumul 
peste rocile calcaroase din Muntele Bătrîna, vreo 
2—3 ore, pînă la cel mai încîntător punct turistic al 
Apusenilor, pînă la vestitul Padiş, unde vei putea 
înnopta la cabană. Te găseşti aici pe o platformă 
perfect plană la 1200 m altitudine, înconjurată de 
înălțimi, asemenea unei imense curţi interioare 
dintr-o cetate medievală. Pe înserat, peste poliile şi 
dolinele Padişului se strînge o negură albă şi densă 
ce se rostogoleşte greoaie cînd asemenea unei 
mantii de vată ce-ţi ajunge pînă la gleznă sau 
genunchi, cînd depăşind cetinile brazilor şi 
camuflînd pînă în zori peisajele întinse. Excursiile 
ce se pot face de aici sînt numeroase şi extrem de 
interesante: nenumărate peşteri cu nume 
înfricoşătoare (Peştera Zmeilor, Peştera Neagră), 
conținînd uneori bogate resturi de urşi de peşteră, 
alteori cu minusculi ghețari (Ghețarul de la Focul 
Viu, Borţig), cheile şi cascadele văii Bulzului etc. 

Să ne îndreptăm către celebrele Cetăți ale 
Ponorului, comparate de cei ce ne-au vizitat ţara 
cu carstul de la St. Cassian (Istria) şi pe care 
Marțian Negrea le-a descris cu slove şi culori 
sonore, aşa cum a făcut de altfel şi cu Ghețarul 

Scărişoarei. În drum poposim la Poiana şi izbucul 
Ponorului din care pîraiele ce se despart dispar în 
pămînt. Cîmpia este de fapt o mare polie, fără 
scurgere, iar în depresiunea sa centrală apele 
primăverii ceează un original lac, foarte întins, în 
oglinda căruia se reflectă norii jucăuşi şi molizii 
austeri ce o înconjoară. După un dîmb împădurit, 
apar, asemenea unei viziuni legendare, masivele 
străjuite de  stînci ruiniforme ale  Cetăţilor 
Ponorului. Ca şi în alte cazuri, rocile în care 
eroziunea a modelat aceste cetăți sînt vechile 
recife jurasice, astăzi masive de calcare ciuruite şi 
scormonite de ape. Descrierile ce s-au făcut 
acestor stînci, doline, peşteri, jgheaburi şi coloane 
în care au fost modelate poate cele mai originale 
forme din carstul nostru, peretele drept de 100 m 
pe care trebuie să-l cobori spre fundul unde se 
deschide un „portal gotic" uriaş (70 m), depăşind 
în grandoare toate catedralele evului mediu, şi mai 
ales tunelul subteran lung de 4 km, din care 2 km 
au fost exploraţi în bărci de cauciuc de către 
speologi, toate acestea au format obiectul unor 
lucrări de amănunt scrise chiar de către cuceritorii 
lor şi desigur că cititorul va găsi acolo imagini 
admirabile şi amănunte tehnice. Cei ce doresc să 
cunoască şi alte „minuni', pot continua drumul 
suind pe o creastă împădurită, unde se deschide 
avenul sau „hoancă" de puț vertical a Gheţarului 
de la Borţig. De aici, în coboriş abrupt, se ajunge 
la sălbaticele chei ale Galbenei de unde ţişneşte 
din stîncă un rîu venit din adîncurile pămîntului şi 

care nu este altul decît rîul dispărut în Cetățile 
Ponorului. 

Drumul de înapoiere la Padiş duce prin 
minunata „Poiană a florilor”, pe lîngă Ghețarul de 
la „Focu Viu", al doilea ca mărime din ţara noastră 
(după Scărişoara), şi pe lîngă larga depresiune de 
la Barsa, un tainic ascunziş unde se găsesc trei 
peşteri. 

Dar de la Padiş, amatorul mai are şi o altă 
direcție de drumeţie, nu mai puţin interesantă, şi 
anume către Cetatea  Rădesei spre cheile 
Someşului Cald, care reprezintă de asemenea unul 
dintre locurile cele mai bogate în aspecte carstice 
din ţara noastră. Dacă o porneşti către nord, după 
ce depăşeşti frumoasa poiană a Vărăşoaiei cobori 
în valea Someşului Cald, mai întîi prin gresii 
silicioase, şisturi argiloase, brecii şi conglomerate 
de vîrstă jurasică inferioară, apoi prin aceleaşi 
calcare recifale jurasice superioare ce te-au 
încîntat la Cetățile Ponorului. 

De îndată ce pătrund în masa calcarelor, 
apele dispar printr-un impozant portal, gura 
peşterii Cetatea  Rădesei, pe care drumeţul 
cutezător o poate parcurge, pentru a ieşi apoi din 
nou la lumina zilei o dată cu firul rîulețului. Mai 
departe, un marcaj bine ales te conduce într-un 
circuit pe deasupra pereţilor ce se prăvălesc 
vertiginos în cheile Someşului, oferindu-ți întreaga 
gamă de imagini dăltuite de apă în vechile recife. 
Dar să ne desprindem de această lume tainică şi 
originală a carstului bihorean şi să o pornim către 

miazănoapte, spre inima Vlădesei, şi spre vestita 
stațiune Stîna de Vale, unul dintre locurile 
preferate pentru odihnă şi destindere din munţii 
noştri. 

Din poiana Vărăşoaiei, urcînd din greu, 
ajungem în andezitele banatitice ce alcătuiesc 
Muntele Cîrligaţi sau Cornu Muntelui (1693 m). 
Platforma Cîrligaţilor, ce ni se desfăşoară în faţă, 
constituie culmea la apusul căreia curg apele 
Crişului Pietros, iar la nord, cele ale Drăganului, 
care taie de-a curmezişul Masivul Vlădesei, pentru 
a se vărsa în Crişul Repede, în dreptul satului 
Valea Drăganului. 

Spre apus porneşte către Crişul Pietros, 
răsfirîndu-şi izvoarele ca un evantai, Valea 
Aleului. Dacă o luăm pe drumul de culme ce trece 
pe deasupra ei, către NE — ajungem în 5—6 ore, 
la Stîna de Vale. În drum, dincolo de vîrful 
Bohodei (1620 m), întîlnim depozitele cretacice, 
sub care izvoarele Aleului se prăvălesc gălăgioase 
printre stîncile cuarțitelor şi şisturilor triasice, 
alcătuind frumoasa cascadă a Bohodeiului. 

La nord de culmea Cîrligaţilor, bazinul 
superior al Drăganului se ramifică drenînd aproape 
toate pîraiele din centrul Vlădesei şi străpungînd 
prin mase uriaşe de banatite. Lavele lor au ţişnit 
prin gurile vulcanilor ce se eşalonau după anumite 
direcții de faliere profundă în această zonă de 
scufundare tectonică, cam pe la sfîrşitul erei 
mezozoice şi începutul celei neozoice. Povestea 
formării acestor munţi prin erupții vulcanice sau 

prin deplasări de topituri din adîncime este 
complicată şi arată că erupțiile vechi au fost mai 
bazice. Mai întîi a luat naştere o imensă pînză de 
andezite care, la vremea ei, era cu mult mai întinsă 
decît astăzi. „Aparate vulcanice" caracteristice, aşa 
cum sînt cele din lanţul Harghita-Călimani, nu se 
găsesc, deoarece ele nu au fost cruțate nici de 
eroziune, nici de furia erupţiilor explozive care au 
adus, într-o fază asemănătoare, lave cu mult mai 
viscoase din întărirea cărora au luat naştere dacite 
şi riolite. Acestea din urmă alcătuiesc astăzi cea 
mai mare parte din masiv!, şi vîrful său cel mai 
înalt, Vlădeasa (1836 m). 

Mai tîrziu s-au ridicat mase fluide ce au 
rămas încă în adîncime, transformîndu-se în roci 
masive: granite, granodiorite, diorite, şi care au 
copt cu căldura lor, dînd fenomene de contact, 
lavele preexistente citate mai sus. Dacă urmezi 
culmea, din Cîrligaţi către NE, străbaţi mai întîi 
prin andezite, roci dure de culoare întunecată, 
uneori chiar negre, alcătuite dintr-o pastă fină în 
care „plutesc" cristale mari de feldspaţi şi rare 
prisme negre şi strălucitoare de amfiboli sau de 
piroxeni. Rocile conțin uneori cuarţ, fiind mai 
deschise la culoare şi făcînd trecerea spre dacite. 
Între vîrful Cumpănăţel (1630 m), de pildă, şi la 
Piatra Grăitoare (1693 m), se găsesc andezite 
piroxenice. Urmînd culmea care coteşte către nord, 
pe deasupra izvoarelor văii Crăciunului, peste iviri 


i După D. Giuşcă, se întind pe 100 km’. 

reduse de roci cretacice şi triasice, ridicate în 
spinare de erupții, pătrunzi în riolite pînă în vîrful 
Vlădesei!. Aceste roci au primit diferite denumiri 
locale, după alcătuirea mineralogică. Sînt în 
genere roci dure, mult mai deschise la culoare, 
conținînd mari cristale de feldspat şi cuarț. Dar 
uneori rocile se depărtează de aceste tipuri clasice, 
mai ales datorită „alterării” suferite fie sub 
acțiunea aporturilor de gaze ce au urmat erupţiilor, 
fie a strînsorilor sub influenţe tectonice, care le-au 
imprimat aspecte de adevărate brecii, fie, în fine, 
datorită bucăţilor de roci preexistente înglobate de 
lave pe drumul ce l-au parcurs, acum 40—50 
milioane de ani, din adîncuri spre suprafaţă. 

Dacă cobori acum din Vlădeasa pe valea 
Zârnei, spre fundul adînc şi întunecat al văii 
Drăganului, treci mai întîi din „riolitul de 
Vlădeasa" în roci granodioritice, de culoare roz 
sau cenuşie, cu structura grăunţoasă tipică, şi apoi 
din nou în riolite, pînă la „Gura Zîrnei" unde, 
alături de aceste roci, se mai găsesc şi roci 
granitice foarte fine, denumite „microgranite”. 
Dacă o porneşti apoi în amunte pe firul 
Drăganului, ai cărui versanți sînt acoperiți de 
păduri dese şi sumbre de brad, ajungi, după ce 
străbaţi vreo 3 km, prin roci microgranitice, din 
nou în riolitul de Vlădeasa, la cantonul Ciripa. 
După o zonă de brecii cu cimentul alcătuit din 
cenuşi vulcanice, în amunte, apare un alt tip de 


! Sub care se află, la 1430 m, cabana O.N.T.-ului. 

riolit, „riolitul de Ciripa”. Aici se poate vizita 
impresionanta cascadă „Moara Dracului”, situată 
într-un decor ce te poartă cu gîndul la scenele de 
groază din melodioasa operă Freischiltz de Weber. 
Dacă sui acum în culme către apus, ajungi curînd 
la minunatul luminiş unde se ascunde, printre 
brazi, staţiunea Stîna de Vale. Recunoşti aici stînci 
de calcare negre, cu vine albe de calcit, de vîrstă 
triasică. 

Dar la Stîna de Vale se ajunge uşor şi din 
elegantul orăşel Beiuş, situat pe valea Crişului 
Negru, în centrul bazinului neogen cu acelaşi 
nume. Apele acestui bazin scăldau, în timpurile de 
la sfîrşitul erei neozoice, flancurile Vlădesei, 
alcătuite în acest sector, atunci ca şi astăzi, numai 
din granodiorite cu bobul grosolan, dovedind o 
întărire la mare adîncime. O şosea carosabilă 
conduce la Stîna de Vale, cale de vreo 20 km, prin 
satul submontan Budureasa. Din nou ni se ridică în 
față, ca în atîtea alte colţuri din munţii noştri, 
înaltul culmilor, deasupra valurilor domoale şi ale 
şesului din bazin, în ale cărui rîpe şi rosături de 
şuvoaie, recunoaştem nisipuri albe (exploatate 
pentru necesitățile locale în marginea Beiuşului) 
sau pietrişuri depuse de şuvoaie. Alte serpentine 
scurte suie pieptiş deasupra prăpăstiilor ascunse de 
coroanele bogate ale fagilor ce se înalță de la 
adîncimi de zeci de metri. Dîmbul din stînga îţi 
arată stînca dură spintecată de fisuri şi fără 
stratificație a celui mai caracteristic granodiorit 
banatitic cu cristale mari de feldspat, amfibol, 

biotit şi cuarț. 

Dar mai există şi alte căi interesante de 
acces la Stîna de Vale. La marginea răsăriteană a 
Bazinului Beiuşului se găseşte un sat renumit 
pentru peştera aflată în calcarele recifale din 
apropiere, Meziad. O şosea carosabilă te poartă 
chiar pe marginea Depresiunii Beiuşului, vreo 6 
km, pînă la un masiv calcaros, dincolo de care 
apar roci de culoare roşie şi porfire foarte strivite, 
de vîrstă permiană, străpunse de roci bazice negre 
şi apoi, după ce şoseaua a fost înlocuită cu o 
potecă de picior, un nou masiv de calcar recifal 
prin care trece o vale seacă, alimentată doar pe 
cursul său inferior de şuvoiul puternic ce ţişneşte 
din piatră, puţin mai înainte ca drumul să cotească 
pe dîmb în sus, la stînga, către larga şi boltita 
intrare a peşterei Meziad. 

Desigur că cititorul a remarcat marele 
număr de peşteri şi de forme carstice, pe care le- 
am menționat pînă acum, Şi se întreabă (poate) cîte 
vor mai urma şi ce calificative noi vom mai avea 
de adăugat, îi vom reaminti, numai, că excepțional 
de bogat în asemenea forme este şi Masivul 
Pădurea Craiului, situat la nord de Vlădeasa, de 
acest masiv ţinînd de altfel şi sedimentarul 
menționat în ultimele rînduri. La intrarea peşterii 
Meziad te întâmpină o „sală" mare în care bogăția 
formelor calcaroase a fost mult sărăcită de 
excursionişti în trecut. Cîteva etaje prezintă galerii 
cu pereții ornamentați în fel şi chip de dantele şi 
arabescuri calcaroase de diferite culori. Coloşi de 


456 


piatră cu forme variate, rezultați din depunerea 
calcitului, coloane provenite din unirea dintre 
stalactite şi stalagmite, osemintele de urşi de 
peşteră cuaternari, stolurile de lilieci chiţăitori, 
toate acestea imprimă o notă de înfricoşător mister 
decorului din străfundurile peşterii Meziad. Peste 
munte, în 5—6 ore, ajungi la Stîna de Vale, după 
ce ai străbătut mari întinderi de granodiorite 
banatitice. Cel mai frumos drum de acces este însă 
pe valea Iadei. O linie ferată îngustă străbate 
paralel cu valea printre pereţii abrupți ce-ţi lasă 
doar o fîşie subțire de cer deasupra creştetului. 
Comuna Remeţi se află chiar în plină zonă 
calcaroasă, unde carstul Pădurii Craiului atinge 
superlativul. El se dezvoltă pînă pe valea Crişului, 
pînă dincolo de Şuncuiuş, totalizînd peste 30 
peşteri, printre care şi peşterile Vîntului, care 
depăşesc 5 km în totalitatea galeriilor, şi Vadul 
Crişului din care ţîşneşte izvorul Crişului Repede 
şi la gura căruia se găseşte o elegantă cabană 
O.N.T. (la 240 m altitudine). Dar aceste meleaguri 
aparțin munţilor Pădurea Craiului. 

În fine, pentru a completa datele expuse 
referitoare la alcătuirea Munților  Vlădesei, 
menționăm că, în partea sa răsăriteană, alcătuind 
înălțimile dintre văile Drăganului şi Secuieului sau 
Sebeşului, pînă la limita sudică cu Cristalinul ce 
constituie Munţii Meseșului, la N şi E de valea 
Crişului Repede, se găsesc roci dacitice şi 
andezitice pe mari întinderi. Urmează frumoasele 
sate Bologa, valea Drăganului şi Poieni. Pe aici 


457 


trece şi linia ferată dintre Cluj şi Oradea, marcînd 
şi sfîrşitul raitelor noastre din Munţii Apuseni. 


SCARA GEOLOGICĂ (adaptată textului)! 


Era Perioada Epoca Etajul 
Neozoică  saulCuaternar  |Pliocen Levantin 
Terţiară Dacian 

Ponţian 
Meoţian 
Neogen Miocen Sarmațian 
Tortonian 
Helveţian 
Burdigalian 
Paleogen Oligocen 
Eocen 
Paleocen 
Mesozoică  sau|Cretacic Superior 
Secundară Mediu 
Inferior 
Jurasic Malm 
Dogger 
Liasic 
Triasic 
Permian 
Paleozoică  sau| Carbonifer 
Primară Devonian 
Silurian 
Ordovician 
Cambrian 
Algonkiană sau 
Proterozoică 


Arhaică 


! S-au scris cursiv denumirile utilizate în carte 


458 


